
				AURKEZPENA

				Euskadiko Aholku Batzorde Juridikoari buruzko azaroaren 24ko 9/2004 Legeak bere 3.3 artikuluan ezarri duenez, “Batzordeak urtero gertatu eta argitaratuko du memoria bat, non bere jardueren berri eta emandako irizpenetan jasotako doktrinaren berri emango baitu”. Memoria horrek, irailaren 12ko 167/2006 Dekretuz onetsitako Antolamendu eta Funtzionamendu Erregelamenduaren 7. artikuluaren arabera, eman diren erabaki eta irizpenetan jasotako doktrinaren laburpen bat bildu beharko du.

				Agindu hori betez, Batzordeak, 2020ko uztailaren 15ean egindako osoko bilkuran, 2019. urteari dagokion memoria hau onartu du. Bereizitako bi zatitan egituratuta dago memoria. Lehenak Batzordearen osaera jasotzen du, baita organo horri eman zaion kontsulta-eginkizunari dagokion jardueraren daturik esanguratsuenak ere.

				Bigarren zatiak, berriz, Batzordeak 2019. urtean emandako doktrinaren laburpena hartu du. Laburpen hori egiteko, ohi bezala, aldi horretan emandako irizpen eta erabakietatik atera dira zatirik esanguratsu eta adierazgarrienak, bere horretan eta hitzez hitz atera ere, eta gaien eta hitzen arabera sailkatu, Batzordeak kontsultarako aurkeztu zaizkion gaiei buruz duen iritzia argitze aldera. Zati horiek aukeratzerakoan, arreta berezia eman zaio aurreko memorietan jasotako doktrinaren errepikapenak saihesteari, salbu eta aurreko urteetako irizpenetan emandako azalpenari ñabardurak edo zabalkundea erantsi zaizkionetan. Era berean, zati guztiei jarri zaie zer irizpen edo erabakitik dauden hartuta, interesa dutenek testu osoa kontsultatzeko modua izan dezaten dokumentuzko datu-basean, interneteko helbide honetan agertzen baita: https://www.comisionjuridica.euskadi.eus.

				Memoriaren edizio hau ateratzeko, Batzordeko idazkariak koordinatuta, arduraz aritu dira Batzordeko legelari Deiane Agirrebaltzategi Sánchez eta Yolanda Ganuza Arizmendi, doktrina aztertu eta ateratzeko lantegian, eta Itzultzaile Zerbitzu Ofiziala euskaratze-lanetan; konposizio- eta maketazio-lanetan, berriz, Josu Larrea Antxia administrari informatikariak jardun du.

				Azkenik, ohi dugun bezala, eskerrak eman nahi dizkiegu ardura politikoko postuetatik edota eguneroko administrazio-kudeaketatik kontsulta-organo honen jarduna posible egiten jarraitzen dutenei.

				LEHENENGO ZATIA:
2019. URTEKO JARDUERA

				1. kapitulua. Osaera

				Urte honetan es da aldaketarik izan Batzordearen osaeran, eta hau zen 2019ko abenduaren 31n:

				Lehendakaria:

				Sabino Torre Díez jauna.

				Lehendakariordea:

				Xabier Unanue Ortega jauna.

				Bokalak:

				M.ª Teresa Astigarraga Goenaga andrea.

				Luis M.ª Eskubi Juaristi jauna.

				Iñaki Beitia Ruiz de Arbulo jauna.

				Fatima Saiz Ruiz de Loizaga andrea.

				Imanol Zubizarreta Arteche jauna.

				Ion Gurutz Echave Aranzabal jauna.

				Iñaki Calonge Crespo jauna.

				Miren Izaskun Iriarte Irureta andrea.

				Idazkaria:

				Jesus M.ª Alonso Quilchano jauna.

				2. kapitulua. Batzordearen doktrina zabaltzea

				Azaroaren 24ko 9/2004 Legearen 3.3 artikuluak dakarren agindua betez, 2018. urteari dagokion memoria editatu eta argitaratu du Batzordeak, formatu elektronikoan.

				3. kapitulua. Kontsulta-eginkizunari buruzko datuak

				I. Sarrera

				2019. urtean zehar, kontsulta-eskari berrien kopurua aurreko urtean izandako mailan mantendu da. Alde handiena emandako irizpenen kopuruan ikusi da; hain zuzen, pixka bat igo da ekitaldi honetan, % 10 inguru (192 irizpen izatetik 212 izatera).

				Gaien tipologiari dagokionez, ekitaldi honetan nagusi izaten jarraitzen dute administrazio-egintzei buruzko kontsultei dagozkien irizpenek (guztizkoaren % 81); xedapen orokorrei buruzko kontsulten aurretik (guztizkoaren % 19). Hala, antzeko arau-kopuru bati buruzko irizpena eman da (40), eta nagusitasunari eutsi zaio administrazio-egintzei buruzko irizpenetan (172), eta, azken horien barruan, ondare-erantzukizuneko erreklamazioei buruzkoetan, emandako guztien % 71 baitira. Horien artean, gehienak osasun arloko erreklamazioei buruzko kontsultak dira (% 60 inguru).

				Era berean, kontsulten jatorriari dagokionez, aurreko urteko ehuneko berak mantendu dira kontsulta-eskaeren banaketari dagokionez: % 68 Euskal Autonomia Erkidegoko Administrazioari dagozkio, % 31 toki-administrazioari eta % 1 Euskal Herriko Unibertsitateari.

				Behin labur-labur adierazita aurtengo kontsulta-eginkizunari buruzko ondorio nagusiak, eta aurreko ekitaldikoekin konparatuta, garatutako kontsulta-jardueraren gaineko zenbakizko datuak aurkeztuko ditugu.

				II. Hartutako kontsultei buruzko datuak

				2019ko urtarrilaren 1etik abenduaren 31ra arte, 222 kontsulta-eskabide sartu ziren kontsulta-organo honen idazkaritzan.

				Horietatik 6 ez ziren tramiterako onartu, a limine, eskabideak akats formalak zituelako edo Batzordeak eskumenik ez zuelako, argi eta garbi.

				2019. urtean izapidetzeko onartu ziren 216 eskarietatik:

				- 6 erretiratu zituzten kontsulta egin zuten organoek eurek, garrantzizko hutsuneak ikusi zirelako espedienteen izapideetan.

				- 2 itzuli zituen Batzordeko lehendakariak, izapidetze-akatsak zirela eta.

				- 4 kontsulta itzuli ziren osoko bilkurak hala erabakita, bai espedientearen instrukzioa osatzeko (1) bai kontsulta onartu ez zelako Batzordearen eskumenik ezagatik edo kontsulta-egilearen kalifikazio okerra izategatik (3).

				- 176 kontsultari egin zitzaien irizpena.

				Urtearen amaieran, beraz, 28 kontsulta geratzen ziren erabakitzeke.

				[image: Grafikoa - Kontsultak]

				Hona hemen kontsulta-eskarien bilakaera, hilez hil:

				[image: Grafikoa - Kontsultak, hilabeteka]

				Kontsulta-eskarien kopuruak ondoko grafikoan adierazitako bilakaera izan zuen azken hamar urteetan:

				[image: Grafikoa - Onartutako kontsultak, bilakaera]

				Izapidetzeko onartu diren kontsulten tramitazioari dagokionez, azpimarratzekoa da horietako lau bideratu direla urgentziazko prozeduraz, 9/2004 Legeak 26. artikuluaren 2. eta 3. zenbakietan aurreikusi duenaren arabera.

				Espedientea aztertzeko prozesuan, lehendakariak, txostengileen eskari arrazoituari erantzunez, bost kontsultan egin dio organo kontsultagileari informazioa zabaltzeko eskaria ekitaldi honetan: bidali dute eskatu zaien dokumentazioa.

				Hauek ere jaso ditu Batzordeak:

				- 38 idazki, kontsulta egin zuten organoek bidaliak, euren kabuz, beste dokumentu batzuk sartzeko espedienteetan.

				- 7 idazki, Batzordearen informazio-eskaerari erantzuna emateko.

				- 7 idazki, kontsulta-eskariak erretiratzea eskatuz.

				- 139 idazki, kontsulta egin zuten organoek bidaliak, Batzordeak irizpena egin zien gaiei buruzko azken ebazpena edo xedapena jakinarazteko.

				Azkenik, honako hau adierazi behar: Aholku Batzorde Juridikoak 40 ohiko bilera egin dituela, eta ez duela inongo agerraldirik gauzatu, kontsulta egin duten organoetako agintari edo funtzionariorik bertara zedin.

				III. Emandako irizpenei buruzko datuak

				Euskadiko Aholku Batzorde Juridikoak, guztira, 212 irizpen onartu ditu aldi honetan (kontuan har bedi Batzordeari 2018. urtean onartutako espedienteei dagozkiela irizpen horietatik 35). Honela banatu daitezke, kontsulten lehen sailkapen orokorra eginez gero:

				[image: Grafikoa - Sailkapen orokorra]

				Ondoko tauletan ikus daiteke azken hamar urteetako datuen konparazioa, emandako irizpen guztien kopuruari eta honako sailkapen orokor honen araberako banaketari dagokionez:

				[image: Grafikoa - Emandako irizpenak, urteka]

				[image: Grafikoa - Emandako irizpenak, sailkapen orokorraren arabera]

				Emandako irizpen guztiak sailkatuz gero 9/2004 Legearen 3. artikuluak ezarritako tipologien arabera, hurrengo datuak aterako ditugu:

				Hurrengo grafikoan islatu dira irizpenek aurreko tipologien arabera dituzten ehunekoak:

				[image: Grafikoa - Irizpenak, tipologiaren arabera]

				Azkenik, hona datuak, organo kontsulta-egilea kontuan hartuta:

				[image: Grafikoa - Irizpenak, jatorriaren arabera]

				a) Autonomia Erkidegoko Administrazioa, 145 irizpen, honela banatuta:

				b) Toki Administrazioa, 66 irizpen, honela banatuta:

				Hona, azken hamar urteetako datuak erkatzen dituen grafikoa:

				[image: Grafikoa - Aurreko urteekiko alderaketa]

				Emandako irizpenak onartzeari dagokionez, 188, osoko bilkurako kideek aho batez onartu zituzten; 23, gehiengoz, eta 1, lehendakariaren boto erabakigarriz. Halaber, boto partikular hauek eman dira:

								38/2019

							
								
								Ondare-erantzukizunaren erreklamazioa, NAE jauna bide publikoan erorita jasandako kalteengatikoa.

							
								
								Luis M.ª Eskubi Juaristi

							
						

						
								
								66/2019

							
								
								Ondare-erantzukizunaren erreklamazioa, ARRP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

							
								
								Luis M.ª Eskubi Juaristi

							
						

						
								
								128/2019

							
								
								Ondare-erantzukizunaren erreklamazioa, EMGS andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

							
								
								Luis M.ª Eskubi Juaristi

							
						

						
								
								153/2019

							
								
								Dekretu-proiektua, Euskadi toki-erakundeetan hizkuntza ofizialen erabilera instituzionala eta administratiboa normalizatzeari buruzkoa.

							
								
								Luis M.ª Eskubi Juaristi

							
						

					
				

				Azkenik, adierazi behar da ezen, memoria hau onartu den egunean, Batzordeak jakin duela 2019an irizpena egin zitzaien 148 gairi buruz emandako ebazpenen berri. Horietatik 141, irizpenaren arabera hartu ziren, eta 7 baino ez Batzordeari entzunda.

				IV. Irizpen eta erabakien zerrenda

				A) Lege-aurreproiektuak (4)

				103/2019 Irizpena: Lege-aurreproiektua, kultu-leku edo -zentroei eta erlijio-aniztasunari buruzkoa.

				123/2019 Irizpena: Lege-aurreproiektua, natura-ondarea kontserbatzekoa.

				126/2019 Irizpena: Lege-aurreproiektua, Euskadiko ingurumen-administrazioarena.

				188/2019 Irizpena: Lege-aurreproiektua, Euskadiko mugikortasun jasangarriarena.

				B) Erregelamenduzko xedapenen proiektuak (36)

				1/2019 Irizpena: Dekretu-proiektua, eraikinen energia-eraginkortasunaren ziurtapena arautzekoa.

				7/2019 Irizpena: Dekretu-proiektua, Ertzaintzako funtzionarioen ordezkari sindikalen hauteskundeak, Ertzaintzako Kontseiluaren osaketa eta erakunde sindikalei dagozkien ordezkariak hautatzeko bidea arautzen dituen dekretua bigarrenez aldatzen duena.

				20/2019 Irizpena: Dekretu-proiektua, larrialdi-egoerei aurre egiteko jarduera, zentro edo establezimendu zehatz batzuei ezartzen zaizkien autobabeserako betebeharrak arautzen dituen dekretua aldatzen duena.

				27/2019 Irizpena: Dekretu-proiektua, arku elektrikoko labeetako altzairugintzako zepa beltzak balorizatzeko jardueretarako eta ondoren siderurgiarako agregakin gisa erabiltzeko jarduerei aplikatu beharreko araubide juridikoa ezartzen duena.

				28/2019 Irizpena: Dekretu-proiektua, euskaraz egindako ikasketa ofizialak aintzat hartu eta euskarazko hizkuntza-tituluen eta -ziurtagirien bidez egiaztatzetik salbuesten duen dekretua aldatzen duena.

				32/2019 Irizpena: Dekretu-proiektua, Herritarrek Larrialdiei Aurre Egiteko Euskal Sisteman duten borondatezko parte hartzeari buruzko dekretua aldatzen duena.

				33/2019 Irizpena: Dekretu-proiektua, Euskal Autonomia Erkidegoan mahastiak berregituratzeko eta birmoldatzeko planetarako Europako laguntza-neurria garatu eta aplikatzeari buruzkoa.

				39/2019 Irizpena: Dekretu-proiektua, Euskadiko Turismo Mahaia sortzen duen Dekretua aldatzen duena.

				46/2019 Irizpena: Dekretu-proiektua, Euskadin lege-gordailuaren kudeaketa arautzen duena.

				47/2019 Irizpena: Dekretu-proiektua, Euskal Autonomia Erkidegoko Adinekoentzako Egoitza-zentroei buruzkoa.

				50/2019 Irizpena: Dekretu-proiektua, Euskal Autonomia Erkidegoko Erakunde Ordaintzailea eratzen duen Dekretua bigarrenez aldatzen duena.

				51/2019 Irizpena: Agindu-proiektua, komunitateko konpostaje-instalazioen araubide juridikoa eta baldintza teknikoak ezartzen dituena.

				53/2019 Irizpena: Dekretu-proiektua, animalien elikaduraren sektorearen erregistro eta kontrol ofizialari buruzkoa.

				67/2019 Irizpena: Dekretu-proiektua, Euskal Autonomia Erkidegoko Fundazioen Erregelamendua onartzen duena.

				68/2019 Irizpena: Dekretu-proiektua, hizkuntza normalizazioko Ulibarri Programa unibertsitateaz kanpoko ikastetxeetan arautzen duena.

				69/2019 Irizpena: Dekretu-proiektua, Euskal Autonomia Erkidegoan araubide bereziko hizkuntza-irakaskuntzen ezarpena eta irakaskuntza horietako oinarrizko A1 mailaren, oinarrizko A2 mailaren, tarteko B1 mailaren, tarteko B2 mailaren, C1 maila aurreratuaren eta C2 maila aurreratuaren curriculuma xedatzen duena.

				77/2019 Irizpena: Dekretu-proiektua, udal-eskumen inguruko klausula unibertsalaren ondoriozko jarduera, zerbitzu edo prestazioen garapena arautzen duena.

				84/2019 Irizpena: Dekretu-proiektua, arreta goiztiarraren arloko lanbide-kualifikazioa egiaztatzeko balio duten tituluen, ikasketen eta lanbide-gaitasunen katalogoa ezartzen duena.

				108/2019 Irizpena: Dekretu-proiektua, Euskal Autonomia Erkidegoko Turismo arloko Enpresak eta Jarduerak arautzen dituena.

				113/2019 Irizpena: Dekretu-proiektua, Eusko Legebiltzarrerako hauteskundeen antolaketan esku hartuko duten norbanakoen haborokinak eta hauteskunde-administrazioarekin lotutako bestelako funtzionamendu-gastuei buruzko dekretua aldatzen duena.

				130/2019 Irizpena: Dekretu-proiektua, jendaurreko ikuskizunen eta jolas-jardueren legea garatzeko erregelamendua onartzen duen dekretua aldatzen duena.

				135/2019 Irizpena: Dekretu-proiektua, Heziketari Aplikatutako Ikerketa eta Berrikuntzako Euskal Autonomia Erkidegoko Zentroa (TKNIKA) arautu eta zentroko lanpostuen zerrenda onartzen duena.

				142/2019 Irizpena: Agindu-proiektua, Euskal Autonomia Erkidegoko poliziaren akreditazio profesionalerako elementuei buruzkoa.

				143/2019 Irizpena: Dekretu-proiektua: Eusko Legebiltzarrerako hauteskundeetan erabili beharreko hautetsontzi, kabina, boto-paper, bozkatzeko gutun-azal eta hauteskundeetarako gainerako dokumentazioaren eredu ofizialak eta ezaugarriak eta material hori entregatzeko prozedura zehazten dituen dekretuaren hirugarren aldaketari buruzkoa.

				153/2019 Irizpena: Dekretu-proiektua, Euskadi toki-erakundeetan hizkuntza ofizialen erabilera instituzionala eta administratiboa normalizatzeari buruzkoa.

				158/2019 Irizpena: Dekretu-proiektua, lana eta familia bateragarri egiteko laguntzei buruzkoa.

				159/2019 Irizpena: Dekretu-proiektua, Euskal Autonomia Erkidegoan txakurrak edukitzeari buruzko dekretua aldatzekoa.

				164/2019 Irizpena: Dekretu-proiektua, kargu publikodunen betebeharrei eta eskubideei buruzko Dekretua aldatzekoa.

				167/2019 Irizpena: Dekretu proiektua, edari alkoholdunen, tabako-produktuen eta nikotina aska dezaketen gailuen seinaleztapenari buruzkoa.

				173/2019 Irizpena: Dekretu-proiektua, Euskal Autonomia Erkidegoko unibertsitatez kanpoko ikastetxe publikoetako ikasleen eskola-garraioari –garraioaren arloan eskumenak dituen sailak finantzatutakoa– aldatzea helburu duena.

				193/2019 Irizpena: Dekretu-proiektua, lurzorua kutsatzea saihestu eta kutsatutakoa garbitzeko ekainaren 25eko 4/2015 Legea garatzen duena.

				194/2019 Irizpena: Dekretu-proiektua, Euskal Autonomia Erkidegoko Miokardio Infartu Akutuaren Erregistroa sortu eta arautzen duena.

				195/2019 Irizpena: Dekretu-proiektua, Euskadiko Kontsumoko Kontsulta Batzordearen osaera eta funtzionamendua arautzen dituena.

				196/2019 Irizpena: Dekretu-proiektua, kreditu-erakundeen eta Euskadiko Autonomia Erkidegoaren arteko etxebizitzaren eta lurzoruaren arloko finantza-lankidetzakoa, eta etxebizitzaren arloko neurri osagarriei buruzkoa.

				197/2019 Irizpena: Dekretu-proiektua, Euskal Autonomia Erkidegoan ibilgailuak gidari eta guzti alokatzeko zerbitzua emateko baldintzei buruzkoa.

				200/2019 Irizpena: Dekretu-proiektua, adikzioen arloko jardunbide egokien eta ibilbide profesionalaren aintzatespenak sortu eta zehazten dituena.

				C) Ondare-erantzukizuneko erreklamazioak (155)

				2/2019 Irizpena: Ondare-erantzukizunaren erreklamazioa, MAAC andreak jasandako kalteengatikoa; izan ere, haren senarra izan zena, FLG jauna, hil zen Osakidetza-Euskal osasun zerbitzuak osasun sorospenaren ondorioz.

				3/2019 Irizpena: Ondare-erantzukizunaren erreklamazioa, C, I eta MDGN jaun-andreek jasandako kalteengatikoa; izan ere, haien ama izan zena, VNF andrea, hil zen Osakidetza-Euskal osasun zerbitzuak osasun sorospenaren ondorioz.

				4/2019 Irizpena: Ondare-erantzukizunaren erreklamazioa, EMI andreak eta haren senitartekoek (gurasoek, nebak eta alaba adingabekoak) jasandako kalteengatikoa, Osakidetza-Euskal osasun zerbitzuak osasun-sorospena eman baitzion erditzean.

				5/2019 Irizpena: Ondare-erantzukizunaren erreklamazioa, JFRL jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				6/2019 Irizpena: Ondare-erantzukizunaren erreklamazioa, MSM andreak Bilboko metroko ... geltokian erorita jasandako kalteengatikoa.

				8/2019 Irizpena: Ondare-erantzukizunaren erreklamazioa, MT, MJ, MY, A, W eta EACM jaun-andreek jasandako kalteengatikoa; izan ere, haien ama izan zena, AMR andrea, hil zen Osakidetza-Euskal osasun zerbitzuak osasun sorospenaren ondorioz.

				9/2019 Irizpena: Ondare-erantzukizunaren erreklamazioa, JJGP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				10/2019 Irizpena: Ondare-erantzukizunaren erreklamazioa, JRC jaunak jasandako kalteei buruzkoa, udal kiroldegi batean erori baitzen.

				11/2019 Irizpena: Ondare-erantzukizunaren erreklamazioa, BAU andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				12/2019 Irizpena: Ondare-erantzukizunaren erreklamazioa, RTG andrea bide publikoan erorita jasandako kalteengatikoa.

				13/2019 Irizpena: Ondare-erantzukizunaren erreklamazioa, MDP andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				14/2019 Irizpena: Ondare-erantzukizunaren erreklamazioa, SSJ eta MAM jaun-andreek eta haien alabak, AAS adingabeak jasandako kalteengatikoa, Osakidetza-Euskal osasun zerbitzuak osasun-sorospena eman baitzien erditzean.

				15/2019 Irizpena: Ondare-erantzukizunaren erreklamazioa, JFG jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				16/2019 Irizpena: Ondare-erantzukizunaren erreklamazioa, ... ospitaleko ate automatikoak ixtearen ondorioz, AHL andreak jasandako kalteei buruzkoa.

				17/2019 Irizpena: Ondare-erantzukizuneko erreklamazioa, edukiontzi batzuen sutearen ondorioz, ... kaleko jabekideen komunitate batek jasandako kalteei buruzkoa.

				18/2019 Irizpena: Ondare-erantzukizunaren erreklamazioa, JMDE jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				19/2019 Irizpena: Ondare-erantzukizunaren erreklamazioa, JMAL jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				21/2019 Irizpena: Ondare-erantzukizunaren erreklamazioa, RAM jaunak jasandako kalteengatikoa, “... bizitegirako lurzoru urbanizagarriaren sektorearen konpentsazio-proiektua” izeneko hirigintza kudeatzeko prozedura jakinarazi ez baitzioten.

				22/2019 Irizpena: Ondare-erantzukizunaren erreklamazioa, VCR andreak jasandako kalteengatikoa; izan ere, haren senarra izan zena, JGG jauna, hil zen bide publikoan erorita.

				23/2019 Irizpena: Ondare-erantzukizunaren erreklamazioa, MABT andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				24/2019 Irizpena: Ondare-erantzukizunaren erreklamazioa, MTLS andrea bide publikoan erorita jasandako kalteengatikoa.

				25/2019 Irizpena: Ondare-erantzukizunaren erreklamazioa, JLOP jauna ADIFeko geltokian sartzeko gunean erorita jasandako kalteengatikoa.

				26/2019 Irizpena: Ondare-erantzukizunaren erreklamazioa, JTOF jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				29/2019 Irizpena: Ondare-erantzukizunaren erreklamazioa, NGD andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				30/2019 Irizpena: Ondare-erantzukizunaren erreklamazioa, MPAI andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				35/2019 Irizpena: Ondare-erantzukizunaren erreklamazioa, FFF jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				36/2019 Irizpena: Ondare-erantzukizunaren erreklamazioa, RIMJ jauna bide publikoan erorita jasandako kalteengatikoa.

				37/2019 Irizpena: Ondare-erantzukizunaren erreklamazioa, HAJ eta ISB jaun-andreek eta haien semeak, ASA adingabeak, jasandako kalteengatikoa, Osakidetza-Euskal osasun zerbitzuak osasun-sorospena eman baitzien erditzean.

				38/2019 Irizpena: Ondare-erantzukizunaren erreklamazioa, NAE jauna bide publikoan erorita jasandako kalteengatikoa.

				41/2019 Irizpena: Ondare-erantzukizunaren erreklamazioa, JMLM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				42/2019 Irizpena: Ondare-erantzukizunaren erreklamazioa, MMRV andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				43/2019 Irizpena: Ondare-erantzukizunaren erreklamazioa, PCB jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				44/2019 Irizpena: Ondare-erantzukizunaren erreklamazioa, EDC adingabeak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				45/2019 Irizpena: Ondare-erantzukizunaren erreklamazioa, AMN jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				48/2019 Irizpena: Ondare-erantzukizunaren erreklamazioa, STR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				49/2019 Irizpena: Ondare-erantzukizunaren erreklamazioa, GML eta IAU jaun-andreek eta haien alaba, AMA adingabeak, jasandako kalteengatikoa, Osakidetza-Euskal osasun zerbitzuak osasun-sorospena eman baitzien erditzean.

				55/2019 Irizpena: Ondare-erantzukizunaren erreklamazioa, MB andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				56/2019 Irizpena: Ondare-erantzukizunaren erreklamazioa, El Corte Inglés S. A. enpresak jasandako gastuei buruzkoa; izan ere, bere langileari, CTS andreari, bide publikoan erorita jasotako osasun-sorospenaren gastuak ordaindu behar izan zizkion.

				57/2019 Irizpena: Ondare-erantzukizunaren erreklamazioa, MRAR andrea bide publikoan erorita jasandako kalteengatikoa.

				58/2019 Irizpena: Ondare-erantzukizunaren erreklamazioa, DHC jaunak jasandako kalteengatikoa; izan ere, haien arreba, XXX andrea, hil zen Osakidetza-Euskal osasun zerbitzuak osasun sorospena emanda.

				59/2019 irizpena: Ondare-erantzukizunaren erreklamazioa, MEBF andrea bide publikoan erorita jasandako kalteengatikoa.

				60/2019 Irizpena: Ondare-erantzukizunaren erreklamazioa, MTBB andreak eta beste batzuek jasandako kalteengatikoa; izan ere, ezin izan du Getxoko Udalaren Hiri Antolamenduko Plan Orokorra garatzeko Plan Partziala izapidetu, udalak plan horren hasierako onespena ukatu duelako.

				61/2019 Irizpena: Ondare-erantzukizunaren erreklamazioa, KAI andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				62/2019 Irizpena: Ondare-erantzukizunaren erreklamazioa, MPLR andreak bide publikoan erorita jasandako kalteengatikoa.

				63/2019 Irizpena: Ondare-erantzukizunaren erreklamazioa, MTGC eta IMG jaun-andreek jasandako kalteengatikoa; izan ere, haien senarra eta aita izan zena, BMM jauna, hil zen Osakidetza-Euskal osasun zerbitzuak osasun sorospena emanda.

				64/2019 Irizpena: Ondare-erantzukizunaren erreklamazioa, FPEI jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				65/2019 Irizpena: Ondare-erantzukizunaren erreklamazioa, AVS eta A, A eta GJLV jaun-andreek jasandako kalteengatikoa; izan ere, haien senarra eta aita izan zena, CJLR jauna, hil zen Osakidetza-Euskal osasun zerbitzuak osasun sorospena emanda.

				66/2019 Irizpena: Ondare-erantzukizunaren erreklamazioa, ARRP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				70/2019 Irizpena: Ondare-erantzukizunaren erreklamazioa, LME andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				71/2019 Irizpena: Ondare-erantzukizunaren erreklamazioa, AJGVF andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				72/2019 Irizpena: Ondare-erantzukizunaren erreklamazioa, Cenafe Escuelas SL enpresak jasandako kalteengatikoa; izan ere, Euskal Herriko Administrazio Orokorrak kirol ikasketetako ikastetxe pribatua ireki eta funtzionatzeko baimena berandu eman baitzion.

				73/2019 Irizpena: Ondare-erantzukizunaren erreklamazioa, TSM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				74/2019 Irizpena: Ondare-erantzukizunaren erreklamazioa, motozikletan zihoala bide publikoan izandako istripuaren ondorioz, DLC jaunak jasandako kalteei buruzkoa.

				75/2019 Irizpena: Ondare-erantzukizunaren erreklamazioa, Zaratamoko ... Urbanizazioko garajeen jabe-elkarteak jasandako kalteengatikoa, garajeetan izandako iragaztenen ondorioz.

				76/2019 Irizpena: Ondare-erantzukizunaren erreklamazioa, MAGN jaunak jasandako kalteengatikoa; izan ere, Euskal Autonomia Erkidegoko Administrazio Orokorrak enbargo-eginbideak betetzeko, soldata-atxikipenak egin dizkio.

				79/2019 Irizpena: Ondare-erantzukizunaren erreklamazioa, JLG jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				80/2019 Irizpena: Ondare-erantzukizunaren erreklamazioa, MMAC andreak bide publikoan erorita jasandako kalteengatikoa.

				81/2019 Irizpena: Ondare-erantzukizunaren erreklamazioa, R eta JJIC jaun-andreek jasandako kalteengatikoa; izan ere, haien ama izan zena, MPCP andrea, hil zen Osakidetza-Euskal osasun zerbitzuak osasun sorospena emanda.

				82/2019 Irizpena: Ondare-erantzukizunaren erreklamazioa, MIGT andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				83/2019 Irizpena: Ondare-erantzukizunaren erreklamazioa, LMSM jaunak jasandako kalteengatikoa; izan ere, haren ama izan zena, MJMP andrea, hil zen Osakidetza-Euskal osasun zerbitzuak osasun sorospena emanda.

				86/2019 Irizpena: Ondare-erantzukizunaren erreklamazioa, RGJ jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				87/2019 Irizpena: Ondare-erantzukizunaren erreklamazioa, JAA jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				88/2019 Irizpena: Ondare-erantzukizunaren erreklamazioa, TMB andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				89/2019 Irizpena: Ondare-erantzukizunaren erreklamazioa, YYY andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				90/2019 Irizpena: Ondare-erantzukizunaren erreklamazioa, LMRL andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				91/2019 Irizpena: Ondare-erantzukizunaren erreklamazioa, MAIO andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				92/2019 Irizpena: Ondare-erantzukizunaren erreklamazioa, AGU jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				94/2019 Irizpena: Ondare-erantzukizunaren erreklamazioa, udal instalazio batean izandako erorikoaren ondorioz, MJOG andreak jasandako kalteei buruzkoa.

				95/2019 Irizpena: Ondare-erantzukizunaren erreklamazioa, MA, M, S eta LGA andreek jasandako kalteengatikoa; izan ere, haien ama izan zena, MAAO andrea, hil zen Osakidetza-Euskal osasun zerbitzuak osasun sorospena emanda.

				96/2019 Irizpena: Ondare-erantzukizunaren erreklamazioa, MESAL andreak bide publikoan erorita jasandako kalteengatikoa.

				97/2019 Irizpena: Ondare-erantzukizunaren erreklamazioa, AEP jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				98/2019 Irizpena: Ondare-erantzukizunaren erreklamazioa, MTVM adreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				99/2019 Irizpena: Ondare-erantzukizunaren erreklamazioa, RMS andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				101/2019 Irizpena: Ondare-erantzukizunaren erreklamazioa, MPMM andreak bide publikoan erorita jasandako kalteengatikoa.

				102/2019 Irizpena: Ondare-erantzukizunaren erreklamazioa, RLG andreak bide publikoan erorita jasandako kalteengatikoa.

				104/2019 Irizpena: Ondare-erantzukizunaren erreklamazioa, MCAERG andreak Donostia autobus geltokian erorita jasandako kalteengatikoa.

				105/2019 Irizpena: Ondare-erantzukizunaren erreklamazioa, MRBM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				106/2019 Irizpena: Ondare-erantzukizunaren erreklamazioa, AMJE jaunak bide publikoan erorita jasandako kalteengatikoa.

				107/2019 Irizpena: Ondare-erantzukizunaren erreklamazioa, FMF jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				109/2019 Irizpena: Ondare-erantzukizunaren erreklamazioa, FJTS jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				110/2019 Irizpena: Ondare-erantzukizunaren erreklamazioa, MI, MA eta JIFM jaun-andreek jasandako kalteengatikoa; izan ere, haien ama izan zena, MTMZ andrea, hil zen Osakidetza-Euskal osasun zerbitzuak osasun sorospena emanda.

				111/2019 Irizpena: Ondare-erantzukizunaren erreklamazioa, IRC adingabeak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				114/2019 Irizpena: Ondare-erantzukizunaren erreklamazioa, CJA andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				115/2019 Irizpena: Ondare-erantzukizunaren erreklamazioa, EBC jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				116/2019 Irizpena: Ondare-erantzukizunaren erreklamazioa, JVM jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				117/2019 Irizpena: Ondare-erantzukizunaren erreklamazioa, DOA jaunak bide publikoan erorita jasandako kalteengatikoa.

				118/2019 Irizpena: Ondare-erantzukizunaren erreklamazioa, MCGL andreak bide publikoan erorita jasandako kalteengatikoa.

				119/2019 Irizpena: Ondare-erantzukizunaren erreklamazioa, JAA eta ESC jaun-andreek jasandako kalteengatikoa; izan ere, bi garaje-plaza banatzea ukatu egin diete.

				120/2019 Irizpena: Ondare-erantzukizunaren erreklamazioa, PPF andreak bide publikoan olatu baten kolpea jasota jasandako kalteengatikoa.

				121/2019 Irizpena: Ondare-erantzukizunaren erreklamazioa, JALA andreak bide publikoan erorita jasandako kalteengatikoa.

				122/2019 Irizpena: Ondare-erantzukizunaren erreklamazioa, RDG andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				124/2019 Irizpena: Ondare-erantzukizunaren erreklamazioa, MTFA eta L, A, I, I eta IUF jaun-andreek jasandako kalteengatikoa; izan ere, haien aita izan zena, AUF jauna, hil zen udal-instalazio batean izandako erorikoaren ondorioz.

				125/2019 Irizpena: Ondare-erantzukizunaren erreklamazioa, AAN jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				127/2019 Irizpena: Ondare-erantzukizunaren erreklamazioa, MMFV, SPR, eta V eta DPF jaun-andreek jasandako kalteei buruzkoa; izan ere, RPF jaunaren, haien semea eta anaia izan zenaren gorpua berandu identifikatu zuten.

				128/2019 Irizpena: Ondare-erantzukizunaren erreklamazioa, EMGS andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				129/2019 Irizpena: Ondare-erantzukizunaren erreklamazioa, C eta JJP eta MAPA jaun-andreek jasandako kalteengatikoa; izan ere, haien bost senitarteko hil ziren, Bilboko … kaleko ... zenbakiko eraikinean gertatutako sutearen ondorioz.

				131/2019 Irizpena: Ondare-erantzukizunaren erreklamazioa, MTBC andreak bide publikoan erorita jasandako kalteengatikoa.

				132/2019 Irizpena: Ondare-erantzukizunaren erreklamazioa, FIM andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				133/2019 Irizpena: Ondare-erantzukizunaren erreklamazioa, EAR andreak jasandako kalteei buruzkoa, lan-istripuaren ondorioz.

				134/2019 Irizpena: Ondare-erantzukizunaren erreklamazioa, MTRI andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				136/2019 Irizpena: Ondare-erantzukizunaren erreklamazioa, SLM andreak jasandako kalteengatikoa; izan ere, haren aita izan zena, PLO jauna, hil zen Osakidetza-Euskal osasun zerbitzuak osasun sorospena emanda.

				137/2019 Irizpena: Ondare-erantzukizunaren erreklamazioa, LDS andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				138/2019 Irizpena: Ondare-erantzukizunaren erreklamazioa, EGM andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				139/2019 Irizpena: Ondare-erantzukizunaren erreklamazioa, AMLS andreak bide publikoan erorita jasandako kalteengatikoa.

				140/2019 Irizpena: Ondare-erantzukizunaren erreklamazioa, MRHH jaunak bide publikoan erorita jasandako kalteengatikoa.

				141/2019 Irizpena: Ondare-erantzukizunaren erreklamazioa, JPS jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				146/2019 Irizpena: Ondare-erantzukizunaren erreklamazioa, VFSG andreak bide publikoan erorita jasandako kalteengatikoa.

				147/2019 Irizpena: Ondare-erantzukizunaren erreklamazioa, LRM andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				148/2019 Irizpena: Ondare-erantzukizunaren erreklamazioa, XXX jaunak jasandako kalteengatikoa, Osakidetza-Euskal osasun zerbitzuaren jardunketaren ondorioz, haren adingabeko alabari emandako sorospenaren ondoren.

				149/2019 Irizpena: Ondare-erantzukizunaren erreklamazioa, EEI andreak bide publikoan erorita jasandako kalteengatikoa.

				150/2019 Irizpena: Ondare-erantzukizunaren erreklamazioa, SOG andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				151/2019 Irizpena: Ondare-erantzukizunaren erreklamazioa, JJOO jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				152/2019 Irizpena: Ondare-erantzukizunaren erreklamazioa, JJRC jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				154/2019 Irizpena: Ondare-erantzukizunaren erreklamazioa, CIMB higiezin-konplexuaren jabekideen erkidegoak jasandako kalteengatikoa; izan ere, udalak ez ditu beharreko udal zerbitzu publikoak bere gain hartu.

				155/2019 Irizpena: Ondare-erantzukizunaren erreklamazioa, MIFG andreak bide publikoan erorita jasandako kalteengatikoa.

				156/2019 Irizpena: Ondare-erantzukizunaren erreklamazioa, JAM jaunak bide publikoan erorita jasandako kalteengatikoa.

				157/2019 Irizpena: Ondare-erantzukizunaren erreklamazioa, JIOS eta MCDF jaun-andreek jasandako kalteengatikoa; izan ere, haien semea izan zena, UOD jauna, hil zen Osakidetza-Euskal osasun zerbitzuak osasun sorospena emanda.

				160/2019 Irizpena: Ondare-erantzukizunaren erreklamazioa, AIM andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				161/2019 Irizpena: Ondare-erantzukizunaren erreklamazioa, AAI jaunak bide publikoan erorita jasandako kalteengatikoa.

				162/2019 Irizpena: Ondare-erantzukizunaren erreklamazioa, APH jaunak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				163/2019 Irizpena: Ondare-erantzukizunaren erreklamazioa, ABH andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				165/2019 Irizpena: Ondare-erantzukizunaren erreklamazioa, RAR jaunak bide publikoan erorita jasandako kalteengatikoa.

				166/2019 Irizpena: Ondare-erantzukizunaren erreklamazioa, Residencial Arangoiti Buena Vista S. L. enpresak jasandako kalteengatikoa; Bilboko Hiri Antolamenduko Plan Orokorraren Berrikusketaren Aurrerapenaren helburuak eta irizpideak onartzen duen 2018 martxoaren 22ko Osoko Bilkuraren Akordioaren eta Bilboko Hiri Antolamenduko Plan Orokorraren berrikuspenaren hasiera onartzen duen 2019ko otsailaren 28ko Osoko Bilkuraren Akordioaren ondorioz.

				168/2019 Irizpena: Ondare-erantzukizunaren erreklamazioa, MIMR andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				169/2019 Irizpena: Ondare-erantzukizunaren erreklamazioa, Cenafe Escuelas SL enpresak jasandako kalteengatikoa; izan ere, Getxoko Udalak ez zuen bete Cenafek Getxo-Kirolak elkartearekin sinatutako akordioa.

				170/2019 Irizpena: Ondare-erantzukizunaren erreklamazioa, Eusko Jaurlaritzaren lan-poltsen kudeaketaren ondorioz SCO andreak jasandako kalteengatikoa.

				171/2019 Irizpena: Ondare-erantzukizunaren erreklamazioa, XXX jaunak jasandako kalteengatikoa; izan ere, Getxoko Udaleko gizarte-zerbitzuek izandako jokaeraren ondorioz.

				172/2019 Irizpena: Ondare-erantzukizunaren erreklamazioa, JIAO jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				174/2019 Irizpena: Ondare-erantzukizunaren erreklamazioa, GBE jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				176/2019 Irizpena: Ondare-erantzukizunaren erreklamazioa, Basauriko udalak jasandako kalteengatikoa; izan ere, Lanbide-Euskal Enplegu Zerbitzuaren Zuzendari Nagusiak 2016ko abuztuaren 12ko ebazpenaren bidez tokiko enplegu-proiektuetarako emandako diru-laguntzaren kopurua aldatu zen.

				177/2019 Irizpena: Ondare-erantzukizunaren erreklamazioa, FJMS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				178/2019 Irizpena: Ondare-erantzukizunaren erreklamazioa, SCC andreak jasandako kalteengatikoa, Osakidetza-Euskal osasun zerbitzuak emandako osasun-sorospenaren ondorioz.

				179/2019 Irizpena: Ondare-erantzukizunaren erreklamazioa, MEHD andreak bide publikoan erorita jasandako kalteengatikoa.

				180/2019 Irizpena: Ondare-erantzukizunaren erreklamazioa, MCEC andreak bide publikoan erorita jasandako kalteengatikoa.

				181/2019 Irizpena: Ondare-erantzukizunaren erreklamazioa, FMCL andreak eta JL, JE, JG, MA eta NFCC haren seme-alabek jasandako kalteengatikoa; izan ere, haien senarra eta aita izan zena, TRCC jauna, hil zen Osakidetza-Euskal osasun zerbitzuak osasun sorospena emanda.

				182/2019 Irizpena: Ondare-erantzukizunaren erreklamazioa, IAZ andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				183/2019 Irizpena: Ondare-erantzukizunaren erreklamazioa, CMS andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				184/2019 Irizpena: Ondare-erantzukizunaren erreklamazioa, EGT eta LCM andreek bere etxebizitzaren hezetasunen ondorioz jasandako kalteengatikoa.

				185/2019 Irizpena: Ondare-erantzukizunaren erreklamazioa, MLGV andreak bide publikoan erorita jasandako kalteengatikoa.

				186/2019 Irizpena: Ondare-erantzukizunaren erreklamazioa, ANT jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				187/2019 Irizpena: Ondare-erantzukizunaren erreklamazioa, MTPH andreak jasandako kalteengatikoa, Osakidetza-Euskal osasun zerbitzuak 2010etik 2012ra bitartean langile fakultatiboen produktibitate finkoko osagarria ordaindu ez baitzion.

				189/2019 Irizpena: Ondare-erantzukizunaren erreklamazioa, MQQ andreak bide publikoan erorita jasandako kalteengatikoa.

				192/2019 Irizpena: Ondare-erantzukizunaren erreklamazioa, AMSP andreak bide publikoan erorita jasandako kalteengatikoa.

				198/2019 Irizpena: Ondare-erantzukizunaren erreklamazioa, MJJV andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				199/2019 Irizpena: Ondare-erantzukizunaren erreklamazioa, LCR andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				201/2019 Irizpena: Ondare-erantzukizunaren erreklamazioa, JMA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				202/2019 Irizpena: Ondare-erantzukizunaren erreklamazioa, MPAM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				203/2019 Irizpena: Ondare-erantzukizunaren erreklamazioa, JMSG jaunak bide publikoan erorita jasandako kalteengatikoa.

				204/2019 Irizpena: Ondare-erantzukizunaren erreklamazioa, TTA andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				206/2019 Irizpena: Ondare-erantzukizunaren erreklamazioa, FMP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				207/2019 Irizpena: Ondare-erantzukizunaren erreklamazioa, MPGE andreak bide publikoan erorita jasandako kalteengatikoa.

				208/2019 Irizpena: Ondare-erantzukizunaren erreklamazioa, IZG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				209/2019 Irizpena: Ondare-erantzukizunaren erreklamazioa, MRR andreak bide publikoan erorita jasandako kalteengatikoa.

				210/2019 Irizpena: Ondare-erantzukizunaren erreklamazioa, MNNI andreak bide publikoan erorita jasandako kalteengatikoa.

				212/2019 Irizpena: Ondare-erantzukizunaren erreklamazioa, MPBL andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				D) Ofiziozko berrikuspena (12)

				31/2019 Irizpena: Ofiziozko berrikuspena. Xedea: Ebazpena, 2017ko ekainaren 29koa, landaren eta itsasertzaren garapeneko eta europar politiketako zuzendariarena, zeinaren bidez eman eta ukatu baitira 2016ko abenduaren 14ko agindupean eskatutako laguntzak (Euskal Autonomia Erkidegoko landa eremuak sustatu eta garatzeko 2017ko ekitaldirako deialdian).

				34/2019 Irizpena: Ofiziozko berrikuspena. Xedea: Alkatetzaren Dekretua, 11/2016ko urtarrilaren 29koa (horren bitartez, 336,14 m2ko luzeran oinarritutako desjabetzeko kalte-ordainaren kalkulua ukatzen da eta 200 m2ko luzeraren gaineko kalkulua berresten da) eta Alkatetzaren 137/2016 Dekretua, ekainaren 15ekoa (11/2016 Dekretuari egindako berraztertze errekurtsoa ez da onartzen).

				78/2019 Irizpena: Ofiziozko berrikuspena. Xedea: Ebazpenak, 2017ko uztailaren 21ekoa eta abuztuaren 3koa, Hezkuntza Sailaren Langileak Kudeatzeko zuzendariarenak, Maisu-maistren kidegoan sartzeko hautaketa-prozeduran behin betiko puntuazioak eta zerrendak argitaratzen dituenak.

				85/2019 Irizpena: Ofiziozko berrikuspena. Xedea: Ebazpena, 2014ko maiatzaren 30ekoa, Bilbaoko udalaren Giza Baliabideen arloko Zinegotzi Ordezkariarena, “Drogaren Aurkako Agente” lanposturako bost dotazio betetzeko lehiaketa publikoaren deialdiari buruzkoa.

				93/2019 Irizpena: Ofiziozko berrikuspena. Xedea: 255, 256 eta 259 Dekretuak, 2018ko abuztuaren 31koak, Erribera Beitiako Alkatearenak, zerbitzuen kudeaketa osoa, sarbideen kontrola, udal gizarte- eta kultur- eta kirol-instalazioen mantenimendua, zein kirol- eta gizarte- eta kultur-ekintzen kudeaketa osoaren zerbitzuari buruzko 45/2018 zerbitzu-kontratua 3 sortatan esleitzen dutenak.

				100/2019 Irizpena: Ofiziozko berrikuspena. Xedea: 2018ko abenduaren 4koa, Serantes Kultur Aretoaren Presidentearena, Serantes Kultur Aretoan eta Kresala aretoan txartel-lehiatila, atezaintza, kokapen eta zinema-proiekzio zerbitzuak emateko kontratua esleitzen duena.

				145/2019 Irizpena: Ofiziozko berrikuspena. Xedea: Ebazpena, 2015eko irailaren 30ekoa, Etxebizitzako ...ko lurralde ordezkariarena, ofizialeko etxebizitzaren lurzorua erosteko INGOMPA S. L. enpresaren eskaria onesten duena eta babes ofizialeko etxebizitzaren kalifikazioa zabaltzen duena.

				175/2019 Irizpena: Ofiziozko berrikuspena. Helburua: Ebazpena, Giza Baliabideen Zuzendaritzaren 2019ko otsailaren 15ekoa, DAVk eskatutako erretiratzeagatiko lege-interesa gehitu ondorengo saria ordaintzen duena.

				190/2019 Irizpena: Ofiziozko berrikuspena. Xedea: Erabakiak, Udal Toki Gobernu Batzarraren 2009ko uztailaren 1ekoa ─Bermeoko 20.3 exekuzio-unitateko 2. blokean babes ofizialeko etxebizitzak eraikitzeko lizentzia ematekoa─ eta 2013ko abenduaren 23koa ─eraikitzeko proiektua aldatzen duena─.

				191/2019 Irizpena: Ofiziozko berrikuspena. Xedea: Erabakia, 2014ko maiatzaren 26koa, Bermeoko 20.3 exekuzio-unitateko 2. blokean babes ofizialeko etxebizitzak eraikitzeko proiektua aldatzea onartzen duena.

				205/2019 Irizpena: Ofiziozko berrikuspena. Xedea: Ebazpena, 2011ko uztailaren 18koa, Polizia eta Larrialdietako Euskal Akademiako zuzendari nagusiarena, zeinaren bidez dei egiten baita Ertzaintzaren Eskala Goreneko intendente kategorian sartzeko hautaketa-prozedurarako.

				211/2019 Irizpena: Ofiziozko berrikuspena. Xedea: abenduaren 26ko 372/2014 Alkatetzaren Dekretua ─… baserriko instalazioak handitzeko obra lizentzia eta ... gaztandegirako ekintza lizentzia ematen duena─ eta urriaren 20ko 263/2015 Alkatetzaren Dekretua ─lehenengo proiektuaren aldaketaren ondorengo lizentzia ematen duena─.

				E) Berrikuspen-errekurtso berezia (1)

				112/2019 Irizpena: Berrikuspen-errekurtso berezia, ARC jaunak jarrita, 2018ko apirilaren 3ko Alkatetzaren 151/2018 Dekretuaren aurka; dekretu horrek toponimiaren agiriak bildu eta inbentariatzeko beka ematen duela.

				F) Administrazioaren kontratuak (4)

				40/2019 Irizpena: Kontratu administratibo baten suntsiarazpena. Kontratuaren xedea: Urkizuaran kalean hornidura sarea eta saneamendu sare berria birjartzeko obrak.

				52/2019 Irizpena: Kontratu baten suntsiarazpena. Kontratuaren xedea: Elantxobeko Atalaia Behatokia Urbanizazioa eraberritzeko obra.

				54/2019 Irizpena: Kontratu baten suntsiarazpena. Hornitzeko kontratuaren xedea: Ermuako udaleko umeen parkeak berritzea. II. fasea.

				144/2019 Irizpena: Kontratu administratibo baten suntsiarazpena. Kontratuaren xedea: Zarautzeko Astiko jolasgunean taberna-jatetxearen eraikin berri bat egitea eta aisialdiko instalazioak egitea, bai eta hori guztia ustiatzea ere, helburu duen herrilanaren kontzesioaren kontratua.

				G) Itzultzeko erabakiak (5)

				 Batzordearen eskumenekoa ez izateagatik:

				2/2019 Erabakia: Ondare-erantzukizunaren erreklamazioa, JL, C, MM, MP, MT, RM eta RAV jaun-andreek jasandako kalteengatikoa, senitartekoaren hondakinak bere jabetzako hobitik atera ondorioz.

				4/2019 Erabakia: Dekretu-proiektua, Euskal Autonomia Erkidegoko Lurraldearen Antolamenduaren Gidalerroak behin betiko onartzen dituena.

				6/2019 Erabakia: Dekretu-proiektua, Euskal Autonomia Erkidegoko sektore publikoan informazioaren eta komunikazioaren teknologiak kudeatzeko ereduari buruzkoa.

				 Instrukzioari jarraipena eman diezaioten:

				1/2019 Erabakia: Ondare-erantzukizunaren erreklamazioa, EFF andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

				5/2019 Erabakia: Ondare-erantzukizunaren erreklamazioa, JRS jaunak udal instalazio batean erorita jasandako kalteei buruzkoa.

				BIGARREN ZATIA:
DOKTRINAREN LABURPENA

			

		


		
			
				1. kapitulua. KONTSULTA-EGINKIZUNA

				I. Jarduera-esparrua

				Ezer baino lehen, gogoeta bat egin behar da, sintetikoa bada ere, lurraldearen antolamenduaren kontzeptuari buruz eta LAGek duten zereginari buruz.

				Lehenik eta behin, Konstituzio Auzitegiak gaiari buruz eman duen definiziora joko dugu, Konstituzio Auzitegiaren urtarrilaren 21eko 8/2016 Epaiaren bitartez (KAE):

				Auzitegi honek behin baino gehiagotan adierazi du autonomia-erkidegoei dagokiela lurralde-antolamenduaren gaineko eskumena. Ildo horretatik, martxoaren 18ko 57/2015 KAEak (RTC 2015, 57) 14. OJn deklaratu duenez, lurralde-antolamenduaren gaineko eskumenaren xedea da “lurraldeko lurzoruari edo espazio fisikoari eman dakizkiokeen erabilerak mugatzea [KAEak: 77/1984 (RTC 1984, 77), 2. OJ; 149/1991 (RTC 1991, 149), 1 b OJ)]. Zehazki, beste arau- eta kudeaketa-alderdi batzuk alde batera utzita, haren funtsezko muina ‘eduki planifikatzailea duten jarduera publikoen multzo batek osatzen du, eta lurzoruaren erabilerak eta lurzoruaren lurraldearen zatien arteko oreka finkatzea du xede’ (Konstituzio Auzitegiaren 36/1994 Epaia (RTC 1994, 36), 3. OJ; 28/1997 Epaia, 5. OJ)” (Konstituzio Auzitegiaren 149/1998 Epaia, uztailaren 2koa (RTC 1998, 149), 3. OJ). Hau da, Konstituzio Auzitegiaren 8/2012 Epaiak (8. OJ) deklaratu duenez, autonomia-erkidegoak lurralde-antolamenduaren arloan duen eskumenaren “helburua da, hain zuzen ere, titularrak bere lurralderako politika orokor bat formulatu ahal izatea, bertan eragina duten jarduketa publiko eta pribatuak koordinatze aldera”, hargatik eragotzi gabe Estatuaren beste eskumen sektorial batzuek ekartzea “lurraldearen zati jakin batzuen gaineko xedamen bat, autonomia-erkidegoen erabakimena baldintzatu dezakeena” (40/1998 KAE (RTC 1998, 40), 30. OJ)

				Lurralde-antolamenduaren bitartez, “Lurzoru mota bakoitzaren arabera onargarriak edo indargarriak diren erabilerak berehala definitzea lortu behar da, eta, definizio horren bitartez, behar diren azpiegiturak lortzea, herritarrak osasun-, irakaskuntza-, administrazio- eta merkataritza-ekipamenduetara sartzea, natura-baliabideen kudeaketa arduratsua eta ingurumenaren babesa. Lurraldea antolatzeko politikaren helburu intimoak, zeinetara bideratu beharko baitira arestian definitutako jarduerak, eskualdeen garapen sozioekonomiko orekatua eta bizi-kalitatea hobetzea besterik ez dira, biztanleria-sektoreen artean dauden alde handiak ezabatuta” (LALen zioen azalpena).

				LAGei dagokienez, esan daiteke Euskal Autonomia Erkidegoko lurralde-antolamenduaren tresna nagusia eta oinarrizkoa direla.

				Lurraldearen Antolamenduari buruzko Legeak (LAL) 4. artikuluan dioenaren arabera, LAGak “lege honetan araupetzen diren gainerako antolabideak aurkezteko abiapuntu nagusi dira, eta halaber lur-jaurpideei buruzko legeetan ohartemandako antolakuntza-egitamuentzat ere, lege horiei egokitu beharko baitzaizkie beti herri-administrazio ezberdinek, direla autonomiazko, foruzko zein toki-mailakoak, bakoitza bere eskuduntzez baliatuz, gara ditzaten eta lurraldean eragina izan dezaten egitamu, egitarau eta ekintzak”.

				Lege-egitura ikusita, “argi dago aipatutako gidalerroak, Euskal Autonomia Erkidegoko lurralde-plangintza ezartzeko tresna diren aldetik, ordenamendu juridikoaren parte direla, zeini botere publiko guztiek men egin behar baitiote EKren 9.1 artikuluaren aginduz” (46/2007 KAE, martxoaren 1ekoa).

				Hala ere, ez da ahaztu behar LAGak ez direla ohiko arau juridiko bat, baizik eta, plangintza-tresna den aldetik, oso eduki eta egitura berezia dutela.

				Hala, LALen 6. artikuluak xedatu duenez, Euskal Autonomia Erkidegoko lurralde osoa batera antolatzeko tresna gisa, zehaztapen batzuk jaso behar dituzte gutxienez (besteak beste, Euskal Autonomia Erkidegoko lurraldearen azterketa zehatza, dauden arazoen definizio zehatza eta horiek tratatzeko aukeren balorazioa jasoko dituena, bai eta, ikusitako arazoei aurre egite aldera, administrazioen jarduna egokitu beharko zaien irizpide orokorren zehaztapena ere).

				Egiturari dagokionez, LALen 7. artikuluaren arabera, hauek ditu osagai: memoria, informazio- eta antolamendu-planoak dituen dokumentazio grafikoa eta haren zehaztapenak aplikatzeko arauak, eta, era berean, “beharrezkotzat eta bere helburu eta izaerarako egokitzat jotzen diren beste dokumentu batzuk” ere jaso daitezke.

				Nahitaezkotasunari dagokionez, lotesleak dira administrazio publikoentzat eta partikularrentzat. Hala ere, lotura hori, LALen 8.2 artikuluaren arabera, zuzenekoa izango da gidalerroak aplikazio orokorreko arau zehatzetan adierazten direnean, baldin eta arau horien helburua bada beren izaeragatik euskal lurralde osoari eragiten dioten prozesuen garapena diziplinatzea eta bideratzea; zeharkakoa izango da, berriz, LALen 8.3 artikuluaren arabera, gidalerroak berariaz zuzentzen zaizkienean hirigintzako lurralde-plangintzaren arloan eskumena duten administrazio publikoei, eta gidalerro horiek garatu behar direnean lurzoruaren araubideari buruzko legeriak eta aipatu legeak aurreikusten dituzten figura eta tresnen bidez.

				Are gehiago, LALen 8.4 artikuluaren arabera, lotura honako hauen bidez ere adieraz daiteke: a) espazioa antolatzeko eta erabiltzeko irizpideak ezartzea; b) gidalerroek eurek jasotzen dituzten azterketa eta balorazioekin bateraezintzat jotzen diren irizpideak baztertzea; c) onargarritzat jotzen diren zenbait irizpideren arteko alternatibak definitzea; d) jarduketa-ildoak gomendatze hutsa. Administrazio eskuduna horretatik aldentzen denean, berariaz justifikatu beharko du hartutako erabakia, baita kasuan kasuko gomendioan adierazitako helburuekin bateragarria dela ere.

				Aurreko paragrafoen ondorioetarako, xedapenak zehazten du LAGek argi eta zalantzarik gabe adieraziko dutela beren zehaztapen guzti-guztiek zein zentzu zehatzetan jardun beharko duten.

				Laburbilduz, alderdirik garrantzitsuena eduki heterogeneoa da; aurreikuspen batzuk argi eta garbi lurzoruaren erabilerari mugak jartzera bideratuta egongo dira, beste batzuek beste lurralde- edo hirigintza-plan baten bitartekotza behar dute, beste batzuk adierazgarriak edo argigarriak baino ez dira, eta, are gehiago, horietako batzuek errealitatearen gertaerak edo inguruabarrak baino ez dituzte aipatuko, edo etorkizuneko proiekzioak egingo dituzte.

				Euskadiko Aholku Batzorde Juridikoari buruzko azaroaren 24ko 9/2004 Legeak (aurrerantzean, EABJL) 3.1.d) artikuluaren babesean formalizatu du kontsulta, artikulu horren arabera Batzordeari kontsultatu beharreko gaien artean daude “Estatuko legeak garatzeko Autonomia Erkidegoak dituen eskumenak erabiliz Eusko Jaurlaritzak ematen dituen xedapenei buruzko proiektuak”.

				Zalantzarik gabe, legeak garatu eta betearazten dituzten erregelamenduak daude, eta beste erregelamendu batzuk ez dira halakoak.

				Oro har, erregelamendu betearazleei dagokienez, aurreko batzuetan esan duguna gogorarazi behar da, gure esku-hartzeak oinarri hori izan duenean (3/2013 Erabakia):

				13/2011 Erabakian adierazi genuenez (...), bai eta beste batzuetan ere, 12/2001 zenbakikoa adibidez (...) Kontsulta-organo adituen nahitaezko esku-hartzearen helburua da benetan bete dadila Administrazioa legearen eta zuzenbidearen mende egon behar hori (Konstituzioaren, EK, 9.1 eta 103.1 artikuluak); baina, aldi berean, berme indartu bat ere bada, nolabait, legezkotasun-kontrolari begira, zeina, erregelamendugintzari dagokionez, oso lotuta egon baita arau-hierarkiaren printzipioaren betetzearen kontrolarekin (EKren 9.3 artikulua).

				Ildo horretatik, lehenago ere adierazi dugunez, erregelamendu exekutiboa edo betearazlea, Estatu Kontseiluak prestaturiko formulazio klasikoan (1962ko mozioa), erreserbatuta dago erregelamendu batzuentzat; hain zuzen ere, lege bati, lege baten artikulu bati edo batzuei, edo lege-multzo bati zuzenean eta zehazki lotutako erregelamenduentzat, halako moldez non erregelamenduak dituen legea, edo legeak, osatzen, garatzen, zehazten, aplikatzen, konplitzen edo exekutatzen. Erregelamendu exekutiboak, hartara, aurreko lege baten garapenari ekiten dio, nahitaezko osagarri gisa, eta lege hori da erregelamenduaren premisa, eta aurreko legerik ezak edo legearen edukitik behar ez bezala aldentzeak erregelamendua legez kontrakoa izatea dakar (horra, beraz, arau-hierarkiaren printzipioaren garrantzia).

				Jurisprudentziaren doktrina ere argia da, oraintsuko epai bat aipatzearren, Auzitegi Gorenaren 2018ko maiatzaren 22ko epaia (RJ 2018/2243):

				Estatu Kontseiluari egin beharreko nahitaezko kontsultaren ondorioetarako, EKLOren 22.3 artikuluak eskatzen baitu, eta Gobernuari buruzko azaroaren 27ko 50/1997 Legearen 24.2 artikuluak gogorarazten duenez, Sala honen doktrinak zehazten du “erregelamendu exekutibo edo betearazle” direla doktrina tradizionalak “lege-erregelamendu” esaten zienak, eta halakotzat hartzen zituen administrazioko agintaritza betearazlearen berezko ekintzak ez zirenak.

				Salaren ustez, erregelamendu exekutibo edo betearazleak dira zuzenean, berehala eta zehazki lege bati, lege baten artikulu bati edo batzuei lotuta daudenak, edo lege multzo bati lotuta daudenak, halako moldez non erregelamenduak lege hori (edo lege batzuk) osatu, garatu, zehaztu, aplikatu, bete edo betearaziko duen.

				Lehenik eta behin, lege-mailako arau baten exekuzio edo ondorio gisa ematen dira, eta, legezkotasuna kentzeko teknikaren bidez, arau horrek mugatu egiten du, erregelamenduak ondoren legearekin lankidetzan ezarri behar duen erregulazio xehatuaren irizpideak, printzipioak edo funtsezko elementuak ezartzen baititu.

				Bigarrenik, beharrezkoa da, era berean, lege-arau bat exekutatuz ematen den erregelamenduak ordenamendu juridikoa berritzea, eta, ondorioz, ez dira exekutibotzat jo behar, EKLOren 22.3 artikuluaren ondorioetarako, secundum legem erregelamenduak edo interpretazio-erregelamenduak, hau da, Legea hitzez hitz argitzera mugatzen direnak, hark dioena berritu gabe, edo ordenamenduaren berrikuntza garrantzitsurik egiten ez dutenak. 2003ko azaroaren 12ko epaia (RJ 2003, 8301) (Rec. 2002/12). Ez dute Estatu Kontseiluaren nahitaezko txostenik behar beste erregelamendu batzuk berehala jarraitu edo garatzera mugatzen diren erregelamenduek, ez eta administrazioaren barruko edo etxeko eremuan antolamendu-arauak extra legem ezartzen dituzten erregelamendu independenteek ere (denen erakusgarri, sala eta atal honen 1996ko uztailaren 15eko epaia (RJ 1996, 6394); Rec. 606/1991).

				Erregelamendu betearazleen kategoriari aplikatu beharreko doktrina orokorra hori izanik, kasu honetan, gure azterketan aurrera egiteko, hala ere, kontuan hartu behar da, zehazki, plangintza-tresnak aztertu dituen jurisprudentzia, horren erakusgarri baitira Auzitegi Gorenaren ekainaren 16ko epaia (RJ 2003/4458), 2003ko abenduaren 3koa (RJ 2004/309), 2003ko abenduaren 10ekoa (RJ 2004/106) eta Auzitegi Gorenaren 2003ko abenduaren 10ekoa (RJ 2004/106). Auzitegiak berak aitortzen duenez, eztabaidatua zuten gaia lehenago ere:

				Estatu Kontseiluaren Lege Organikoaren (EKLO) 22.3 artikuluak honako hau xedatu zuen: “Estatu Kontseiluaren Batzorde Iraunkorrari kontsulta egin beharko zaio legeak betearazteko ematen diren erregelamenduetan edo xedapen orokorretan, bai eta haien aldaketetan ere”. Horrenbestez, artikulu horrek irizpen hori nahitaezkoa izatetik salbuesten ditu ─Kontseiluaren arau erregulatzaileen aurreko bertsioek eta Estatuko Administrazioaren Araubide Juridikoaren Legearen (LRJAE) 10.6 artikuluak berak egin zuten bezala─ Erregelamendu “exekutiboaren” kategorian edo kontzeptuan sartu ezin diren erregelamenduak. Kategoria hori aspaldi zegoen definituta, Estatu Kontseiluari legeen erregelamendu betearazleei buruz kontsultatzearen gaineko mozioan, Kontseiluak berak 1969ko maiatzaren 22ko osoko bilkuran onartu baitzen, bai eta Auzitegi Gorenak 1974ko apirilaren 22an emandako epai ezagunean ere (RJ 1974, 1921). Honela, hain zuzen ere: zuzenean eta zehazki lege bati, lege baten artikulu bati edo lege multzo bati lotuta dagoen erregelamendua, halako moldez non lege hori edo lege horiek osatu, garatu, xehatu, aplikatu, bete edo betearazten baititu erregelamenduak, eta adierazpen-aniztasun horrek ez ditu kontzeptu desberdinak erakusten, baizik eta erregelamendua lege-arauaren garapen eta betearazpen zuzen gisa azaltzen; azken batean, kategoria horretan sartu behar da Administrazioak egin beharreko edozein arau-igorpen edo ondorengo arau baterako lege-igorpen, Legeak berak ezarritako ordenazioaren osagarri gisa. Ildo horretatik, Salaren jurisprudentziak deklaratua duenez, denen erakusgarri, 1997ko uztailaren 29ko epaian (RJ 1997, 6926), erregelamendu-arauak orokorrean garatzen dituenean erreferentziatzat duen Legean jasotako erregulazio-printzipio batzuk, orduan bakarrik esan daiteke benetako erregelamendu betearazlea dela. (...) Zehatzago, 4/1989 Legearen II. eta III. tituluetan jasotako aurreikuspenetatik eratorritako natura-baliabideen plangintzari eta naturaguneen babesari buruzko xedapen orokorrei dagokienez, gogorarazi behar dugu: a) Auzitegi Gorenak jada adierazi duela ezin dela Estatu Kontseiluaren irizpena eskatu natura-baliabideak izapidetzean, baliabideak planifikatzeko tresna bat delako, zeinaren helburu eta edukiak, martxoaren 27ko 4/1989 Legearen 4. artikuluan definituak, ez baitute lege hori betearazten, haren arau-aurreikuspenak zehaztu, garatu edo osatzeari dagokionez; aitzitik, 4. artikulu horrek hasieran dioen bezala, lurralde-eremu jakin bat aztertzera mugatzen dira, natur baliabideen kudeaketa lege hori inspiratu duten printzipioetara egokitzeko (horrela, denen erakusgarri, Sala honek 2003ko azaroaren 26an eta abenduaren 2an emandako epaiak ─bi─, 8237 [RJ 2003, 9261], 8113 [RJ 2004, 309] eta 8114 [RJ 2004, 310] zenbakiko kasazio-errekurtsoetan). Eta b) Adierazi du, halaber, irizpen hori ezin dela eskatu, 4/1989 Legearen erregelamendu betearazleak ez direlako, erabilera eta kudeaketa zuzentzeko planak egiteko prozeduran (adibidez, 2003ko ekainaren 16ko epaia, 1998ko 2609 kasazio-errekurtsoan emana [RJ 2003, 4458], martxoaren 22ko 49/1995 Dekretu autonomikoa aurkaratu zen prozesu bati buruzkoa, dekretu horrek behin betiko onespena eman baitzion Valentziako Erkidegoko Mata eta Torreviejako aintzirak izeneko paraje naturalaren erabilera eta kudeaketa zuzentzeko plana). (...) Egia da naturaguneen kontserbazioaren eremu material horretan, baina Naturagune Babestuei buruzko maiatzaren 2ko 15/1975 Legeari dagokionez, auzitegi honen zenbait erabaki ez direla erabakigarritzat hartu behar, erreferentzia horrengatik eta itxurazko kontraesanagatik. Hala, 1990eko ekainaren 27ko epaiak (RJ 1990, 5341), Corralejo eta Lobos uharteko (Fuerteventura) Dunen Parke Naturala izendatzeari buruzko urriaren 15eko 3058/1982 Errege Dekretuaren aurka egindako aurkaratzea aztertu zuenak, ez zuen beharrezkotzat jo Estatu Kontseiluaren irizpena, eta aipatu zuen 1976ko urriaren 29ko Epaiak (RJ 1976, 5824) eta 1980ko irailaren 24ko Epaiak (RJ 1980, 3449) agerian utzi zutela kasu horietan ez zela beharrezkoa Estatu Kontseiluaren irizpena (azken epai horretan 2412/1969 Dekretua aztertu zuten, Doñanako parke nazionalaren deklarazioari buruzkoa). Aldiz, 1992ko uztailaren 20ko (RJ 1992, 6514) eta irailaren 2ko (RJ 1992, 6868) epaiek beharrezkotzat jo zuten irizpen hori, uztailaren 8ko 89/1986 Dekretua, Valentziako Generalitateko Kontseiluarena, Albuferaren parke naturalaren araubide juridikoari buruzkoa, aztertu zutenean.

				Batzordearen ustez, doktrina hori guztiz aplikagarria da bai LAGetan, bai LALek aurreikusitako gainerako antolamendu-tresnetan, hau da, lurralde-plan partzialetan eta lurralde-plan sektorialetan.

				Alde batetik, lurzoruaren erabilerak planifikatzeko tresna bat delako, eta haren helburuak eta edukia LALen definituta daudelako, baina LAGek ez dute berez lege hori egikaritzen, haren arau-aurreikuspenak zehaztu, garatu edo osatze aldera; aitzitik, lurralde-eremu bat aztertzera mugatzen dira, Autonomia Erkidegoaren lurraldearekin bat datorrena, erreferentziazko esparru orokor bat ezartzeko, era sintetikoan, beharrezko lurralde-oreka bermatze aldera, bai eta lurraldean jardun behar duten administrazioen politika sektorialen koordinazio eta bateragarritasun egokia ere (LAL, 5. artikulua).

				Bestalde, LAGen formulazioa eta onarpena, beren izaera eta eduki berezia kontuan hartuta, berariaz araututa dago LALen 10. artikuluan. LALek Euskal Autonomia Erkidegoko Lurralde Antolamendurako Batzordeari esleitu dio arlo horretako kontsulta- eta koordinazio-organoa izatea, eta Lurralde Politikarako Aholku Batzordeak ere esku hartzen du LAGen formulazioan eta onespenean. Organo horiek arduratzen dira LALek LAGei jarri dizkien helburuak behar bezala betetzen direla zaintzeaz.

				Batzordeak eta aholku-batzordeak txostena egiten dute gidalerroen aurrerapenari buruz, bai eta jarraibideak eratzeko dokumentuari buruz ere, hasierako eta behin-behineko onarpena eman aurretik, eta haien legezkotasuna eta egokitasuna bermatzen dute.

				LALek LAGak aipatzeak ez du esan nahi LAGak hertsiki lege horren betearazpena direnik, hau da, haren aurreikuspenak osatzen, garatzen edo zehazten dituen erregulazio bat. Ez dago halakorik; izan ere, LAGek plangintza-tresna bat soilik jartzea dakarte berekin, eta haren araubidea legeak berak ezartzen du; izan ere, gidalerroak prestatzeko prozedura eta haien eduki espezifikoa arautzen ditu.

				Ildo horretatik, eta egindako ñabardurekin, benetako araua da proiektua; izan ere, egoera juridikoak (lurzoruaren erabilerak definitzerakoan) eta geroko erregulazio juridikoak (plangintza-arloko goiburu-arau gisa) zuzentzeko jarraibidea da. Baina, hala izanda ere, ez du LAL gauzatzen edo garatzen. LALek lehenetsitako espazio-eremuan antolamendua gauzatzeko aurreikusitako tresna onartzera mugatzen da, legeak lortu nahi dituen helburuak lortze aldera. Jaurlaritzari plan bat ─LAGak hori baino ez dira─ onartzeko emandako gaikuntza baten erabileraz ari gara, legean ezarritako parametroen barruan.

				Interpretazio hori berresten du, gainera, Batzorde Juridiko honen parte-hartzeari buruzko iritzia ematen den heinean, Euskal Autonomia Erkidegoko Auzitegi Nagusiaren Administrazioarekiko Auzien Salak berrikitan emandako 2018ko irailaren 21eko epaiak (JUR 2019/39741), zeinak lotura edo harreman beraren barruan jartzen baititu Urdaibaiko Biosfera Erreserbaren Erabilera eta Kudeaketa Zuzentzeko Plana, aurkaratu dena, eta uztailaren 6ko 5/1989 Legea, Urdaibaiko Biosfera Erreserba zaindu eta antolatzeari buruzkoa, hauek bezala: “lurraldea antolatzeko tresnak LALari dagokionez, edo natura-baliabideak antolatzeko planak Natura Ondareari eta Biodibertsitateari buruzko abenduaren 13ko 42/2007 Legeari dagokionez”.

				Salaren iritziz:

				Beraz, ez da mugatzen legea bigarren mailako alderdietan osatzera, Legearen aginduei jarraiki, ultra vires delakoan erori gabe, edukia gaindituz eta legean aurreikusi gabeko alderdiak berrikiro arautuz; aitzitik, hirigintza-plangintzako tresnen eta Lurzoruari eta Hirigintzari buruzko ekainaren 30eko 2/2006 Legearen artean gertatzen den bezala, edota lurralde-antolamenduko tresnen eta Lurralde Antolamenduari buruzko maiatzaren 31ko 4/1990 Legearen artean, baloraziorako tarte zabala du, erabilerak arautzeko, kudeaketarako eta zonakatzerako, 1. artikuluan adierazitako xedeari zor zaion muga bakarrarekin: gea, flora, fauna, paisaia, urak eta atmosfera, eta, azken batean, ekosistema guztiak babestea, naturaren, zientziaren, hezkuntzaren, kulturaren, aisialdiaren eta sozioekonomiaren aldetik duten interesa dela eta. Gainera, haren onarpena 5/1989 Legeak berak araututako prozedura espezifiko eta berezi baten mende dago, eta prozedura hori abenduaren 22ko 8/2003 Legeak oro har ezartzen duenaren oso bestelakoa da; izan ere, lege horren arabera, Eusko Jaurlaritzaren ingurumen-organoari dagokio hura idaztea.

				Laburbilduz, bai arrazoi formalengatik, bai legeak ematen dion xedeagatik, xedapen orokorra da, eta ez da legea garatzera edo betearaztera mugatzen. Beraz, ondorioztatu behar dugu ez dela nahitaezkoa Euskadiko Aholku Batzorde Juridikoaren irizpena, azaroaren 24ko 9/2014 Legearen 3.1.c) artikuluak eskatzen duena.

				Aipatzekoa da, era berean, jurisprudentzia-doktrina apalago bat, ezezkoa eman diena, aurkaratze batzuei, zeinen oinarria baitzen kontsulta-organoek lurralde-antolamenduko tresnak prestatzen parte hartu behar zutelakoa, halako parte-hartzerik izan ez zen kasu batzuetan. Zehazki, Andaluziako Auzitegi Nagusiak ebatzia eman du Andaluziako Lurralde Antolamendurako Plana egokitzen duen azaroaren 28ko 206/2006 Dekretuaren aurka jarritako zenbait errekurtso direla-eta, Andaluziako Aholku Kontseiluaren txostenik ez zegoelako aurkeztu baitzituzten.

				Andaluziako Justizia Auzitegi Nagusiak 2010eko abenduaren 23an (JUR 2013/241934), 2011ko urtarrilaren 17an (JUR 2011/271550) eta 2011ko apirilaren 29an (2011/743) emandako epaien ondorioak argi baino argiagoak dira.

				“Legeak betearaztea” terminoaren interpretazio ez-murriztailea abiapuntutzat hartuta ere, ikusirik izaeraz berezi direla lurralde-antolamendua (“gizartearen beharrekin bat datorren lurralde-eraketa fisikoa ezartzera bideratutako funtzio publikoa”) eta hura gauzatzeko antolamendu integralerako tresnak (“Andaluziako Lurralde Antolamendurako Planak Autonomia Erkidegorako lortu nahi den lurralde-antolamendua eta -egitura ezartzen du”), honako hau adierazi dute:

				Aurreko gogoetekin, zalantza gutxi izan daitezke orain aurkaratzen den erregelamenduaren izaera ez-exekutiboari buruz, bai ikuspegi formaletik, bai materialetik, ez baita secundum legem, praeter legem baizik, edo, bestela esanda, independentea, baina ez era absolutuan, gure ordenamendu juridikoan ezinezkoa baita erregelamendu-mailako arau bat deskonektatzea estaldura ematen dion legetik, lotura horren intentsitatea kontuan hartuta eta kanpoan utzita legez bakarrik arautu daitezkeen gaiak, halako erreserba bat dagoelako. Erregelamendu independenteak ez bezala, erregelamendu betearazle hutsak berrikuntza gutxi baino ezin lituzke eduki; izan ere, legean jada adierazitako edukiaren xehetasun osagarri hutsak arautzera mugatzen dira, eta, beraz, beste arau batekin talka eginez gero, aurkakotasuna estaldura-legean dago, zeinarekin batera eratzen baitu gorputz bat, eta, beraz, lege beraren aginduek egingo diote aurka talka egiten duen arauari.

				Azken batean, LAGak erregelamendu-arau bat dira, baina ez dira LALen erregelamendu betearazle bat. LALek finkatzen ditu LAGak egiteko esparrua eta prozedura, eta funtzio oso orokor batzuk ere esleitzen dizkio, baina ez du lurraldearen antolamendurako irizpide zehatzik ezartzen, hori delako LAGei erreserbatutako edukia. LALek Gobernuaren esku uzten du haren lurralde-politika zabal definitzeko tresna; horregatik, LAGak ez dira legearen aurreikuspenak osatu, garatu edo ezartzen dituen arau bat. Azpimarratu behar dugu erregelamendu horren eginkizuna ez dela legea zorrotz garatzea, baizik eta aipatutako plangintza egiteko aukera eguneratzea, Administrazioaren esku baitago.

				LALek ez dio ezer orain LAGen berrikuspenarekin ezarri nahi den antolamendu-politikak bete behar duen erreferentzia-esparru orokorrari buruz, politika hori berez delako dinamiko, eta formulatzen den testuinguruari erantzun behar diolako, eta, oro har, zortzi urteko iraupena izango duela aurreikusten delako (5. artikulua).

				Zentzu hertsian, LALek ez dio eragiten LAGek onartu behar duten antolamenduari, erregulazio material edo substantibo baten bitartez; aitzitik, gaikuntza-bitartekaritza formal huts batera mugatzen da, erregelamendu-ahal planifikatzaileari gordetako eremu bat aintzatesteko helburu bakarrarekin, gaiaren ezaugarriak ikusita, dela konplexutasunagatik, dela arrazoi teknikoengatik, dela legeak lortu nahi dituen helburuak optimizatzeko.

				Halaber, ohartarazi behar dugu orain arte arazorik gabe onartu dela ez zegoela zertan eskatu Euskadiko Aholku Batzorde Juridikoaren txostena.

				Otsailaren 11ko 28/1997 Dekretuaren bidez onartutako LAGak alde batera utzita, Batzorde hau oraindik eratu gabe zegoelako, kontua da, abian jarri ondoren, ez zuela txostenik egin ez martxoaren 28ko 68/2006 Dekretuari buruz (udal-plangintza Euskal Autonomia Erkidegoko Lurralde Antolamenduaren Gidalerroetara egokitzeko epea ezarri baitzuen, Euskal Autonomia Erkidegoko Justizia Auzitegi Nagusiaren epaia betez), ez, are gutxiago, urtarrilaren 19ko 4/2016 Dekretuari buruz (Euskal Autonomia Erkidegoko Lurralde Antolamenduaren Gidalerroak behin betiko onesten dituen Dekretua aldatu zuen, bizitegi-kuantifikazioari dagokionez).

				Beraz, ondorioztatu behar dugu proiektua ezin dela sartu EABJLren 3.1 artikuluaren arabera Batzorde Juridikoak nahitaez txostena egin behar dien erregelamendu-xedapenen artean; horrenbestez, irailaren 12ko 167/2006 Dekretuak onartutako Euskadiko Aholku Batzorde Juridikoaren antolamendu eta funtzionamenduaren erregelamenduaren 21. eta 28.2.a) artikuluetan xedatutakoa aplikatu behar da.

				4/2019 ABJE, par.: 25-59

				Ikus 6/2019 ABJE, par.: 22-28

				 

				Hirugarrenik, proiektuak, azken xedapenetako lehenengoan, Euskal Autonomia Erkidegoko Sektore Publikoaren Kontratazioaren araubidea ezartzeko uztailaren 27ko 116/2016 Dekretuaren zenbait aurreikuspen aldatzen ditu.

				Prestatze-fasean, Batzordeak 73/2016 irizpena eman zuen, EABJLren 3.1.d) artikuluan ezarritakoari jarraikiz (kasu honetan aipatzen denaz bestelakoa). Horren arabera, txostena egin behar du Estatuko legeak garatzeko Autonomia Erkidegoak dituen eskumenak erabiliz Eusko Jaurlaritzak ematen dituen xedapenei buruzko proiektuen gainean.

				Kontratazioari dagokionez, gogoratu behar da Autonomia Estatutuaren (EAEE) 11.1.b) artikuluak autonomia-erkidegoari esleitu diola Estatuaren oinarrizko legeria lege bidez garatu eta bere lurraldean betearaztea administrazio-kontratu eta -emakidei dagokienez, bere eskumenen esparruan.

				Orduko hartan esan genuenez:

				Administrazio-kontratazioari buruzko eskumenari dagokionez, oso gutxitan eman du iritzia Konstituzio Auzitegiak. Funtsean, honako hau aitortzera mugatu da: “EKren 149.1.18 artikuluak Estatuari esleitzen dio, besteak beste, ‘Administrazio-kontratu eta -emakidei buruzko oinarrizko legeria’ emateko eskumen esklusiboa”, baita “EKren 149.1.18 artikuluaren arabera, autonomia-erkidegoek beren gain hartu ahal izan dute Estatuko oinarrizko legeria garatzeko eskumena administrazio-kontratuen arloan” (237/2015 KAE, azaroaren 19koa, 56/2014 KAE, apirilaren 10ekoa, aipatzen duena).

				Halaber, gogorarazi duenez, “Administrazio-kontratazioaren arloko oinarrizko araudiaren helburu nagusia, interes orokorreko beste helburu batzuez gain, publizitatearen, berdintasunaren, lehia askearen eta segurtasun juridikoaren bermeak ematea da, herritarrei administrazio publiko guztiek tratamendu bera izango dutela bermatzeko” (56/2014 KAE, apirilaren 10ekoa; KAE hauek aipatzen ditu: 141/1993, apirilaren 22koa; 331/1993, azaroaren 12koa; eta 162/2009, apirilaren 29koa).

				Esan daiteke gaiak Estatuko oinarrien/autonomia-erkidegoak garatzeko eta betearazteko araudiaren eskema klasikoari erantzuten diola, eta horrek aukera ematen dio araugile autonomikoari gai horretan eragiteko, bai legeriaren ikuspegitik, oinarrizko arauak errespetatuz, araubide juridikoa osatzen duten eta egokitzat jotzen diren legegintza-politikako aukerak biltzen dituzten arauen bitartez, bai betearazpenaren ikuspegitik, soilik aplikatzea ahalbidetzen duten antolamendu-arauak onartuz.

				Legegintza-kontzeptuan, legeak ez ezik, erregelamendu betearazleak ere sartzen dira, hau da, legearen garapen gisa agertzen direnak, eta, beraz, legearen osagarri gisa (nahiz eta Estatuko oinarrizko legearen eta garapen-erregelamendu autonomikoaren arteko harremana eskumen-izaerakoa izan, eta ez arau-hierarkia zorrotzekoa).

				Betearazpen-kontzeptuaren barruan sartzen dira “zerbitzuak antolatzeko barne-erregelamenduak ematea” eta betearazpenerako eskumen funtzionala bera arautzea, eta, oro har, “Estatuko araudia praktikan jartzeko behar den jarduera-multzoa garatzea” (Konstituzio Auzitegiaren 51/2006 epaia, otsailaren 16koa).

				116/2016 Dekretua sakon aztertu gabe, esan daiteke sartzen diren aldaketak alderdi exekutiboetan baino ez direla egiten, antolaketari lotutakoetan, kontratazioa egiteko moduari lotuak, eta eskema hori aldatu egiten da proiektu honek gauzatzen duen funtzio-banaketaren ondorioz.

				Horrela, 8.2 artikuluaren bosgarren paragrafoan, kontratazio-mahaiaren osaerari buruz xedatzen denean, eta 10.1.b) artikuluan, Kontratazio Batzorde Nagusitik kanpo uzten direnean horniduren, obren edo zerbitzuen kontratazio zentralizatua xede duten kontratuak, ondasun eta zerbitzu informatikoei dagokienez. Bestalde, 15.1 artikuluak 35/1997 Dekretuaren aipamena ordezkatzen du dekretu honen aipamenarekin, eta seigarren xedapen gehigarriak, berriz, aztergai dugun dekretua eremu honetan aplikatzekoa dela baino ez du adierazten.

				Hori dela eta, ikuspegi horretatik ere ez gaude Estatuko legeria garatzeko eskumen autonomikoen erabileran, baizik eta eskumen betearazle hutsen erabileran.

				Azken batean, etxeko erregelamendu bat da, administrazio autonomikoak bere eginkizunak garatzeko behar dituen IKT bitarteko eta sistemez hornitzeko jarraitu beharreko eredua diseinatzen duena, hasiera batean, herritarren eskubideetan eragin zuzenik izan gabe, eta, horretarako, Jaurlaritzak ez du lege baten bidez gaituta egon behar (ez dago horrelako erreserbarik), eta une honetan inongo legek ez du behartzen onartzera, eta are gutxiago zentzu jakin batean (ez dago halako legerik).

				6/2019 ABJE, par.: 38-48

				 

				Egindako kontsultan, erreklamatzaileak ez du finkatu eskuratu nahiko lukeen kalte-ordainaren zenbatekoa, baina bai ordaintzeko moduko kontzeptuak, irailaren 22ko 35/2015 Legeak, zirkulazio-istripuetan pertsonei eragindako kalte-galerak baloratzeko sistema erreformatzekoak, onartutako baremoa aipatuta.

				Baremo hori kontuan hartuta, Batzordeak uste du, akats edo omisiorik ezean, erreklamatutako kopuruak gainditu egiten duela kontsultaren nahitaezkotasunerako ezarritakoa, eta, beraz, bidezko da Batzordearen esku-hartzea kasu honetan.

				156/2019 ABJI, par.: 6-7

				2. kapitulua. ZUZENBIDEAREN ITURRIAK

				I. Erregelamenduak

				A) Erregelamenduak emateko ahala erabiltzea

				Arazo handiagoak sortzen ditu 9.3 artikuluak, honako hau xedatu baitu: “Aurreko paragrafoan aipatutako hautagai-zerrenda aldarrikatuak aldatzen badira, baliozko izateari eutsiko diote, baldin eta barrutian bete beharreko postuen % 60ko hautagai-kopuruarekin, gutxienez, irauten badute”.

				EAEPLren 99.4 artikuluaren araua, hots, aukeratu beharreko ordezkari adina hautagai, malgutu egin da, eta, beraz, nahitaez planteatu behar da ea erregelamenduak malgutasun hori gauza dezakeen.

				Gai horri erantzuteko, nahitaez aipatu behar da enpresako langileen ordezkaritza-organoetarako hauteskundeetan gertatutakoa.

				Bada, martxoaren 10eko 8/1980 Legeak, Langileen Estatutuari buruzkoak ─LE─, 71. artikuluaren 2. apartatuaren a) letran zekarren erregulazioa (abuztuaren 2ko 32/1984 Legeak emandako idazketan) aldatua izan zen maiatzaren 19ko 11/1994 Legearen bitartez, artikulu batzuk aldatu baitzizkion Langileen Estatutuari, Lan Prozeduraren Legearen testu artikulatuari eta Lan-alorreko arau-hauste eta zehapenei buruzko Legeari.

				Erreformaren bidez konpondu zen Langileen Estatutuaren eta Enpresako langileen ordezkarien hauteskundeak arautzeko ekainaren 13ko 1311/1986 Errege Dekretuaren 7.3 artikuluaren arteko kontraesanak sortu zuen arazoa; izan ere, lehenengoaren arabera, bete beharreko postuak adina izen sartu behar ziren zerrendan, gutxienez, eta bigarrenak, berriz, edozein hautagaik uko egitea ahalbidetzen zuen, horrek hautagai-zerrenda baliogabetzea ekarri gabe, hautagaitza osorik ez bazegoen ere.

				Martxoaren 22ko 51/1988 KAEk eta azaroaren 16ko 185/1992 KAEk eutsi egin zioten Langileen Estatutuaren aplikagarritasunari; izan ere, bigarrenaren hitzetan:

				Lehenengo arauaren aldeko hautua arau-hierarkiako arrazoiengatik egin behar da; horien arabera, erregelamendu-mailako xedapen orokor bat erabat deuseza da lege-mailako beste baten aurka doan guztian, hemen nabarmen gertatzen den bezala [Konstituzioaren 9. Artikulua eta Estatuko Administrazioaren Araubide Juridikoaren Legearen 28. artikulua].

				Bi epai horiek honako hau ere adierazi zuten:

				Zerrenda osoen beharra dakarten arauen existentziak eta aplikazioak [LE, 71.2 a) art.] ez du arrazoiz kanpokotik ezer, eta, aitzitik, hautaketaren eremuan gutxieneko presentzia aktiboa eskatzeko helburu baliozkoari erantzuten dio; izan ere, eremu horretan, ordezkaritza-jarduerarako prest dauden afiliatu edo jarraitzaileen gutxieneko kopuru bat beharko da, sindikatuak edo sindikatuko kideek horretarako deia jaso baitezakete, eta dei horri erantzun beharko diote, hautatzen badituzte; izan ere, zerrendak osatugabeak izatea kaltegarri gerta dakioke ordezkarien berezko funtzioaren eraginkortasunari, hautatu dituen taldearen interesak defendatzeari dagokionez.

				Lege aldaketa hori (maiatzaren 19ko 11/1994 Legeak bultzatua) aipatzen du urtarrilaren 27ko 13/1997 KAEk:

				Aurreko erregulazioan gehien eztabaidatu zen gaietako bat osatu gabe geratzen ziren hautagai-zerrendei buruzkoa izan zen, ez baitzetozen bat Langileen Estatutuaren (LE) aurreikuspenak eta erregelamenduzko araudia. LEren 71.2 a) artikuluaren arabera, hautagai-zerrendek bete beharreko postu adina izen izan behar zituzten gutxienez; aldiz, 1311/1986 Errege Dekretuaren 7.3 artikuluaren arabera, edozein hautagaik bozketaren aurretik uko egiteak ez zuen esan nahi hautagai-zerrenda baliogabetzen zenik, nahiz eta osatu gabe geratu. Auzitegi honek, jakina denez, 51/1988 eta 185/1992 epaietan, lege-mailako manuaren aplikazioaren aldeko hautua egin zuen, arau-hierarkiaren arrazoiak medio, eta, gainera, ulertu zuen zerrenda osoen beharrak “hautaketaren eremuan gutxieneko presentzia aktiboa eskatzeko baliozko xedeari erantzuten diola, sindikatuak edo haren kideek ordezkaritza-jarduerarako prest dauden afiliatu edo jarraitzaileen gutxieneko kopuru bat izan beharko dute bertan, sindikatuak edo sindikatuko kideek horretarako deia jaso baitezakete, eta dei horri erantzun beharko diote, hautatzen badituzte; halakoetan, zerrendak erabat osaturik ez badaude, ordezkaritza organoa funtzionatzen hasiko litzateke, baina gutxieneko eta legezko kopururik gabe, eta uste izatekoa da gutxieneko kopuru hori egokia dela organoak bete behar duen defentsa kolektiboaren helbururako; horrenbestez, kalte egingo litzaioke organoaren eraginkortasunari eta organoak ordezkatu behar duen taldeari (pentsa bedi botoak jaso dituen hautagai-zerrenda bakarra dela, edo postu-banaketan parte hartzeko gutxieneko boto-kopurua duen bakarra dela)”.

				Bada, indarrean dagoen araudiaren arabera, zerrendek, gutxienez, bete beharreko postu adina izen izan beharko dituzte. Hala ere, hauteskunde-zerrenda batean aurkeztu den norbaitek bozketaren eguna baino lehen hautagaitzari uko egiten badio, ez da etengo hauteskunde-prozesua, eta hautagai-zerrenda hori ez da deuseztatuko, osorik ez badago ere, baldin eta zerrendan irauten duten hautagaien kopurua bete beharreko postuen ehuneko 60 edo gehiago bada [LE, 71.2, a) artikulua, eta 1844/1994 Errege Dekretuaren 8.3 artikulua]. Hautagaiek bozketaren aurretik uko egiteak, beraz, ez du hauteskunde-prozesua aldatzen, eta ez du hautagaitza baliogabetzen, legez aurreikusitako lanpostuen gutxieneko ehunekoari eusten badio. Horrela, desagertu egiten da aurreko erregelamendu-mailako arauaren ultra vires gehiegizkoaren arazoa.

				Lege-aginduak berak malgutasun hori txertatzen duenez, litekeena da aldarrikatutako hautagai-zerrendaren balioari eustea, baldin eta zerrenda horrek bete beharreko postuen % 60ko hautagai-kopuruari eusten badio, gutxienez.

				Gure kasuan, arau hori Ertzaintzako hauteskundeen eremura eramateko, doktrina konstituzionalaren arabera, EAEPLren 99.4 artikulua ere aldatu behar da, eta ezin da zuzenean islatu lege hori garatzeko erregelamendu batean, arau hori jasoko lukeen manuak ultra vires delakoan eroriko litzatekeelako.

				Gogoratu behar da, halaber, funtzionarioen kasuan, legean ezarrita daudela hala araua nola haren moderazioa; zehazki, ekainaren 12ko 9/1987 Legean, administrazio publikoen zerbitzuko langileen ordezkaritza-organoei, lan-baldintzak zehazteari eta parte hartzeari buruzkoan, 18.1.a) artikuluan (EPOEren bosgarren xedapen iragankorra).

				Era berean, lege hori aldatu zela, malgutasunari babesa emateko, ekainaren 30eko 18/1994 Legearen artikulu bakarraren 8. puntuarekin. Lege horren bidez, administrazio publikoen zerbitzuko langileen ordezkaritza-organoetarako hauteskundeei buruzko araudia aldatu zen, ekainaren 12ko 9/1987 Legean jasoa (uztailaren 19ko 7/1990 Legeak aldatua).

				7/2019 ABJI, par.: 116-127

				 

				Aurreproiektuak, esan dugun bezala, salbuespen bat jasotzen du 65.1 artikuluko c) apartatuan, eta, horren bidez, ebaluazio-eremua bera definitzen da. Beraz, ez du ingurumen-ebaluaziotik salbuesten Ingurumen-ebaluazioari buruzko Legean definitzen den ebaluazio-eremuan sartzen den inolako plan, programa edo proiekturik. Hala ere, 65. artikuluko 2. apartatuak aipatzen dituen irizpideak zehazteko orduan, ingurumen-organoak zuhurtziaz jokatu beharko du planen edo programen kategoria nagusirik ez salbuesteko. Izan ere, legearen garapenak Konstituzioaren aurkakoa izateko arriskua luke, eta, gainera, Ingurumen-ebaluazioari buruzko Legean zehazten den betebeharra ez betetzeak muturreko ondorio juridiko hau ekarriko lieke plan eta programei: “Lege honen aplikazio-eremuko edozein plan, programa edo proiektu abian jartzeko, onesteko edo baimentzeko egintzak, edota proiektu bati buruzko erantzukizunpeko adierazpena edo aldez aurreko jakinarazpena baliorik gabeak izango dira, ingurumen-ebaluaziorik egin ez bada, dagozkien zehapenei kalterik egin gabe”.

				Beste ikuspegi batetik, aipatutako irizpideak onesteko eskumena autonomia-erkidegoko ingurumen-organoari dagokiola hartu behar dugu kontuan. Aurreproiektuak berak identifikatzen du nori dagokion, hots, autonomia-erkidegoko administrazio orokorraren ingurumen-arloko zuzendariordetza eskudunari.

				Kasu honetan, erregulazioaren garrantzia dela-eta, erregulazioaren funtsezko alderdiak osatzen dituen aldetik ─hala nola ingurumen-ebaluazioari loturiko planen eta programen eremua─, tresna arautzaile baten aurrean gaudela ondoriozta dezakegu.

				Horrenbestez, interesgarria iruditzen zaigu Batzorde honek dagoeneko egin duen ohartarazpena gogoratzea, sailburuen eskumenari loturik dagoen arren: posible da legearen betearazpen-erregelamenduak emateko per saltum gaikuntza egitea, legeak zenbait erregelamendu-xedapen emateko gaitzen dituenean, baina horrek ez du esan nahi legegileak askatasun osoa duenik Gobernua baztertzeko eta erregelamendu-ahal orokorraren titular gisa aitortzen zaizkion eskumenen eremua murrizteko, EHAEren 29. artikuluak eta Jaurlaritzari buruzko ekainaren 30eko 7/1981 Legearen 16. artikuluak aurreikusten duten eskemaren arabera.

				Bestelako kontua izango litzateke instrukzio ez-arautzaileen kasuan, nahiz eta, esan dugun bezala, funtsezko alderdi baten zehaztapena lantzen den neurrian, hots, plan eta programen ebaluazio-eremua, erregelamendu-xedapen bat dela ondoriozta daitekeen.

				126/2019 ABJI, par.: 224-228

				 

				Batzordearen ustez, komeni da arauaren lerrunari buruzko gaia argitzea. Gai bereziki arazotsua ez bada ere, kontuan hartzen du gaikuntzaz baliatu diren autonomia-erkidegoek lege-dekretuen bidez arautu dutela gaia, eta ondoren dagozkien parlamentuek baliozkotu dituztela.

				Honako hauei buruz ari gara: Kataluniako Gobernuaren urtarrilaren 29ko 4/2019 Lege Dekretua, ibilgailuak gidari eta guzti alokatuta bidaiariak eramatearen arloko presako neurriei buruzkoa; Balear Uharteetako Gobernuaren otsailaren 22ko 1/2019 Lege Dekretua, ibilgailuak gidari eta guzti alokatzeko jarduera ustiatzeko eta kontrolatzeko presako neurriei eta lurreko garraioaren arloko beste neurri batzuei buruzkoa; Aragoiko Gobernuaren martxoaren 12ko 7/2019 Lege Dekretua, ibilgailuak gidari eta guzti alokatuta bidaiariak eramatearen arloko presako neurriei buruzkoa; eta Valentziako Consellaren martxoaren 29ko 4/2019 Lege Dekretua, bidaiarien eskatu ahalako garraio publikoaren zerbitzua ibilgailuak gidari eta guzti alokatuta emateari buruzkoa.

				Egia da, oro har, urriaren 4ko 103/2018 KAEk deklaratu bezala (uztailaren 4ko 89/2017 KAE aipatuta), EKren 38. artikuluak “‘muga batzuk ezartzen dituela, eta eratutako botereek muga horien barruan mugitu behar dute gure gizarteko sistema ekonomikoari eragiten dioten neurriak hartzen dituztenean. Muga horiei eustea… berme bikoitzaz ziurtatuta dago: alde batetik lege-erreserba dugu, eta bestetik, eskubide edo askatasun bakoitzari funtsezko muin bat ematea, legegileak ere uki ezin dezakeena, funtsezko eduki bat alegia’ (37/1981 KAE, azaroaren 16koa, 2. OJ). Aurrekoa bateragarria da Auzitegiaren baieztapenarekin, hots, ‘Enpresa-askatasunerako eskubidea ez da erabatekoa eta baldintzarik gabekoa, baizik eta botere publikoek enpresa-jarduerei buruz ezar dezaketen erregulazioak mugatua, muga horiek legeak ezarri behar baititu, betiere eskubidearen funtsezko edukia errespetatuta’ (18/2011 KAE, martxoaren 3koa, 15. OJ, eta 135/2012 KAE, ekainaren 19koa, 5. OJ). Muga horiek, gainera, merkatua proportzionalki eta arrazoiz diziplinatzen dituzten arauetatik atera behar dira (besteak beste, KAEak: 127/1994, maiatzaren 5ekoa, 6. oinarri juridikoa; 109/2003, ekainaren 5ekoa, 15. oinarri juridikoa, eta 112/2006, apirilaren 5ekoa). Enpresa-askatasunerako oinarrizko eskubidea, beraz, legegileak ezarritako arauek osatutako esparru orokor baten barruan gauzatzen da”.

				Hala ere, kontuan hartu behar da erregelamenduetara jotzea, kasu askotan, “gauzen izaerak eskatzen duela, ez baitago legerik imajina daitezkeen arazo guztiak sartu ahal izateko, eta arazo horietako askok konponbide berezia izan dezakete, erregelamendu-arauen ondoriozkoa” (77/1985 KAE, uztailaren 27koa).

				Erreserbatutako gaietan, erregelamendu-ahalaren zeregina da “lege-erregulazioaren osagarria izatea, arrazoi teknikoengatik ezinbestekoa, edo Konstituzioak edo Legeak berak proposatutako helburuak hobeto betetzeko” (83/1984 KAE, uztailaren 24koa). Erregelamenduak “erreserbatutako gaiaren lege-antolamendua osa edo zehatz dezake, alderdi instrumentalei dagokienez eta behar bezala lotuta” (99/1987 KAE, ekainaren 11koa) edo “lege-erreserbari eragiten ez dioten xehetasun-kontuak” arautu (1981eko otsailaren 13ko KAE).

				GTIen (garraio-ibilgailu gidaridunak) arau-bilakaera aztertzean ikusi dugun bezala, gai polemikoa izan da erregelamendu-erregulaziorako lege-babesa egotea, eta auzitegiek ezezko iritzia eman dute batzuetan. Gure kasuan, ordea, esan dezakegu erregulazioak lege-babes nahikoa duela, eta erregelamendu-esparruan kokatzen dela.

				Gogoratzekoa da Estatuko legegileak esparru orokorra ezarri duela LGALn (hainbat aldaketa egin zaizkio), eta garatu egin dela LGAEren bitartez eta abenduaren 29ko 1076/2017 Errege Dekretuaren bidez LGAEren arau osagarriak ezarri baititu.

				Gure ustez, erregelamendu-arau bat erabiltzea justifikatzen duten hiru arrazoi daude, eta ezin da eskatu lege bat ematea.

				Lehenik eta behin, 13/2018 Errege Lege Dekretuaren lehen xedapen gehigarriak “Lurreko Garraioen Antolamenduari buruzko Erregelamenduaren 182.1 artikuluan aurreikusitako ustiapen-baldintzen” balizko aldaketa batera mugatzen duelako gaikuntza.

				Bide bat irekitzen du, beraz, erregelamenduzko izaera eta edukia duen arau bat aldatzeko, LGALren garapena dena, eta arau autonomiko horrek lege horren mende egon behar du, ustiapen-baldintza horiek alderdi zehatz batean osatuz.

				Bigarrenik, gaikuntzaren baldintzak ikusita, argi dago ezinezkoa dela erregulazio independente bat egitea, argi eta garbi legearen mende ez dagoena.

				Aldaketa hori honela egin behar da (13/2018 Errege Lege Dekretuaren lehen xedapen gehigarriak dioenez):

				a) Aldaketak soilik eragingo die ibilbide osoa dagokion lurralde-eremuan garatzen duten zerbitzuei, eta hauekin lotuta egon daitezke: Aurretiko kontratazioko baldintzak, zerbitzuen eskaera, bezeroak erakartzea, gutxieneko eta gehieneko ibilbideak, nahitaezko zerbitzu edo ordutegiak, eta ibilgailuaren zehaztapen teknikoak.

				b) Aldaketa bidaiarien barne-mugikortasuna hobetzera edo zerbitzu-prestazioen baldintzen benetako kontrola bermatzera bideratuta egon beharko da, betiere indarrean dagoen legeriak ezarritako proportzionaltasun-irizpideak errespetatuz.

				Hori guztia ulertu behar da autonomia-erkidego bakoitzeko araudiaren arabera toki-erakundeei dagozkien eskumenei kalterik egin gabe, baldintza horiek beren lurralde-eremuaren barruan oso-osorik igarotzen diren zerbitzuei dagokienez benetan ezartzeko edo aldatzeko.

				Gainera, 13/2018 Errege Lege Dekretuaren zioen azalpenean dagokion justifikazioa du, eta horren bidez ondoriozta daiteke araubidea doitu nahi dela, hau da, zerbitzua emateko baldintzak “modu eraginkorragoan zehaztea” hiri horiek dituzten garraio- eta mugikortasun-egoera zehatzetara, hiri horietan “turismo-ibilgailuen bidezko garraio-eskaintzaren hazkundea eragin handiagoa izaten ari baita”.

				Azkenik, egikaritzen den eskumenari berari erreparatu behar zaio; ikusi dugunez, Estatuaren eskumen esklusiboa da, baina eskuordetu daiteke, eta hala gertatu zen uztailaren 30eko 5/1987 Lege Organikoaren onarpenarekin, Estatuak errepideko garraioen eta kableen arloan dituen ahalmenak autonomia-erkidegoei eskuordetzeari buruzkoa baita.

				Hori gauzatzeko, beharrezkoa zen gaikuntza espezifiko batekin osatzea, haren irismena zehazteko, lege arrunt baten bitartez edo, are, erregelamendu baten bitartez (ekainaren 27ko 118/1996 KAEk baliozkotu zuen hori), eta horixe gertatu da 13/2018 Errege Lege Dekretuarekin.

				Estatuak egoki iritzitako ahalmenak eskuordetu ahal izango ditu, eta erabakiko du ea autonomia-erkidegoek Estatuko arauak betearazteko edo garatzeko araugintza-ahala baliatu ahal izango duten ala ez (lege organikoaren 14.1 artikulua), baina kontuan hartuta araugintza-ahal hori, betiere, Estatuak aldarrikatutako arauak errespetatuz gauzatu beharko dela (lege organikoaren 14.2 artikulua), eta Estatuak, betiere, bere esku eusten diela eskuordetzaren xedeko gaien gaineko legegintza eta erregelamendu-ahala (lege organikoaren 16.1 artikulua).

				Testuinguru horretan, gure ustez ez da beharrezkoa lege autonomiko bat, gaia Estatuaren titulu esklusibo baten barruan sartzen denean eta Estatuak haren antolamendu orokorra ezarri duenean dagokion goiburu-legearen bidez (LGAL), eta, are gehiago, garapenerako erregelamendu exekutiboa eman duenean.

				Azken batean, alderdi osagarriak edo xehetasun-alderdiak dira, Estatuak jarduera gauzatzeko ezarri dituen betekizunekin guztiz lotuta egon behar dutenak. Lege-erremisioa espresua, zehatza eta espezifikoa da, eta legeak irizpide material batzuk jasotzen ditu, erregelamenduzko erregulazio autonomikoaren zentzua baldintzatzen dutenak.

				197/2019 ABJI, par.: 118-135

				 

				B) Erregelamenduak egiteko ahalaren titulartasuna

				Jaurlaritzari buruzko ekainaren 30eko 7/1981 Legearen III. kapituluaren arabera, Jaurlaritzak eta sailburu titularrek baino ez dute erregelamenduak egiteko ahala.

				Konstituzioaren (EK) 152.1 artikuluaren, EAEEren 29. artikuluaren eta Jaurlaritzaren Legearen 16. artikuluaren eskemaren arabera, Gobernuak du erregelamenduak egiteko ahal orokorra. Sailburuek, Jaurlaritzari buruzko Legearen 26.4 artikuluaren arabera, beren sailari dagozkion gaiei buruzko administrazio-xedapen orokorrak ematen dituzte, hau da, hasiera batean, Jaurlaritzaren erregelamenduak garatzen dituzte gai horietan, eta modu independentean etxeko erregelamenduak baino ezin dituzte onartu, ad extra ondoriorik gabe.

				Sailburuek, azkenik, dekretuz onartutako erregelamenduak osa ditzakete, baina inola ere ezin dute erregelamendua bera ordeztu, haren funtsezko edukia adieraziz edo aldatuz, hura ordeztu edo indargabetzeraino.

				Besterik da, ordea, erregelamenduak berak onartzea gobernuaren araugabetze puntuala, sailaren aginduaren bitartez, sailburuak duen erabilgarritasun-marjina ziurtasun nahikoz mugatzen duten parametro objektiboak ezarri ondoren.

				Hori da proiektuarekin gauzatzen dena: 47/1992 Dekretuak I. eta II. eranskinetan sartu ditu unibertsitate-titulazioekin zerikusia duten salbuespenak, eta laugarren xedapen gehigarriak, berriz, gaiaren arabera eskumena duen sailburuari aldatzeko aukera emango lioke, adierazi dugunaren arabera.

				Irtenbide hori onargarria da, nahiz eta beti hobe den dekretuan bertan ezarritako erregulazio bat, zeinak ahalik eta zehaztasun handienarekin definitu behar baititu unibertsitate-titulazioekin lotutako salbuespenak, arau-izaera duen aurreikuspen bat baita. Hala ere, hori ezinezkoa denean, edo, hobeto esanda, arrazoi teknikoengatik edo arauak erdietsi nahi dituen helburuak hobeto betetzeko ezinbestekoa denean, bigarren mailako erregelamendu-ahalaren titularrarengana jo daiteke, baldin eta arau nagusiak orientazio bat ematen badu eta hura osatzeko deia ez bada baldintzarik gabekoa edo muga zehatz eta zorrotzik gabekoa.

				Kasu honetan, unibertsitate-titulazio horiek izaten ari diren bilakaera azkarrak justifikatzen du lankidetza hori (nahiz eta justifikazio hori nolabait erlatibizatuta geratu den, 2012tik gaur arte proiektuak barne hartzen duen I. eranskinaren eguneratze oso mugatua soilik aurreikusi delako), eta egiten den erremisioa (kontzeptu juridiko zehaztugabe bat aplikatu behar den arren) parametro argi baten mende dago ─“Kasu bakoitzean eskatzen diren hizkuntza-gaitasunak ziurtatzen dituzten titulu edo ziurtagiri berriak agertuz gero”─, eta hori bermatzen duen batzorde baten nahitaezko aholkularitzarekin ezarri behar da. Batzorde hori Hezkuntza Berriztatzeko zuzendariak eta ikuskatzaile nagusiak, edo horiek eskuordetzen dituzten pertsonek, eta alorreko hiru adituk osatuko dute.

				Hasierako balorazio hori aldekoa izan arren, badirudi, erreformaren arrazoiak ikusita, I. eranskina eguneratu behar dela; izan ere, ez da titulu berririk agertuko II. eranskinean (1393/2007 Errege Dekretuak arautzen dituen tituluak baino lehenagoko unibertsitate-titulu ofizialak baitira), eta, zehazki, gradu-tituluetan, ikasketa-planarekin C2ren baliokidetzat jo daitekeen euskararen ezagutza bermatzeko (horiexek baitira beren izenarekin bereizten diren unibertsitate-tituluak, tratamendu espezifikoa eta berezitua jasotzen dutenak). Gainerako tituluei dagokienez, ez da ikusten I. eranskina aldatu behar denik; izan ere, arazo handirik gabe, beste kasu generiko batzuetan sartuko dira, ez baitute unibertsitate-titulu ofizial jakin bati erantzuten, baizik eta horien guztien ezaugarri komunei (48 ETCS, 84 ETCS, 144 ETCS eta doktore-titulua, euskaraz idatzitako eta defendatutako tesiarekin).

				Horrek, jakina, gaikuntza gehiago mugatzea dakar, baina bat dator gaikuntzaren helburuekin, ezin baita horiek lortzeko beharrezkoa dena baino gehiago zabaldu.

				Adierazten ari garenaren ondorio gisa, gaikuntza eman daiteke, baina ezin zaio Hezkuntza Berriztatzeko Zuzendaritzari eman, eta gaikuntza I. eranskina eguneratzera mugatu behar da, baldin eta graduko unibertsitate-titulu berriak agertzen badira, Hizkuntzen Europako Erreferentzia Esparru Bateratuaren C2 mailarako eskatzen diren euskarazko hizkuntza-gaitasunak bermatzen dituztenak.

				28/2019 ABJI, par.: 51-62

				 

				Horregatik, 47/2012 Dekretua arlo horretan eskumena zuten sailek proposatuta sinatu zen, hau da, Herrizaingo Sailak, Hezkuntza, Unibertsitate eta Ikerketa Sailak, Justizia eta Herri Administrazio Sailak, Osasun eta Kontsumo Sailak eta Kultura Sailak proposatuta.

				Eta oraingo proposamenari dagokionez, sail hauek helaraziko diote Jaurlaritzari: Hezkuntza Sailak, Gobernantza Publiko eta Autogobernukoak, Osasunekoak, Segurtasunekoak eta Kultura eta Hizkuntza Politikakoak.

				Araubide hori aldatzeko, Jaurlaritzaren onarpenarekin azaldutako adostasunaren emaitza baita, sail horien adostasuna eskatu beharko litzateke, baldin eta, lortu nahi den bezala, katalogoan aldaketak egitea ahalbidetzen bada, eratorritako erregelamendu-ahalaren titularrari gaikuntza emanez.

				Gure ustez, ez dago oztoporik Jaurlaritzak hezkuntza-arloan eskumena duen saileko titularrari bakarrik emateko gaikuntza; izan ere, eremu mugatu batean, hots, unibertsitate-irakaskuntzan, eman behar diren hizkuntza-ezagutzak egiaztatzeko balioa aztertzea baitakar, baina, betiere, gainerako sailen parte-hartzea bermatzen bada akordioa bideratzeko aukera emango duen aurretiazko fase batean.

				Aldez aurreko sail anitzeko partaidetza hori bermatuta egongo litzateke, proiektuan aurreikusitako batzordearekin gertatzen denaren kontrara, nahitaezko esku-hartzea Baliokidetzen Jarraipen Batzordeari badagokio. Batzorde hori jada aipatu dugu prozeduran, eragindako sailetako ordezkariek osatzen baitute eta “trebakuntza, gaitasun eta prestakuntza egokia duten emakumeen eta gizonen presentzia orekatua” baitu. Batzorde horrek “adituen laguntza eskatu eta jaso ahal izango du” (297/2010 Dekretuaren 7.3 eta 5. artikuluak).

				28/2019 ABJI, par.: 64-68

				 

				Batzordeak behin eta berriz gogorarazi izan du bere irizpenetan (202/2009 edo 157/2015, besteak beste) jatorrizko erregelamendu-ahala Jaurlaritzari esleitu zaiola, eta ez haren kideei bakarrik [Jaurlaritzari buruzko ekainaren 30eko 7/1981 Legearen 16. artikulua, 18.c) artikuluaren lehen tartekiarekin lotuta]. Arau orokor hori bakarrik indargabetzen da lege autonomiko baten garapena denean, eta lege horrek kasu jakin baterako salbuesten duenean.

				Aurrekoaz gain, 7/1981 Legearen 26.4 artikuluak sailburuei aitortu araugintza-ahalmena barne-eremurako da, “etxerako” nolabait, deusetan galarazi gabe sailburuek, euren esku duten erregelamendugintza-ahal eratorria egikarituta, alderdi batzuk osatu edo garatu ahal izatea, alderdi horiek hala behar badute arrazoi teknikoengatik edo beste mota batzuetakoengatik, behar bezala justifikatuta badaude, ezarritako helburuak ondo errespetatuta beti.

				Kasu honetan, organo sustatzaileak 7/1981 Legearen 26.4 artikulua aipatzen du, eta funtsean azaltzen du agindu-mailaren aldeko hautua egiten dela erregulazio “oso zehatza delako, hondakinen fluxu zehatz eta mugatu bati eta instalazioen tipologiari buruzkoa” eta “aurrekari gisa gaiari buruzko alderdiak aztertzen zituen Eusko Jaurlaritzaren barne-instrukzio bat baino ez zegoelako” Batzordea, ostera, ez dator bat analisi horrekin, jarraian adieraziko ditugun arrazoiengatik.

				Eskumen-analisian aurreratu dugunez, proiektua ez da barne-alderdietara mugatzen, eta ez ditu baldintza tekniko jakin batzuk zehazten; aitzitik, bere tituluak eta xedeak erakusten dutenez, komunitateko konpostatzetzat eta, beraz, hondakinen arloko prebentzio-jardueratzat hartuko diren instalazioen eta jardueren araubide juridikoa ere arautu nahi du. Baliteke erregulazioak eragina izatea txertatzen den sektorearen eremu oso murritzean, baina haren xedea alderdi tekniko hutsetatik harago doa.

				IBLOn aurreikusitako jarduera sailkatuen esparruan sailkatzen ditu proiektuak jarduera eta instalazio horiek, eta bete behar duten kontrol-araubidea ezartzen du ─komunikazioa─, legearen IIB eranskinaren 14. apartatuan sartzen baititu. Kalifikazio horren inguruan, IBLOren azken xedapenetako bigarrenak ─apirilaren 23ko 7/2012 Legeak emandako idazketan, zenbait lege aldatu baitzituen Europako Parlamentuaren eta Kontseiluaren abenduaren 12ko 2006/123/EE Zuzentaraura, barne-merkatuko zerbitzuei buruzkora, egokitzeko─, baimena ematen dio Gobernu Kontseiluari dekretu bidez aldatzeko IBLOren eranskinetan jasotako jardueren, proiektuen, planen eta programen zerrendak, eta, eranskinaren aldaketa ez bada ere, badu nolabaiteko eragina, kasu zehatz bat sartzen baitu haren apartatu jakin batean.

				Azkenik, udalei betebeharrak ezartzen zaizkie, hala nola erabiltzaileek beharrezko prestakuntza edo gaikuntza dutela begiratzea edo erregistro bat eramatea, etxeko gaietatik edo kontu teknikoetatik haratago doazenak eta, aurreratu dugun bezala, lege sektorialen erregelamendu bidezko garapena osatzen dutenak.

				Horiek horrela, bistakoa da proiektua Jaurlaritzari helarazi behar zaiola, onar dezan, lerrun egokia izan dezan.

				51/2019 ABJI, par.: 71-77

				 

				Haren irakurketatik ondorioztatzen denez, ekimena ez da mugatzen Euskal Autonomia Erkidegoko Poliziako funtzionarioen akreditazio profesionalaren dokumentuko elementuen ezaugarriak eta diseinua ezartzera; aitzitik, honako hauek arautzen ditu: haien xedea, erabilera-arauak, baliozkotasuna, berritzea, noiz entregatu eta kendu behar diren, eta axolagabe zaintzearen edo erabiltzearen zenbait ondorio.

				Edukia hori denez, eta deskribatutako lege-esparruaren arabera, Jaurlaritzak dekretuz arautu behar du, ─Jaurlaritzari buruzko ekainaren 30eko 7/1981 Legearen 18.c) artikulua─.

				Hain zuzen ere, egia da lehen transkribatu dugun EAEPLren hamahirugarren xedapen gehigarriak garai hartako Herrizaingo Sailari eman dion gaikuntzak, besteak beste, Ertzaintzako funtzionarioen nortasuna egiaztatzen duten bitartekoak hartzen dituela, baita horien erabilera arautu behar duten arauak ere.

				Baina, aldiz, Udaltzaingoari aplika dakiokeen lege-araubidearen arabera, ESPSALn jasotzen baita, Jaurlaritzari dagokio akreditazio profesionalaren dokumentazioari buruzko arauen eta erabilera-arauen lehen erregulazioa, hargatik eragotzi gabe segurtasun-arloan eskumena duen saileko titularrari gero gaikuntza ematea alderdi zehatzak garatzeko, urriaren 16ko 203/2012 Dekretuak orain aurreikusten duen bezala.

				Beraz, Euskal Autonomia Erkidegoko poliziaren (Ertzaintza eta Udaltzaingoa) akreditazio profesionalaren araubidea arau bakar batera biltzeko ideiaren aurka inolako eragozpenik jarri ezin bada ere, eragiketa hori Jaurlaritzaren erregelamendu-arau baten bitartez egin behar da, eta arau horrek kontuan hartu beharko du urriaren 16ko 203/2012 Dekretuari eragiten diola, klausula indargabetzailean dagokion aipamena gehitzeko (aipamen horrek, nolanahi ere, 9. artikulua hartu beharko luke).

				142/2019 ABJI, par.: 43-47

				3. kapitulua. ARAUGINTZA TEKNIKA

				I. Erregulazio-estiloa

				Hautatutako formulari dagokionez, Batzordeak egokiagotzat jotzen du adinekoentzako egoitza-zentroen araubidea arautuko duen arau oso bat onartzea, araubide berria 41/1998 Dekretua partzialki erreformatuz antolatzea baino.

				Hala ere, dekretu horrek xede zabalagoa duenez, tutoretzapeko apartamentuak eta etxebizitza komunitarioak ere barne hartzen baititu, indarrean jarraituko dute hirugarren adinekoentzako egoitza-zerbitzu guztietarako erregimen unitarioa osatzen zuten alderdiek, nahiz eta denentzako komun izateari utzi (testu artikuluduna, I. eranskina eta V. eranskina).

				Hori dela eta, teknika juridikoaren ikuspegitik, egoitza-zentroekin bezala, komenigarria izango litzateke guztiz indargabetzea, beste dekretu bat onartuz, non behar bezala mugatuta geratuko baitira xedea, tutoretzapeko apartamentuak eta etxebizitza komunitarioak, adinekoentzako ostatu-zerbitzu horiek definitzea, Gizarte Zerbitzuen Euskal Sistemaren prestazio eta zerbitzuen Zorroarekin bat etorriz (1.9.3 eta 1.9.4 fitxak partekatzen dituzte), eta baimena emateko eta homologatzeko eska daitezkeen baldintza materialak, funtzionalak eta langileei buruzkoak araututa.

				47/2019 ABJI, par.: 113-115

				 

				Aldaketa horren arrazoiaren berri ematen duen txosten juridiko osagarrian azaltzen denez, “proiektua izapidetu bitartean, Ministerioak Animalien Elikaduraren arloko Koordinazio Batzorde Nazionalean zituen ordezkariek adierazi zuten laster onartuko zela gaia arautzen duen errege-dekretu berria. Estatuko araua lehenago onartu behar zenez animalien elikaduraren sektorearen erregistroari eta kontrolari buruzko dekretua baino, dekretuaren zirriborroko atal batzuk estatuko araudira egokitzea erabaki zuten”.

				Hala ere, Estatuan gobernu-aldaketa gertatu ondoren, Batzorde honek egiaztatu du orain arte ez dela onetsi gaiari buruzko errege-dekretu hori.

				Gauzak horrela, komeni da gogoraraztea dekretuaren xedea, legearen erregelamendu betearazle gisa, legea osatzea eta argitzea dela, Europar Batasunaren arauditik eta hura garatzeko estatuko oinarrizko araudi osagarritik eratorritako eduki teknikoak egokituz eta garatuz. Nolanahi ere, dekretuak indarrean dagoen legeria garatu eta errespetatu beharko du, eta ezin izango du sartu xedaezinak zaizkion arau-aurreikuspen hipotetikoetatik eratorritako kontzepturik. Erregelamendu-garapenak ezin du aurreratu etorkizuneko arau-edukiak indarrean sartzea.

				Etorkizuneko arauak zuzeneko eraginkortasuna izango badu ere, eta, are gehiago, arauaren mende dauden establezimenduak eguneratzea edo handitzea eragingo badu ere, haren edukia ezin da aurreratu etorkizuneko onarpen-aurreikuspenetan oinarrituta.

				Nolanahi ere, araua indarrean sartzen denetik aurrera egokitu edo garatu beharko da testua, hala badagokio. Bien bitartean, proiektuak legezkotasun-printzipioa eta araugintza-eskumenarena errespetatu beharko ditu, eta, beraz, eskumena duen organoak emandako indarreko araudia izango da konparazio-erreferentzia; izan ere, estatuko arauaren aplikazio-esparrua da, Europar Batasuneko arauditik eratorria, inskribatu eta, hala badagokio, baimendu daitezkeen establezimenduen tipologia zehazten eta finkatzen duena. Hori horrela da; izan ere, hauek batuta taxutzen da erregistroa: 183/2005 (EE) Erregelamenduaren aginduak eta estatuek hura garatuz dituzten ahalmenak, jarduera jakin batzuk arautu edo baimentzeko betekizun gehigarriak ezartzekoak.

				Beste gauza bat izan daiteke, are, etorkizuneko araua eta haren edukia indarrean jartzeko unea jakinda, onargarria izatea zuzenbidearen araberakoa den aztertzeko behar den kontraste juridikoa egitea, baina gaur egun ez da halakorik gertatzen.

				Hala ere, ikuspuntu dogmatikotik begiratuta, ekimen autonomikoaren asmoa baldin bada Estatuko erregelamenduak taxutuko duen arau-esparru berria bereganatzea, Estatuko legea onartu arte itxarotea litzateke egoki eta zuzen.

				Nolanahi ere, hipotesi juridikoa gauzatuz, adierazi behar da ezen, aurkeztutako testua proiektatutako oinarrizko erregulazioarekin alderatuta, balantzea egokia dela; izan ere, ezin hobeto egokitzen zaio erregulazio horri, haren terminoak zehatz-mehatz jasotzen baititu. 4.4. artikuluak I. eranskinaren edukia errepikatzen du, erregistroan agertu behar duten establezimenduei buruzkoa, eta 7.1. artikuluan 5. artikuluan araututakoa jasotzen da, baimena behar duten jardueren zerrenda jasotzen duena. Besterik litzateke 4.4 artikuluak dekretu-proiektuaren 3. artikuluarekin duen lotura aztertzea, geroago aztertuko baitugu gai hori.

				Testu integratu bat soilik aurkeztu nahi duen Estatuko edo Europar Batasuneko araudiaren erreprodukzio hutsa saihestearen komenigarritasuna alde batera utzita, argi dago lex repetita teknika erabiltzeak hainbat arrisku dakartzala, eta arrisku horiek berekin ekar dezakete gerora araudia aldatzea, edo indarrean dagoen araudia modu desitxuratuan erreproduzitzeko aukera, nahiz eta antzemanezina izan, eta horrek haren zentzua edo interpretazioa alda lezake. Beraz, arreta berezia jarri behar da erredakzioan, eta hori batzuetan zaila izaten da araudi teknikoegiak edo barreiatuegiak direnean.

				Ildo horretatik, logikoena litzateke arauan benetan berritzaileak diren eta eduki zehatza ordenatzen eta zehazten laguntzen duten manuak bakarrik mantentzea, eta gainerakoetan aplikatzekoa den araudira jotzea.

				Araugintza-teknikako konponbideak argitzeko asmorik gabe, gure kasuan, gerora sortutako bateraezintasun baten aukera indarreko errege-dekretura edo horren ordezko araudira igorriz konpon daiteke, eranskinetan kopiatuta arauan jasotako establezimenduen zerrenda. Horrela, indarrean dagoen araua aldatzen denean, nahikoa izango da eranskinetan beharrezko diren aldaketak sartzea, sailburuari arau-gaikuntza emanez azken xedapenetako lehenengoaren bidez, (geroago aipatuko ditugu horren berezitasunak).

				53/2019 ABJI, par.: 61-71

				 

				II. Egitura

				Aurreproiektuko artikuluen kopuruari erreparatuta, ez da beharrezkoa kapitulutan bereiztea. Bereizketa hori mantenduz gero, I. kapitulua “Xedapen orokorrak” zenbakitu egin beharko da.

				103/2019 ABJI, par.: 257

				 

				III. Hizkuntza

				Azkenik, gogorarazten dugu komenigarria dela latinismoak ekiditea legeak egiterakoan, halakoak erabiltzen baitira, per se adibidez, azalpen-zatiaren hamabigarren paragrafoan (kasu horretan, aski da aipatzea “egiaztatzen dituzten titulu akademikoak edo lanbide-ziurtagiriak” ─curriculum-gaitasunei dagokienez─), edo proiektuaren artikulu bakarraren 5. paragrafoan, 24/2010 Dekretuari gehitzen zaion 4 bis artikulurako idazketan, 2. paragrafoa (“in fine”).

				53/2019 ABJI, par.: 87

				 

				IV. Aldatzeko arauak

				Gure ustez, aldaketa anitzeko arauen artean dago proiektua; izan ere, azken xedapenean lehen aipatutako 253/2017 Dekretua aldatzen du (zehazki, 8. artikulua), eta, beraz, zazpigarren jarraibidearen 3. apartatu horretan xedatutakoa bete behar du, eta bi arauen aldaketak bi kapitulutan jorratu. Era berean, arauaren izenburua (baita azalpen-zatia ere) aldatutako bi xedapenen aipamenarekin osatu behar da.

				Aurrekoaz gain, aipatu jarraibidearen apartatu horretan bertan adierazten da nola antolatu behar diren egin beharreko aldaketak: “Artikuluak. Eduki berria izan dezan xedapenean, formulazio berria egin behar da eta artikulu berri bat sartu. Ez egin lehendik dagoen idazati baten idazati berri bat. Arau aldagarrien artikuluen zenbaketa zenbaki ordinaletan azalduko da (Adibidea: Lehenengo artikulua), aldatzen den arauan aldaketa-araua sartzea errazagoa izan dadin. Aldaketa sartu nahi duen artikuluaren izenburuak aipatu egingo ditu aldatu nahi den artikuluaren zenbakia eta titulua, halakorik balu, baita aldatu nahi den arauarena ere”.

				Hala ere, aurreko arauak gorabehera ikusten dugunez: proiektaturiko araua aldendu egiten da arau horien araberako artikulazio-modutik, eta artikulu bakar bat onartzearen alde egiten du, paragrafo zenbakidunekin aldatutako artikulu (edo artikuluaren paragrafo) bakoitzerako.

				Testuaren egiturari dagokionez ere, ohartarazi behar da artikulu baten paragrafo bat aldatu nahi denean, beti aipatzen dela ordinala (“1. artikuluaren 1. paragrafoa aldatzen da”, adibidez), nahiz eta egokia den paragrafoaren zenbakia adieraztea (adibidearen kasuan, “1. artikuluaren 1. paragrafoa aldatzen da”).

				Aldaketa-arau batean artikuluak gehitzeari dagokionez, aipatutako 7. jarraibidearen 5. apartatuak xedatzen du jatorrizko artikuluen zenbakiak mantenduko direla beti, “beste xedapen batzuen bidez artikulu horiei egin ahal zaizkien bidalketa-jokoak ez aldatzeko”. Eta honela jarraitzen du: “Gehitu behar diren artikuluei, azkenengo artikuluek zeuzkaten zenbakiak ezarriko zaizkie eta, ondoren, hurrenkeraren arabera legokiekeen adberbio numeral latinoa (bis, ter, quater, e.a.)”; eta ñabardura hau gehitzen du: “Aldaketaren gai izan den xedapenak izan ditzan artikulu-kopurua eta artikulu berriek xedapen horretan izango duten lekua kontuan hartu gabe aplikatuko da arau hau”.

				Horrela egin dute artikulu bakarraren 5. paragrafoan, 4 bis artikulua gehitu baitu. Hala ere, artikulu bakar horren 12. paragrafoan, 24/2010 Dekretuari kapitulu bat gehitzen zaio, aurrekoari ondoz ondo zenbakitua, VI. kapitulu gisa (“curriculum-gaitasunak eta prestakuntza” izenburuarekin), eta 27. artikulutik 29.era bitartekoak hartzen ditu.

				Batzordearen ustez, kasu honetan, aldatutako dekretuaren artikuluen amaieran gehitzen direnez kapitulua eta artikuluak, onargarria izango litzateke proposatutakoa bezalako ondoz ondoko zenbakitze bat, jarraibideetan aurreikusitakoaz bestelakoa (azaldutakoaren arabera, aurreko kapitulu edo xedapenaren zenbaki berarekin, eta dagokion latinezko adberbio numeralarekin). Jarduteko modu hori argiagoa eta sinplifikatuagoa da, eta, gainera, ezin du ekarri (bere amaierako kokapenagatik) aipatutako jarraibideak saihestu nahi duen ondorioa (eragindako kapitulu eta manuetara beste xedapen batzuetan egiten diren erremisioen jokoen aldaketa).

				53/2019 ABJI, par.: 71-77

				 

				V. Xedapenak kopiatzea

				Kasuaren berezitasuna kontuan hartuta, irizpena egiten ari gatzaizkion proiektuak erakusten duenez, saihetsezina da arau-erreprodukzioaren teknika erabiltzea, bai LGLri dagokionez bai 635/2015 Errege Dekretuari dagokionez.

				Horregatik, labur-labur gogoratu behar da arauen erreprodukzioari buruzko doktrina (batez ere, Estatu Kontseiluak egina).

				Abiapuntua da erabilera-arau unibokorik eta kasu guztietarako aplikazio orokorrik ez dagoela. Kasu bakoitzean bilatu behar da konponbidea, zenbait irizpideri begiratuta. Lehenik eta behin, baloratu behar da erregelamendu bat den, hartzaileek ulertzeko legezko edukiak erreproduzitu behar dituena. Kasu horretan, kopiaren irismena erabaki behar da jarraian: ea osorik jaso behar dituen lege-aurreikuspenak edo nahikoa den lege-erregulazioaren alderdi jakin batzuk hartzea. Hautaketa horretan, beti begiratu behar zaio erregelamenduzko arauaren azken fakturari (oso luzea edo errepikakorra ez izatea).

				Era berean, aztertu behar da zer neurritan laguntzen duen erreprodukzioak erregelamendua hobeto ulertzen, arinago aplikatzen eta interpretatzen; izan ere, erregelamendu horri eskatu behar zaio ─arau orori bezala─ esanahi zehatza izatea, ulergarria izatea eta segurtasun juridikorik ezarik ez sortzea.

				Azkenik, eta edozein dela ere erabakitzen den lege-erreprodukzio maila, ezinbestekoa da erregelamendu-arauak, lege-edukiak sartzean, eduki horien baldintzak errespetatzea eta haien lege-jatorria behar bezala identifikatzea.

				Eskakizun horren helburua da arau-nahastea desagerraraztea eta legezkotasun-arazoak saihestea kopiatutako edukiak (legea) indarra galtzen duenean edo aldatzen denean, eta, hala ere, erreproduzitzen zuena (erregelamendua) mantentzen denean. Beste alde batetik, eskakizun horrek saihestu nahi du, era berean, lege-arau bat aldatu ahal izatea hura errepikatu zuen erregelamenduaren aldaketaren bitartez (legezko jatorria identifikatu ez denez, erregelamendu-edukia delako ustean aldatzen da). Bi neurri horiek are zentzuzkoagoak dira erreprodukzioa antolamendu desberdinetako arauen artean egiten denean; izan ere, arau horiek aldatzeko ahalmena, bakoitzari dagokion eskumen-eremuaren barruan, legegile eta betearazle desberdinei dagokie.

				Aztertzen ari garen ekimenaren edukiaren zati handi bat, adierazitakoaren arabera, LGLtik eta 635/2015 Errege Dekretutik dator.

				Estatuko bi arau horiek aipatzen dira azalpen-zatian: “2011n, Lege Gordailuari buruzko uztailaren 29ko 23/2011 Legea aldarrikatu zen. Lege horrek subjektu gordailugile nagusiaren papera ematen dio editoreari, eta euskarri ukigarria eta euskarri ukiezina duten argitalpenak gordailutzea aurreikusten du. Uztailaren 10eko 635/2015 Errege Dekretuak, lineako argitalpenen lege-gordailua arautzen duenak, 23/2011 Legearen arau-garapena osatu zuen, lineako argitalpenen lege-gordailua arautzean, euskarri ukigarririk gabeko argitalpenak aipatzeko, lineako argitalpenak esamoldea baita argitalpen elektronikoen munduan gehien erabiltzen den terminoa”.

				Artikuluetan, LGLri buruzko berariazko aipamen bakarra 20. artikuluaren azken aldera agertzen da.

				Beraz, proiektuak barne hartzen dituen LGLren eta 635/2015 Errege Dekretuaren edukiak ez daude identifikatuta arauaren hartzaileek (Euskadin lege-gordailuaren betebeharra bete behar dutenek) haren araubidea ezagutu ahal izateko moduan. Horri gehitu behar zaio zenbait manuren edukia ez dela hitzez hitzeko edukia, baizik eta Estatuko lege- edo erregelamendu-erregulazioaren laburpena.

				Irtenbide hori urrundu egiten da, azaldu dugunaren arabera, arau-erreprodukzioak aztertzen ari garen kasuaren antzeko kasu batean izan behar dituen bermeetatik.

				46/2019 ABJI, par.: 104-114

				4. kapitulua. ESKUMEN-BANAKETA

				I. Gai orokorrak

				Espedientea izapidetzen ari zen bitartean sortutako gaietako bat, hain zuzen ere, Lurralde Historikoen Legea aldatzearena izan da, aurreproiektuak proposatzen duen eskumen-banaketa ikusita.

				Zehazki, aldaketa honi buruz ari gara: foru-aldundiek behin betiko onarpena ematea parke naturalak erabiltzeko eta kudeatzeko plan zuzendariei.

				(…)

				Orain, aurreproiektuak aldaketa bat sartzen du Lurralde Historikoen Legearen eskumen- eta funtzio-banaketaren sisteman, kasuan kasuko foru-aldundiari esleitzen baitio (53.3 artikulua) parke natural jakin baten erabilerako eta kudeaketako plan zuzendariaren behin betiko onarpena; hau da, foru-aldundiak ez du soilik planaren eduki programatikoa onartzen, planaren arau-zatia ere onartzen baitu.

				Azken finean, parke naturalak erabiltzeko eta kudeatzeko arau-zatia edo arau orokorrak onartzeko gaitasun hori ematean, aurreproiektuak foru-aldundiei erregelamendu-funtzioa ematen die, eta horrek gainditu egiten du foru-diputazioek beren zerbitzuak antolatzeko erregelamendu-ahala, 8.3.a artikuluan aurreikusi baita betearazteko funtzioa Lurralde Historikoei dagokien gaietarako, oraingo kasuan bezala.

				Sail sustatzaileak dio eraginkortasun-arrazoiengatik egin duela aldaketa, errealitatera egokitzen baita. Egin-eginean ere, praktikan, aurreproiektuak jasotzen duen funtzio-banaketa existitzen da; hain zuzen ere, Eusko Jaurlaritzak erabilerako eta kudeaketako plan zuzendariaren araua dekretu bidez onartzea egintza formal hutsa besterik ez da, erabat onartzen baitu dagokion foru-aldundiak igorritako arau-proposamena, Euskadiko Administrazio Orokorrak aurretiaz aldaketarik egin gabe onartu aurretik.

				Gauzak horrela, kontua da ea aurreproiektuan proposatutako aldaketa egiteko beharrezkoa den berariaz aldatzea Lurralde Historikoen Legean ezarritako eskumen-banaketaren sistema.

				Sailaren ustez, aurreproiektuaren proposamenak aurrera egiteko ez da beharrezkoa Lurralde Historikoen Legea aldatzea: batetik, Administrazio Orokorrak foru-aldundien mesedetan egiten duen ordezkaritza moduan planteatzen delako; eta, bestetik, uste duelako ez dela eskumenik hartzen foru-aldundien kalterako, baizik eta, alderantziz, aldundien jarduteko gaitasunari mesede egiten zaiola, parke naturalen erabilerako eta kudeaketako plan zuzendarien antolamendu-arauak onartzeko funtzio berri horrekin zabalduta.

				Ondorioz, aurreproiektuan xedapen iragankor bat gehitzen da, lehenengoa, foru-aldundien atribuzioei buruzkoa, zeinak hau jasotzen duen: “Lege honetan foru-aldundiei esleitu zaizkien autonomia-erkidegoko Administrazio Orokorraren funtzio esklusiboak mantendu egingo dira indarrean dagoen bitartean, azaroaren 25eko 27/1983 Legearen (Autonomia Erkidegoko Erakunde Komunen eta bere Lurralde Historikoetako Foru Erakundeen arteko harremanei buruzkoa) 13. artikuluan ezarritakoaren arabera”.

				Alabaina, dagoeneko esan dezakegu ez zaigula egokia iruditzen proposatutako formula, nagusiki, ez dielako erantzuten Lurralde Historikoaren Legearen 13. artikulua aplikatzeko ezarritako irizpideei.

				Jokoan dagoena ez da Eusko Jaurlaritzaren eskumeneko zerbitzuen kudeaketa eta prestazioak eskuordetzea, parke naturalen kudeaketa eta administrazioa foru-aldundien ardura delako, baizik eta parke naturalen erabilerarako eta kudeaketarako arau orokorrak onartzeko arauzko garapenaren ahala transferitzea edo eskuordetzea.

				Gainera, Lurralde Historikoen Legearen 13. artikuluak argi eta garbi gainditzen du foru-aldundiei horrelako arauak onartzeko ahalmena ematen dion proposamen mugatuaren irismena; izan ere, Eusko Jaurlaritzaren dekretu batek ezarri behar du eskuordetzearen irismena eta iraupena, eta betiere Jaurlaritzaren esku geratzen da ahalmen hau: betearazteko erregelamenduak ematea, gidalerroak ezartzea eta kudeaketa-programak prestatzea, kudeaketari buruzko informazioa biltzea eta ikusitako hutsuneak konpontzeko eskakizunak egitea.

				Beraz, Lurralde Historikoen Legearen 13. artikulua aplikatzea baztertuta, gure arreta Lurralde Historikoen Legearen 12. artikuluan jarriko dugu; artikulu horrek Autonomia Erkidegoari gaitasuna ematen dio foru-organoei Lurralde Historikoen Legeak berak ematen ez dizkien eskumenak igorri edo eskuordetzeko, Legebiltzarraren lege baten bidez eta berorrek ezarritako baldintzetan.

				Orain arte, Batzorde honek eta Arbitraje Batzordeak (guztien eredu, 1/2016 Erabakia) aztertu dituzte eskumenen esleipen egonkor eta behin betikoa lortzeko Lurralde Historikoen Legean egin nahi ziren aldaketak. Alabaina, esan den moduan, kasu honetan Lurralde Historikoen Legearen 12. artikuluko kasua aktibatu nahi da.

				Beraz, proiektuaren xedapen iragankorrak berariaz aipatu behar du ezen, Lurralde Historikoen Legearen 12. artikuluari jarraikiz, lurralde historikoen foru-organoei eskuordetzen zaiela erakunde erkideek emandako arauen arauzko garapena egiteko ahala, foru aldundiek parke naturalen erabilerako eta kudeaketako plan zuzendarien erabilera- eta kudeaketa-arauak onartzeko soil-soilik.

				Arautzeko teknika hobea lortze aldera, ebaluatu behar da ea, funtzio bat aldi baterako emateko borondateari ez al zaion hobeto egokitzen, lege honen indarraldiari lotu ordez, beste lege baten aldaketa-ondorio orokorrari lotzea, eduki jakin honi dagokionez noski.

				123/2019 ABJI, par.: 103-122

				 

				EGAk foru-aldundien plangintza-jardueran esku hartu dezakeela aitortu ondoren, gogoeta berezia merezi du txostenari eman zaion izaera lotesleak; izan ere, EGALek, gaur egun, txostenen nahitaezkotasuna baino ez du ezartzen, oro har, mugikortasunaren plangintza publikoaren tresnak prestatzeko garaian.

				Arestian esan dugun moduan, eskumenaren titulartasuna dutenei bakarrik dagokie planak onartzea. Horregatik, nahitaezko izaera duen txosten bat sartzeak eskumenaren egikaritza baldintzatzea ekarriko luke nolabait. Horrela dio 36/1994 KAEk: “...horrela, bada, Lurralde Antolamenduko Gidalerroen onarpena Autonomia Erkidegoaren eskumen esklusiboa bada, Estatuaren Administrazio Zentralaren aldez aurretiko txosten baten derrigortasunak ezin du baldintzatu eskumenaren egikaritza”.

				Zentzu horretan, ohartarazi behar da ezen txosten loteslea ezartzeak esan nahi duela txostena eskatzen duen Administrazioa, plana onartu behar duena, nahitaez jarraitu behar zaiola txostena egiten duen erakundearen iritziari. Neurri baten, beraz, ezarritako ondorio lotesleak nolabaiteko izaera baldintzatzailea izango luke eskumen propioen egikaritzan.

				Prozedura jakin batzuetan onartzen dela justifikatzeko, hau ohartarazi dute: “figura hori ‘aldi berean gauzatzen diren bi eskumenen arteko egokitzapen- edo integrazio-teknika’ bat izango litzateke ─Estatukoa eta autonomia-erkidegokoa; izan ere, eskumenok, titulu desberdinak eta helburu juridiko desberdinak baitituzte, espazio fisiko berean elkartzen dira [kasu honetan, subjektu berari dagokionez], eta nahitaez uztartu behar dira”.

				Aurrekoarekin jarraituz, txosten nahitaezko eta lotesle bat txertatzeak bakarrik izango luke zentzua txostena ematen duen organoaren ahalmenei edo eskumenei eragiten dieten alderdiak jorratzen direnean. Horrenbestez, ez litzateke egokia izango, egoera jakin honetan, txosten horri izaera loteslea ematea.

				188/2019 ABJI, par.: 247-251

				 

				A) Zehatzeko ahala

				Indarrean dagoen legeriak foru-organoei soilik esleitzen die zehapen-prozedurak hasteko, bideratzeko eta ebazteko eskumena, naturaren kontserbazioari buruzko legearen 82. artikuluaren bitartez. Aldiz, aurreproiektuaren 99. artikuluan jasotzen da zehatzeko ahala Autonomia Erkidegoko Administrazio Orokorraren eta foru-organoen esku geratzen dela, bakoitzari dagozkion eskumenen arabera.

				Aurretiaz onartu zen aurreproiektuaren bertsioan foru-aldundien zehapen-ahala soilik jasotzen zen, baina gero Administrazio Orokorrari ere esleipen bera eman zaio.

				Berrikuntza hori saileko txosten juridikoko oharpen batetik atera da, zeinaren arabera “logikoena litzateke zehapen-araubidearen arloan egindako eskumenen banaketa arloko beste gai garrantzitsu batzuekin egiten denarekin bat etortzea” eta “aurreproiektuak Eusko Jaurlaritzak ematen dituen baimenak identifikatzen dituen moduan ─esaterako, espezie inbaditzaileen kasuan─, zehaztu beharko luke baita ere eremu horietan ikuskaritza- eta zehapen-ahalmenak dituela. Bestetik, lurralde historikoen alde inolako eskumen-esleipenik ez dagoen eremuetan ere ─esaterako, nazioarteko tresnek babestutako guneetan─ ez dirudi oso logikoa foru-organoek baliatzea zehapenak ezartzeko ahala”.

				Ildo horretan, funtsezkotzat jotzen dugu eskumenak banatzeko sistemaren oinarrizko planteamendua eta koherentzia- eta eraginkortasun-printzipioak azpimarratzea.

				Ikusi den moduan, gaian eskumenak banatzeko sistemak Autonomia Erkidegoko Administrazio Orokorrari ematen dio arautzeko eskumena eta foru-aldundiari betearazteko eskumena, barne hartuta ikuskatzekoa eta, ondorioz, zehatzekoa.

				(…)

				Beraz, ondoriozta daiteke baimenak emateko eskumen ia guztiak foru-organoei esleitu zaizkiela, betearazteko duen ahalmen orokorraren pean, bi baimen izan ezik, zeinak ez diren oso garrantzitsutzat jotzen, eta autonomia-erkidegoko Administrazioa Orokorrari dagozkion, hots, espezie exotiko inbaditzaileen eta espezie mehatxatuen inguruko baimenak.

				Horrekin batera, kontuan hartzen bada aurreproiektuak ez duela barne hartzen naturagune babestuen kudeaketa nazioarteko tresnen aplikazioan, baizik eta dagozkion nazioarteko instantzietan hautagaien izendapena arautu soilik egiten duela, erraz interpreta daiteke naturagune babestu horien inguruko zehapenak emateko ahala foru-organoen esku geratuko dela, kontuan hartuta naturagune horiek naturagune babestuen kontzeptu orokorraren barruan hirugarren tipologia direla (36. artikulua); hain zuzen ere, gauza bera gertatzen da parke naturalek, erreserba naturalek, monumentu naturalek, paisaia naturalek eta Natura 2000 Sareko naturagune babestuek osatutako naturagune babestuen kasuetan.

				Ondorioz, Batzordeak uste du Euskadiko Administrazio Orokorraren zehapen-ahalean egindako zabalkunde horren atzean arrazoizko justifikazio bat egon beharko litzatekeela eta, gainera, memorian azaldu beharko litzatekeela.

				Izan ere, indarreko legeriarekin bat etortzen den printzipioa aplikatuz, administrazio-arloan egiten diren berrikuntzek ez dute naturaren kontserbazioaren edo natura-ondarearen arloan Administrazio Orokorraren zehapen-ahala ex novo erabiltzea berariaz eskatzen duen oinarrizko izaerarik eta, beraz, haien esku geratzen den zehapen-prozedura foru-organoek bideratu eta ebatzi ahalko dute, berorren zehapen-ahalaren mende dauden natura-ondarearen inguruko gainerako alderdi guztiekin batera.

				Hala, gainera, segurtasun juridikoaren printzipioa indartzen da, zehapen-ahala erakunde bakarrari esleitzen zaiolako eta, beraz, eskumenak sakabanatzea saihesten delako, araua hautsi duten edo hauts dezaketen pertsonen eta administrazio zehatzaileen arteko trafiko juridikoa ez kaltetze aldera.

				Nolanahi ere, Sail sustatzaileak erabakitzen badu autonomia-erkidegoko Administrazio Orokorraren zehapen-ahala mantentzea, beharrezkoa izango litzateke, segurtasun juridikoagatik, identifikatzea zein arlotan izango zuen ahalmen hori, egozten zaizkion funtzio substantiboen arabera.

				123/2019 ABJI, par.: 123-135

				 

				II. Ingurumena (EAEE, 11.1. art.)

				Prozeduraren azterketan aurreratu den bezala, ETGBren txostenaren iritzia da proiektuak tokiko autonomia urratzen duela, arauak “konpostatze-jardueren araubide juridikoa (eta instalazioen baldintza teknikoak) arautu nahi baitu”. ETGBren ustez, “araubide juridiko hori zehaztean, zuzeneko afektazioak eta udal-eskumen propioen mugaketa jasotzen dira, eta, beraz, ETELen 14. eta 18.1 artikuluetan ezarritakoari jarraikiz, erregulazio hori Eusko Legebiltzarraren lege batean jaso behar zen, arlo horretako udal-eskumenak mugatzen dituelako eta betebehar eta karga jakin batzuk esleitzen dituelako, arau-aurreikuspenen aplikagarritasuna udal-botere publikoan oinarrituta”.

				Une batez, arauari proposatutako mailaren azterketa alde batera utziko dugu, eta une honetan hau aztertzera mugatuko gara: ea toki-autonomiak galarazten duen proiektatutakoa bezalako erregulazio bat onartzea.

				Hasteko, gogora dezagun, urriaren 11ko 37/2014 KAEren ildotik, honela definitu dezakegula toki-autonomia: “toki-erkidegoak interesatzen zaizkion gai guztien gobernuan eta administrazioan bere organoen bitartez parte hartzeko eskubidea; era berean, parte-hartze horren intentsitatea graduatu egiten da, tokian tokiko interesek eta tokiz gaindikoek gai edo alor horietan duten zerikusiaren arabera. Dagozkien gaien gobernuan eta administrazioan parte hartuko badute, ahalak behar dituzte toki-erkidegoaren ordezkaritza-organoek, ahal horien ezean ezinezko delako edozein jarduera autonomo (121/2012 KAE, ekainaren 5ekoa [RTC 2012, 121], 5. OJ), aurrekoak aipatuta)”.

				Printzipio hori defendatzea izan da, gainera, ETELek aitortu eta lortu nahi duen helburuetako bat, eta horretarako, hain zuzen ere, ETGB bezalako organo bat sortzea eta arauak egiten parte hartzea aurreikusi da.

				Hala ere, aztergai dugun gaiari dagokionez, hondakinen arloko eskumena udalei esleitzea (ETELen 17.1.17 artikulua) “lege honetan eta aplikatu beharreko legerian xedatutakoaren esparruan” esleitzen da, eta, beraz, toki-autonomia aitortzeak ez du eragozten erakunde komunek ingurumenaren arloan dituzten eskumenak baliatzea. Sail sustatzaileak berak behar beste arrazoitu du gai hori, ETGBtik egindako galderei erantzun baitie. Alde batetik, IBLOren 7. artikuluan xedatutakoa aipatu du, zeinaren arabera erakunde komunei baitagokie ingurumenaren arloko araudia egitea eta onartzea, lege horretan ezarritakoaren esparruan, bai eta ingurumenaren eta ekologiaren arloko Estatuko oinarrizko legeria lege bidez garatzea eta betearaztea ere. Bestalde, Hondakinei eta Lurzoru Kutsatuei buruzko Legearen (22/2011 Legea, uztailaren 28koa) 12.5.a) artikuluan xedatutakoa ere aipatzen da; bertan, arlo horretako udal-eskumena Estatuko oinarrizko legeriak eta autonomia-erkidegoek ematen duten legeriak ezarritako esparru juridikoaren mende dago.

				ETELek, azkenik, aurreikusten du udalerrien eskumen propioak, nolanahi ere, Eusko Legebiltzarraren lege bidez edo foru-arau bidez zehaztu beharko direla; kasu honetan, egoera hori gauzatuta dago geroago aztertuko den lege-esparruan, eta, beraz, ez da ikusten ETGBk salatzen duen eskumen-afektaziorik.

				Beste alde batetik, Batzordeak uste du, kasu honetan, proiektaturiko erregulazioaren xedea ez dela soilik hondakinak kudeatzeko azpiegiturak kokatzeko, ezartzeko eta ustiatzeko betekizun teknikoak definitzea, edo irizpideak bateratzea, IBLOren 73.2 artikuluak dioenaren arabera; aitzitik, lege sektorialen erregelamendu-garapen baten aurrean gaude, zeinak hondakinen alorreko prebentzioa zehaztea baitakar, eta hori bazegoen jada ─eta hala mantentzen da─ udalen eskumen-eremuan.

				Hori proiektuaren xedearen definiziotik bertatik antzeman daiteke, araubide juridikora zabaltzen baita, eta ez bakarrik komunitateko konpostatze-instalazio eta -jardueren baldintza teknikoetara. 4. artikuluan, gainera, instalazio eta jarduera horiek hondakin-prebentzioko jardueratzat jotzen dira, zentzu zabalean, eta, beraz, LUHILen 27. artikuluan aurreikusitako baimen-araubidetik kanpo daude. Era berean, instalazio eta jarduera horiek sailkatutako jardueratzat jotzen ditu, IBLOren II.B eranskineko atal jakin batean kokatuta, eta udalek komunitateko konpostatze-instalazioen erregistro bat izateko duten betebeharra jasotzen du. Gai horiek, esan bezala, baldintza tekniko batzuk ezarri eta bateratzetik harago doaz, eta Legearen erregelamendu bidezko garapen kategoriara iristen dira.

				Aurreko ondorioa ikusita, ETGBk planteatutako beste gai bat ere aztertu behar da, finantzaketari buruzko eranskin espezifiko bat sartzeko beharrari buruzkoa. Eranskin hori ETELen bederatzigarren xedapen iragankorra 18. artikuluarekin lotuta aplikatzetik eratorriko litzateke. Horri esker, ETELek udal-autonomia indartu baino ez du egiten, bere funtsezko alderdietako bat bermatuz: finantza-autonomia.

				Xedapen iragankor hori lege sektorialen erregelamendu bidezko garapenari buruzkoa da, eta honako hau ezartzen du: “Lege honen aurretik onartutako sektore-legeen edo foru-arauen erregelamendu bidezko garapenak berekin badakar udalerriei propiotzat esleitutako eskumenetatik datozen zerbitzuak, jarduerak edo prestazioak zehaztea, finantzaketa egokia izan beharko du, nahitaez”.

				Betebehar hori zehazteko, esan dugun bezala, ETELen 18. artikuluaren 3. eta 4. paragrafoetan xedatutakora jo beharko da, eta horrek zera planteatzera garamatza: ea, ETGBk defendatzen duen bezala, eranskin espezifiko bat sartu behar ote den, udalerrien finantza-nahikotasuna ziurtatzeko behar diren baliabideekin. “Zuzkidura horrek ez du euskal administrazio publikoentzat, bere osotasunean hartuta, gastu handiagorik ekarriko, salbu eta Herri Dirubideen Euskal Kontseiluak, hartarako egindako kontsultaren ondoren, baimentzen badu”.

				Sail sustatzaileak egindako memoria ekonomikotik abiatzen bagara, proiektuak ez die kosturik ekarriko beste administrazio batzuei, eta horien artean toki-erakundeak sartu behar dira. ETGBk, bere aldetik, defendatzen du proiektuak erantzukizun jakin batzuk esleitzen dizkiela udalei, bai eta administrazio- eta finantza-kargak ere, udalek erantzukizun horiek egikaritzeko jarri behar dituzten baliabideak direla eta (teknikariak, jarraipena eta kontrola, erregistroa, etab.), nahiz eta haien aldarrikapena ez dagoen oinarrituta datu edo kostu ekonomiko zehatzetan.

				ETGBren txostenari erantzunez, proiektuaren izapidetzeari buruzko azken memoriak dio erregistro bat eramateak edo erabiltzaileek, jarduera sailkatu bat denez, prozesua modu egokian egin ahal izateko behar den prestakuntza edo gaikuntza dutela zaintzeko betebeharrak ez dakarrela gehiegizko eskakizunik, ezta tokiko eskumen berri bat esleitzea ere, baina horri buruz ematen duen iritzian ez da ETELen zehaztasun beraz mintzatzen.

				Organo sustatzaileari dagokion hausnarketa ordezteko asmorik gabe, Batzordeak honako hau baino ezin du egiaztatu: alde batetik, jarduera eta instalazio horien erregistroa ezartzeko betebeharrari dagokionez, IBLOren 66. artikuluak jada ezartzen diela udalei sailkatutako jardueren erregistro bat mantentzea, eta erregistro horretan sartu beharko da gai horri buruzko edozein jarduketa publiko. Bestalde, 11. artikuluak udalei esleitzen dienean erabiltzaileek prozesua modu egokian egin ahal izateko behar den prestakuntza edo gaikuntza dutela zaintzeko eginkizuna, ez dirudi jarduketa edo betebehar zehatz eta ekonomikoki zenbakarri berririk eskatzen duenik.

				Batzorde honek, proiektua aplikatzeak toki-erakundeetan izango dituen ondorio ekonomikoei dagokienez, zuhurtasunez baino ezin du baloratu organo sustatzaileak eta eraginda gerta daitezkeenek, ─kasu honetan, udalerriek─ horri buruz diotena, baina, zalantzarik gabe proiektua bada, aurreratu dugun bezala, lege sektorialen erregelamendu bidezko garapena, jarduera bat zehaztea dakarrena, zeinean udalen betebehar berritzat hartzen den erregistro berria eramatea edo erabiltzaileek prestakuntza edo gaikuntza dutela zaintzea.

				Horregatik, eta gastu berriak, oro har, udalerriei egotz dakiekeen gastu handiagorik ez dakarrela edo gastu hori nahiko immateriala dela jotzeko bada ere, Batzordeak uste du, aipatu dugun lege-araubide espezifikoa kontuan hartuta, sail sustatzaileak adierazpen argi eta zehatza egin beharko lukeela proiektatutakoa aplikatzearen ondorioz udalek jasan beharko lituzketen ondorio ekonomiko zehatz edo potentzialei buruz.

				51/2019 ABJI, par.: 51-66

				 

				III. Herritarren oinarrizko eskubide eta betebeharren erabilera egokia zaindu eta bermatzea (EAEE, 9.2 art.)

				Aurreproiekturako, funtsean, bi muga daude jokoan: lehenengoa da, komuna dena legegile arrunt guztientzat ─baita estatukoarentzat ere─, lege organikoarentzat gordetako erlijio-askatasunerako eskubidearen zuzeneko garapenak definitutakoa (zeinen irismena eta zentzua aztertu berri ditugun) eta, bigarrena, Estatuari dagozkion eskumen-tituluetatik eratorritakoa EKren 149.1. artikuluaren arabera eta, kasu honetan, oinarrizko eskubide batekin duen lotura dela eta, EKren 149.1.1. artikuluaren tituluan zentratzen da.

				Eskumen-titulu hau, konstituzio-jurisprudentziaren bilakaera luze eta neketsu baten ondoren (besteak beste, EKA 61/1997; 154/1998, 173/1998, 188/2001, 184/2012, 3/2013), behin betiko bereizita gelditu da eskumen-titulu autonomo gisa, EKren 14. eta 139.1. artikuluekiko bereizita, ez baita mugitzen estatuko oinarri/autonomiako legeria logikaren barnean, eta ez da Estatuari edozein sektore edo gaitan sartzen uzten dion titulu horizontal bat. Eduki propioa du, ez da hondar-edukia, eta bere xedea da arautzea eskubidearen eduki primarioa, oinarrizko posizio juridikoak eta horiekin beharrezko eta hurbileko erlazioa duten irizpideak. Estatuko legegileak nolabaiteko bereizteko marjina du oinarrizko baldintzak ezartzean, nahiz eta eskumen-titulu honen erabileran zehazten direnak nahitaezkoak eta beharrezkoak izan behar duten berdintasuna bermatzeko eskubidea baliatzen denean. Horregatik, bateraezinak dira diseinu amaitu eta osatu batekin, izan daitezke hala xedeari edo eskubidea baliatzeko ahalmen, betebehar, gutxieneko edo ezinbesteko betebeharrak egokitzen zaizkien eremu materialari buruzkoak nola eskubidea baliatzeko aukera ematen duen antolamendu-esparruari buruzkoak.

				Orain arte, Konstituzio Auzitegiak erlijio-eskubidearekin hiru aldiz aztertu du EKren 149.1.1. artikuluko eskumenen zerrenda.

				Lehenengoa, EKA 207/2013, abenduaren 5ekoa, da; bertan, bere doktrinaren ildo nagusiak ezartzen ditu eta horiek errepikatzen ditu ─kasuan kasuko egokitzapenekin─ ondorengo KAEetan: 54/2017, maiatzaren 11koa, eta 13/2018, otsailaren 8koa.

				Aurreproiektuarekin zuzeneko lotura duenez, gure azterketak maiatzaren 11ko KAE 54/2017n jarriko du arreta.

				Epai horretan, besteak beste, ondorioztatzen da bat datorrela 27/2013 Legearen, abenduaren 27koaren, toki-administrazioaren arrazionalizazio eta iraunkortasunari buruzkoaren (aurrerantzean, TAAIL) hamazazpigarren xedapen gehigarriko eskumen-banaketaren ordenarekin. Horrek lehenengo aldiz sartzen du estatuko ordenamenduan kultu-tokiak irekitzeko arau bat.

				Katalunian kultu-zentroen uztailaren 22ko 16/2009 Legea onartu zen. Lege hark udal-lizentzia espezifiko bat ezartzen zuen kultu-zentroak ireki eta erabiltzeko.

				TAAILen hamazazpigarren xedapen gehigarriak hau adierazten du hitzez hitz:

				Kultu-tokiak irekitzeko, elizek, erlijio-konfesioek edo -komunitateek horien nortasun juridiko zibila egiaztatu beharko dute Erlijio toki-entitateen Erregistroak xede horrekin igorritako ziurtagiriaren bitartez; bertan, osatu nahi den gurtzarako lekuaren kokalekua agertuko da. Ziurtagiri hori lortu ostean, izapideak Toki-araubidearen oinarriak arautzen dituen apirilaren 2ko 7/1985 Legearen 84.1.c) artikuluan xedatzen denaren arabera egokituko dira; hala ere, dagokion hirigintza-lizentzia eskuratu beharko dute.

				Konstituzio Auzitegiak araua baliozkotu du eta uste du oinarrizko baldintza dela erlijio-askatasunaren eskubidea baliatzeko, EKren 149.1.1. artikuluaren mende eman baita.

				Gure ondorengo azterketarako, Konstituzio Auzitegiaren arrazoiketak arretaz aztertzea interesatzen zaigu.

				Lehenik, auzitegiak egiaztatu du arauaren, nahiz eta prozedura-arau bat ezartzen duen, xedea hau dela: “Sustatzea EKren 16. artikuluko erlijio-askatasunerako oinarrizko eskubidea balia dadila” eta helburua hau da: “Karga burokratikoa arintzea kultu-tokiak irekitzean eta, horrekin, erlijio-askatasuna balia dadila erraztea”.

				Xedapen gehigarri horrek eskubidea baliatzeko oinarrizko baldintza bat duen ala ez bereizteko, erreskatatu egiten du EAELOren 7.1. artikuluan xedatutako eta konfesio desberdinekin sinatutako akordioetan txertatutako onura fiskalen emakida aztertu zuen azaroaren 5eko KAE 207/2013ko doktrina eta ondorioztatu zuen EKren 149.1.1. ex artikuluan ezarritako berdintasunaren oinarrizko baldintza bat zela.

				Doktrina horretatik TAAIL aztertzean, Auzitegiak gogoratzen du EK, alde batera utzi gabe Estatua akonfesionala den heinean erlijioaren aldetik neutrala dela, botere publiko guztiei zuzendutako agindu bat ezartzen diela Eliza Katolikoarekin eta gainerako konfesioekin lankidetza-harremanak izateko (KE 16.3. art.) eta horrekin batera “botere publikoei eskatzen zaie jarrera positiboa izatea erlijio-askatasuna era kolektiboan baliatzeko (EKA 46/2001, otsailaren 15ekoa eta 38/2007, otsailaren 15ekoa), oinarrizko askatasun hori benetakoa eta eraginkorra izateko baldintzak susta ditzaten (EK 9.2. art.), hala indibidualki nola kolektiboki”.

				Erlijio-askatasunerako eskubidearen kanpoko dimentsioaren ikuspegian, zehazki honi dagokionez: “Erlijio-fenomenoaren adierazpenak diren jarduerak baliatzeko aukera, kasu honetan subjektu kolektiboak edo komunitateek beren gain hartua” (EKA 46/2001, otsailaren 15ekoa, OJ 4; eta 128/2001, ekainaren 4koa, OJ 2), Auzitegiak testuinguruan jartzen ditu hala akordioak gauzatzeko eginkizuna nola “erlijio-sinesmenen eta kultu-ekintzen praktika eraginkorra errazteko akordioak, baita herritarrek horietan parte-hartzea ere” eta hau ondorioztatzen du: “Konstituzio-garrantzia duten jarduerak egitean babestera eta sustatzera bideratutako estatuko ekintzak dira eta, beraz, interes orokorrekoak dira, Zuzenbidearen Estatu sozialari dagozkionak (EKren 1.1. art.)”.

				Doktrina hau TAAILen xedapenaren azterketara eramatean Auzitegiak hau zehazten du: “Kontuan izanda, uztailaren 5eko 7/1980 Lege Organikoaren arabera, Konstituzioak bermatutako ‘erlijio- eta kultu-askatasuna barnean hartzen duela’ ‘Elizek, Erlijio Konfesio eta Komunitateek erlijio-helburuekin kulturako edo biltzeko tokiak ezartzeko duten eskubidea (2.2. artikulua)’. Behar bezala erregistratutako erakunde hauei erantzukizunpeko adierazpenaren edo aurretiazko jakinarazpenaren bidez kultu-tokiak irekitzeko aukera emanda, 27/2013 Legearen hamazazpigarren xedapen gehigarriak ezarri du, EK 149.1.1. ex artikulua, berdintasunerako oinarrizko baldintza bat erlijio-askatasunerako eskubidea baliatzean eta horrek, jakina, ez du alde batera uzten lege-eskakizunak ex post betetzea. Gainera, manu polemikoa kultu-tokien irekiera aurretiazko jakinarazpenaren edo erantzukizunpeko adierazpenaren araubidearen mende jartzera mugatzen da ‘alde batera utzi gabe dagokion hirigintza-lizentzia lortu beharra’, hau da, araututako jarduera pribatuaren beste dimentsio batzuei esku hartzeko dagokien modua ezarri gabe (esaterako, obren baimenak eskatzea) eta autonomia-eskumenetan eragin gabe hirigintzaren arloan”.

				Konstituzio Auzitegiak adierazitakoaren arabera, aurreproiektua behartuta dago TAAILen hamazazpigarren xedapen gehigarria errespetatzera eta, horrela egiten du, berariaz jasotzen baitu 8.1. artikuluan kultu-toki bat ireki aurretik horren jakinarazpena egiteko betebeharra.

				EKren 149.1.1. artikuluaren estatuko tituluaren jokoak beste proiekzio batzuk ditu ekimenean.

				Horrela, Konstituzio Auzitegiak kontuan hartu du, halaber, elizekin, erlijio-konfesioekin eta -komunitateekin sinatutako lankidetza-akordioetako eduki batzuek (esaterako, etekin fiskalek) Estatuak EKren 149.1.1. artikuluan xedatzen diren eskumen esklusiboaren babesean hartutako oinarrizko baldintzak izan ditzaketela. Eskumen esklusiboa izatea, “… erlijio-konfesioek (dagokien erregistro publikoan inskribatu, eta lankidetza-akordioak sinatu dituztenak) duten konstituzio-garrantzian justifikatzen da, Konstituzioak aldarrikatzen dituen helburuak lortzeko eta, zehazki, erlijio- eta kultu-askatasunerako oinarrizko eskubidea bermatzeko, hala indibidualki nola kolektiboki” (KAE 207/2013).

				Aurreproiektua akordio horiek kontuan hartuta berrikusita (aipatutako 24/1992 Legea, azaroaren 10ekoa; 25/1992 Legea, azaroaren 10ekoa eta 26/1992 Legea, azaroaren 10ekoa), ez dago proiektatutako araubidea materialki baldintza dezakeen xedapenik.

				Kontuan izan behar da aurreproiektuak, Kataluniako 16/2009 Legean, uztailaren 22koan, jasotako antzeko formula batekin, bere lehenengo xedapen gehigarrian adierazten duela legea horrela interpretatu behar dela: “Alde batera utzi gabe Egoitza Santuarekin sinatutako akordioak eta Estatuak Elizekin, Erlijio Konfesioekin eta Komunitateekin sinatutako lankidetza-akordioak onartzen dituzten lege-lerruneko arauak”.

				Adieraz daiteke ─doktrinaren batek egiten duen bezala─ 2.1. artikuluak jasotzen duen “kultu-tokiaren” nozioak ─idazketa berdinarekin aipatutako hiru legeetan─ oinarrizko baldintza bat duela erlijio-askatasunerako eskubidearen kanpoko dimentsio kolektiboan tratu berdina bermatzeko.

				2.1. artikuluak hau adierazten du hitzez hitz: “Ondorio guztietarako, Elizei dagozkien kultu-tokiak dira [inskribatutako konfesio bakoitzari] era iraunkorrean eta esklusiboan kulturako edo erlijio-praktikarako bideratuta dauden eraikin edo lokalak, dagokion Elizak horrela egiaztatzen duenean”.

				Aurreproiektuaren 4. artikuluko “kultu-toki edo -zentroaren” definizioak, batetik, oinarrizko baldintzaren hiru alderdiak biltzen ditu: (i) jendea biltzen den eraikin, lokal edo aretoetarako da; (ii) nagusiki edo era iraunkorrean kultua praktikatzeko, erlijio-helburuko bilerak egiteko eta horrelako jarduerak prestatzeko edo praktika jasotzeko dira; eta (iii) berariaz horrelakotzat, hau da, kultu-zentrotzat onartu ditu nortasun juridikoa duen (hau da, Erakundeen Erregistroan inskribatuta dago) elizak, erlijio-konfesioak edo -komunitateak.

				Bestalde, definizioak errespetatu egiten du Konstituzio Auzitegiak autonomia-arauetan ezarri dituen estatu-arauetako edukiak errepikatzeko irizpideak.

				Oinarrizko eskubidearen eduki gisa inskripzioaren eraketarekin koherentzian, Erlijio Erakundeen Erregistroa arautzen duen uztailaren 3ko 594/2015 Errege Dekretua, azken xedapenetatik lehenengoak deklaratzen duenaren arabera, EKren 149.1.1. artikuluko eskumena baliatzeko eman da; hala, adierazi behar da, gure azterketarako, inskribatutako erakundeek, halaber, eska dezaketela kulturako beren tokiak idaztea (17. artikulua).

				Autonomia-eskumena:

				Batzordeak ez du ikusten gai problematikorik EAEk proiektatutako edukia duen arau bat emateko eskumenari dagokionez.

				Euskadiko Autonomia Estatutuak ez dauka eskumen-xedapen espezifikorik erlijio-askatasunerako; hala, hasierako estatutu-testuetan ohiko jarraibidea izan zena eta berritutako estatutu batzuetan partzialki aldatu dena jarraitzen da.

				Zehazki, 2006ko Kataluniako Autonomia Estatutuak (KAE) 161. artikuluan eskumen-esleipen hau jasotzen du:

				161. artikulua. Erlijio-erakundeekiko harremanak.

				1. Generalitateak eskumen esklusiboa du Katalunian diharduten erlijio-erakundeen arloan; eskumen horrek bere barnean hartuko ditu, egoera edozein dela ere, erakunde horiek beren jardunak gauzatzeko Generalitatearen eskumenen esparruan lankidetza- eta elkarlan-mekanismoak arautzea eta ezartzea.

				2. Generalitateari dagokio erlijio-askatasunaren inguruko gaietako eskumen betearazlea. Eskumen horrek barruan hartuko ditu, beti:

				a) Erlijio-erakundeei buruzko Estatuko erregistroa kudeatzen parte hartzea, beren jarduna Katalunian burutzen duten erlijio-elkarteak, -konfesioak eta elizak direla-eta, betiere, legeetan ezarritakoarekin bat etorrita.

				b) Erlijio-erakundeei buruzko Estatuko Erregistroan jasota dauden erlijio-elkarteekin, erlijio-konfesioekin eta elizekin Generalitatearen eskumenen esparruan lankidetza-akordioak eta -hitzarmenak sinatzea.

				c) Erlijio-erakundeei buruzko Estatuko Erregistroan jasota dauden erlijio-elkarteekin, erlijio-konfesioekin eta elizekin Estatuak sinatuta dituen lankidetza-akordioak eta -hitzarmenak sustatzea, garatzea eta betearaztea Generalitateak dituen eskumenen esparruan.

				3. Erlijio-erakundeei buruzko gaietan Estatu osorako eginkizunak esleituta dituzten organoetan lankidetzan jarduten du Generalitateak.

				Aurreikuspenaren konstituzionaltasuna ekainaren 28ko 31/2010 KAEn deklaratu zen; izan ere, 3. apartatuko aurkaratzea aztertu zuen, errekurtsogileek uste baitzuten eragozpen bat sortzen zuela estatuko eskumenak baliatzean.

				Auzitegiak berriz adierazi zuen lankidetzak, boterea lurraldeen artean artikulatzeko gure sistemaren berezko printzipioak, aholkatzen duela elkarlanerako eta lankidetzarako teknikak edo mekanismoak martxan jartzea, bereziki zeharkako eskumenen edo eskumen konkurrenteen kasuan. Era berean, kontuan izan zuen Generalitateak eskumen esklusiboa hartu zuela bere gain erlijio-erakundeen arloan eta eskumen betearazlea erlijio-askatasunaren arloan (KAEren 161.1. eta 2. artikulua), eta berretsi zuen, batetik, Autonomia Estatutuak ─autonomia-erkidegoaren oinarrizko arau instituzionala─ jaso dezakeela, errekurritutako manuan gauzatzen den orokortasunarekin, formula kooperatibo bat eta, bestetik, estatuko legegileari egokituko zaiola erabateko askatasunarekin zehaztea borondatezkotasunak bereizten duen lankidetza horren artikulazioaren eraketa, irismena eta modua.

				Antzeko edukia du Kanarietako Estatutuaren 112. artikuluak ─Kanarietako Estatutua berritzeko azaroaren 5eko 1/2018 Lege Organikoa─.

				Halere, Euskadiko Autonomia Estatutuaren isiltasuna ez da oztopo bat aurreproiektuaren bideragarritasunerako; izan ere, txertatzen dituen neurri guztiek dagokien kokapena dute EAEko eskumenetan.

				Hain zuzen, konstituzio-doktrina sendotua denez, eskumen-azterketa ez da abstraktua, baizik eta arau-eduki zehatzei erreparatuta egin behar da.

				Kasu honetan, aurreproiektuak, laburbilduz, hauei guztiei buruzko xedapenak ditu: (i) administrazioek kontuan izan behar dituzten arauak elizei, erlijio-konfesioei edo -komunitateei batzuetan ekipamendu eta toki publikoak edo ondareak laga behar dizkienean erlijio-izaerako aldizkako jardueretarako (5. artikulua); (ii) kultu-tokiak ezartzeko behar beste gune erreserbatzea hirigintza-antolamenduaren planetan (6. artikulua); (iii) kultu-toki edo -zentroak irekitzeko, aurretiazko jakinarazpena, hirigintza araudia eta zehazten diren segurtasun- eta osasungarritasun-baldintza material eta teknikoak bete behar dira (7tik 10era bitarterako artikuluak); (iii) udalek har ditzaketen neurriak ez-betetze kasuetan (11. artikulua); eta (iv) elkarrizketa eta lankidetzarako organo bat sortzea autonomia-erkidegoaren eta hainbat eliza, erlijio-konfesio eta -komunitateen artean (12. eta 13. artikuluak).

				Konstituzio Auzitegiak lehen aipatutako doktrinan azaldutako arrazoibideari jarraituta, lehenik, Euskadiko Autonomia Estatutuaren 9.2. artikulura jo behar dugu; izan ere, nahiz eta ez eduki eskumenak esleitzen dituen klausula bat, ekintza positiborako agindu bat du (EKren 9.2. artikuluko arrazoi berdinarekin) EAEko botere publikoentzat: “Hiritarren oinarrizko eskubide eta betebeharren erabilpen egokia zaindu eta bermatuko dute” ─a) apartatua─; “Gizabanakoaren eta berori sartuko den taldeen askatasuna eta berdintasuna zinezkoa eta egiazkoa izan daitezen, diratekeen oztopoak erauzteko eta aldeko kondizioei eragiteko neurriak hartuko dituzte” ─d) apartatua─ eta “Euskal Herriko politika, ekonomia, kultura eta gizarte alorretako bizitzan hiritar guztien parte hartzea erraztuko dute” ─e) apartatua─.

				Manu horrek, kasu honetan, dimentsio berezia du, zeren, azaldu dugun bezala, erlijio-askatasuna onartzean Konstituzioak botere publiko guztiei dagokien betebehar espezifiko bat ematen baitie: “Jarrera positiboa izan behar dute erlijio-askatasuna era kolektiboan baliatzeari dagokionez (KAE 46/2001, otsailaren 15ekoa eta 38/2007, otsailaren 15ekoa) askatasun hori benetakoa eta eraginkorra izateko inguruabarrak sustatze aldera (EKren 9.2. art.) hala indibidualki nola kolektiboki” (aipatutako KAE 207/2013; 54/2017 eta 13/2018).

				Konstituzio Auzitegiak jarraitutako ildo berdinean, lehenik egiaztatu behar da, nahiz eta aurreproiektua funtsean hirigintzarekin erlazionatutako gaiei buruzkoa izan, helburuen artean duela oztopoak kentzea edo baldintzak hobetzea EAEn elizek, konfesioek edo komunitateek kultu-zentroak ireki ahal izateko eta, horrela, erlijio-askatasunerako eskubide kolektiboa eta indibiduala baliatzen dela bermatzeko.

				Hau da kontuan hartu beharreko ikuspegi primarioa; aurreproiektuak helburu orokor bat du: “Gure gizarteko elkarbizitza eta erlijio-aniztasuna babestea” ─1. artikulua─, eta hori lortzeko neurri orokorrak ezartzen ditu ─Erlijioen Arteko Kontseilua sortzea─, baita zehatza ere, elizek, erlijio-konfesioek eta -komunitateek EAEn kultu-zentroak ireki ditzatela errazteko, berdintasun-baldintzetan, edozein diskriminazio baztertuz.

				Logikoki, Euskadiko Autonomia Estatutuaren 9.2. artikuluan ezartzen diren ekintza positiborako neurriak EAEk duen eskumenen barnean moldatu beharko dira.

				103/2019 ABJI, par.: 113-151

				5. kapitulua. ARLOAK

				I. Administrazio publikoa

				A) Administrazio elektronikoa

				Bestalde, sustatzaileen edo jabeen ezinbesteko protagonismoak eskatzen du, halaber, kera egitea inskripzioa soilik bitarteko elektronikoen bidez eskatzeko betebeharrean. Administrazioarekin harremanetan jartzeko bitarteko elektronikoak erabiltzeko aukera hor dago jada, eta zalantzarik gabe, urriaren 1eko 39/2015 Legea, Administrazio Publikoen Administrazio Prozedura Erkidearena (APEL), indarrean jarri zenetik, aukera hori sendotu eta bultzatu egin da. Hala ere, aztertutako proiektuak eman duen urratsak, hots, ziurtagiria erregistroan inskribatzerakoan Administrazioarekin harremanetan jartzeko beste edozein modu baztertzeak, analisi espezifikoa eskatzen du.

				APELen 14. artikuluaren arabera, pertsona fisikoek eskubidea dute edozein unetan hautatzeko beren eskubideak eta betebeharrak baliatzeko administrazio publikoekin bitarteko elektronikoen bidez komunikatzen diren ala ez, salbu eta behartuta badaude administrazio publikoekin bitarteko elektronikoen bidez erlazionatzera.

				Kasu honetan, inskripzioa eskatzera behartuta dagoen pertsona da, diogun bezala, ziurtagirian aipatzen den higiezinaren sustatzailea edo jabea. Beraz, kaltetuak izan daitezkeen pertsonen kolektibo baten aurrean gaude, eta bat datozen puntu bakarra da ─sustatzaileak alde batera utzita─ higiezin baten jabe direla, eta ziurtagiria eskuratu behar dutela edo nahi dutela horren gainean. Beti, berriz diogu, egon daitekeen ordezkaritza alde batera utzita, borondatezkoa izango baita, bai ordezkatuarentzat, bai ordezkariarentzat.

				Kasu honetan, arazoa da kolektibo horretan ez dela ikusten gaitasun ekonomiko, tekniko edo dedikazio profesionaleko baldintza homogeneorik, ondorio horietarako Administrazioarekin soilik bitarteko elektronikoen bidez harremanak izateko eskakizuna justifikatzen duenik ─APELen 14.3 artikuluak ahalbidetzen duen bezala─, eta proiektua izapidetzen ari den bitartean sail sustatzaileak ez du beste faktore edo ezaugarri komunik azaldu eskakizun hori justifikatzeko.

				Proiektuan berariaz aipatzen denez ziurtagiriak sinatzen dituzten profesionalek sustatzaileak edo jabeak ordezkatzeko aukera, baliteke organo sustatzaileak abiapuntu hau hartu izana: praktikan, profesional horiek izatea Erregistroko inskripzioa eskatzen dutenak. Hala ere, errealitate faktikoa hori zela onartuta ere, 21.3 artikuluko agindu orokorra eta absolutua ez dago justifikatuta.

				Azken batean, Batzorde honen ustez, aldatu egin behar da proiektuaren idazketa, pertsona fisikoek Administrazioarekiko harremanetarako bidea askatasunez aukeratzeko duten eskubideari egokitzeko.

				1/2019 ABJI, par.: 99-104

				 

				Hirugarrenik, aurretiazko komunikazioan jaso beharreko informazioaz gain (ikus aurreko 65. paragrafoa), 13.1 artikulua azken esaldi batekin osatzen da: “Aurretiazko komunikazioa eredu baten edukiari egokituko zaio, eta eredu hori Euskal Autonomia Erkidegoko Administrazio Orokorraren egoitza elektronikoan eskuragarri egongo da”.

				Aipatutako eredua adierazitako egoitza elektronikoan eskuragarri egon arren, Batzordearen ustez, haren edukiak ─aurretiazko komunikazioak bat egin beharko du horrekin─ proiektuan berariaz adierazitakoa izan beharko du, eta ez da onargarria izango egoitza elektronikoan eduki desberdinak edo erantsiak dituen eredu bat “agertzea”. Beraz, testua ildo horretatik zuzendu behar da. Ohar horrek proiektuaren 13.2 artikuluan aipatzen den gutxieneko edukia ere hartzen du.

				193/2019 ABJI, par.: 71-72

				 

				B) Zehatzeko ahala

				108. artikuluak aukera hau xedatzen du: “Zehatzeko ahalmena duten organoek arau-haustetik eratorritako efektuak, xede horretan erabilitako tresnak, euskarri materiala osatzen duten objektuak eta eratorritako irabaziak konfiskatu ahal izango dituzte, horiek guztiek hartu ahal izan duten itxura hartuta ere”.

				Bigarren zenbakiak, bere aldetik, honako hau zehazten du: “Ezin konfiskatu ahal izango da objektuak edo tresnak asmo oneko hirugarren batenak direnean, arau-haustearen erantzulea ez denean eta legez eskuratu dituenean, ez badago ingurumenari edo pertsonen osasunari kalte egiteko berehalako arriskurik”.

				Kasu honetan, konfiskazioak funtzio desberdina izan dezakeela ohartarazi behar du Batzordeak, zehapen osagarria edo kautela-neurria izan daiteke-eta.

				Lehen zenbakiak, agerikoa denez, zehapen osagarriaren funtzioa duen konfiskazioarekin du zerikusia; izan ere, arau-haustearen bidez lortutako irabaziak ere aipatzen ditu. Helburua ez da arau-haustea saihestea (dagoeneko egina baita), baizik eta arau-hausleak, horren bitartez, legez kanpoko ustiapenik ez gauzatzea.

				Bigarren zenbakiak asmo oneko hirugarren bat babesten du efektu edo tresnen konfiskaziotik, baina, azken tartekian, berriz ere aipatzen du konfiskazioa. Hala ere, kautela-neurri gisa planteatzen dela dirudi, arau-haustearen erantzule ez diren asmo oneko hirugarrenek zehapenik jaso ezin dezaketela aipatzen duelako.

				Beraz, bi egoera horiek bereiztea gomendatzen da, eta bigarren kasua 111. artikuluan aplikatzea, jasotzen diren behin-behineko neurriak nahikoa ez direla uste denean (zigilatzea, instalazioa aldi baterako ixtea edo jarduera etetea edo aldi baterako bertan behera uztea).

				126/2019 ABJI, par.: 307-312

				 

				Aurreproiektuaren 113. artikuluak arau-hausleei isun hertsatzaileak jartzeko aukera aztertzen du, eragindako kalteak lehengoratzen eta konpontzen ez badituzte, edo eragindako kalteak eta galerak ordaintzen ez badituzte, (...) dagokion aginduan finkatutako epea igarotakoan. Kontuan hartu behar da formulazio hori (berdin-berdina edo aldaketa txikiekin) hainbat arautan egin izan dela; hau da, arau-hausleari inposatzen zaio egoera lehengoratzeko, kalteak konpontzeko edo azken horiek ordaintzeko betebeharra. Hala ere, komenigarria da horren harira azalpen bat ematea.

				Nahitaez betearazteko bitartekotzat jotzen dira isun hertsatzaileak Administrazio Prozedura Erkideari buruzko Legearen 100. artikuluan xedatzen diren administrazio-egintzetan, ondarearekiko premiamenduarekin, betearazpen subsidiarioarekin eta pertsonak derrigortzearekin batera.

				Administrazio Prozedura Erkideari buruzko Legearen 103. artikuluak, bere aldetik, modu espezifikoan aipatzen du nahitaez betearazteko bitarteko hau, eta administrazioak zer kasutan erabil dezakeen zehazten du. Zehazki, honako kasu hauek aipatzen ditu: a) egintza guztiz pertsonaletan, betebeharra daukan pertsona zuzenean derrigortzea egoki ez denean; b) derrigortzea egoki izanda ere administrazioak komenigarritzat jotzen ez duenetan; eta c) betebeharra daukanak beste bati egintzak betetzeko mandatua eman diezaiokeenean.

				Zenbateko likido bat ordaindu behar denean, Administrazio Prozedura Erkideari buruzko Legearen 101. artikuluak ondarearekiko premiamendua jasotzen du nahitaez betearazteko bitarteko gisa.

				Bereizketa horretatik abiatuz, Batzordeak ez du uste zentzuzkoa denik isun hertsatzaileak jartzerik zor likido bat ordaindu ez denean, hala nola eragindako kalte eta galeren kalte-ordainak, eta, nolanahi ere, ez du uste behar bezala sartu daitekeenik Administrazio Prozedura Erkideari buruzko Legean xedatzen den nahitaezko betearazpenaren esparruan.

				Ez du zentzurik, zeren, isun hertsatzaileekin, zorra handitu baino ez litzateke egingo. Izan ere, premiamenduaren bideak disuasio-mekanismoak erabiltzen ditu dagoeneko (errekarguak eta berandutze-interesak), administrazioarekin duten zor likidoa epe boluntarioan ordaintzen ez duten pertsonak zehatzeko.

				Isun hertsatzaileak, ordea, zentzuzkoak dira interesdunari zerbait egiteko edo ez egiteko beharra inposatu nahi zaionean. Kasu horietan, hala nola lehengoratzeko eta kalteak konpontzeko beharraren kasuan, guztiz zentzuzkoa da nahitaez betearazteko bitarteko horretara jotzea. Hala ere, esan dugun bezala, ez da zentzuzkoa kalte-ordain ekonomiko zehatz bat ordaindu behar denean.

				Aurreproiektuaren 116. artikuluak arau-hausteen eta zehapenen argitalpena xedatzen du ondorengo baldintzen arabera.

				Arau honetan nahiz ingurumenaren arloko beste sektore-legeria batzuetan aurreikusten diren arau-hauste oso astunen ondoriozko ebazpen zehatzaileak argitaratzea xedatzen du 1. zenbakiak. Argitalpena, labur azalduta, dagokion aldizkari ofizialean eta haren egoitza elektronikoan egin beharko da derrigorrez. Nahi izanez gero, hedabide sozialen bidez argitaratu ahal izango dituzte zehapenak jartzeko eskumena duten agintaritzek. Nolanahi ere, administrazio-bidean irmoak direnean soilik argitaratuko dira.

				Bigarren zenbakiaren arabera, interes publikoko arrazoiak daudela irizten dutenean, zehatzeko ahalmena duten organoek arau hauste astunak egiteagatik ezarririko zehapenak argitaratu ahal izango dituzte, behin administrazio-bidean irmoak direnean. Kasu horretan, dagokien egunkari ofizialean, bere egoitza elektronikoan eta, nahi izanez gero, egoki irizten dituzten hedabide sozialen bitartez egin daiteke argitalpena.

				Bi kasuetan, pertsona erantzulearen identitatearen, egindako arau haustearen eta ezarririko zehapenaren berri emango da, eta hala dagokionean, exijitutako lehengoratzeko eta kalte ordainak ordaintzeko obligazioen berri laburra emango da.

				Artikulu horren 4. zenbakiak mandatu hau jasotzen du: Euskal Autonomia Erkidegoko ingurumen-organoak ingurumenaren alorreko arauak urratzen dituzten pertsonen Erregistro bat sortuko du Euskal Autonomia Erkidegoan; bertan egongo dira jasota Euskal Autonomia Erkidegoko Administrazio orokorrak epai irmoan oinarrituta zehatutako pertsona fisikoak edo juridikoak. Erregistroaren antolaketa eta funtzionamenduari dagokionez, etorkizunean egin beharko da araudia.

				Artikulu horrek, lehenik eta behin, aplikazio-eremuaren inguruko zalantza eragiten du; izan ere, arau honetan nahiz ingurumenaren arloko beste sektore-legeria batzuetan xedatzen diren arau-hauste oso astunak aipatzen ditu 1. zenbakiak. Hortaz, antza denez, arloaren barnean “arau orokor” izatea da asmoa, beste gai batzuetan egin den bezala (adibidez, kontratazio berdean edo ingurumen-fiskalitatean).

				Hala ere, ingurumenaren arloak zeharkako izaera duenez, hain zuzen, eta, batzuetan, modu lausoan, beste gai batzuekin bat egiten duenez, aplikazio-eremua, hala planteatuta, irekiegia da.

				Gogoratu beharra dago ingurumenarekin loturiko kontuek “izaera konplexua eta polifazetikoa” dutela. Gainera, ingurumenaren-arloak zeharkako izaera ere badu, eta, beraz, espezifikotasuna duten beste gai batzuei eragiten die, hau da, “ingurunea osatzen duten elementuei (ura, atmosfera, fauna eta flora, mineralak) edo elementu horien gaineko zenbait giza ekintzari (nekazaritza, industria, meatzaritza, hirigintza, garraioa)”.

				Konstituzio Auzitegiaren 102/1995 Epaiak, ekainaren 26koak, gogoratzen zuen bezala, “Ingurumenaren arloko kontuek berezko izaera konplexua eta polifazetikoa dutenez, ordenamendu juridikoko sektore anitzenei eragiten diete (KAE 64/1982). Horrek azaltzen du arlo honen gainean Estatuak duen eskumena nola bateratzen eta elkartzen den, poliedro baten moduan, autonomia-erkidegoen beste hainbat eskumenekin: lurralde-antolamendua eta hirigintza, nekazaritza eta abeltzaintza, mendiak eta ura, eta ehiza eta arrantza”.

				Lehen eta bigarren zenbakiek “lege honetan nahiz ingurumenaren arloko beste sektore-legeria batzuetan aurreikusten diren” arau-hausteak aipatzen dituztenean, ez dago argi aipatutako sektore guztietara edo batzuetara soilik heldu nahi den, edo “ingurumen-babesean baino ardazten ez diren” arloez soilik ari den; adibidez, hondakinez, zarataz, Natura Ondarea Kontserbatzeari buruzko Legearen Aurreproiektuan jasotzen diren arloez ─aurreproiektuak, bide batez, Batzorde honen irizpena jaso zuen─ edo Klima Aldaketari buruzko Legearen Aurreproiektuan jasotzen diren arauez ─lanketa-prozesuan dago legea, baina ez hain aurreratuta─.

				Interpretaziorik zabalena, gure iritziz, gehiegizkoa da; izan ere, bat egiten duten eskubideen eta interesen artean beharrezkoa den neurria, eremu edo sektore horietan guztietan, oso desberdina izan daiteke publizitateak ukitutakoen arabera (dimentsio eta sektore desberdineko enpresak, pertsona fisiko eta juridikoak, partikularrak...).

				Interpretazio zorrotzenak ematen du zentzuzkoena, baina, aplikazio-eremua ingurumen-babesean baino ardazten ez diren arloetara mugatuta ere, aurreproiektuak ez du nahikoa zehaztasunik eta ez dirudi dagoeneko aipatu diren bi aurreproiektuen izapidetze paraleloa kontuan hartzen duenik, hau da, Natura Ondarea Kontserbatzeari buruzko Legearen eta Klima Aldaketari buruzko Legearen aurreproiektuena.

				Lehen aurreproiektuak zehapenak argitaratzeko berariazko araubidea jasotzen du, eta, klima-aldaketari dagokionez, ingurumen-diziplinaren inguruan “Ingurumen Administrazioari buruzko Legean ezartzen dena” modu osagarrian aplikatzea aurreikusten du aurreproiektuak.

				Hondakinen arloan, hondakin eta lurzoru kutsatuei buruzko uztailaren 28ko 22/2011 Legearen 56. artikuluaren arabera, interes publikoko arrazoiak daudela irizten dutenean, zehatzeko ahalmena duten organoek arau hauste astunen edo oso astunen ondorioz ezarririko zehapen irmoak argitaratu ahal izango dituzte, baita pertsona fisiko edo juridiko erantzuleen izen-abizenak eta sozietate-izena ere, dagokion egunkari ofizialean eta egoki irizten dituzten hedabide sozialen bitartez. Sektore horretan, beraz, ez da aurreproiektua ireki behar arauak hautsi dituzten pertsonen identifikazio-datuen eta jarritako zehapenen argitalpena ezartzeko; izan ere, erregelamendu-mailako arauak nahikoa dira horren aplikaziorako.

				Batzordeak, beraz, aurreproiektuko 116. artikuluko argitalpen-arauen aplikazio-eremua birplanteatu behar dela irizten du, eta, hala, zehaztasun gehiagorekin mugatu behar dela, indarrean dauden arauekin bat eginez ─lurzoru kutsatuei buruzko uztailaren 28ko 22/2011 Legearekin, esaterako─, baita Euskal Autonomia Erkidegoan natura-ondarearen kontserbazioari eta klima-aldaketari loturik egiten ari denarekin ere.

				Artikulu honen funtsaren edukiari dagokionez, lanketa-fasean zehar eragozpenen bat planteatu da haren proportzionaltasunaren inguruan; izan ere, datu horien argitalpena gatazkan egon daiteke Konstituzioko 18.4 artikuluan jasotzen den datu pertsonalak babesteko eskubidearekin.

				Justifikazio gisa, neurri osagarri bat dela baieztatzen du jasotako alegazio eta proposamenen memoriak, hau da, zehapen-araubidea sendotzen duela eta astuntasun handiagoko kasuetara mugatzen dela. Era berean, jasotako oharretan planteatzen diren kautela-neurrietako batzuk txertatzea aztertzen du, eta beste eremu batzuetan duela gutxi egin diren garapenak gogoratzen ditu, hala nola eremu fiskalean edo hondakinen eremuan; izan ere, onespena lortzeko behar diren analisiak eta kautela juridikoak gainditu dituzte.

				Guk emandako 9/2016 Irizpenean, 116. artikuluan jasotzen diren funtsezko bi kontuak aztertzen ditugu: zehapenen argitalpena eta arauak urratzen dituzten pertsonen erregistroaren sorrera.

				Orduan argudiatu genuen bezala, dagoeneko indargabetuta dagoen Izaera Pertsonaleko Datuak Babesteari buruzko abenduaren 13ko 15/1999 Lege Organikoari dagokionez, zehapenak jartzeari loturiko datu guztiak ez daude datuen babesari buruzko legerian xedatzen denaren mende. Izan ere, indargabetuta dagoen legearekin gertatzen den bezala, egungo 3/2018 Lege Organikoak, abenduaren 5ekoak, Datu Pertsonalak Babesteari eta eskubide digitalak bermatzeari buruzkoak, aplikazio-eremua mugatzen du pertsona fisikoek datu pertsonalen babeserako duten funtsezko eskubidera, Konstituzioaren 18.4 artikuluaren arabera.

				Banakako enpresaburu gisa jarduten duten pertsonei dagokienez, Datu Pertsonalak Babesteari eta Eskubide Digitalak Bermatzeari buruzko Legeak araubide espezifiko bat jasotzen du, hemen hizpide dugunari lotua. Aurreko erregulazioarekin, Datuen Babeserako Espainiako Agentziak (42/2008 txostena) eta Datuak Babesteko Euskal Bulegoak (CN14-014) honako hau interpretatzen du: “Esparru pertsonaletik argi bereizita dauden, baina merkataritza- edo industria-jarduerari lotuta dauden eta enpresaburu-izaerarekin jarduten duten banakako enpresaburuen datuak dituzten fitxategiak ez dira datu-babesaren araudiaren mende egongo”, banakako enpresaburuen datuak jarduera horren esparruan bakarrik erabiltzen badira. Jarduera pribatua eta jarduera profesionala ezin badira ondo bereizi, orduan banakako enpresariaren datuak datuen babeserako legeriaren menpe egongo dira.

				Kontu hori garrantzitsua da, aurreproiektuaren ingurumen-diziplinaren araubideak pertsona juridikoei eragiten dielako funtsean; pertsona fisikoen kasuan, banakako enpresariei eragiten die.

				Hori esanda, Batzordeak gogorarazten duenez, kasu honetan, arau baten lege-mailak ez du beti bermatzen haren eduki osoak izaera pertsonaleko datuen babeserako oinarrizko eskubidea errespetatzen duenik. Aipatutako irizpenean dagoeneko adierazi dugunez, gaikuntza bat behar da, lege-mailako arau bidez, pertsonek datu pertsonalen babeserako duten oinarrizko eskubidea mugatu ahal izateko. Gainera, “lege-mailaren” irizpidea bete beharko du, Datuak Babesteko Euskal Bulegoak CN11-007 edo CN14-021 irizpenetan bezala.

				Alde horretatik, datu pertsonalen bilketa eta trataera datuen kalitate-printzipioa eta proportzionaltasun-printzipioa kontuan hartuta egiteko eskatzen du: “Egokiak eta beharrezkoak baino ez diren datuak, zer xederako tratatzen diren kontuan hartuz (‘datuen minimizazioa’)” (Europako Parlamentuaren eta Kontseiluaren 2016ko apirilaren 27ko (EB) 2016/679 erregelamenduaren 5.1.c artikulua).

				Era berean, honako hau eskatzen du: “Datu pertsonalak mantendu egingo dira halako moldez, non pertsona interesdunak identifikatzeko aukera emango den, beharrezkoa den denboran soilik, datu pertsonalak tratatzeko helburuetarako(...) (gordetzeko epearen muga)” (aipatutako erregelamenduaren 5.1.e artikulua).

				Horregatik, muga horiek ezartzen dituen legeak “murrizketak zehaztu beharko ditu, mugatzeko irizpide zehaztugabeak edo hedakorrak erabili gabe, mugak ezartzeak norberaren intimitaterako funtsezko eskubidea urratzen duelako, baldin eta muga horien ondorioz ezin baliatuzkoa bada eragindako funtsezko eskubidea, edo eraginkortasunik gabekoa Konstituzioak ematen dion bermea” (KAE 70/2009). Konstituzio Auzitegiaren arabera, eskubide horretan eskua sartzeko ─intimitaterako funtsezko eskubidean bezala─, “ezinbestekoa” da lege-aurreikuspen batek “esku hartzeko oinarri eta baldintza guzti-guztiak adieraztea (…)”; edo gauza bera dena, nolabaiteko “lege-maila” izatea.

				Hau da, ez da aski legean finkatzea orain eragindako funtsezko eskubidearekiko mugak, baizik eta, beharrezkoa da, halaber, “justifikazio objektiboa eta arrazoitua izatea, eta zorrotz betetzea proportzionaltasun-printzipioa, printzipioaren hiru alderdietan: egokitasuna, premia eta, zentzu hertsian, proportzionaltasuna”.

				Bada, aurreproiektuan xedatutakora itzuliz, alde batetik, arau-hauste oso astunen ondoriozko ebazpen zehatzaileak derrigorrez argitaratu behar direla ikusten dugu, eta, bestalde, arau-hauste astunak argitaratzeko aukera dagoela, interes publikoko arrazoiak daudenean. Bi kasuetan, pertsona erantzulearen identitatearen, egindako arau-haustearen eta ezarririko zehapenaren berri emango da, eta hala dagokionean, exijitutako lehengoratzeko eta kalte-ordainak ordaintzeko obligazioen berri laburra emango da.

				Adibide moduan, Datuen Babeserako Espainiako Agentziak (dopinaren arloan) aurreko araudiaren esparruan ondorioztatu zuenez ─eta, hemen eragiten gaituenari dagokionez, araudiaren substantzia mantentzen da─, zehapenen argitalpenak ez dio aurka egiten datuen babeserako legeriari, betiere zenbait muga betetzen badira: I) argitalpena ezin da ulertu zehapen gehigarri bat balitz bezala ─legeriak ez du zehapen espezifikotzat jotzen ohartarazpen publikoa─; aitzitik, zehapen-prozeduraren ezinbesteko ondorio gisa ulertu behar da; II) proportzionaltasun-printzipioa bermatu behar da, argitaratzen denaren irismenari eragiten baitio, argitara daitezkeen datuei loturik eta argitaratzeko uneari loturik; eta III) xede-printzipioa bermatu behar du argitalpenak; hau da, zehapena iragan ondoren, datua ezereztuko da.

				Kasu honetan, arau-hauste oso astuntzat jotzen diren jarduketek ingurumenean edo pertsonen osasun eta segurtasunean kaltea edo arrisku larriak eragin baldin baditzakete, justifikagarria izan daiteke arau-haustea edo zehapena publikoki ezagutaraztea. Beraz, Batzordearen ustez, aurreproiektuan hartzen den aukerak gainditu egiten du neurriaren proportzionaltasun-iritzia.

				Haztapen horri dagokionez, kontuan hartu behar da, alde batetik, ingurumenaren arloko administrazio-zehapenen inposaketa esplizituki jasotzen dela Espainiako Konstituzioaren 45.3 artikuluan; izan ere, babestu nahi den ondasun juridikoak balio izugarria du, hain zuzen. Bestalde, sektore honetan, informazioaren sarbidea, gardentasuna eta herritarren partaidetza oso erroturik eta finkaturik daude. Aurreproiektuak, horrexegatik, orain arte aitortua izan den neurri bat baino ez du txertatzen, organo sustatzaileak azaltzen duen bezala, ingurumenaren arloko beste arau batzuetan.

				Arau-hauste astunei dagokienez, beti ezin da zuzenean zehaztu arau-hausteak kalte edo arrisku larririk ekarriko al duen. Hala ere, argitalpen hori haztapen zehatz baten mende geratzen da kasu bakoitzean, eta, horren arabera, organo sustatzaileak justifikatu beharko du interes publikoko zer arrazoi direla-eta komeni den argitalpena egitea. Horrenbestez, aukera arautzaile proportzionatu baten aurrean gaudela uste du Batzordeak.

				II. Erlijio-askatasuna

				Konstituzioak 16. artikuluan erlijio-askatasuna onartzen du, baldintza hauetan:

				1. Gizabanakoen eta gizataldeen ideologia-, erlijio- eta kultu-askatasuna bermatzen da, eta beren agerpenetan muga bat baino ez da izango, legeak babesten duen ordena publikoa jagotea.

				2. Ezin izango da inor behartu bere ideologia, erlijio edo sinesmenei buruzko adierazpenak egitera.

				3. Erlijio batek ere ez du izango estatu-izaerarik. Botere publikoek kontuan hartuko dituzte Espainiako gizartearen erlijio-sinesmenak, eta Eliza Katolikoarekin eta beste erlijioekin lankidetza-harremanak izango dituzte.

				Gure azterketarako, konstituzio-manutik hartzen dugu, pentsamendu-askatasuna eduki nagusi gisa kontuan hartu behar bada ere, erlijio-askatasunak (haren jatorria eta genesia) protagonismo handia duela artikuluan, eta definitzen duten hiru alderdi tradizionalak jasotzen dituela: (i) kontzientzia-askatasuna; (ii) konfesio-askatasuna; eta (iii) kultu-askatasuna, gure kasuan bereziki nabarmentzekoa da, erlijio-errituak eta -ospakizunak gune pribatu edo publikoetan egiteko askatasuna jasotzen baitu.

				Hasierako hurbilketa honetan, Giza Eskubideak eta Oinarrizko Askatasuna Babesteko Europako Hitzarmenaren 9. artikulua (aurrerantzean, GEEH) ere transkribatu behar da; izan ere, pentsamendu-, kontzientzia- eta erlijio-askatasunerako eskubidea honela onartzen du:

				1. Pertsona orok du pentsamendu-askatasuna, kontzientzia-askatasuna eta erlijio-askatasuna izateko eskubidea. Eskubide horrek norbere erlijioa edo sinesteak aldatzeko eskubidea dakar, baita bakoitzak, bakarka nahiz taldean, publikoan nahiz pribatuan, kultuaren bidez, irakaskuntzaren bidez, jarduerez eta errituak betez, bere erlijioa edo sinesteak azaltzeko ere.

				2. Norberaren erlijioa edo sinesmenak adierazteko askatasunak ezin ditu legeak gizarte demokratiko batean segurtasun publikorako, ordena, osasun edo moral publikoa babesteko, edo besteen eskubide edota askatasunak babesteko beharrezkotzat jotzen dituen neurriak baino murrizketa gehiago jasan.

				Europar Batasunaren esparruan, Oinarrizko Eskubideen Agiriak 10.1. artikuluan erlijio-askatasuna finkatzen du, zeinen irismena eta zentzua zehaztuko den kontuan izanda Giza Eskubideen Europako Epaitegiaren (GEEE) jurisprudentzia (Agiri horren 52.3. artikulua).

				GEEEren jurisprudentzia sendotu batek (besteak beste, Eweida eta beste batzuk Erresuma Batuaren aurka auzia, 2013ko urtarrilaren 15ekoa) hau adierazten du: “Erlijio-askatasuna batez ere kontzientzia eta pentsamendu indibidualeko kontu bat da. Edozein erlijio-sinesmen izateari eta erlijioa edo sinesmena aldatzeari buruzko 9. artikuluaren lehen lerrokadan ezarritako zuzenbidearen alderdi hau absolutua eta baldintzarik gabekoa da. Halere, 9.1. artikuluan ezartzen den bezala, erlijio-askatasunak, halaber, sinesmena adieraztea ere jasotzen du, bakarrik eta pribatuan, baina baita komunitatean beste batzuekin eta jendaurrean praktikatzea ere. Erlijio-sinesmen baten adierazpenak kultuaren, irakaskuntzaren, praktikaren eta obserbantziaren forma har dezake. Hitzetan eta egitateetan gauzatutako lekukotza uste sendoak izatearekin lotuta dago”.

				Kultuaren praktikak, beraz, erlijio-askatasunaren funtsezko edukia barnean hartzen du eta, horregatik, kultu-tokiak ezartzeko eskubidea ere zuzenbidearen ahalmenen parte da.

				Erlijio-askatasunerako eskubidea legegile organikoak garatu du erlijio-askatasunaren uztailaren 5eko 7/1980 Lege Organikoan (aurrerantzean, EALO).

				1. artikuluak adierazten du Estatua akonfesionala dela eta ez dela diskriminatu behar erlijio-sinesmenengatik.

				2. artikuluak jasotzen ditu erlijio- eta kultu-askatasunaren eskubideak dakartzan ahalmenak ─bortxa-immunitatearekin─ eta horrela laburbildu behar da: (i) erlijio-sinesmenak izateko, ez izateko edo konfesioz aldatzeko askatasuna; (ii) sinesmenak era askean adierazteko edo horiei buruz deklaratzeari uko egiteko askatasuna; (iii) kulturako eta erlijio-asistentzia jasotzeko askatasuna eta horretara behartua ez izateko eskubidea; (iv) irakaskuntza-askatasunak bere barnean hartzen du sinesmenen arabera irakastea eta heztea; eta (v) erlijio-helburuekin bildu, elkartu eta adierazteko askatasuna.

				Erlijio-askatasunak berez dituen eskubide instituzionalei dagokienez, EAELOren 2.2. artikuluak onartzen du elizek, erlijio-konfesioek eta -komunitateek eskubidea dutela erlijio-helburuekin kulturako edo biltzeko tokiak ezartzeko, beren ministroak izendatu eta prestatzeko, beren kredoa zabaltzeko eta beren elkarteekin edo beste erlijio-konfesio batzuekin harremanetan egoteko.

				Erlijio-askatasunaren edukiari buruz, Konstituzio Auzitegiak adierazi du (besteak beste, KAE 24/1982, maiatzaren 13koa; 166/1996, urriaren 28koa; 46/2001, otsailaren 15ekoa; 154/2002, uztailaren 18koa; 177/1996, azaroaren 11koa) Konstituzioak 16. artikuluan erlijio-askatasuna onartzen duela, pertsonei eta komunitateei bermatuz “beraien agerpenetan muga bat baino ez da izango, legeak babesten duen ordena publikoa jagotea” (EKren 16.1 artikulua) eta bi dimentsio bereizi ditu.

				Dimentsio objektiboan, erlijio-askatasunak EKren 16.3. artikuluak aipatzen duen eskakizuna bikoitza dakar berekin: batetik, botere publikoen neutraltasuna, Estatua akonfesionala baita; bestetik, botere publikoek hainbat elizekin lankidetza-harremanak izatea.

				Konstituzio Auzitegiak otsailaren 15ean eman zuen 46/2001 epaiaren arabera: “Konstituzioaren 16.3. artikuluaren arabera, neutraltasun-deklarazio bat formulatu ondoren (KAE 340/1993, azaroaren 16koa, eta 177/1996, azaroaren 11koa) erlijio-osagaia hautemangarria da, eta agintzen die botere publikoei ‘Eliza Katolikoarekin eta gainerako konfesioekin lankidetza-harremanak’ izatea; horrela, akonfesionaltasun edo laikotasun positiboaren ideia bat sartzen du ‘erlijio- eta estatu-funtzioen arteko edozein nahaste saihesten duena’ (KAE 177/1996)”.

				Eskubide subjektiboan, erlijio-askatasunak, era berean, dimentsio bikoitza du, barnekoa eta kanpokoa. Lehenengoak “bermatzen du sinesmenen klaustro intimo bat izatea eta, beraz, autodeterminazio intelektualaren gune bat izatea erlijio-fenomenoaren aurrean, norberaren nortasunari eta duintasun indibidualari lotua” (KAE 177/1996, azaroaren 11koa). Bigarrenak “… agere licere kanpo-dimentsio bat ere badu eta horrek herritarrei ahalmena ematen die beren uste sendoen arabera jarduteko eta horiek mantentzeko hirugarrenen aurrean (KAE 19/1985, OJ 2; 120/1990, OJ 10; eta 137/1990, OJ 8)”. Askatasun-eremu eta agere licere-ren esfera horren onarpen horrek “Estatuak edo edozein talde sozialek hertsatzeko immunitatea du” (KAE 46/2001, OJ 4, eta, ildo berean, KAE 24/1982, maiatzaren 13koa, eta 166/1996, urriaren 28koa) eta, dimentsio negatiboan, osatzen du EKren 16.2. artikuluak: “Ezin izango da inor behartu bere ideologia, erlijio edo sinesmenei buruzko adierazpenak egitera” (KAE 154/2002, uztailaren 18koa).

				Erlijio-askatasuna proiektatzen den eremuari dagokionez, zehaztu behar da kontzeptu zabal bat hartzen duela barnean, erlijio-sinesmenak eta erlijio tradizionalak babestera mugatzen ez dena. Konstituzio Auzitegiak adierazi du hala erlijio-sinesmena nola sekularra hartzen dituela barnean (KAE 141/2000, maiatzaren 29koa edo KAE 180/2001, maiatzaren 17koa).

				Ildo horretakoa da Giza Eskubideen Adierazpen Unibertsalaren 18.1. artikuluak (Nazio Batuen Giza Eskubideen Batzordea 1993ko ekainaren 20ko Iruzkin orokorra dela-eta) duen interpretazioa, hauek babesten baititu: “Sinesmen teistak eta ez-teistak eta ateoak, baita erlijio edo sinesmenik eza profesatzea ere; sinesmen edo erlijio terminoak zentzu zabalean interpretatu behar dira”.

				Oinarrizko eskubide eta askatasun guztiek komunean dute, eskubidearen eduki definitzaileak dituzten mugak ere izatea. Erlijio-askatasunarena ─oinarrizko eskubide guztiak bezala─ ez da mugagabea edo absolutua, eta kontuan izan behar du konstituzioak babesten dituen eskubide eta ondasunen beste titular batzuengan izan dezakeen eragina, baita legeak babesten duen ordena publikoa osatzen duten elementuetan izan dezakeen eragina ere, EKren 16.1. artikuluan ezarritakoaren arabera, horien adierazpenak mugatzen baititu.

				Gai honen inguruan Konstituzio Auzitegiak hau adierazi du (KAE 57/1994, ekainaren 28koa, OJ 6, horretarako aipatua 58/1998 KAEn, martxoaren 16koan): “Konstituzioak onartzen dituen oinarrizko eskubideek soilik amore eman dezakete Konstituzioak berariaz ezartzen dituen mugen aurrean, edo bertatik zuzenean edo zeharka ondorioztatzen direnen aurrean juridikoki babestutako beste eskubide batzuk edo ondasun batzuk zaintzeko beharrak justifikatzen badu (KAE 11/1981, OJ 7, eta 1/1982, OJ 5, besteak beste)”, eta, “kasu guztietan, ezartzen diren mugek ezin dute oinarrizko eskubidea oztopatu arrazoizkoa den mailatik harago (KAE 53/1986, OJ 3)”.

				Honakoa dakar gogora, besteak beste, Konstituzio Auzitegiaren maiatzaren 29ko 141/2000 Epaiak: “Sinestunak sinesteko eta bere uste osoen arabera pertsonalki jarduteko duen eskubideak ez du mugarik, ez bada konstituzioak babestutako besteen oinarrizko eskubideak eta beste ondasun juridiko batzuk errespetatzea”.

				EAELOren 3. artikuluak erlijio-askatasunaren mugak aipatzen ditu eta hau adierazten du: “Muga bakarra da enparauek askatasun publikoak eta oinarrizko eskubideak egikaritzeko duten eskubidea babestea, bai eta gizarte demokratikoaren esparruan legeak babestutako ordena publikoaren osagai eratzaile diren segurtasun, osasun eta moralitate publikoa babestea ere”.

				Mugen zehaztapen honetan, EAELOk nazioarteko tratatuei eta akordioei dagozkien testuetatik edaten du eta horiek, EKren 10.2. artikuluaren arabera, kontuan izan behar dira konstituzioko oinarrizko eskubideen zentzua eta irismena ezartzeko garaian.

				Horrela, ikus daiteke lehen transkribatutako GEEHren 9.2. artikuluaren edo 1966ko abenduaren 19ko Eskubide Zibil eta Politikoen Nazioarteko Itunaren (EZPNI) 18.3. artikuluaren eragina. Azken horrek hau adierazten du: “Norberaren erlijioa edo sinesmenak agertzeko askatasunaren muga bakarrak izango dira legeak ezarritakoak, halakoak beharrezkoak direnean segurtasuna, ordena, moral edo osasun publikoak edo gainerakoen oinarrizko eskubide eta askatasunak babesteko”.

				Aurreproiektuaren edukiarekin duen erlazio bereziarengatik, gogoratu behar da GEEEk adierazi duela kultu-zentroen irekiera eta erabilerak ez duela urratzen GEEren 9. artikulua (horrela, GEEAE Vergos Greziaren aurka 2004ko ekainaren 24koa eta Johanisshe Kirshe eta Peters Alemaniaren aurka 2001eko uztailaren 10ekoa).

				GEEAren doktrinak, kultu-zentroak eta hirigintza-arauak ezartzeari dagokionez, uste du hirigintza-antolamendua botere publikoek zaindu behar duten interes publikoaren mende dagoela: kultura bideratutako higiezinek hirigintza-arauak errespetatu behar dituzte, zeren erlijio-konfesioak eta pertsonak ez baitaude ahaldunduta kultu-toki bat ezartzeko, alde batera utzita lurzoruaren, eraikigarritasunaren, ezaugarrien, segurtasunaren eta antzekoen erabilerari buruzko xedapen orokorrek zehazten dutena. Erlijio-askatasunaren eskubideak, batetik, ez die uzten erlijio-konfesioei saihesten arau neutralak betetzeko betebeharra. Eta, bestetik, erlijio-askatasuna baliatzeko mugak dakartzaten hirigintza-arauek hiru azterketa gainditu behar dituzte: legeak horiek xedatzea, helburu legitimo bat edo hainbat izatea (GEEren 9.2. artikulua) eta beharrezkoak izatea gizarte demokratiko batean.

				EAELOren 4. artikuluan adierazten da eskubidearen jurisdikzio-bermea, babes-errekurtsoa berariaz aipatuz.

				EAELOren 5. artikuluak ezartzen du doktrinak instituzional gisa izendatzen dituen eskubideetako bat, erlijio-komunitateei esleitu dakiekeena: erakundeen erregistroan inskribatuta lortzen den nortasun juridikorako eskubidea (Erlijio Erakundeen Erregistroa gaur egun uztailaren 3ko 594/2015 Errege Dekretuan dago arautua).

				Nortasun juridikoa lortuta etortzen da EAELOren 6. artikuluak ezartzen duen antolamendu eta funtzionamendurako erabateko autonomia.

				Inskripzioari dagokionez, Konstituzio Auzitegiak 46/2001 KAEn adierazi zuenaren arabera, Erregistroak egin dezakeen jarduera kanpo-izaerakoa da soilik, formala, egitatea egiaztatzekoa eta ez kalifikatzekoa; horrela, Administrazioak ezin du beretzat hartu erregistrorako sarbidea eskatzen duten erakundeen erlijio-osagaia epaitzeko funtzioa, eta erakundea EAELOren 3.2. artikuluan bazter utzitako baten bat ote den egiaztatzera mugatu behar du, erakundeak dituen sinesmenei buruzko kontrolik gauzatu gabe. Inskripziori behar ez bezala uko egitea oinarrizko eskubidearen lesio edo kaltetzat hartuko da.

				Bestalde, GEEAk, halaber, aukera izan du aztertzeko erlijio-konfesioei kultu-tokiak irekitzeko nortasun juridikoa izatea eskatzen dieten arau nazionalak; arau horiek, batzuetan ─EAELOk egiten duen bezala─ nortasun juridiko hori erregistro batean inskribatzearen mende jartzen dute.

				Nahiz eta bere iritzian eskakizun horiek erlijio-konfesioen lege-araubidea zehazteko egoerak bereizteko marjinaren barnean egon, kontuan hartzen du nortasun juridikoa betekizun bat dela trafiko juridikoan jardun ahal izateko; beraz, erlijio-askatasunerako eskubidea babesteko eremua halako moldez integratuko du non inskripzio bat era justifikatu gabean ukatzen bada, erlijioa adierazteko eta praktikatzeko funtsezko elementuak diren jarduerak garatzeko eskubidea urratuko den (Moskuko Jehovaren Lekukoak eta beste batzuk Errusiaren aurkako epaia, 2010eko ekainaren 10ekoa).

				EAELOren 7. artikuluak jasotzen ditu Estatuak Erregistroan inskribatutako elizekin, erlijio-konfesioekin eta -komunitateekin ezarri behar dituen lankidetza-akordioak edo hitzarmenak, betiere horiek Espainian errotze nabarmena lortu badute. Akordio horiek Gorte Nagusien legeak onartuko ditu.

				Egoitza Santua estatua denez, harekin egiten diren akordioek nazioarteko tratatuen izaera dute; nolanahi ere, hori gorabehera, gaur arte EAELOren 7.1. artikuluaren babesean onartu dira Espainiako Erlijio Erakunde Ebanjelikoen Federazioaren arteko Lankidetza Akordioa onartzen duen azaroaren 10eko 24/1992 Legea; Estatuaren eta Espainiako judu Komunitateen Federazioaren arteko Lankidetza Akordioa onartzen duen azaroaren 10eko 25/1992 Legea; eta Estatuaren eta Espainiako Batzorde Islamikoaren arteko Lankidetza Akordioa onartzen duen azaroaren 10eko 26/1992 Legea.

				EAELOren 8. artikuluak sortzen du Erlijio Askatasunerako Aholku Batzordea, osaera paritarioa duena eta egonkorra dena; bertan ordezkaria izango dute Estatu Administrazioak, elizek, erlijio-konfesioek eta -komunitateek edo -federazioek, legea aplikatzearekin sortzen diren gaiak aztertu, horien txostena egin eta proposamenak egiteko funtzioarekin, eta nahitaez esku hartuko du “lankidetza-akordioak edo hitzarmenak prestatzen eta irizpenak egiten” (932/2013 Errege Dekretua, azaroaren 29koa, gaur egun batzorde hori arautzen duena).

				Adierazi dugun bezala, ekimenak bat egiten du bereziki eskubidearen kanpoko dimentsioarekin, hau hartzen baitu bere barnean: “Erlijio-fenomenoaren adierazpenak diren jarduerak baliatzeko aukera, botere publikoen hertsapenarekiko immunea dena” (KAE 46/2001), horien artean daude erlijio-helburuekin kultu-ekintzak, bilerak edo adierazpen publikoko ekintzak egitea eta horrelako jarduerak komunitatean garatzeko elkartzea.

				EAELOk ez dauka bere eduki organikoari eta lotuari buruzko azterketarik. Halere, adieraz daiteke nolabaiteko doktrina-adostasuna dagoela kontsideratzen baita funtsezko gaiak (hau da, eskubidea zuzenean garatzeak) barnean hartuko lituzkeela eskubidearen bermea ─1. artikulua─, eskubidearen eremua ─2. artikulua─, hori baliatzeko mugak ─3. artikulua─ eta babes judiziala ─4. artikulua─.

				Eduki horri, aipatutako 46/2001 KAEn (eta GEEAn) ezarritakoaren arabera, gehitu beharko litzaioke EAELOren 5. artikuluko Erakundeen Erregistrorako sarbidea, nortasun juridikoa ematen diena eta Konstituziotik eratorritako erlijio-askatasunerako eskubideak berez dituen ahalmenetako bat osatuko lukeena; horrela, eduki organikoa osatuz (halere, adierazi behar da epai horrek boto partikular bat izan zuela, eta horri hiru magistratu gehitu zitzaizkiola). Boto hori ez zegoen ados kalifikazio horrekin, uste baitzuen erregistro-inskripzioa ez zela erlijio-askatasunerako eskubidearen funtsezko edukiaren parte (EAELOren 2. artikuluan ahalmen hori ez sartzeko babesarekin).

				Bestalde, 207/2013 KAEn adierazten da EAELOk garatzen dituela hala KEren 81.1. ex artikulua nola EKren 53.1. ex artikulua baliatzeko oinarrizko baldintzak, eta baldintza horietan sartzen du pertsonek erlijio-jarduerak komunitatean garatzera bideratutako elkarteak sortzeko duten eskubidea (2.1.d art.) eta Estatuak duen betebeharra inskribatutako elizekin, erlijio-konfesioekin eta -komunitateekin lankidetza-akordioak edo -hitzarmenak ezartzeko.

				Aurreproiektua aztertuz gero EKren 16. artikuluko erlijio-askatasunerako eskubidea bereizten duten ukituen arabera, ez da arazorik sortzen (alde batera utzita artikulatuaren azterketan zenbait alderdi formulatzeko egiten diren iradokizunak).

				Konstituzioaren ikuspegian, etorkizuneko arauak hainbat neurri ezartzen ditu naturaltasunez inkardinatzen direnak botere publikoek oinarrizko eskubideak (kasu honetan erlijio-eskubidea kultu-askatasunaren alderditik begiratuta) baliatu daitezela sustatzeko har ditzaketen ekintzetan, baina eskubide hori baliatzea zaila izaten da ez badaude horretarako toki egokiak eta, aitzitik, bultzatu egiten da behar den tokian kultu-tokiak ezartzea sustatzen duten erabaki arauemaileekin.

				Konstituzio-ikuspegitik egindako ekimenaren hasierako hurbilketa honetan, EKren 16. artikulua aipatzeaz gain, EKren 14. eta 9.2. artikuluak aipatu behar dira.

				Konstituzio Auzitegiak behin eta berriz azpimarratu du EKren 1.1. artikuluak aldarrikatzen duen berdintasuna, gure ordenamendu juridikoko goi-mailako balioetako bat bezala aldarrikatzen duena ─justizia-balioarekin batera, Estatu sozialaren formari eta zuzenbide Estatuari dagokiena─, ez dela soilik adierazten 14. artikuluko berdintasunaren izaera formalean (horrek, printzipioz, badirudi bereizketa arbitrarioak sortzeari uko egiteko betebehar bat inplikatzen duela soilik), baita EKren 9.2. artikuluan jasotakoaren funtsezko alderdian ere. Azken horrek botere publikoak behartzen ditu gizabanakoen eta taldeen askatasuna benetakoa eta eraginkorra izateko inguruabarrak sortzera (besteak beste, KAE 216/1991, azaroaren 14koa eta KAE 13/2009, urtarrilaren 19koa).

				Aurreproiektuak nabarmendu egiten du eliza, erlijio-konfesio eta -komunitate guztiek diskriminaziorik gabeko traturako duten eskubidea eta hainbat edukik gogoratzen dute hori aplikatu behar dela eremu arautuan.

				Horien artean nabarmentzen da aipatu egiten dela printzipio inspiratzaileen artean tratu berdinerako bermea ─2.1. b) eta d) artikulua─ eta 2.2. artikuluko zuzeneko eta zeharkako diskriminazio-kontzeptuak txertatzen direla, proiektatutako araubidearekin bat sor daitezkeen kasuetara egokituta.

				Aukera honek balorazio positibo bat merezi du EKren 14. artikuluaren espezifikotasuna dela eta; izan ere, bere berezitasunak (izaera erlazionala eta autonomoa duelako) saihestu egiten du legegintza aldetik era bateratuan, eta orokorrean, garatu ahal izatea, berdintasuna ezin delako formulatu modu abstraktuan; aitzitik beti jokatzen du eremu eta erlazio juridiko zehatzen arabera. Beraz, eremu sektorial horietan edo erlazio horietan arauak ematean, atera behar dira ondorioak ─aurreproiektuak egiten duen bezala─ berdintasun-eskubide/-printzipioaren jokotik.

				Adierazitakoaren arabera, EAELOren 5. artikuluak jasotzen duen Erlijio Erakundeen Erregistroan inskribatzeak elizei, erlijio-konfesioei edo -komunitateei nortasun juridikoa ematen die eta legegile arruntak errespetatu behar duen oinarrizko eskubidearen funtsezko edukia osatzen du (azaldu den bezala, GEEAren doktrinaren zentzu berdinean).

				Erregistro hori arautzen duen uztailaren 3ko 594/2015 Errege Dekretuak hau adierazten du: “Erregistro orokor eta bateratua da lurralde nazional osorako” eta, adierazi dugun bezala, emantzat deklaratzen da Estatuari EKren 149.1. artikuluan (azken xedapenetatik lehenengoa) esleitutako konpetentzia baliatuta.

				Ildo horretan, era berean, gogoratu behar da, Kataluniako Estatutuaren 161. artikuluak ─irizpen honetako 140. lerrokadan transkribatu da─ Erlijio Erakundeen Erregistroarekiko autonomia-eskumena jasotzean ezartzen dituen baldintzei dagokienez, lankidetza-hitzarmen bat formalizatu zela Estatuko Administrazio Orokorraren eta Kataluniako Generalitatearen Administrazioaren artean 2010eko irailaren 22an (BOE, 26koa, 286. zk.). Hitzarmen horren xedea zen Generalitatearen partaidetza artikulatzea Erlijio Erakundeen Erregistroaren kudeaketan eta Erlijio Askatasunerako Aholku Batzordean, partaidetza horren baldintzak legez ezarrita.

				Gaur egun, Erlijio Erakundeen Erregistroa arautzen duen uztailaren 3ko 594/2015 Errege Dekretuak bere lehenengo xedapen gehigarrian xedatzen du autonomia-erkidegoekin lankidetza-hitzarmenak sinatzeko aukera, dagozkien autonomia-estatutuetan ezarritakoaren esparruan, autonomia-erkidegoek parte har dezaten Erlijio Erakundeen Erregistroaren kudeaketan.

				Jarduketa hauek berresten dute zaila dela EAE arauz sartu ahal izatea Erlijio Erakundeen Erregistroaren “antzeko erregistro-tresna” bat eratzeko eremuan.

				Bestetik, interpretatzen bada manuaren helburua dela ezartzea autonomia-erregistro batean inskribatuta egon behar dela trafiko juridikoari dagozkion egintza jakinak egiteko (hirigintza-lizentzia bat eskatzea, aurretiazko jakinarazpen bat aurkeztea edo ondasun publikoen noizbehinkako erabilera laga edo baimendu dadila eskatzea), eskakizun bat izango litzateke EAEko elizentzat, erlijio-konfesioentzat edo -komunitateentzat (ez zaiena eskatzen beste pertsona juridiko batzuei) baina ez da daturik ematen hori justifikatzeko, eta horri buruz ere ez da erraza identifikatzea inskripzio horrek babestuko lukeen ondare juridikoa.

				III. Erregistroak

				10. artikuluak inskripzio-prozedura arautzen du, eta bi prozedura desberdin lotzen ditu: jarduera hastekoa eta jarduera inskribatzekoa.

				Lehenengoa interesdunaren eta turismo-administrazioaren artekoa da, eta jarduteko gaikuntza ematea du xede. Prozedura interesdunak eskatuta hasten da: erantzukizunpeko adierazpena aurkezten du, eta, hala badagokio, dagokion araudiak ezartzen dituen nahitaezko dokumentuak eransten dizkio, eta Administrazioaren baimen-ebazpen formalik gabe amaitzen da (esku-hartze modu horrekin bateraezina).

				Turismo-jarduera hasteko erantzukizunpeko adierazpena aukeratzean, nahikoa da turismo-administrazioari informazioa ematea eta interesdunak adierazitakoari erabateko sinesgarritasuna ematea, hargatik eragotzi gabe gero egiaztapenak egitea. Ex ante kontrol batetik ex post kontrol batera igarotzen da.

				Bigarrena ofiziozko prozedura bat da, turismo-administrazioak abiarazia, jarduerari dagozkion datuak erregistrora eramatera mugatzen dena.

				Bada, 10. artikulu horren arabera, interesdunak bere adierazpena edo komunikazioa aurkezten du, eta prozedura haren eta erregistroko arduradunaren artean dago, eta TLk ez du hori aurreikusten.

				(…)

				Inskripzioa ofizioz egiten bada, aurretiazko prozeduraren emaitzaren translazio hutsa baino ez delako da, eta hor du eragina aitortzaileak egiten duen jarduerak. Prozedura horretan, deklarazioa “osoa” ez bada, turismo-administrazioak interesdunari jakinarazi beharko dio, akatsak zuzen ditzan. Errekerimenduari erantzuten ez bazaio, ondorioak ezin dira inskripzioaren esparrura mugatu, baizik eta turismo-jardueraren egikaritzara proiektatu behar dira, hau da, adierazpenaren beraren baliozkotasunera (adierazpena aurkeztearen mende dagoelako jardueraren garapena, ez inskripzioaren mende).

				108/2019 ABJI, par.: 76-84

				 

				IV. Turismoa

				Proiektuak TLren 24.10 artikuluan jasotako aurreikuspenari erantzuten dio; horren arabera, Euskadiko Turismo Enpresen eta Jardueren Erregistroaren antolamendua eta funtzionamendua erregelamendu bidez zehaztuko dira.

				Ezer baino lehen, egoki da gogoratzea TLk eutsi egiten diola apirilaren 23ko 7/2012 Legeak VI. kapituluan ezarri zuen araubideari. Lege horrek beste zenbait lege aldatu zituen, Barne-merkatuko zerbitzuei buruz Europako Parlamentuak eta Kontseiluak abenduaren 12an emandako 2006/123/EE Zuzentaraura egokitze aldera.

				Hau da, zioen azalpenean adierazten den bezala, “jarduerak gauzatzeko Administrazioak eman beharreko aurretiazko baimena kendu, eta horren ordez erantzukizunpeko adierazpena ezarri zen, zeinean adierazten den betetzen direla jarduera gauzatzeko beharrezko diren betekizun legal eta erregelamenduzkoak, hori egiaztatzen duen dokumentazioa badagoela eta betekizun horiek betetzen jarraitzeko konpromisoa dagoela jarduerak dirauen bitartean. Behin erantzukizunpeko adierazpena aurkeztuta, hura aurkezten den egunetik bertatik has daiteke jarduera, hargatik eragotzi gabe turismo-administrazioari edo beste organismo eskudun batzuei dagozkien ahalmenak gauzatzea jarduera egiaztatzeko, kontrolatzeko eta ikuskatzeko. Lege horretan, gainera, turismo-enpresen establezimenduak libreki kokatzeko printzipioa ezarri zen, baina, betiere, enpresa horiek jarduera hasi aurretik erantzukizunpeko adierazpen bat Administrazioari aurkezteko betebeharrarekin”.

				Hala jasotzen du TLren 20. artikuluak, eta, erabaki nagusi horrekin bat etorriz, TLren 24. artikuluak erregistroaren bi ezaugarri bereizgarriak finkatzen ditu: (i) erregistroko inskripzioa ez dela eratzailea, baimen moduko bat izango litzatekeelako; eta (ii) ofizioz egin behar duela, turismo-administrazioak berak, erantzukizunpeko adierazpenean jasotako datuak jasotzera mugatu behar baita.

				Hala ere, itxurazko argitasun horrek, non funtsezkoena esku-hartze administratiboaren araubidea den, erantzukizunpeko adierazpenaren bidez artikulatzen baita, erregistroa formala baino ez baita, eta eduki informatiboa baino ez baitu, ñabardura batzuk ditu, bestelako garrantzia ematen dioten mezuekin.

				Alde batetik, TLren 24.7 artikuluak hau eskatzen dielako enpresa eta establezimenduei, eskaintzen dituzten zerbitzuen publizitatearekin dituzten beste betebeharren osagarri gisa: Euskadiko Turismo Enpresen eta Jardueren Erregistroko identifikazio-zenbakia sartzea beren burua iragartzeko erabiltzen dituzten publizitate-mota guztietan, sortzen dituzten dokumentu edo faktura guztietan, turismoa eskaintzeko erabiltzen duten edozein bitarteko, euskarri, sistema edo kanaletan edo zerbitzu turistikoak kontratatzeko ezarrita duten edo ezar lezaketen edozein formulatan.

				Beste alde batetik, TLren 27.2 artikuluak legez kanpoko eskaintza eta jarduera deklaratzen duelako turismo-egonaldien publizitatea edo merkaturatzea lege honetan aurreikusitako ostatu-figuretako edozeinetan, baldin eta inskribatuta ez badaude.

				Era berean, TLren 94. artikuluko 1. eta 25. apartatuek arau-hauste larritzat jotzen dute, hurrenez hurren, “27. artikuluaren arabera klandestinotzat jotako zerbitzu turistiko bat egin edo ematea” eta “enpresa edo establezimendu turistikoen publizitatea egitea Euskadiko Turismo Enpresen eta Jardueren Erregistroko inskripzio-zenbakirik edo, bidaia-agentzien kasuan, identifikazio-koderik jarri gabe, nahiz eta Euskadiko Turismo Administrazioak hori jakinarazi”.

				Ofiziozko inskripzioari dagokionez, zenbait baldintzatzaile ikus daitezke, zalantzak sortzen dituztenak Administrazioaren jarduera arautua ote den, interesdunak jardueran aritzeko baldintza bakarra bete duela egiaztatzera mugatzen baita: adierazpena aurkeztea.

				Printzipioz, TLren 24.4 eta 5 artikuluak oso argiak dira, inskripzioa erantzukizunpeko adierazpena aurkezte hutsari lotzen baitiote, eta inskripzioa “erantzukizunpeko adierazpenaren eta, hala badagokio, dokumentazio osagarriaren arabera” egingo da.

				Hala ere, ez dago automatikotasunik aurkezpenaren eta inskripzioaren artean, TLren 20.4 artikuluak aurreikusten baitu jarduera hasteko erantzukizunpeko adierazpena aurkeztearen berehalako ondorioa erregistroan inskribatzea dela, betiere adierazpen “osoa” bada. Eta TLren 21.1 artikuluak xedatzen duenez, aurreko artikuluan aipatzen den erantzukizunpeko adierazpena aurkeztu ondoren, behar bezala formalizatuta, Euskadiko turismo-administrazioak egiaztatuko du lege honetan eta aplikatzekoak diren erregelamenduzko arauetan ezarritako baldintzak betetzen diren. “Gero, interesdunari jakinaraziko dio deklaratutakoa legearen araberakoa den ala ez”. Eta hau gaineratzen du: akatsik edo desadostasunik ezean, interesdunari jakinarazi beharko zaio zer datu jaso diren Euskadiko Turismo Enpresen eta Jardueren Erregistroan; besteak beste, erregistro-zenbakia, kategoria eta, baldin badu, espezialitatea.

				Laburbilduz, esan liteke TLk abiapuntutzat hartzen duela askatasun-printzipioa, baina administrazioaren esku-hartzearen baldintzak arautzen dituenean erregistro-berme garrantzitsu bat sartzen duela, jarduera behar bezala egitea baldintzatzen duena, baina ez, eta komeni da azpimarratzea, inskripzioa betekizun bihurtzeraino, zeinaren mende erantzukizunpeko adierazpenen eta komunikazioen eraginkortasun juridikoa egongo liratekeen. Hori da legegilearen eredua, eta horri jarraitu beharko zaio.

				108/2019 ABJI, par.: 44-55

				6. kapitulua. PROZEDURA

				I. Xedapen orokorrak egiteko prozedura

				A) Entzunaldia

				Oraintsuko 20/2019 Irizpenean gogoratu dugun bezala, Batzordeak ulertu izan du jendaurreko informazioaren izapideak ez duela ordezkatu behar interes legitimoak ukituko zaizkien herritarren entzunaldia, herritar horiek identifikatuta daudenean. Beraz, XOEPLren 8.1 artikuluak aurreikusi duenaren arabera, entzunaldia zuzenean egin behar da, edo, bestela, herritarrak biltzen edo ordezkatzen dituzten erakunde eta elkarteen bidez, legeak onartutakoak badira.

				Irizpen hartan adierazi genuen, era berean, eragindakoei entzunaldia ematearen helburua dela, Batzorde honek behin baino gehiagotan esana duenez, “tartean dauden interesak ezagutzea, eta, horren bitartez, proiektaturiko erregulazio zehatzaren eraginak eta kontraeragina haztatzea, araugintza-prozesuan sartuta, hartara, funtsezko elementu bat, hauek erakutsiko lizkigukeena: arauaren aplikazioak eragindako sektore guztiei ekar liezazkiekeen ondorioak”.

				Proiektua, onartu ondoren, 24/2010 Dekretua bihurtu zen (egungo proiektuak aldatu egiten du), eta haren prozedurara zuzenean deitu zituzten gaiarekin zerikusia zuten lanbideei buruzko elkarte eta elkargo ofizialak. Adierazi behar da, halaber, eremu horretan inplikatutako erakundeak identifikatuta daudela (inskribatuta dauden erregistro bat dago).

				Proiektuaren edukia kontuan hartuta (babes zibileko boluntarioei eragiten baitie; besteak beste, eska daitekeen prestakuntzari eta prestakuntza hori egiaztatzeko moduari buruzko kontuak dira, identifikazio-txartelak lortzeari buruzkoak edota antzinatasuna zenbatzeari buruzkoak edo haien lana aintzatesteko diploma lortzeari buruzkoak ─253/2017 Dekretuaren 8. artikulua aldatuta aintzatesteko diploma lortzeari buruzkoak ere─), Batzordeak uste du egiaztatu egin behar dela entzunaldiaren izapidea erakunde eta entitate interesdunekin egin izana.

				32/2019 ABJI, par.: 39-42

				 

				Euskadiko Kontsumoko Kontsulta Batzordeari dagokionez, idazkariak 2019ko irailaren 27an emandako ziurtagiria ageri da, eta horren arabera, batzordeari dei egin arren proiektuari buruzko txostena eman dezan, ezin izan da eratu baliozko eran, quorumik ez zegoelako.

				Gogoratu behar da Kontsumitzaileen eta Erabiltzaileen Estatutuari buruzko abenduaren 22ko 6/2003 Legeak (KEEEL) 28. artikuluan aitortzen diela kontsumitzaileen eta erabiltzaileen elkarteei kontsumitzaileen eta erabiltzaileen interesak defendatzeko ordezkaritza- eta partaidetza-bide izatea, eta KEEELren 32.a) artikuluak kontsultan entzunak izateko eskubidea ematen diela, ordezkatzen dituzten eskubide eta interesei zuzenean eragiten dieten arau orokorrak egiteko prozeduran.

				Horretarako tresna formal gisa, Euskadiko Kontsumoko Kontsulta Batzordea eratu du KEEELren 35. artikuluak: kontsulta, aholku, partaidetza eta administrazio arteko koordinaziorako organoa da; era berean, lankidetza sustatzen ere laguntzen du, ez bakarrik kontsumoan diharduten gizarteko eragileen artean, baita kontsumitzaileen eta erabiltzaileen eskubideak babesteaz arduratzen diren herri-administrazioen artean ere, honela Euskal Autonomia Erkidegoaren eremuan babes gehiago izan dezaten.

				Haren eginkizunen artean dago, KEEELren 36.1.a) artikuluaren arabera, lege hori garatzeko emandako xedapen orokorrak egiteko prozeduran kontsultatua izatea, eta, oro har, kontsumitzaileen eta erabiltzaileen interesei eragiten dieten gaiak arautzen diren gainerako kasu guztietan.

				Gaiak duen garrantzia ikusita, nabarmen eragiten baitzaie turismo-ibilgailuen bidezko garraioaren kontsumitzaile eta erabiltzaileen interesei, Batzorde Juridikoaren ustez egiaztatuta geratu beharko da ordezkatzen dituzten elkarteek, bide horretatik parte hartu ezin izan badute ere, proiektuaren berri izan dutela, eta interesgarritzat jo dituzten gogoetak egin ahal izan dituztela.

				197/2019 ABJI, par.: 62-66

				 

				B) Txostenak

				Aurreratu dugun bezala, Euskadiko Tokiko Gobernuen Batzordeak igorritako txostenak, haren xedeak eta ondorioek azterketa espezifikoa merezi dute.

				Txostena, hasieran adierazten denez, Euskadiko Toki Erakundeei buruzko Legearen 91. artikuluan xedatzen denaren arabera sailak egiten duen eskaeraren ondorio da; izan ere, artikulu horrek dioenez, udalerrien eskumen propioei berariaz eragiten dieten xedapen orokorren aurreproiektu edo proiektuek Euskadiko Tokiko Gobernu Batzordearen aurretiazko eta nahitaezko txostena beharko dute.

				Txostenak, hala ere, lege-aurreproiektu batez ari garenez, Euskadiko Toki Erakundeei buruzko Legearen 90. artikulua bereziki kontuan hartu behar dela ohartarazten du; “izan ere, Euskadiko Tokiko Gobernuen Batzordearen funtzionamendua aurreikusten du horrek, alerta goiztiarreko organo gisa jarduten duenean, eta haren erregulazioa bereziki garrantzitsua da, Batzorde honek aztertu beharreko araudia, kasu honetan, lege-aurreproiektu bat delako, eta, gainera, horretan jorratzen den gaiak udal-autonomiaren eremuari eta toki-erakunde horien berezko eskumenei bereziki eragiten dielako”.

				Lehen epigrafeak Tokiko Gobernuen Batzordearen rolean eta funtzioan jartzen du arreta, lege-aurreproiektuekin loturik, eta kasu honen garrantzia nabarmentzen du, bere iritziaren mende jartzen den lehen aurreproiektua delako.

				Euskadiko Toki Erakundeei buruzko Legearen 88.1.a) eta 90. artikuluek aztertzen dute alerta goiztiarreko organo gisa jarduteko aukera. Jarduera hori honako hauek ezaugarritzen dute: esku-hartze horren mende jarri behar diren ekimenen maila eta esku-hartzearen helburua. Helburua, halaber, “toki-autonomiari lerma edo urraketarik eragiten dion” ondorioztatzera bideratzen da.

				Zera gehitzen du: “Gainera, legearen aurreproiektuak eskumen propioak esleitzen badizkie udalerriei, txostenak argi adierazi beharko du esparru material bakoitzari dagozkion ahalmenak edo ahalak egoki esleitu diren, lege honen 17. artikuluko lehen apartatuan xedatutakoari jarraituz”.

				Bada, Batzorde Juridiko honen iritzian, Euskadiko Toki Erakundeei buruzko Legearen barne-koherentziaren arabera, baita legearen 1. artikuluan zehazten den helburuaren arabera ere, “udal-eskumen propioei soilik” adierazpenak ez du alerta goiztiarraren mekanismotik baztertzen sektore bat arautzen duen eta ─kasu honetan bezala─ autonomia-erkidegoko administrazio-mailen eskumenak arautzen dituen araudi sektoriala.

				Eskuartean dugun aurreproiektua, beraz, Euskadiko Toki Erakundeei buruzko Legearen 90.1 artikuluaren aplikazio-eremuan kokatzen da; izan ere, modu esanguratsuan eragiten dio legearen 17.1 artikuluan aurreikusten diren udalerrien berezko eskumenetako bati. Hain zuzen, 8. apartatuan xedatzen denari: ingurumenaren babesa eta garapen jasangarria modu osagarrian antolatzea, sustatzea, kudeatzea eta babestea, hiriguneetan kutsadura akustikoa, argi-kutsadura eta airearen kutsaduraren aurkako babesa barne hartuta.

				Testuinguru horretan, organo sustatzaileak 90. artikuluko 3., 4. eta 5. lerrokadetan xedatzen den jarduketa jarraitu behar zukeen:

				3. Euskadiko Tokiko Gobernuen Batzordeak aurkeztutako proposamen guztiak edo batzuk onartzen ez badira, aldebiko batzorde bat elkartzeko deia egingo da. Batzorde hori arau-proposamena egin duen administrazio sustatzaileak eta Euskadiko Tokiko Gobernuen Batzordeko hiru kidek osatuko dute.

				4. Bi ordezkaritzak ados jartzen ez badira eta lehenengo lerrokadan xedatutako txostena egiteko eskatu zenetik hilabete igaro bada, organo sustatzaileak prozedura tramitatzen jarraituko du, eta txosten arrazoitu bat egin beharko du Euskadiko Tokiko Gobernuen Batzordeak planteatutako aldaketa-proposamenak zergatik ezetsi diren azaltzeko. Txostenean berariaz adierazi beharko du ez diola toki-autonomiari eragiten, edo, eraginez gero, zenbateraino eragiten dion.

				5. Legeen edo legegintzako dekretuen aurreproiektuen kasuan, proiektu gisa onartutakoan, Legebiltzarrera bidaltzen den testuarekin batera aldaketen ezespena justifikatzeko txostena eta Euskadiko Tokiko Gobernuen Batzordeak egindako bilerako edo bileretako aktak bidali beharko dira.

				Organo sustatzaileak une oro adierazi du Tokiko Gobernuen Batzordearen esku-hartzea Toki Erakundeei buruzko Legearen 88.1.b) eta 91. artikuluen esparruan kokatzen dela, eta, beraz, ez ditu formalki jarraitu alerta goiztiarraren sisteman arazoak ebazteko urratsak.

				Hala ere, sistema horren jarraibide nagusiei jarraitu zaie materialki; izan ere: I) bilera bat egin zen (deialdirik eta gai-zerrendarik gabe); bertan, alde batetik, Ingurumen sailburuordeak, Ingurumen Administrazioaren zuzendariak eta lanketa-prozeduraren letradu instruktoreak parte hartu zuten eta, Tokiko Gobernuen Batzordearen aldetik, bi kidek, EUDELeko enplegatu batek eta aholkulari pribatu batek. Bilera horretan ez zen inolako akordiorik lortu eta ez zen aurreproiektuaren inolako aldaketarik egin; eta II) izapidetzeari buruzko memorian atal espezifiko bat txertatu da Tokiko Gobernuen Batzordeak planteatutako proposamenak zergatik baztertu diren arrazoitzeko (gainera, toki-autonomiari ez eragitea berariaz onestea da).

				126/2019 ABJI, par.: 84-94

				 

				Ingurumen-ebaluazioari buruzko Legearen 14. artikuluak, bere aldetik, hau zehazten du: “Autonomia-erkidegoek ingurumen-baimen bateratua emateko eta aldatzeko prozeduran ingurumen-inpaktuaren ebaluazioren alorreko jarduketak sartzeko behar dena egingo dute, hala eskatzekoa izanez gero”.

				Lege horrek, 25. eta 41. artikuluetan, ingurumen-adierazpen estrategikoa eta ingurumen-inpaktuaren adierazpena nahitaezko txosten erabakigarriak izan behar direla zehazten du.

				Ingurumen-ebaluazioari buruzko legeak, zioen azalpenean, izaera erabakigarri horren inguruko azalpena ematen du, eta bi alderdi dituela zehazten du; formala eta materiala.

				Ikuspegi formala edo prozedura kontuan hartuta, ingurumen-erabakien izaera erabakigarriak dakar prozedura substantiboaren izapideetan aurrera egiteko ezintasuna, hura egiten ez den bitartean.

				Ikuspegi materialari begira, txosten bat erabakigarria izateak dakar txosten hori ezinbestekoa izatea, erabakia hartzeko eskumena duen organoak bere irizpidea eratzeko aukera izan dezan, txostenak azaltzen dituen gaiei dagokienez.

				Jurisprudentziak zenbait txostenen izaera erabakigarria ere aztertu du. Auzitegi Gorenaren Epaiak (Administrazioarekiko Auzien Sala, 5. Atala, 2013ko ekainaren 14) txosten mota horien inguruko analisia egiten du, eta honako hau baieztatzen du:

				1) erabakitzea “zerbaiten baldintzak zehaztea” dela kontuan hartuz, legegileak txosten batek izaera erabakigarria duela adierazten badu, balio indartua eman nahi diolako egiten du. Sala honen eta Atal honen 2010eko martxoaren 8ko epaiaren hitzetan (771/2006 Kasazio-errekurtsoa), txosten horiek “beharrezkoak dira ebazpena eman behar duen organoak iritzia osatu dezan argitu beharreko gaien inguruan. Erabakiaren edukia zehazteko garrantzi berezia duten txostenak direnez, ebazpena emateko eskumena duen organoak arrazoiketa on bat eskaini beharko du haren erabakia txostenetan adierazten den horretatik apartatzen bada”. Ikuspegi horren arabera, txosten horiek, formaren aldetik, ez dute izaera loteslerik, baina materiaren edo funtsaren aldetik, izaera lotesle horretara gerturatzen dira;

				eta 2) are gehiago, txosten horietatik modu arrazoituan baztertzeko aukera ez da ez erabatekoa ez baldintzarik gabea; aitzitik, estatu-txostena bideratu den espedienteari buruzko ebazpena ematen duen agintaritzaren eskumen-eremuaren mugen barnean egon beharko da. Hau da, baliabide hidrikoen nahikotasunari buruzko txostenetik baztertzeko, organo erabakitzailearen legezko jarduera- eta eskumen-esparruaren berezko iritziak soilik balia daitezke (organo erabakitzailea, kasu horretan, autonomia-erkidegokoa izango da). Hau da, iritziek ezin dute gainditu eremu hori, eta ezin dute sartu Estatuko administrazioari eta haren organoei balioestea dagokien eremuan, autonomia-erkidegoak ezin baitira sartu Estatuaren eskumen esklusiboetan. Horregatik, baliabide hidrikoen nahikotasunari buruzko Estatuaren txostena, Estatuaren eskumen esklusiboaren eremuko balorazioetan oinarritzen denez, loteslea da, zalantzarik gabe.

				Txosten erabakitzaileek, beraz, formaren aldetik, ez dute zerikusirik txosten lotesleekin, nahiz eta, materiari dagokionez, oso eragin antzekoak izan; izan ere, ebazpen-organoa ezin da baztertu txosten horietatik, bere eskumenak ezartzen dituen mugen barruan ez bada.

				(…)

				Ingurumen Ebaluazioari buruzko Legeak, 25. eta 41. artikuluetan, ingurumen-adierazpen estrategikoa eta ingurumen-inpaktuaren adierazpena nahitaezko txosten erabakigarriak izan behar direla zehazten du.

				(…)

				Bere aldetik, ingurumen-adierazpenek nahitaezko txosten lotesleak izan behar dutela zehazten du aurreproiektuaren sistemak (22., 73., 74., 77. eta 78. artikuluak).

				(…)

				Horregatik, Konstituzio Auzitegiak Ingurumen Ebaluazioari buruzko Legearen 25.4 eta 47.6 artikuluei buruz zer adierazi duen gogoratzea komeni da; artikulu horietan, oinarrizko izaerarekin, ingurumen-adierazpen estrategikoaren eta ingurumen-inpaktuaren txostenaren aurka ezin izango dela errekurtsorik jarri aipatzen da.

				(…)

				Auzitegiak berak interpretatzen duen moduan, Ingurumen-ebaluazioari buruzko Legearen sistemak, txostenen izaera erabakigarri horretan oinarrituta, organo substantiboa baldintzatzea du xede. Hartara, organo hori modu arrazoituan baino ezin izango da baztertu, bere eskumenen eremuan eta gobernu-kontseiluak edo, hala badagokio, autonomia-erkidegoko araudiak zehazten duen beste organo batek aldeko erabakia eman ondoren.

				Aurreproiektuak planteatzen duen sistemak berme hori mantentzen eta areagotzen du, ingurumen-txostena loteslea dela ezartzen du-eta.

				Estatuaren eta autonomia-erkidegoaren arteko eskumen-banaketaren arabera (dagoeneko aztertu da), autonomia-erkidegoak izapide berri bat izan lezake, izaera loteslekoa, oinarrizko legeriak xedatzen dituen babes-neurriei dagokienez. Arrazoi handiagoa dago, beraz, txostena lotesletzat jotzea babes-neurri gehigarri bat dela ulertzeko, oinarrizko legeriak erabakigarria baino ez dela zehazten duen arren.

				(…)

				Aurreproiektuak horren inguruan ezer esaten ez duen arren, Ingurumen Ebaluazioari buruzko Legearen 25.4 eta 47.6 artikuluetan zehazten dena errespetatu behar da, oinarrizko izaera baitu. Artikulu horietan, ingurumen-adierazpen estrategikoari eta ingurumen-inpaktuaren txostenari modu autonomoan errekurtsorik jarri ezin dakiekeela zehazten da.

				126/2019 ABJI, par.: 164-188

				 

				Euskadiko Tokiko Gobernuen Batzordeari txostena eskatzeko betebeharra baloratzeko, lehenik eta behin gogora ekarriko dugu ETELen lege-aurreikuspena:

				91. artikulua Udalerrien eskumen propioei eragiten dieten xedapen orokorrak prestatzen parte hartzea.

				1.- Udalerrien eskumen propioei berariaz eragiten dieten xedapen orokorren aurreproiektu edo proiektuek Euskadiko Tokiko Gobernu Batzordearen aurretiazko txostena beharko dute. Ez da aurretiazko txosten hori beharko, ordea, lege-mailako arauren batek bestelako prozeduraren bat agintzen dien izaera orokorreko xedapenen kasuan.

				Arestian aipatu den bezala, konpainiako animalien eta arriskutsuak izan daitezkeen animalien antolamendua eta kudeaketa udalerrien berezko eskumena da, ETELen 17.1.6) artikuluan jasoa.

				Ondorioz, dekretu-proiektuak udalerrien berezko eskumen bati berariaz eragiten dionez, ETELen 91. artikuluan aurreikusitako egitatezko kasua gertatzen da, eta, horren arabera, Euskadiko Tokiko Gobernuen Batzordearen nahitaezko aurretiazko txostena behar da.

				Dekretu-proiektua egiten EUDELen ordezkari batek aktiboki parte hartzea, 101/2004 Dekretuaren Jarraipen Batzordearen bitartez, udal-autonomiaren babesaren berme gisa uler badaiteke ere, txosten juridikoak alegatzen duen bezala, parte-hartze horrek ez du salbuesten sail sustatzailea Euskadiko Tokiko Gobernuen Batzordearen nahitaezko txostena eskatzetik, ETELen 91. artikuluan aurreikusi baita, are gehiago legeak aurreikusten duen salbuespen bakarra denean xedapen orokorra lege-mailako arau batean ezarritako berariazko prozedura baten mende egotea. Kasu honetan ez da halakorik gertatzen.

				159/2019 ABJI, par.: 62-65

				 

				Emakunde-Emakumearen Euskal Erakundeak (aurrerantzean, Emakunde) eman beharreko txostenari dagokionez, Emakumeen eta Gizonen Berdintasunerako otsailaren 18ko 4/2005 Legearen (EGBL) 21. artikuluan jasotako txostenaz ari gara, eta generoaren araberako eraginaren aurretiazko ebaluazio-txostenari dagokienez (aipatu 4/2005 Legearen 19. artikuluan aipatzen dena), espedienteak argitzen du organo instruktoreak gogoeta egin duela txostena eskatzearen bidezkotasunari buruz, eta zalantzak sortu direla, azken xedapenetan sartzen diren arau-aldaketei dagokienez bereziki.

				Hala, prozeduraren balorazio-memorian adierazten da ez dela horrelako txostenik eskatu, bat etorriz abenduaren 22ko 628/2009 Dekretua (kreditu-erakundeen eta Euskal Autonomia Erkidegoko Administrazioaren arteko etxebizitzaren eta lurzoruaren arloko finantza-lankidetzari buruzkoa) egiteko prozedura izapidetzean Emakundek eman zuen erantzunarekin. Orduan indarrean zeuden jarraibideek aurreikusitako salbuespena aplikatzearen alde zegoen Emakunde (Genero eraginaren aurreko ebaluazioa gauzatzeko eta gizonen eta emakumeen arteko desberdintasunak ekidin eta berdintasuna sustatzeko neurriak hartzeko jarraibideez ari gara), eta hau ondorioztatu zuen:

				Proiektuaren xedea da dekretua indarrean dagoen bitartean etxebizitzaren eta lurzoruaren arloko jarduketa babesgarri jakin batzuei dagokienez ematen diren maileguen interes-tasak arautzea. Beraz, aplikatu beharreko interes-tasa lortzeko erabilitako irizpideek eta erreferentzia-indizeek ez dute eragin erabakigarririk izango herritarren eskubide eta interes legitimoetan, genero-ikuspegia kontuan hartuta.

				Memoriak gaineratu duenez, genero-ikuspegitik garrantzirik ez duela justifikatzeko txostenik ere ez da egin, eta Emakunderen egiaztapen-txostenik ere ez da eskatu; izan ere, irailaren 23ko 180/2014 Dekretua egiteko prozeduran ─dekretu horrek aldatu egin baitzuen merkatu libreko etxebizitzen alokairurako bitartekaritza-programa bat, ASAP (Alokairu Segurua, Arrazoizko Prezioa), sortzeko dekretua─, Emakundek hau adierazi zuen:

				Hain zuzen ere, proiektuak proposatutako aldaketak ez dira funtsezkoak emakumeen eta gizonen egoerari dagokionez; beraz, jarraibideek ezarritakoaren arabera, Dekretuari ez zaio zertan erantsi generoaren araberako eraginari buruzko txostenik. Izan ere, aztergai dugunaren antzeko kasuetan, lehen gidalerroko 2.1.b), c) edo d) zenbakietan ezarritako salbuespen-arrazoiren bat aplikatzekoa denean, araua sustatzen duen organoak izapideekin jarrai dezake Emakunderi aipatutako txostena eskatu beharrik gabe, eta hala geratuko da jasota espedientean.

				Emakunderen aldez aurreko balorazio hori aplikatuz, organo sustatzaileak honako hau ondorioztatzen du prozedura honi buruzko memorian:

				Proiektuaren azken xedapenetan sartzen diren arau-aldaketa gehienak kategoria horretakoak dira. Zalantza sor liteke Etxebizitza, Herri Lan eta Garraioetako sailburuaren 2012ko urriaren 15eko Aginduaren aldaketa partzialari dagokionez, Babes Ofizialeko Etxebizitzen eta Araubide Autonomikoko Zuzkidura bizitokien Eskatzaileen Erregistroari buruzkoa baita agindu hori. Hala ere, Agindu hori eta 39/2008 Dekretuaren zati bat ordezkatuko dituen araua egiteko prozesuan dago. Esparru horretan ebaluatu behar da generoaren araberako eragina.

				Batzordearen ustez, ordea, Emakundek beste arau batzuen azterketan ateratako ondorioei aplikazio automatikoa ematetik urrun, organo horri, arau-proiektuei buruzko txostena egiteko eman zaion eginkizuna beteko badu, EGBLren 21. artikuluak esleitu baitio (“Legearen 19. artikulutik 20.era bitartekoetan xedatutakoa behar bezala aplikatzen dela egiaztatzeko eta, hala badagokio, zentzu horretan hobetzeko proposamenak egiteko”), proposatutako testua helarazi beharko zaio, bere lana egin dezan, arau-proiektuaren edukia ikusita.

				Kasu honetan, instrukzio-organoak iritzi dio, Emakunderen beste txosten batzuk analogiaz interpretatuta, aipatu ditugun jarraibideetako lehenaren 2. apartatuko 1) a) eta d) paragrafoetan aurreikusitako salbuespenak aplikatu behar direla (Genero eraginaren aurreko ebaluazioa gauzatzeko eta gizonen eta emakumeen arteko desberdintasunak ekidin eta berdintasuna sustatzeko neurriak hartzeko jarraibideez ari gara, Gobernu Kontseiluaren erabakiz onartu baitziren 2012ko abuztuaren 21ean).

				Hala ere, esandakoaren arabera, horri buruzko ondorio bat ateratzeko, beharrezkoa da proiektaturiko arau bakoitzaren eduki zehatza aztertzea. Aztertzen ari garen proiektuak, bere azken zatian, arau-aldaketa batzuk egin ditu, eta horien norainokoaren balorazioa egin behar da, instrukzio-organoak adierazitako salbuespenean sar daitezkeen ala ez ondorioztatu ahal izateko.

				Adibide gisa ikus daitekeenez, 2012ko urriaren 15eko Aginduari buruzko aldaketak (jada aipatu dugu), zeinaren bidez beste idazkera bat ematen baitzaio II. tituluko III. kapituluari (“etxebizitza-gaietan eskumena duen sailak errentamendu-araubideko babes ofizialeko etxebizitzak eta zuzkidura-bizitokiak esleitzea”), honako hau aurreikusten du: etxebizitza babestuen sustapenetan kupoak erreserbatzea, aipatutako kolektiboen premiei erantzuteko. Era berean, adjudikaziorako prozedura eta baremoa ezartzen ditu.

				Eduki horiek, Batzordearen ustez behintzat, Emakunderen balorazioa merezi dute, proiektuaren testua bidali ondoren, emakumeen eta gizonen egoerari dagokionez aldaketa horiek funtsezkoak diren ala ez erabaki ahal izan dezan.

				196/2019 ABJI, par.: 85-93

				 

				C) Memoriak

				Memoria ekonomikoa

				Araudia aplikatzeak ekarriko duen ahalegin ekonomikoa aztertzeko beharrari dagokionez, enpresaburuen elkarteek ez ezik, Arabako Foru Aldundiak, Kontrol Ekonomikoko Bulegoak eta Ekonomia eta Gizarte Arazoetarako Batzordeak ere aipatu dute.

				Datu ekonomikoak emateko egindako ahalegina ikusten bada ere, datu horiek ez dira agertzen arauak egoitza-zentroak kudeatzen dituzten erakunde pribatuentzat ekarriko duen kostuaren ebaluazioari dagokionez.

				Baimendutako egoitzei dagokienez, ez da kuantifikatu betekizun funtzional berriek eta langile-ratio berriek izango duten eragina, eta, beraz, ez dakigu haien bideragarritasun ekonomikoa arriskuan jar dezaketen, jarduera osoan izango duten eraginagatik.

				Espedientetik ondorioztatzen denez, 35 merkataritza-erakunde pribatu ari dira adineko pertsonei egoitza-arreta ematen EAEn, baina ez da daturik jaso haien egoitza-zentroei, ezaugarriei, plazei, zerbitzuei, langile-ratioei, tarifei eta abarri buruz.

				Lehen eta bigarren xedapen iragankorretan ezartzen den trantsizio-aldia lotuta dago egokitzapena egiteko proiektatutako denborarekin, baina egokitzapen hori ekonomikoki ere egingarria izatearen mende egongo da.

				Batzordeak gogorarazi behar du 41/1998 Dekretuak ezarritako araubide iragankorra 125/2005 Dekretuak aldatu zuela; izan ere, ikuskaritza-zerbitzuek metatutako praktikak agerian utzi zuen kasu batzuetan ezin zela bete.

				Egia da arrisku hori arindu egin dela, dagoeneko baimenduta dauden eta funtzionamenduan dauden zentroei ez baitzaie exijitu baldintza materialak betetzea, baina salbuespen horrek agerian uzten ditu erregulazioak zentro berrientzat dituen kalte-ondorioak.

				Egoitza berrien kasuan, onar liteke aurre egin beharreko inbertsio gehigarria Gipuzkoako Foru Aldundiak kalkulatutakoaren antzekoa izango dela (egoitzaren eredua: 100 plaza x 15 m2 x 2000 €/ m2 = 3 milioi euro). Baina ez dakigu, funtzio- eta langile-eskakizun berrien ondoriozko kopuruaz gain, egoitza-zentro berrien eraikuntza arriskuan jar dezakeen eta egoitza-plaza pribatuen eskaintza modu erabakigarrian baldintzatu dezakeen.

				Era berean, ez dira kalkulatu egoiliarrentzat izango dituen ondorio ekonomikoak, ez funtzionatzen ari diren zentroetan ostatatuta daudenentzat, ez etorkizunekoentzat, baldintza material berriak bete behar dituzten eraikuntza berriko zentroetan sartu behar dutenentzat, koordainketa-zerbitzua baita.

				Garrantzitsua litzateke zenbatestea egoitzen kostu handiagoaren zer zatik eragingo dien egoiliarrei, eta aurreikusita ote dagoen, tarifak igo ez daitezen, aldundiek hitzarmen bidez beren gain hartzea edo dirulaguntzen lerroren bat irekitzea.

				Azken batean, uste dugu memoria ekonomikoa osatu behar dela, egoitza pribatuetan eta egoiliarretan izango dituen ondorioen estimazio batekin, proiektuaren onura sozialak proiektua gauzatzeko behar diren baliabide ekonomikoekiko proportzionalak diren haztatzeko.

				47/2019 ABJI, par.: 95-105

				 

				II. Administrazio egintzen administrazio-prozedura erkidea

				A) Hasiera

				Berezitasun gisa, ikusten da hasierako erreklamazio bat egon zela 2018ko urtarrilaren 16an, baina ez zela osoa, eta halaxe adierazi zitzaion erreklamatzaileari, zuzen zezan.

				Zuzendu ez zenez, ebazpena eman zen, erreklamatzailea atzera egindakotzat jotzeko, APELen 68.1 artikulua aplikatuta. Horrela, instruktoreak adierazi duenez, saihestu egin zen ondare-erantzukizuneko espediente bat irekita eta geldirik edukitzea, sine die, erreklamatzaileak oraindik ez zuen dokumentazio bat aurkeztu arte, erreklamatutako kaltea ez zegoelako egonkortuta. Atzera egitearekin batera emandako ebazpenean, erreklamaziogileari jakinarazi zitzaion beste erreklamazio bat eska zezakeela, beharrezko dokumentazioa izan bezain laster.

				Jarduteko modu hori zuzena da, juridikoki seguruagoa delako eta ez diolako eragiten erreklamaziogilearen eskubideari, zeinak, kaltea egonkortuta, orain aztertzen ari garen erreklamazioa aurkeztu baitzuen.

				10/2019 ABJI, par.: 14-16

				 

				Legitimazioa

				Gogoeta orokor horiek azalduta, kasua aztertzean ikusten da hasierako oztopo bat sortzen dela. Egia esan, gaia ikusita, legitimaziorik eza gerta daiteke erreklamatzaileengan, ad causam esaten zaien horietakoa, eta halakorik baden ikusteko, jakina denez, gaiaren funtsaren azterketari ere ekin behar zaio ─partzialki bada ere─.

				Hala, bada, erreklamazioa aurkeztu duten pertsonek … sektoreko 7.853 m2-ko lurzoruaren jabe diren aldetik aurkeztu dute ─eta salerosketa-eskrituraren kopiarekin egiaztatu dute hori─, eta alegaturiko kaltearen sorburutzat jotzen dute udalak ezezkoa eman izana sektore horretarako plan partzialaren hasierako onarpenari ─esandakoaren arabera, egintza hori deuseztatzera etorri zen EAEJANren 2016ko maiatzaren 19ko epaia, Auzitegi Gorenaren 2018ko urriaren 26ko Epaiak berretsia─.

				Kaltearen antijuridikotasunari buruzko betekizunari dagokionez, erreklamazioan honako hau argudiatzen da: “… sektoreko lursailen jabe diren aldetik, urbanizagarria egungo HAPOaren arabera, erreklamaziogileek lursail horiek erabili, gozatu eta ustiatzeko eskubidea dute, sailkapen horren arabera, Lurzoruari eta Hirigintzari buruzko ekainaren 30eko 2/2006 Legearen 20. eta 22. artikuluetan ezarritakoaren arabera. Artikulu horiek, hain zuzen ere, lurzoruaren jabetzaren legezko hirigintza-edukiari buruzkoak dira, eta, hurrenez hurren, ahalmenak jorratzen dituzte, oro har, eta lurzoru urbanizagarriko eta hiri-lurzoru finkatuko ahalmenak, zeinen artean baitaude lurzoruaren hirigintza-eraldaketa lege horretan xedatutako moduan legitimatzeko beharrezkoak diren dokumentuak formulatzea eta izapidetzeko aurkeztea, eta hori benetan 2013ko abenduaren 11n egin zen, erreklamaziogileen adostasunarekin”.

				Hala ere, zerbitzuaren txostenak egiaztatu duenez, orain erreklamatzen dutenek ez zuten plan partzialik aurkeztu, hau da, ez zuten izapidetzeko eskubidea baliatu, eta, beraz, nekez urratuko zen eskubide hori, eta, ondorioz, plan horren hasierako onarpena bidegabe ukatzeak ere ez zien kalterik eragin ondare juridikoan.

				Auzitegi Gorenaren 2010eko azaroaren 10eko epaiak dioenez, “partikularrek eskubidea dute beren ekimenari dagozkion planak izapidetzeko”; logikoa denez, eskubidea ez da abstraktuan jartzen, baizik eta partikularrek benetan bultzatzen dituzten planen izapidetzeari lotuta.

				Kasu honetan, egitateek egiaztatzen duten bezala, hasierako onespena ukatu zitzaion plan partzialaren sustatzaileak SASL eta AOS SAU erakundeak izan ziren.

				Horregatik guztiagatik, Batzordeak uste du legitimaziorik eza dagoela erreklamatzen dutenengan, zeinek, gainerakoan, bere ondare juridikoak kaltea izan duela alegatzen baitute, halakorik ez denean; izan ere, Getxoko … sektoreko plan partzialaren hasierako onarpenaren ezespenaren deuseztapen judizialarekin lotzen dute kaltea, eta ez zuten plan partzial hori sustatu.

				60/2019 ABJI, par.: 29-35

				 

				Legitimazioa duen pertsonak aurkeztu zuen erreklamazioa, EEI andreak izan baitzuen istripua, APELen 67.1 artikuluak aurreikusitako urtebeteko epearen barruan.

				Hala ere, EEIren heriotzak berekin ekarri beharko zukeen udalak prozedura artxibatzea, erreklamazioa jartzeko legitimazioa zuenaren heriotzaren ondorioz, salbu eta AEM jaunak nahitaez egiaztatzen badu interesduna dela prozeduran, APELen 4. artikuluan aurreikusitakoaren arabera. Horri dagokionez, adierazi behar da AEM jaunak EEI andrearen “ordezkari eta iloba” gisa aurkeztu zuela bere burua, eta ez zuela inolako agiri-frogarik aurkeztu hori egiaztatzeko.

				Zehazki, AEM jaunak EEIren jaraunslea dela egiaztatu beharko du; izan ere, erreklamaziogileari erorikoaren ondorioz eragindako kalteak ordaintzeko eskubidea jarauntsiko ondasunen parte izango litzateke, eta, ondorioz, akzioaren prozesuko ondorengotza gertatuko litzateke EEIren jaraunsleen alde.

				149/2019 ABJI, par.: 13-15

				 

				Ebazpen-proposamenaren arabera, lehenik eta behin, EAU andrea ez da CIMBeko presidentea, eta, hortaz, ezin du haren izenean jardun. Beraz, erreklamazioa onartezintzat jo behar da, ordezkaritza ez delako egiaztatu APELen 5. artikuluan xedatutakoaren arabera.

				Hala ere, espedientean jasota dago (i) Erkidegoa berrantolatzeko Protokoloaren kopia; (ii) 2019ko apirilaren 1eko ziurtagiria, non adierazten baita Gobernu Batzordeak 2018ko uztailaren 5eko bileran erabaki zuela EAU andrea CIMB jabekideen erkidegoko presidente izendatzea, eta pertsona horrek kargua onartu zuela; eta (iii) 2018ko abenduaren 13an egindako jabeen batzarraren aktaren kopia, zeinaren barruan jasotzen baitira, besteak beste:

				 … H.K.-ren Gobernu Batzordeak 2018ko ekainetik gaur egunera arte hartu dituen erabakiak onartzea; besteak beste, EAU andrea erkidegoaren buru edo presidente izendatzea.

				Gobernu Batzordeak hartutako erabaki garrantzitsuenak laburbildu dira; besteak beste,EAU andrea izendatzea presidente eta RCM jauna idazkari. Era berean, … (e) ko zabuak konpontzea erabaki da, oso hondatuta baitaude. Gobernu Batzordeak 2018ko ekainetik gaur arte hartutako erabaki guztiak onartu dira.

				Ondare-erantzukizuneko espediente bat ez da toki egokia Berrantolaketa Protokoloaren baliozkotasunari edo Erkidegoko presidentearen izendapenaren iraupenari buruz ebazteko. Hemen interesatzen zaigunerako, aski da adieraztea ezen, CIMBeko presidentearen izendapenaren akatsengatiko ordezkaritzarik eza salatzen denean, hark errekerimenduari erantzun diola eta dokumentazioa aurkeztu duela (bereziki, 2018ko abenduaren 13ko batzarraren akta), eta horrek aukera ematen duela akordio korporatiboa deritzonaren betekizunaren eskakizunak betetzat jotzeko ondare-erantzukizuneko erreklamazioa aurkezteari dagokionez.

				Aski bekigu esatea ezen, Bilboko Administrazioarekiko Auzien 5 zenbakiko Epaitegiaren 2019ko maiatzaren 2ko 58/2019 Autoa zentzuz interpretatuz gero ─udalak aurkeztu baitu, ez onartzeko tesia oinarritzeko─, 2018ko abenduaren 18tik aurrera jo daitekeela EAU andrearen izendapena baliozkoa zela (erreklamazioa abenduaren 27an aurkeztu zen).

				Eta ixteko argudio gisa, gogoratu behar da, era berean, korporazio-akordioen eskakizunaren azken ratioa, doktrina errepikatuaren arabera, honako hau dela: egiaztatuta geratzea pertsona juridikoaren auzitan aritzeko erabakia, erakunde errekurtsogileak nahi ez dituen (edo juridikoki nahitakotzat jo ezin diren) auzien arriskua saihesteko.

				Kasu honetan, zalantzarik ez dago CIMBk erantzukizun-erreklamazio hau planteatzeko duen borondateari buruz; izan ere, beste katebegi bat da orain arte aurkeztutako erreklamazioen katean (aurrekarietan jaso ditugu), eta horrek pentsarazten digu aurrera jarraituko dutela Mungiako Udalari eta CIMBri dagozkien eremuen (eta dagozkien gastuen) mugaketari buruzko funtsezko auzia judizialki ebazten ez den bitartean.

				154/2019 ABJI, par.: 48-53

				 

				B) Instrukzioa

				Froga

				Hala ere, 2017ko uztailaren 3an aurkeztutako erreklamazio-idazkian eskatutako lekukoen froga falta dela egiaztatu da:

				Lekuko-froga, nire seme JAOH jaunaren deklarazioa jaso ahal izateko (NAN: … eta helbidea: …), era berean, erorikoa izan eta berehala, zentroko zuzendariak arreta eman zidan, eta ez dakit zein diren haren harremanetarako datuak, baina frogetarako izendatuta uzten dut, dagozkion ikerketak egin ondoren, jakinarazpena egin diezaioten.

				Lekuko-froga berriz erreklamatu zen alegazio-idazkian, 2018ko uztailaren 25ean aurkeztutako entzunaldi-izapidean, eta ukatu egin zen, espedientearen instruktorearen irailaren 10eko ofizio bidez, honako hau adieraziz: “Autoetan dauden jarduketak ikusita, ulertzen da, aztertzen ari garen fase honetan, froga hori ez dela bidezkoa, ez baita beharrezkoa gaiaren funtsa ebazteko”.

				Ebazpen-proposamenetik ateratzen denez, Administrazioak ez ditu egiazkotzat jotzen AHL andreak alegatutako egitateak; beraz, erreklamatzaileak eskatutako lekukoen froga ukatzeak urratu egiten du APELen 77.2 artikuluak ezarritako betebeharra, eta egindako instrukzioa ikusita, ezin da ondorioztatu erreklamatzaileak duen froga bakar hori nabarmen desegokitzat edo alferrekotzat jo daitekeenik, APELen 77.3 artikuluaren arabera.

				16/2019 ABJI, par.: 14-16

				 

				Lehen adierazitakoaren arabera, nahitaez azpimarratu behar da erreklamazioak dakarren baieztapena, lex artis ad hoc urratu delakoa, ez dagoela inongo mediku-irizpenetan babestuta.

				Erreklamatzaileak bere erreklamazioarekin batera aurkeztu du peritu-txosten mediko bat, medikuntzan eta kirurgian lizentziatutako mediku batek, gorputz-kaltea baloratzeko masterra, egindakoa. Txosten horretan, jasandako kaltea eta kalte horri egokitu behar zaion kalte-ordaina azaltzen dira, baina ez da ezer adierazten, ezta bestelako elementurik ekartzen ere, erreklamazioaren oinarri diren gertakarien interpretazioa bermatzen duenik.

				Aditu-probaren helburua da ezagutza-, azterketa- edo esperientzia-elementuak ematea ebatzi behar duenari, hark ez dituen ezagutza teknikoak eskatzen dituen erabaki bat hartu ahal izan dezan.

				Hala ere, kasu honetan, alegaturiko kaltearen norainokoa eta balorazio ekonomikoa zehazteko baino ez dira erreklamazioarekin batera ekarritako txostenak ematen dituen ezagutza-elementuak.

				Baina, kaltea kuantifikatu baino lehen, lesiotzat hartu behar da; hau da, egiaztatuta egon behar da kaltearen kausa dela lex artis ad hoc ahaztuta emandako asistentzia. Eta osasun-erantzukizunaren betekizun horri dagokionez, erreklamazioaren tesia formulatu da JMDE jaunari asistentzia ematean hartutako erabaki medikoak ebaluatzeko behar diren gaitasun eta konpetentzia profesionalak dituenak emandako iritzi teknikorik gabe, erabaki horiek hartu ziren unean zeuden inguruabarrak ere kontuan hartuta.

				18/2019 ABJI, par.: 64-68

				 

				III. Administrazio prozeduraren espezialitateak

				A) Ofiziozko berrikuspen-prozedura

				Hasiera

				Deuseztasun-akzioak ofiziozko berrikuspenaren bidetik bete behar duen bigarren baldintza da legitimazioa duen norbaitek eskatzea, hau da, interesa duen norbaitek, AJAPELen 102.1 artikuluak eskatzen baitu alderdi baten eskariz berrikusteko. Interes hori AJAPELen 31.1.a) artikuluak erreklamatzen duena baino ez da; izan ere, “norbanakoen eta taldeen eskubide edo interes legitimoen titular” direnek bakarrik sustatu dezakete prozedura interesdun gisa.

				Betekizun hori, gainera, zorroztasunez eskatu behar da hautaketa-prozesuaren emaitzaren ondorioz oinarriei aurre egin nahi zaienean, nahiz eta oinarriok onartuta eta irmo geratu ziren.

				(…)

				Bada, ofiziozko berrikuspenaren salbuespenezko bidean, beste ezer baino lehen frogatu beharko da berdintasun-eskubidearen aurkakotzat jotzen den oinarriaren aplikazioak eragin diola berrikusi nahi den lesioa, plazarako sarbidea galaraziz.

				Nahiz eta ez den oztopo prozesala berrikuspena eskatu duenak deialdia garaiz eta behar bezala errekurritu ez izana, ezta hautaketa-prozesua amaitzen duen egintza ere, ezin da onartu, akatsaren konponezintasuna eta akzioaren preskribaezintasuna kontuan hartuta, berrikuspen-eskaerak edozein unetan balio dezakeenik, inolako murrizketarik gabe eta deialdian parte hartu duen edozein hautagairen nahierara, ondorioak jada gauzatu zaizkion egintza bat arazteko. Kontuan hartu behar da, gainera, arau-hausterik ezean ere, ez lukeelako dena delako plaza eskuratzeko eskubiderik.

				Hartzaile anitzeko eta ondorio bikoitzeko egintzei dagokienez ─berrikuspen-eskaeraren xede den kasuan bezala─, segurtasun juridikoko arrazoiek babesten dute haien irmotasuna ahalik eta zorroztasun handienarekin zaintzea, salbu eta, zalantzarik gabe, berrikuspen-bidera jotzen duen interesdun bat bere eskubiderik gabe geratu bada arau-hausteagatik eta erabateko deuseztasun-kausa bat badago.

				Kasu honetan, JRLU jaunaren (IPZ …) eta RAZ jaunaren (IPZ …) egoera bereizi behar da CGN jaunarenetik (IPZ …).

				Lehenengo bien kasuan, esan daiteke deuseztasun-akzioa eskatu zutenean (2013/10/31) interes legitimoa zutela, baina interes hori ez da mantentzen gaur egun, jarraian aipatuko dugun kasu zehatzaren inguruabarrak kontuan hartuta.

				Esan behar da AJAPELen 31.1.a) artikuluaren formulazioa bat datorrela Administrazioarekiko Auzien Jurisdikzioa arautzen duen uztailaren 13ko 29/1998 Legearen 19.1.a) artikuluan aurreikusitakoarekin, eta, beraz, jurisdikzio-ordenako legitimazio aktiboari buruzko doktrina jurisdikzionala aplikatu behar dela, Auzitegi Gorenaren 2006ko maiatzaren 31ko epaian jasoa, besteak beste:

				Legitimazioa prozesuaren ezinbesteko oinarria da, eta administrazioarekiko auzien prozesuan esan nahi du, sala honen doktrinan adierazi dugun bezala (denen erakusgarri, 2003ko otsailaren 11ko epaia (RJ 2003, 3267), 53/2000 errekurtsoa, 2004ko apirilaren 6koa eta 2005eko apirilaren 23koa (RJ 2005, 6382), 6154/2002 errekurtsoa), lotura material unibokoa behar dela subjektuaren eta uziaren xedearen artean, halako moldez non deuseztatzeak automatikoki ekarriko duen efektu positiboa (onura) edo negatiboa (kaltea), egungoa edo etorkizunekoa, baina egiazkoa, argi eta nahiko eragin behar diona prozesura jotzen duenaren eremu juridikoari, eta jurisprudentzia konstituzionalak berretsi egiten du irizpide hori (denen erakusgarri, KAEak: 197/88 (RTC 1988, 197), 99/89 (RTC 1989, 99), 91/95, 129/95 (RTC 1995, 129), 123/96 eta 129/2001 (RTC 2001, 129), besteak beste), eta jurisprudentzia-doktrinaren interpretazio-irizpide batzuk honako puntu hauetan zehaztu daitezke:

				a) Interesaren garrantzia, administrazio-prozeduraren eta prozesu jurisdikzionalaren ikuspuntutik erreakzio-egoera baita, legez kanpoko balizko kalte kezkagarri bat saihesteko; beraz, interesa existitzen dela joko da, baldin eta uste bada lortu nahi den deklarazio juridikoak akziogilea legezko eta berezko baldintzetan jartzen duela onura material edo juridiko jakin bat lortzeko, edo administrazio-egintzak kalte bat eragitean sortu duen edo sor dezakeen egoera faktikoak irautea, emandako ebazpenaren berehalako emaitza gisa

				b) Interes legitimo horrek barne hartzen du baliatutako uzia baiesteak onura ekar diezaiokeen interes oro, eta alde batera utz ditzake pertsonala eta zuzenekoa izatea, eta zuzeneko interesa eta interes legitimoa bereiztean, legitimoa zuzenekoa baino zabalagoa izateaz gain, autosufizientea ere bada; izan ere, aurresuposatzen du administrazio- edo jurisdikzio-ebazpenak pertsonatzen denaren esfera juridikoari eragin diola edo eragin diezaiokeela, zuzenean edo zeharka, baina modu eraginkor eta egiaztatuan, hots, ez era hipotetiko, potentzial eta etorkizuneko hutsean, hau da, aurkaratutako egintzak edo ebazpenak eragin diezaiokeela.

				Fase honetan, eta aukeratutako legezko bidea ikusita (ofiziozko berrikuspena), non legezko baldintzen interpretazio zorrotza egin behar den, garrantzitsua da jada Ertzaintzaren Eskala Goreneko intendenteak direla, Administrazio eta Zerbitzuetako sailburuordearen 2015eko uztailaren 30eko Ebazpenaren bidez emandako izendapenaren bitartez, Polizia eta Larrialdietako Euskal Akademiako zuzendari nagusiaren 2014ko urriaren 10eko Ebazpenaren bidez deitutako prozeduran.

				Berrikuspena kasu honetan bakarrik egin behar da, berriz diogu: kasuaren inguruabarrek erakusten dutenean berrikuspena eskatzen duen pertsonak benetako interesa duela, eta ez interes hori ez duenean, inola ere ez bailitzateke egongo hautatutako pertsonen zerrendan, baldin eta oinarrizko eskubidea ustez kaltetzen duen oinarria aplikatu ez bada, ezta gerora galdu duenean ere, beste bide batzuetatik lortu baitu berrikuspenarekin lortu nahi den emaitza, eta ez delako ikusten zer neurritan, egungo egoera, berrikuspenak onura bat ekarriko dion edo kalteren bat saihestu.

				Batzordearen ustez, JRLU jaunak (IPZ …) eta RAZ jaunak (IPZ …) ez dute inolako interesik jada badutena lortu nahi dutenean, intendenteak baitira jada, eta arrazoi handiagoz egiaztatzen da interesik eza haientzat erabilgarritasun edo probetxu txikiagoa duen emaitza bat lortu nahi dutenean; izan ere, egintza berrikusteak beste deialdi bat onartzea baino ezin du ekarri, dagokion hautaketa-prozesua gainditu beharrarekin, prestakuntza-ikastaro bat eta praktikaldi bat egin eta gainditu beharrarekin, aipatu izendapena lortzeko.

				Euskal Herriko Poliziari buruzko uztailaren 17ko 4/1992 Legeak (51., 53.1 eta 54.1 artikuluak) eta Euskal Herriko Poliziaren hautaketa- eta prestakuntza-araudia onartzen duen uztailaren 19ko 315/1994 Dekretuak (28. artikulua eta hurrengoak) Euskal Autonomia Erkidegoko Polizia osatzen duten kidegoetan sartzeko prozeduraren barruan aurreikusten dute, beste fase bat bezala, prestakuntza-ikastaroak eta praktikaldiak egiteko aukera. Ikastaro-praktikaldiok baztertzaileak izango dira, banaka hartuta, eta gainditzen ez baditu, izangaia automatikoki baztertuko da hautaketa-prozesutik, eta dagokion eskalan sartzeko izan ditzakeen eskubide guztiak galduko ditu.

				Araudi hori aplikatuz idatzi ziren Ertzaintzako Eskala Goreneko intendente kategorian sartzeko hautaketa-prozeduraren oinarriak, eta deialdiak, berriz, Euskal Autonomia Erkidegoko Polizia Ikastegiko zuzendariaren 2011ko uztailaren 18ko Ebazpenaren bidez egin ziren, baita Polizia eta Larrialdietako Euskal Akademiako zuzendari nagusiaren 2014ko urriaren 10eko Ebazpenaren bidez ere.

				Horregatik, deuseztasuna baietsiz gero, biek jasandako lesioaren konponketa honetara mugatu beharko litzateke: beste deialdi bat egiteko eskubidea aitortzera, proba psikoteknikorako beste oinarri batzuekin.

				Azken batean, berrikuspena onartuz gero, Administrazio eta Zerbitzuetako sailburuordearen 2015eko uztailaren 30eko Ebazpenaren bidez egindako intendente-izendapenari helburu bera duen beste prozedura batean parte hartzeko eskubidea gehituko litzaioke, eta horrek ez du zentzurik, izendapena behar bezala formalizatuta baitago, sartzeko eskatutako baldintzekin bat etorriz, prestakuntza-ikastaroa eta praktikaldia data horretan osatu eta gainditu direlako.

				Laburbilduz, ez da ikusten zein izan zitekeen egintzaren deuseztasunak haien eremu juridikoan izan zezakeen ondorio positiboa edo negatiboa, egungoa edo etorkizunekoa, egiazkoa.

				Egoki da aipatzea Auzitegi Gorenaren 2011ko maiatzaren 30eko epaia (RJ 2011/4826). Auzitegi Gorenak egiaztatu duenez, nahiz eta AAJLk ez duen zuzenean aurreikusi legitimazioa galtzea legitimazioak oinarri duen interesa gerora galtzeagatik, PZLren 22. eta 413. artikuluek ─sistematikoki interpretatuz gero, aplikazio osagarrikoak baitira─, “prozesua” amaitzeko arrazoitzat babesten dute legitimazioa gerora galtzea, legitimazioak oinarrian zuen interes legitimoa galtzeagatik, uziak prozesutik kanpo asetzeagatik edo beste edozein arrazoirengatik.

				Kasu hartan, errekurtsogilea karrerako funtzionarioa zen osoko bilkuraren erabaki bat, lanpostuen zerrenda aldatzekoa, aurkaratu zuenean, eta horretarako legitimazio osoa zuen, baina, ondoren, ezintasun iraunkor osoko egoera aitortu zioten, funtzionario-izaera galduta; beraz, ezin izango zuen onurarik lortu, ez eta kalte batetik libratu ere, jurisprudentziak legitimazioa izateko eskatzen duen moduan.

				Egintza eman zenetik, aldaketak izan dira legitimazioa dakarten gertaeretan, halako moldez non, Ertzaintzako Eskala Goreneko intendente izendatu zituztenetik, ez baitzuten interesik izendapen hori lortzeko beste hautaketa-prozesu batean parte hartzeko.

				205/2019 ABJI, par.: 49-69

				 

				B) Ondare-erantzukizuneko erreklamazioak

				Erreklamatzeko epea

				Batzordearen ustez, pazienteak jasandako sufrimendua edo gaixotasuna guztiz sendatzerik ez dagoen kasuetan, gaixotasunaren eta haren sekuelen behin betiko irismena zehazten edo objektibatzen denetik hasten da erreklamatzeko epea; izan ere, gertaturiko kaltea ─bilakaeran eta zehaztapenean aurreikusteko modukoa─ une horretan kuantifika daiteke.

				Horregatik, sekuelen behin betiko irismena zehaztu ondoren, pazienteak gerora jasotzen dituen tratamenduek, baldin eta tratamendu horiek bere egoera hobetzera edo osasunean edo gaixotasunaren progresioan gerora sor daitezkeen konplikazioak saihestera bideratuta badaude, sekuelen irismena aldatu gabe, ez dute preskripzio-epearen zenbaketa etengo.

				11/2019 ABJI, par.: 36-37

				 

				Erreklamatzeko akzioa epearen barruan egikaritzeari edo ez egikaritzeari buruz egiten dugun azterketan, espedienteak emandako datuen balorazioa egin ondoren, eta prozeduran emandako txostenekin, Batzordeak uste du EAR andreak bazekiela, 2016ko uztailaren 5erako, orain erreklamatzen ari den ondorio lesiboa egonkortu zela. Ondorio hori ateratzeko, bereziki erabakigarria da data horretako txostena, … Institutuko … doktoreak emana: “Esan daiteke haren egoera sekuela behin betiko eta kronikoan dagoela”.

				Ondoren, 2016ko urriaren 6an GSINi egindako mediku-txosten proposamenak ere ondorioztatu zuen istripuaren datatik lau urte eta erdi igaro ondoren muga gisa “kirurgia-artrodesi finkatua” eta “sendatzeko tratamendu-neurriak agortuta” dituela, eta ondorio hauek dituela: ezker orkatilako Chopart-en giltzaduraren artrodesia eta orbain kirurgikoak.

				Ildo beretik, … Ospitaleko traumatologia Zerbitzuaren txostenak, 2017ko abuztuaren 25ekoak ─Donostiako … zenbakiko Lan Arloko Epaitegiaren 2017ko irailaren 29ko 279/2017 Epaian aipatua, EAR andrearen lan-istripuaren ondoriozko ezintasun iraunkor osoa deklaratzen baitu─, zehazten duenez, EAR andreak hondar-koadro kliniko hau du: “Chopart-en giltzaduraren artrodesia ezker oinean. Artropatia giltzadura kuneo-nabikularrean. Antsietate- eta depresio-nahasmendu mistoa”. Txosten horretan oinarritzen da epaitegiak lan-istripuagatiko ezintasun iraunkor osoa deklaratu izana.

				Laburbilduz, 2016ko uztailaren 5a (edo, erreklamatzailearentzat kasurik onenean, 2017ko abuztuaren 25a) da ondare-erantzukizuneko akzioa egikaritzeko hasiera-eguna (dies a quo), eta 2018ko irailaren 4ra arte atzeratu zen, eta preskribatuta zegoen ordurako.

				Batzordearen ustez, ezin da onartu erreklamatzaileak akzioa epearen barruan egikaritu izanaren alde aurkeztu duen argudioa; izan ere, horren arabera, “Ezintasun iraunkor osoa aitortzen duen epaiaren irmotasunarekin lortzen da kalte ekonomikoaren berri izatea eta haren zenbatespena; izan ere, une horretan, langileak ezin zuen polizia-lanbidean jarraitu, eta, ondorioz, Donostiako Udaleko funtzionario-izaera galdu zuen, baita lanbide-karrera eta postuari zegozkion soldatak ere. Gainera, istripuak eragindako muga fisikoen ondorioz lan-merkatuan sartzeko zailtasunak ditu, eta horrek beste lan bat aurkitzeko aukerak murrizten dizkio”.

				Egia da Donostiako Lan-arloko … zenbakiko Epaitegiaren 2017ko irailaren 29ko 279/2017 Epaiak deklaratu zuela EAR andreak ezintasun iraunkor osoa zuela lan-istripuagatik, baina horrek ez du esan nahi epai hori jakinarazteko unean hasiko zenik ondare-erantzukizuneko akzioa egikaritzeko epea.

				Auzitegi Gorenaren 2012ko ekainaren 11ko epaiak (RJ 2012\7328) gogorarazten duenez, jarduera sanitarioaren ondoriozko ondare-erantzukizuneko kasuak aztertzean, Auzitegi Gorenak doktrina bat finkatu du, zeinaren arabera “gaixotasunaren izaera kronikoak edo jarraituak ez du eragozten bilakaeraren une jakin batean ezagutzea gaixotasunaren irismena eta behin betiko sekuelak edo, gutxienez, konpondu nahi diren sekuelak (epaiak: 2009ko abenduaren 12koa, 2010eko abenduaren 15ekoa eta 2011ko urtarrilaren 26koa) (…), ezta jada zehaztutako egoera gerora aitortu edo aldatu izanari dagokionez ere, lanaren eta Gizarte Segurantzaren ondorioetarako, eta hori paradoxa hutsa baino ez da aurrez zehaztutako emaitza kaltegarri beraren ondoriozko administrazio- eta gizarte-prozeduren aldibereko izapidetzean, eta ezin da berriro ireki aurreko une batean behin betiko zehaztutako sekuelari buruzko erreklamazioa, nahiz eta tratamendua jaso behar izan oraindik, gerora egiteko tratamendua edo azterketa periodikoak”. Hala adierazi du Auzitegi Gorenak 2011ko maiatzaren 11ko epaian (RJ /2011/4848).

				Auzitegi Gorenaren 2013ko apirilaren 29ko epaiak (RJ 2013\3799), aipatzen duen jurisprudentzian oinarrituta, eta adierazitako zentzuan, hau ondorioztatzen du: “Ezinezkoa da zenbatzea GSINren ebazpena ematen denetik … izan ere, horrek ez du zerikusirik lesioen egonkortzearekin”.

				Jurisprudentziaren doktrina horren arabera, horrela jokatu behar da; izan ere, aipatutako epaiek adierazten duten bezala, “Erreklamazio-epea ezin da mugarik gabe irekitzat jo, ondoz ondoko kontrol-bisiten ondorioz, baldin eta bisita horiek ez badagozkio bestelako pairamenak, aurrekoen norainokoa eta ondorioak ezartzean aurreikusitakoez bestelakoak, agertzeari edo larriagotzeari. Bestela, interesdunaren esku utziko litzateke erreklamaziorako epea ezartzea, eta hori ez dator bat legegilearen aurreikuspenekin, akzioa aldi baterako exijentzia horri lotzen baitzaio” [denen erakusgarri, Auzitegi Gorenaren 2009ko ekainaren 30eko epaia (RJ 2009\6860)].

				Erreklamatzaileak, bere alegazio-idazkian, preskripzioari dagokionez, uste du bere akzioa ez dela preskribatu, eta Auzitegi Gorenaren bi epairen kopia aurkeztu du bere argudioen alde.

				3. salaren epaia, 2017ko maiatzaren 10ekoa (Rec. 202/2016), ez dago Batzorde honen jarreraren aurka; izan ere, dies a quo delakoa sekuelen diagnostikoa behin betikoa den datan kokatu behar dela dio.

				Eta 4. salaren 589/2017 epaiak, 2017ko uztailaren 5ekoak, honako hau ondorioztatzen du: “Jasandako lesioak finkatzeko prozedura judizial bat baliatzen denean, epea prozedura hori amaitzen denetik aurrera hasiko da zenbatzen, GSINek aldez aurreko bidean emandako ebazpena ez zelako irmoa izan harik eta aipatutako epaia Lan Arloko Salak eman arte, eta irmotasun horretatik baino ezin izango zen preskripzio-epe hori zenbatzen hasi”.

				Hala ere, eta ebazpen-proposamenak jasotzen duen bezala, Auzitegi Gorenaren azken jurisprudentzia, preskripzioari dagokionez, duela gutxiko apirilaren 4ko 463/2019 Epaian zehaztu da (RJ 2019/1286), zeinaren helburua baita zehazki finkatzea ea laneko ezintasuna (administratiboa edo judiziala) deklaratzea dakarren istripu baten edo osasun-prestazio baten ondoriozko sekuelengatiko ondare-erantzukizuneko erreklamazioetan, erreklamatzeko urtebeteko epearen dies a quo delakoa sekuelak behin betiko egonkortu ziren egunean kokatu behar den, edo ezintasun egoera hori deklaratzen duen administrazio-ebazpenaren egunetik edo gizarte-arloko epai irmoaren egunetik, interesduna jakitun dela.

				Epaiak interpretazio-irizpide gisa ezarri du dies a quo delakoa, kalte fisiko edo psikikoen ondoriozko ondare-erantzukizuneko akzio bat egikaritzeko urtebeteko epea zenbatzeko, sendatzearen edo sekuelak egonkortzen diren egunean hasiko dela, alde batera utzita, ondorio horietan oinarrituta, lanerako ezintasunaren espedientea jarraitzea, emaitza administratiboa edo judiziala edozein izanda ere.

				Kasu honetan, azaldutakoa ikusita, sekuelak guztiz zehaztu ziren … doktorearen 2016ko uztailaren 2ko txostenean ezarritakoaren arabera, eta ondorioztatzen da “behin betiko sekuela kronikoa” dela; beraz, erreklamazioa jartzeko epea 2017ko uztailaren 2an amaitu zen.

				Laburbilduz, Batzordeak uste du EAR andreak 2018ko irailaren 4an egikaritu zuen akzioa preskribatuta dagoela, APELen 67.1 artikuluan aurreikusitako epea gainditu duelako.

				133/2019 ABJI, par.: 33-48

				 

				Erreklamazioa aurkezteko epeari dagokionez, erreklamatzailearen ustez, erreklamazioa APELen 67.1 artikuluak aurreikusitako urtebeteko epearen barruan jarri da, ez delako epe hori igaro ondorio kaltegarria agertu denetik. Ulertzen du, beraz, osasun-administrazioak preskribatutzat jo dituen atzerapenen zatian, eskaria partzialki ukatu diotenean gauzatzen dela kaltea. Hala ere, preskripzioa ulertzeko gutxieneko zorroztasuna baliatuz gero, ezinezkoa da haren tesia aintzat hartzea, ageriko arrazoiengatik.

				Enplegatu publikoen ordainsari-eskubideak, kasu honetan Osakidetzako estatutupeko langileenak, hilez hil sortzen dira. Jurisprudentziak nomina bakoitzaren izaera berezia eta autonomoa onartzen du [1985eko urtarrilaren 18ko epaia (RJ 1985, 404), apirilaren 20koa (RJ 1993, 2849) eta 1993ko maiatzaren 21ekoa (RJ 1993, 3961), eta 2009ko abenduaren 10ekoa (RJ 2009, 6612)], eta, beraz, ordainsari horiek “segidako traktuko harreman batean kokatzen ditu, non ordainketa-egintza bakoitzak aldi desberdinetan emandako zerbitzuak ordaintzen dituen, eta horiekin batera joan daitezkeen ordainsariok sorrarazi dituen funtzionarioaren ezaugarri desberdinak”.

				Aztertzen ari garen ikuspegitik, izaera autonomo horrek esan nahi du nomina bakoitzean sartutako ─edo aitortu gabeko─ zenbatekoak erreklamatzeko eskubidea ere autonomoa dela; horregatik da zuzena osasun-administrazioaren jarduketa, erreklamatzaileari aitortu baitio eskubidea duela bere erreklamazioa aurkeztu aurreko lau urteei dagokien ordainsari-osagarria kobratzeko, Euskal Autonomia Erkidegoko Ogasun Nagusiaren Antolarauei buruzko Legearen testu bateginak (EONAL), azaroaren 11ko 1/1997 Legegintzako Dekretuaren bidez onartuak, 47. artikuluaren indarreko idazketan aurreikusitakoaren arabera.

				Orain erreklamatzen den gainerakoari dagokionez (2010etik 2012ra), ondare-erantzukizuneko akzioaren preskripzioa berretsi baino ezin da egin, haren egokitasuna alde batera utzita; izan ere, APELen 67.1 artikuluan aurreikusitako urtebeteko epea banaka zenbatu beharko litzateke hileko nomina edo sortzapen bakoitzerako.

				187/2019 ABJI, par.: 21-24

				 

				Instrukzioa

				Hala ere, espedientean ez dago jasota eragindako zerbitzuaren txostena (H1 Ospitaleko Erradiologia Zerbitzua). Bai, ordea, H1 Ospitaleko Traumatologia Zerbitzuaren txosten bat. Txosten horrek, erreklamazioarekin zerikusia badu ere, ezin du ordezkatu H1 Ospitalean inplikatutako erradiologia-zerbitzuari eskatu zaiona, APELen 81.1 artikuluak eskatzen baitu, erreklamatzaileak egindako erreklamazio zehatza ikusita; izan ere, erreklamatzaileak aipatzen dituen kalteak lotzen ditu erradiologia-zerbitzu horren 2017ko ekainaren 15eko egintza medikoarekin (zerbitzu horrek egindako ohar klinikoan jasota dagoenez: “lidokainarekin zizailatzea eta, ondoren, Celestoneren 0,5 disoluzioa eta serum fisiologikoaren 0,5 instilazioa neuroma bakoitzean”).

				Ikuskatzaile medikoak berariaz adierazi duenez, 2018ko irailaren 26an eskatu zion espedientearen instruktoreari txostena eska ziezaiola erradiologia Zerbitzuari (Batzordeak egiaztatu du, gainera, aldez aurretik eskatu zitzaiola, instruktoreak 2018ko maiatzaren 15ean hartutako erabakiaren bidez), eta eten egin zuen bere txostena egitea. Hala ere, azaroaren 5erako jaso gabe zegoen oraindik, eta, beraz, ikuskatzaile medikoak egun horretan bertan eman zuen txostena, eskatutako txostenik gabe.

				Prozedura-iteraren aurreko kontakizunean ikus daitekeenez, bidalitako espedienteak eta ebazpen-proposamenak ez dute kontuan hartu eragindako zerbitzuaren txosten hori, eta oinarritzat hartu dira Ikuskaritza Medikoak espedienteko beste dokumentu batzuetatik eta bere trebetasun teknikotik ateratako ondorio batzuk.

				Horrek esan nahi du, kasu honetan, ebazpen-proposamenak ez dituela zehazki aztertzen ustez kaltegarria den egintza medikoan gertatu ziren inguruabarrak, praxi medikoari buruzko prozeduran eztabaidatutako gaiekin zerikusia dutenak.

				Horiek horrela, Batzordeak uste du, bere iritzia eman baino lehen, osatu egin behar dela espedientea kasu honetan zerikusia duen osasun-zerbitzuaren nahitaezko txostenarekin, hau da, H1 Ospitaleko Erradiologia Zerbitzuarenarekin; txosten hori, egin-eginean ere, erreklamazioak eskatutakoa kontuan hartuta eman behar da, eta EFF andreari 2017ko ekainaren 15ean eman zioten sorospen zehatzari dagokionez. Txosten hori eman ondoren, instruktoreak Ikuskaritza Medikoari helarazi beharko dio, hark balora dezan, eta, ondoren, beste entzunaldi-izapide bat irekiko zaio interesdunari, eta dagokion ebazpen-proposamena emango da.

				1/2019 ABJE, par.: 9-13

				7. kapitulua. ONDARE-ERANTZUKIZUNA, ADMINISTRAZIOARENA

				I. Gai orokorrak

				Sopelako … egoitza-sektorean egindako hirigintza-kudeaketaren prozedurazko zenbait urratsen jakinarazpenik eza argudiatzen da, eta horrek alegaturiko kaltea eragin du: RMA jaunak ezin izan du (i) jabetza soilean duen lurraren balorazioa aurkaratu (ama izaki gozamenduna), ez eta (ii) jaso ere konpentsazio-proiektuan lur horretarako finkatu zuten zenbatekoa (19. 319,32 €), amari ordaindu baitio dena konpentsazio-batzordeak.

				Beraz, egokitzat jotzen den lursailaren balorazioa (26.000 €) eskatzen da kalte-ordain gisa.

				Asmo horri eusteko erabilitako titulu edo oinarri juridiko bakarra ondare-erantzukizuna da.

				Planteamendu hori zuzena balitz, ondare-erantzukizuneko betekizunak dauden ala ez eztabaidatu beharko litzateke, zehazki, akzioa epearen barruan gauzatzea, udalari egoztea, kausalitate-harremana eta ustez eragindako kaltearen antijuridikotasuna, etab.

				Hala ere, izapidetutako prozedurak horri buruzko elementu zehatzik ez badu ere, erraza da ohartaraztea bidalitako espedientetik bestelako kontzepzio bat agertzen dela uziaren inguruan.

				Azaldu ditugun egitateek erakusten dutenez, erreklamazioaren xedea da RAM jaunari ordain diezaiotela zenbateko hau: haren ustez eta onetsitako konpentsazio-proiektuaren esparruan, jabetza soilean duen lurrak balio duena.

				Egitateek erakusten diguten uzia ─ondare-erantzukizunaren bidetik izapidetua─ hirigintza-kudeaketako arauekin ebatzi behar da.

				Gauzak horrela, erraz uler daiteke formulatutako uzia ez dela ondare-erantzukizunaren eremukoa.

				Batzordeak etengabe aplikatzen duen doktrinaren ildotik, ondare-erantzukizunaren institutua ezin da erabili kalte-ordainen uziak ebazteko, baldin eta ordenamenduak berariazko institutu eta prozedurak aurreikusi dizkien egitatezko kasuak eta balorazio juridikoak badira.

				Ondare-erantzukizuna ezin da jo, ezta interpretatu ere, kalte-ordainerako edozein uzi planteatzeko institutu gisa; planteamendu-akats hori gertatu da aztertzen ari garen kasuan, erreklamatutako zenbatekoaren arrazoia ez dagoelako Administrazioaren funtzionamendu txarraren barruan; aitzitik, erreklamatzailea da Sopelako udalerriko … egoitza-sektorearen hirigintza-kudeaketak eragindako lursail baten jabe soila.

				Kasu honetan, Administrazioaren ondare-erantzukizunaren berezko alderdietatik oso urrun dauden bi alderdi aztertu behar dira.

				Hala, lehenik eta behin, RAM jaunak adierazi du ez dagoela ados bere lurra baloratzeko erabili den kopuruarekin (ez dago ados erabilitako parametroekin, eta bere ustez konpentsazio-proiektuan aplikatu behar zitzaizkion parametroak proposatu ditu).

				Uziaren alderdi horretan sartzeko, konpentsazio-proiektuan lurrak baloratzeko erabaki diren elementuak aztertu behar dira, jarduketa-sistemak arautzen dituzten arauen esparruan (zehazki, konpentsazio-sistema ─gaur egun, hitzarmen-sistema, Lurzoruari eta hirigintzari buruzko ekainaren 30eko 2/2006 Legearen 160. artikulua eta hurrengoak─).

				Eta, bigarrenik, erreklamaziogileak, lurraren jabe soilak, ikusi du bere amari ordaindu zaiola osorik konpentsazio-proiektuan finkatutako zenbatekoa, jabetzat jo baitute, gozamenduna baino ez bada ere.

				Ikuspegi horrek agerian uzten du, berriro ere, ondare-erantzukizuna ez dela egokia planteatu diguten kasua konpontzeko; izan ere, ezin da erreklamatzailearen eskubidea aitortu, amaren eskubidea ukatu edo modulatu gabe, eta, beraz, amaren eskubidea aitortu zuen egintzari eragin gabe.

				Eta, azkenik, RAM jaunari jarduketa jakin batzuen berri eman ez izana, jarraitutako hirigintza-prozesua gauzatu bitartean, eta inguruabar horretatik atera daitezkeen ondorioak ere ezin dira, eta ez dira, ezta ere, ondare-erantzukizuneko prozedura batean argitu behar, kasu honetan egindako planteamenduaren arabera.

				Gainerakoan, Batzordeak ez du datu nahikorik jakiteko erreklamaziogileak oraindik ere aukera duen ala ez onartzen ez duen balorazioa finkatu zuen egintza aurkaratzeko prozedura hasteko, eta, horretarako, beste gauza garrantzizko batzuen artean, hauek aztertu beharko lirateke: gurasoen egoitzan egindako jakinarazpenak (lurraren gozamendunak zirenak), gurasoek Konpentsazio Batzordearekin izan zuten etengabeko harremana, ea deuseztatu behar ote den (osorik edo zati batean) Konpentsazio Proiektuan finkatutako zenbatekoa gozamendunari ordaintzea erabaki zuen egintzat, eta, hala badagokio, erreklamaziogilearen eskubidea aitortzen duen beste egintza bat eman behar den ala ez, gozamendunarena ere kontuan hartuta.

				Egia esan, Batzordeak ziurtasun osoz egiaztatu duen gauza bakarra da eragindako lursailaren gozamendunari ordaindu zaiola Konpentsazio Proiektuan erabakitako zenbateko osoa, jabe soilaren eskubidea alde batera utzita.

				Argi dago arazo horren konponbidea ez dagokiola ondare-erantzukizunaren institutuari. Erreklamaziogileak bere esku dituen aurkaratze-bideetara jo beharko luke, edo, bestela, administrazio publikoek eskubideak aitortzeko bere egintzak berriro aztertzeko dituzten bideetara, behin gertatutako akatsa egiaztatuta.

				Hau ere adierazi behar dugu, egitateetan azaldu dugunaren ildotik, SMM andreak konpentsazio-batzordeko abokatuei adierazi diela prest dagoela planteatutako egoera konpontzeko akordio batera iristeko; horri esker, errazago berrezarriko litzateke RAM jaunaren eskubidea, 19.319,20 €-ko zatia jasotzeari dagokionez, alde batera utzi gabe harekin ados ez badago egoki iritzitako errekurtsoak jarri ahal izatea.

				Azaldutako arrazoi guztiei, azken arrazoi bat gehitu behar zaie. Horren arabera, ondare-erantzukizunaren bidea ez da egokia; izan ere, bide hori onartuz gero, honako hauek egin beharko lirateke: (i) gutxienez okerrekoa den ordainketa bat baliozkotzea (gozamenduna baino ez zenari zenbateko osoagatik egindakoa); eta (ii) Sopelako Udala behartzea diru-kutxa publikoetatik atera ezin den zenbateko bat ordaintzera, baizik eta Sopelako udalerriko … Egoitza Sektorean aplikatutako hitzarmen-sistemaren berezko onura eta kargak ekitatez banatzetik.

				Behin ondorioztatuta Administrazioaren ondare-erantzukizunaren institutua ezin zaiola kasu honi aplikatu, ezin dira aztertu institutu horren prozedurazko alderdiak eta alderdi substantiboak.

				Azaldutako guztiagatik, bidezko da ondare-erantzukizunaren erreklamazioa ezestea.

				21/2019 ABJI, par.: 37-59

				 

				II. Kaltea

				Azkenik, erreklamazioaren abiapuntua da preskripzioaren ondoriozko galera ekonomikoa kalte espezifiko eta ordaingarritzat jotzen duela, eta ahaztu egiten du ondare-erantzukizuna sortzeko baldintzetako bat dela jasandako kalteak antijuridikoa izan behar duela, partikularrak legearen arabera kalte hori jasateko betebehar juridikorik ez izatearen ildotik (Sektore Publikoaren Araubide Juridikoaren urriaren 1eko 40/2015 Legearen 32.1 artikulua).

				Preskripzioaren kasuan, ordea, ezin da antijuridikotzat jo eskubidea egikaritzeko eskubidea galtzen duenaren galera ekonomikoa, ordenamendu juridikoak berak aurreikusten baitu ondorio hori, akzioaren titularrak jarduerarik egiten ez badu. Horregatik, hain zuzen ere, arauak ─EAEONALen testu bateginaren 47. artikuluak─ ezartzen du akzio hori egikaritzeko epea.

				Iraungitzeko preskripzioak eragindakoak, beraz, behartuta daude bere jarduerarik ezaren ondorioak jasatera, Konstituzioaren 9.3 artikuluan aurreikusitako segurtasun juridikoa baitute azken oinarri.

				187/2019 ABJI, par.: 26-28

				 

				III. Kalte-ordaina

				A) Kalte materialak

				Batzordeak uste du erreklamaziogileek aurkeztutako lanak eta obrak Administrazioak eragindako kalteaz harago doazela, eta hobekuntzak sartu dituztela, udalaren jarduketarekin beharrezko loturarik ez dutenak; beraz, bi balorazioen arteko diferentzia ikusita, arrazoizkoa eta funtsatua iruditzen zaigu udalak onartutako 6.157 euroko zenbatekoa.

				184/2019 ABJI, par.: 22

				 

				B) Kalte morala

				Erreklamatzaileak kasu honetan alegatu duenez, ordaintzeko moduko kaltea da, funtsean, maite duen pertsonaren heriotzagatik jasandako pretium doloris kalte morala, eta aipatu legegintzako errege-dekretuaren baremoaren arabera ezarri du lortu nahi den kalte-ordaina, eta erakunde autonomoak ez du beste proposamenik egin, ez baitu ondare-erantzukizunik onartu.

				Kalte moralei dagokienez, jurisprudentziak behin eta berriz adierazi izan duenez, afektiboak eta pretium doloris erakoak direnez, ez dute parametro edo modulu objektiborik. Balorazio uniformerako irizpiderik ez dagoela pentsatuta (eta baremoa zirkulazioaren esparrutik kanpo lotesle ez dela, adierazitakoaren arabera), egia esan, asmoa ezin da izan jasandako kalte moralak guztiz ordaintzea, baizik eta kaltea jasan dutenei arrazoizko erreparazioa ematea, jasandako kalte moralari egokitua (esaten da kalte moralarengatiko kalte-ordainak ez duela erreparaziorik ematen, konpentsazioa baizik).

				Kontzeptu horrengatiko kalte-ordainaren zenbatekoak beti izango du nolabaiteko osagai subjektiboa, Auzitegi Gorenak behin eta berriz esan duen bezala, zeinak azpimarratzen baitu kasu bakoitzaren inguruabarrak kontuan hartuta eta ekitate-plano batean finkatu behar dela (Euskal Autonomia Erkidegoko Justizia Auzitegi Nagusiaren ekainaren 29ko 620/2000 epaian ─RJCA 2000\2114─ Auzitegi Gorenaren beste epai batzuk aipatuta).

				Adierazitako erreserbak gorabehera, Batzordeak kalte-ordaina kalkulatzeko abiapuntutzat hartu du adierazitako baremoaren arabera erreklamatzaileak finkatu duena, baina orientaziorako erreferentzia gisa bakarrik. Baina Batzordeak, era berean, kontuan hartu behar du kalte-ordainaren quantuma zehazterakoan kaltegabetasun printzipioari begiratu behar zaiola, administrazio publikoen ondare-erantzukizunaren eremuko zeregin hori arautzen baitu.

				Alde horretatik, gure zeregina da egiaztatzea baremo orientagarriari (edo beste kalkulu-sistema bati) buruz egindako kuantifikazioak kasuaren inguruabarrei erantzuten dien eta, beraz, jasandako kalte-galeren kaltegabetasun-printzipioa errespetatzen duen.

				Horri dagokionez, Batzordeak ikusi du erreklamatzaileak lortutako zenbatekoa baremoa automatikoki aplikatzearen emaitza dela, kasu honetan dauden beste inguruabar batzuk kontuan hartu gabe.

				Horrela, lortu gabeko irabaziak ordaintzeko uzia sartu da, eta, doktrina finkatuaren arabera (baremoak ezartzen duena alde batera utzita), irizpide murriztaile baten arabera hartu behar da beti, eta, gainera, kasu honetan, alargunak senarraren diru-sarrerekiko duen mendekotasuna egiaztatu behar da, eta, beraz, baita benetan jasandako galera ere (adibide gisa, zer eragin izan duen diru-sarrera horiek kentzea egoitzaren gastuak edo egoeraren ondoriozkoak ordaintzera bideratutako zenbatekotik, halakorik izan bada).

				Era berean, ohartarazi behar da aipatutako min morala baloratzeko hainbat gertakari hartu behar direla kontuan: hildakoaren adinaz gain, haren osasun-egoera eta bizi-itxaropenak, baita pertsona horrekiko mendekotasun-, bizikidetza- eta afekzio-harremanak ere, besteak beste.

				Kalte moralaren kontzeptu horrengatik ematen den kalte-ordaina finkatzeko dauzkagun datuak honako hauek dira: AUF jaunaren adina (… urte hil zenean), haren osasun-egoera delikatua (askotariko patologia larriekin eta tratamenduan, ospitalearen txostenek adierazten duten bezala), 2008az geroztik izandako narriadura kognitibo larria, eta gaitz horien sendaezina (familiak aitortzen du osasun-egoera narriatua duela) eta ospitaleratzea. Foru Aldundiak proposatuta, aitortutako mendetasun-mailaren arabera (handiena).

				AUF jauna zer egoeratan zegoen ikusita, Bizkaiko Foru Aldundiak III. mailako mendeko handitzat jo zuen, eta horregatik zegoen egoitzan ingresatuta (zentroko langileen laguntza behar zuen eguneroko bizitzako jardueretarako), familiarekin bizi gabe (ez da ezer esaten mendekotasun ekonomikoari eta aurretik seme-alabekin izandako bizikidetza-harremanei buruz), eta uste izatekoa da, narriadura kognitiboaren garrantzia ikusita, zailtasunak izango zituela komunikatzeko eta gainerakoekin elkarrekintzan aritzeko.

				Era berean, Batzordeari gehiegizkoa iruditzen zaio kalte partikularra onartzea (eta baloratzea) 8/2004 Legegintzako Errege Dekretuan aurreikusitako gehieneko ehunekoan, hau da, % 75ean (Bizkaiko Foru Aldundiak AUF jaunaren alargunari aitortutako desgaitasuna kontuan hartuta).

				Batzordearen ustez, kasu honetan, neurriz kanpokoa da kontzeptu hori sartzea, lortu nahi duen helburua kontuan hartuta: “Biktimaren heriotzak kaltetuaren bizitzan eragiten duen aldaketa hautemangarria konpentsatzea” (aipatutako legegintzako errege-dekretuaren 69. artikulua).

				Jarraibide horri dagokionez, kontuan hartu behar da alargunak (gaur egun … urte ditu) ere baduela aitortutako desgaitasun bat, 75 balioarekin (dirudienez, zaintzaile ez-profesional batek laguntzen dio, lehen aipatutako 58155/2015 Foru Aginduaren arabera, 2013. urteko balorazio-eskaerari dagokionez), eta ez dagoela inolako ikuspegirik senarrarekin batera bizitzeko, eta horrek ere ezin diola zaintzarik eman.

				Batzordearen ustez, aipatutako inguruabarrak aintzat hartzeko, erreklamaziogileak finkatutako kalte-ordaina egokitu behar da, kaltegabetasun-printzipioaren arabera. Eta egokitzat jotzen du familiako kide bakoitzarentzat eskatutako zenbatekoa % 60 murriztea, inguruabar horien araberako arrazoizko eta proportziozko kalte-ordaina lortzeko.

				124/2019 ABJI, par.: 87-100

				 

				Kalte antijuridikoa dagoela onartuta, haren inguruak eta norainokoa aztertu behar ditugu orain. Horri dagokionez, jasandako kaltea identifikatzen du erreklamazioan, Estatu Kontseiluak eutsi dion ildotik, eta haren 1832/2011 eta 230/2007 Irizpenak aipatzen ditu.

				Honela transkribatzen da: “desagertutako pertsona baten heriotzaren berri ez izateak sufrimendu gehigarri bat, heriotzak berez dakarrenaz bestelakoa, ekar diezaieke harekin lotura afektiboak dituztenei, ezjakintasun horrek pertsonaren egoerari buruzko ziurgabetasuna luzatzea dakarrelako, eta gerta daitekeelako Estatu Kontseiluak 230/2007 irizpenean ‘oinarrizko erruki- eta errespetu-betebeharrak’ deitu zienak gauzatzeko aukera zapuztea, normala baita hildakoaren oroimenari eskaini nahi izatea, familia-inguruan normaltasun afektiboko inguruabarrak gertatzen direnean”.

				Jasandako kaltearen frogari dagokionez, berretsi egiten da, era berean, Estatu Kontseiluaren irizpen horretan adierazitakoa kalte materialaren berezko frogabideen baliokideak eskatzeko ezintasunari buruz, erreklamatzailearen aldetik omisiorik edo utzikeriarik ez dagoenean, argudiatu baitute RPF jaunaren familiak bere esku zeuden ekintzak garatu zituela desagerpena argitzeko.

				RPF jaunaren amak izandako ospitaleratzeari buruzko txosten medikoaren kopia erantsi da (2001eko ekainaren 9tik 30era). Txosten horretan, aurrekarien artean, honako hau jasotzen da: “… Osasun Mentaleko Zentroan [OMZ] egon zen tratamenduan, duela 10 urte seme bat galdu zuelako. Bere arrebak 18 urte zituela bere buruaz beste egin izana. Harrezkero, depresio-gertakari errepikakorrak izan ditu. Ohiko tratamendu psikiatrikoa …”. Ospitaleratzeko arrazoiei dagokienez, honako hau adierazi dute: “Azken hilabeteetan jokabidea asaldatu eta suminkortasuna areagotu zaio. Maiatzaren 25ean bronkitis-koadroagatik kortikoideak agindu ondoren, koadro maniako bat agertu zaio, anbulatorioan kontrolatu ezina, eta eragin handia du lan-, gizarte- eta familia-eremuan izandako jokabidearengatik”.

				Betiere Estatu Kontseiluaren etengabeko erreferentziazko irizpenean oinarrituta, zeinak eguneko 50 euroko zenbatekoa ezarri baitzuen bigarren mailako odol-ahaidetasuneko maila baterako eta gurasoentzako eguneko 60 euroko zenbatekoa, erreklamazioak, guztira, milioi bat berrehun eta berrogeita hamabost mila bostehun eta berrogei (1.255.540) euroko kalte-ordaina eskatzen du.

				Alegatutako kaltearen kuantifikazioa aztertzean, ez dirudi arrazoibide konplexurik behar denik zifra erabat neurrigabea dela berresteko, eta ezin dela erabili baloraziorako abiapuntu edo erreferentzia gisa.

				Lehenik eta behin, adierazi behar da Estatu Kontseiluaren irizpidea ez dela loteslea, eta, Batzorde honek dakienaren arabera, identifikazioen jakinarazpenean izandako ordu, egun edo hilabeteetako atzerapenei aplikatu zaiela, inoiz ez kasu honetan gertatzen den aldi baterako (15 urte), eta hori, ondorio horietarako, inguruabar garrantzitsua da.

				Izan ere, irizpide hori aplikatzeak eragin litzakeen neurriz kanpoko ondorioei buruzko abisua eman zuen irizpen horretan emandako boto partikular batek; desproportzio hori, argi eta garbi, orain aztertzen ari garen kasuan gertatu da.

				Nahiz eta zirkulazio-istripuetan sortutako kalteen ordaina finkatzeko baremoa ez den aplikagarria administrazio publikoen ondare-erantzukizunaren esparruan, eta haren erabilera orientagarria bada ere heriotzetarako edo gorputzeko lesioetarako (urriaren 1eko 40/2015 Legearen 34.2 artikulua), eskatutako zenbatekoaren zentzugabekeriaren adibide bat ematen digu, kasu honetan.

				Baremo horren arabera, guraso bakoitzak hogeita hamar urtetik beherako seme edo alaba baten heriotzarengatik izango lukeen kalte morala ─heriotzaren ondoriozko oinarrizko galera pertsonal esaten zaio─ 72.438,56 eurokoa izango litzateke, eta anai-arreben kasuan, 20.696,73 eurokoa hogeita hamar urtetiko beherako bakoitzarengatik. Jakina, kontua ez da erreklamatzaileen pretium doloris delakoa inola ere debaluatzea, baina argi dago ekitatearen logikaren eta eskakizun oinarrizkoenen aurkakoa izango litzatekeela seme edo alaba baten heriotzak eragindako pairamen moralaren oso gainetik (hala lau, ia) baloratzea.

				Garrantzitsua da desberdintasun hori kontuan hartzea; izan ere, hemen baloratu behar den kalte morala ez da seme-alaba baten eta anai-arrebaren heriotzak eragindako mina, baizik eta seme-alabaren eta anai-arrebaren destinoari buruzko ziurgabetasunak eragindako sufrimendua, eta haren gorpuari oinarrizko erruki- eta errespetu-beharrak eman ezina familia-muinaren normaltasun afektiboaren egoeran (izan ere, datu bakar batek ere ez du aukerarik ematen zalantzan jartzeko).

				Beraz, kalte moral hutsa da, modu autonomoan sortzen dena, gertaera kaltegarri baten ondorio gisa, eta ondorio bakarrak biktimen eremu espiritualean edo moralean proiektatzen dira, eta, besteak beste, erreparazioaren arazoa dakarte. Kasu horietan, ezin da erreparazio integralaren printzipiora jo, kaltetutako ondasunak konponezinak direlako; beraz, kalte-ordaina zehazteko, kasuaren inguruabarrak haztatu behar dira nahitaez, eta arrazoizkotasun-test bat aplikatu ondoriozko zifrari; izan ere, gauza bat da sufrimendu morala ezin dela diruz konpondu, eta beste bat, kalte-ordainaren zenbatekoa arrazoizkotasun-irizpide baten mende ez geratzea.

				Laburbilduz, kalte moralarekin beti gertatzen den bezala, kasuaren inguruabarrak kontuan hartuta finkatu behar da, eta ponderazioa edo haztapena behar bezala agertu behar da motibazio-eskakizunak betetzeko.

				Kasu honetan, alegatutako kalte moralari dagokionez, egiaztatutako inguruabarrek zenbait alderdi bereiztera behartzen gaituzte.

				Batzordearen ustez, desagertutako senitartekoa non egon zitekeen ez jakiteak zekarren ziurgabetasunari lotutako pairamena, kasu honetan, nabarmen arintzen da RPF jaunak eskuz idatzitako bi gutunak kontuan hartzen badira. Tamalez, gutunok irakurri ondoren, oso urrutikoa zen RPF jauna desagertu ondoren bizirik jarraitzeko aukera, hutsaren hurrengoa ez esateagatik.

				Horrek azaltzen du, halaber, RPF jaunaren familiak ez zuela inolako ekintzarik egin (15 urtez) 2001ean egindakoez gain. Behin betiko identifikaziora arte igaro den aldian, erreklamazioak ez du horri buruzko daturik aurkezten. Argi gera bedi ez garela ari RPF jaunaren senideei huts egitea edo utzikeria egozten, baizik eta egiaztatutako inguruabarren barruan interpretatzen jokabide hori, kalte-ordainaren zenbatekoa finkatze aldera. Ikuspegi horretatik, pasibotasun hori da erreakzio normala, familiak bazekielako RPF jaunak bere bizitzari amaiera emateko borondate irmoa zuela.

				Testuinguru horretan, igarotako denbora (15 urte) ez litzateke sufrimendu morala larriagotzeko izango, RPF jauna non zegoen ez jakiteagatik, baizik eta gertaera tamalgarriaren ziurtasuna berresteko.

				Batzordearen ustez, ziurgabetasuna da, aztertzen ari garen kasua bezalakoetan, kalte morala baloratzeko faktore garrantzitsuena (izan ere, desagertutako pertsona non dagoen ez jakiteagatik gertatzen da minik handiena, bizirik edo hilda egongo den ez jakiteagatik). Hala ere, jasandako sufrimenduaren alderdi hori gutxitzeak ez du eragozten hau onartzea: RPF jaunaren ama, aita eta neba-arrebak, zalantzarik gabe, larritasun- eta deskontsolamendu-uneak bizi izan zituztela, eta ezin izan zizkiotela oinarrizko erruki- eta errespetu-betebeharrak eskaini RPF jaunari.

				Era berean, berariazko egiaztapenik ezean, egoki da uste izatea gurasoen pairamenak, objektiboki, anai-arrebena baino handiagoa izan behar duela, eta amarena, aurkeztutako dokumentazio medikoan oinarrituta, ezin dela aitarenarekin parekatu.

				Kalte-ordainaren zenbateko zuzen bat ezartzeko helburu berarekin, Batzordeak kontuan hartu behar du, akatsa gertatu arren, azkenean polizia-zerbitzuaren funtzionamendua izan zela identifikazioa ahalbidetu zuena, inoiz ez baitzuen kasua alde batera utzi.

				Horregatik guztiagatik, objektiboki ezarri denez ezinezkoa dela Estatu Kontseiluaren irizpidea aplikatzea ─identifikazioen jakinarazpenean atzeratutako egun edo hilabeteengatiko kalte-ordaina ematekoa alegia─, objektiboki neurriz kanpokoa izateagatik, oroharreko zenbateko bat zehaztu behar da, adierazitako zirkunstantziak oinarri hartuta; izan ere, Batzordearen ustez, kalte-ordainaren quantuma honako zenbateko hauetan ezartzea gomendatzen dute: 30.000 euro amarentzat, 20.000 euro aitarentzat eta 6.000 euro anai-arreba bakoitzarentzat.

				IV. Kausalitate harremana

				A) Kausak pilatzea

				Hala ere, kontuan hartu behar dugu ikuskatzaileak, bere txostenaren konklusioan, balorazio bat egiten duela … egoitzan pazienteari egin dioten kontrolari eta tutoretzari buruz. Egoitzaren baldintzak eta langileen jarduna zehatz-mehatz aztertu gabe, zalantzan jartzen du kontrol hori behar bezala egin zelakoa, eta, alde horretatik, esaten du zentro horrek ez zizkiola pazienteari beharrezko zainketak eman, eta ez zuela behar zen prozedura edo bidea zabaldu Osakidetzako medikuaren esku-hartzea eragin zuen erorikoa saihesteko.

				Balorazio horretan oinarrituta, organo instruktoreak emandako ebazpen-proposamenak hobetsi zuen jarrera izan zen GOFEren (ingresatuta zegoen egoitzan pazienteak kontrolik ez zuelako) eta Osakidetzaren arteko erruen konkurrentzia defendatzea. Amaitzeko, proposatzen du osasun-administrazioari soilik dagokiola ondoriozko kalte-ordainaren erdia ordaintzea (kuantifikatzen du), eta beste erdia GOFEri (ulertuta, gainera, ez dela erantzukizun solidarioa, AJAPELen 140.2 artikuluan aurreikusitakoaren babesean).

				Batzordearen ustez, ordea, une honetan ez da egokia instrukzio-organoaren planteamendu hori; izan ere, ikuskatzailearen iritzia gorabehera, ez dira prozedurara ekarri, beharrezko instrukzio-egintzen bitartez, Gizarte Ongizaterako Foru Erakundeari proposamenaren araberako egozpena oinarritzeko ezinbestekoak diren irizpen-elementuak.

				Egozpen hori egiteko, lehenik eta behin, egiaztatu egin beharko lirateke VNF andreari egoitzan emandako laguntza-zerbitzuaren funtzionamendu txarraren oinarri diren egitateak, eska daitekeen funtzionamendu-estandarra kontuan hartuta (eskatutako giza baliabideak eta baliabide materialak, kontuan hartuta egoitza-mota ─baimendutako edukiera, okupazioa, egoiliarren mendekotasun-maila, besteak beste─). Eta, bigarrenik, egitateak egiaztatu ondoren, aztertu beharko litzateke ea funtzionamendu txar hori emaitza kaltegarriaren konkausa bihur litekeen, eta, egiaztatuz gero, zer proportziotan ezarri eta zenbatekoa zehaztu.

				Bidalitako espedientean, Ikuskaritza Medikoak egindako azterketa zehatza baino ez dugu, emandako asistentzia medikoaren baloraziora mugatua ─dagokion espezializazioaren arabera─. Eta asistentzia horri dagokionez, egiaztatu du, lehen adierazitakoaren arabera, Osakidetzako osasun-zerbitzuek lex artis ad hoc delakoa urratu zutela, erreklamatzaileak alegatu bezala.

				Are gehiago, ikuskatzaileak zehatz-mehatz baieztatzen du bere txostenean, espedientean dagoen dokumentazio guztia kontuan hartuta egin baitu, “alde batera utzi zirela pazienteak zituen arrisku-faktoreak, eta ez zirela bere garaian agortu prozesuak eskatuko zituen diagnostiko- eta tratamendu-aukera guztiak, eta, horrenbestez, galarazi egin zela trauma osteko ondorioak eragotzi edo mugatu nahi zituzten neurri terapeutiko zehatzak ezartzeko aukera”.

				Era berean, txostenaren ondorioaren atalera eraman du hau: lex artis delakoaren arabera emandako osasun-arreta batek “diagnostiko egokia eta emaitza terapeutiko ezin hobea lortzeko behar diren bitarteko guztiak denboran eta forman edukitzea ahalbidetuko zukeela”.

				Ikuskatzaileak, beraz, lex artis delakoaren urratzean kokatzen du osasun-zerbitzuaren funtzionamendu txarra: Osakidetzako medikuak ez zion aplikatu garezur eta garuneko traumatismoetarako protokoloa horretarako baldintzak betetzen zituen pertsona bati. Eta berariaz adierazten du protokolo hori bete izan balitz, emaitza terapeutiko “optimoa” lortuko zela. Horrek esan nahi du jarduera mediko oker horretan kokatu behar dela VNF andrearen heriotzaren kausa eragilea.

				Batzordeari dagokio kontsultarako aurkeztu dioten kasua aztertzea, kontuan hartuta erreklamazioa planteatu duten baldintzak, eta ez zaio zilegi, behin jardun sanitarioaren eta eragindako kaltearen arteko kausazko lotura ezarri ondoren, beste administrazio publiko baten funtzionamendua baloratzea, prozeduraren alderdi ere ez baita.

				Organo instruktoreak uste badu oinarri sendo bat duela defendatzeko osasun-jarduera akastuna ez dela lesio ordaingarriaren kausa eraginkorra, bere tesiaren arabera, balora lezake (alderdi erreklamatzailearen uzia bete duenean) bere ustez egotz dakiokeen kalte-ordainaren zatia GOFEri berreskatzeko eskubidearen mekanismoa erabiltzea.

				Kasu honetan, instruitu dena ikusita, eta ebazpen-proposamenak onartu duenez, egiaztatuta daude alegaturiko kaltea eta erorikoaren mekanika, MMAC andreak estropezu egin baitzuen kutxetarekin, hala frogatuta geratu baita lekukoaren deklarazioaren bitartez, udaltzaingoaren txostenak eta ospitalera eraman zuen anbulantziak egindakoak berretsia.

				Era berean, egiaztatuta dago kutxetaren egoera txarra, zerbitzuaren ohiko funtzionamenduaren estandarra zehazten duen zerbitzuaren errendimendu-mailaren eskakizunarekin bat ez datorrena, eta Batzordearen etengabeko doktrinaren arabera, 2 edo 3 cm-ko desnibela duena.

				Beraz, doktrina hori aplikatuz, udalerriko espaloietan dabiltzan pertsonei kalteak eragiten zaizkienean, 3 cm-tik gorako desnibelak eragiten dituzten kalteak daudelako, kasu honetan bezala, desnibela 5 cm-ra iristen baitzen, kaltea eragin duen zerbitzuaren funtzionamendu txarra ikus daiteke.

				Hala onartzen du ebazpen-proposamenak, baina ez dator bat erreklamazioarekin, ez kausazko loturaren kontzepzio desberdinarengatik, baizik eta kaltetuaren jokabideari garrantzia emateagatik.

				Beraz, ebazpen-proposamenak % 50ean modulatzen du udal-administrazioaren erantzukizuna, iritzita MMAC andreak, bere jokabidearekin, ehuneko horretan lagundu duela kaltea gerta zedin.

				Horretarako, bi alderdi hartu dira kontuan. Alde batetik, baieztatzen da “beste edozein puntu aukeratu zezakeela pasatzeko, gertakariak egunaren argitan jazo zirelako”, eta ez zegoen estropezu egin zuen puntutik igarotzera behartzen zuen eragozpenik. Bestetik, esaten da erorikoa gertatu zela “haren etxebizitzaren inguruan, eta agerian geratzen da kontu, zuhurtzia eta arreta handiagoz ibili ahal izan zela, inguru horretako ohiko oinezkoa zelako”. Hori guztia indartzera dator lekukoaren deklarazioa, honako hau baieztatu baitzuen: “Maila edo koska ibiltzean ikus zitekeen, baina erreklamatzaileak erosketa egin behar zuen, eta presa zuen”; inguruabar horiek ─proposamenaren arabera─ “erorikoak eragiten dituzte eta arreta berezia eskatzen dute”.

				Batzordea ez dator bat, puntu honetan, instrukzio-organoaren iritziarekin, instrukzioan ez baita egiaztatu MMAC andrearen jokabide arduragabea edo erruzkoa.

				Adierazi dugun bezala, Administrazioaren erantzukizunaren esparruan, Administrazioari dagokio frogatzea biktimaren doloa edo zabarkeria egon dela frogatzen duten inguruabarrak, kausazko lotura hautsitzat jotzeko, edo modulatzeko, nahikoak.

				Kasu honetan, ez da karga hori betetzen; izan ere, horretarako, ezin da egozketa-froga nahikotzat jo MMAC andrearen erruzko jokabidea zegoela, haren bizilekua gertu zegoela, ezta, erorikoa izan zuenean, erosketetara presaka zihoala ere. Inguruabar horietako bakar batek ere ez du erakusten kaltetuaren jokabide bat, kaltea eragin duen konkausa bat egon dela frogatzeko besteko garrantzia duena.

				Ebazpen-proposamenaren tesia onartuz gero, honako hau ondorioztatu beharko litzateke: etxetik gertu dagoen eremu batetik dabilen pertsona oro izango dela jasandako kaltearen erantzulea, baldin eta espaloi batean eroriko balitz, eta espaloi horrek espazio nahikoa badu bere kontserbazio-egoera eskasagatik erorikoa eragin duenaz bestelako toki batetik igarotzeko.

				Adierazi dugunez, etengabeko jurisprudentzia batek honako hau frogatzea eskatzen du, biktimaren edo hirugarren baten jarduketa garrantzitsu bat dagoela argudiatzen denean: jarduketa hori gertatu izan ez balitz, kaltea saihestuko zela (kausazko lotura haustea) edo kalteak larritasun txikiagokoak izango zirela (konkausa).

				Instruitu denaren arabera, frogatu den inguruabar bakarra da 5 cm-ko desnibela duen kutxetaren kontserbazio-egoera txarra; faktore horrek arrisku objektiboa sortzen du oinezkoentzat, eta berez azaltzen du erreklamatutako kaltea, eta ez da beste inguruabar objektiborik egiaztatu MMAC andrearen ibilera desegokiari buruz, kaltea eragiteko garrantzia duenik. Proposamenak hala egiten badu ere, ezin da desegokitasun hori ondorioztatu tokitik hurbil bizitzetik, ezta MMAC andreak maila edo koska saihesteko ustez zuen betebeharretik ere.

				Azaldutakoagatik guztiagatik, Batzordearen ustez, MMAC andreari ezin zaio eskatu jasandako kalteak eragindako galeren % 50 bere gain hartzeko, egiaztatuta ez dagoen ibiltze desegokia egoztea oinarri hartuta.

				V. Ondare erantzukizuna sektoreka

				A) Poliziaren jarduerak

				Gure azterketari ekin behar diogu polizia-zerbitzuaren funtzionamendu txarra salatzen duen erreklamazioaren oinarriarekin, funtzionamendu txar hori egozten baitzaio “honako hauek elkarrekin konektatu ez izanari, koordinazio-bitarteko arrunten bidez: alde batetik, gorpu bat agertzea 2001eko martxoaren 7an, eta, bestetik, RPF jaunaren aitak 2001eko otsailaren 22an … (e) ko Ertzaintzan aurkeztutako salaketa”.

				Erreklamazioaren tesian, bi gertakariak ez erlazionatzeak (salaketa eta gorpua aurkitzea) eragotzi zuen zehaztea aurkitutako gorpua RPF jaunarena zela, eta horrek RPF jaunaren guraso eta anai-arrebei “ezjakintasunean bizitzea ekarri zien, semearen eta anaiaren heriotzaren berri izan gabe; beraz, desagertuaren egoerak RPF jaunaren egoerari buruzko ziurgabetasuna luzatzea ekarri zuen, eta RPFren oroimenarentzako oinarrizko erruki eta errespetuzko betebeharrak gauzatzea zapuztu (Estatu Kontseilua, 230/2007)”.

				Administrazioaren ustez, ez zen gertatu erreklamazioaren oinarri den funtzionamendu okerrik. Garrantzitsua da ezezko hori oinarritzen duten inguruabarrak eta arrazoiak arretaz aztertzea; funtsean, zerbitzuaren 2017ko maiatzaren 28ko txostenean jasotakoak dira.

				Txosten horretan, lehenik eta behin, RPF jaunaren aitak egindako desagerpen-salaketaren ondoren Ertzaintzak egin zituen jarduketak azaltzen dira. Txostenean ageri denez, RPF jaunaren neska-lagunarekin eta DPF anaiarekin harremanetan jarri ziren, eta ez zuten datu garrantzitsurik eman adierazi dute. Ertzaintzaren herritarren babeserako patruilek, Urpekaritza Unitatearekin batera, begi-ikuskapena egin zuten … ibaian, … (e) tik igarotzean, aita polizia-etxera joan ondoren (hilaren 24an) honen berri ematera: bihozkada zuela semeak … zubitik salto egin zuela. Lantokiarekin ere harremanetan jarri ziren, eta han esan zieten RPF jaunak “jakinarazi zuela 2001eko otsailaren 19tik 25era ez zela lanera joango, azterketak baitzituen”. Otsailaren 23an, polizia-eginbideak … (e) ko guardiako epaitegira bidali zituzten, eta … (e) ko … zenbakiko Instrukzio Epaitegian bideratu ziren aurretiazko eginbideak.

				Ondoren, gorpua berandu identifikatu izanaren arrazoiak aztertzen ditu txostenak. Lehenik eta behin, ezinezkoa izan zen aurpegia berreraikitzea, eta, horren ondorioz, auzitegiko medikuak eskuin eskuko hatz erakuslearen atzamarra berreraiki zuen hatz-marka lortzeko. Horren argazkia Ertzaintzaren Polizia Zientifikora bidali zuten, baina argazkia ez zen egokia azterketa lofoskopikoa egiteko.

				Txostenaren arabera, Polizia Zientifikoak “une hartan ez zuen gorpuaren hatz-markarik, bere datu-baseekin kontrastatzeko, zeregin hori beste polizia-kidego batzuetara bideratu zelako”. Eta honako hau gaineratzen du: “hatz-marka izanda ere, bere atxilotuen datu-basearen kontra soilik kontrastatu ahal izango zukeen, eta horrek haren nortasuna zehazteko ezintasuna ondorioztatuko zukeen, pertsona hori inoiz ez baitzen atxilotuta egon”.

				Era berean, jakin zutenez ─jarraitzen du txostenak─, auzitegiko medikuak daktilograma Guardia Zibilaren eta Polizia Nazionalaren identifikazio-zerbitzuetara bidaliko zuten.

				Azkenik, … (e) ko … zenbakiko Instrukzio Epaitegiak eskatutako informazioari buruzko datuak eta Ertzaintzak gertakarien kontaketan transkribatutako erantzuna jasotzen dira (14. paragrafoa).

				Jarraian, 2016an egindako jarduerak azaltzen ditu txostenak. Jarduera horiek urtarrilaren 1ean hasi ziren, RPF jaunaren amari laginak hartu baitzitzaizkion aho-hisopoekin, DNA datu-base nazionala (CODIS) sortzeko, eta urriaren 4an Ertzaintzaren bulegoetan jaso zen Guardia Zibilaren Identifikazio Saileko Kriminalistika Zerbitzuaren txosten bat, RPF jaunaren hilotza identifikatu zuena, gorpuaren eskuineko hatz erakuslearen daktilograma RPF jaunaren NANaren hatz-markarekin erkatu ondoren.

				Txostenak jarraitzen du Ertzaintzak … (e) ko … zenbakiko Instrukzio Epaitegian emandako urratsekin, harik eta 2016ko azaroaren 4an … (e) ko ertzain-etxeko ikerketa-buruak, ikerketa-agente batek lagunduta, RPF jaunaren gurasoei beren etxean jakinarazi zieten semearen gorpua identifikatu zutela.

				Txostenaren hirugarren atalak 2001ean eta ondorengoetan erabilitako identifikazio-sistemak azaltzen ditu.

				Gertakarietan jaso dugunez, Guardia Zibilaren Kriminalistika Zerbitzuko Identifikazio Departamentuak identifikazio-txosten negatiboa eman zuen 2001eko apirilaren 27an; “izan ere, aztarnen erkaketa ezin baitzen NANaren datu-basearekin konparatuz egin, hau da, erkaketa soilik egin zitekeen hatz-marka pertsona jakin batena ote zen egiaztatzeko, eta, amaierako erantzuna hau zen: Bai/Ez”.

				Bestalde, Ertzaintzaren Identifikazio Atalak … komandantziako Polizia Judizialak bidalitako argazki-positiboak atxilotuen datu-basearekin alderatu zituen, eta horrek emaitza negatiboa ekarri zuen.

				Nabarmentzen denez, “2001ean, senideei ez zitzaien laginik hartzen DNA aztertzeko, gorpuarekin bateragarria zen hautagairen bat ez bazen”, “urte haietan ez zegoen datu-base zentralizaturik, polizia-kidego bakoitzak bere datu-basea kudeatzen zuen, udaltzaingoak barne”, eta Ertzaintzak ere ez zuen unitate espezializaturik kriminalitate-zantzurik gabeko pertsonen desagertzea ikertzeko.

				2007. urtetik aurrera abiarazi zuen Segurtasuneko Estatu Idazkaritzak datu-base nazional eta zentralizatu baten sorrera, desagertze-salaketa guztiak erregistratzeko, bai eta Estatu osoan identifikatu gabe dauden gorpuen eta gorpuzkien datuak ere, Desagertuei eta Gorpuei eta Identifikatu gabeko Giza Hondakinei buruzko Informazio Sistema (PDyRH) izenekoa.

				Ertzaintza bere kasuak datu-base horretan erregistratuz joan zen, bere baliabideen eta lehentasunen arabera. Horretarako, “aktibo jarraitzen zuten iraupen luzeko desagertzeak berrikusi ziren, haien egoera eguneratzeko eta desagertutako pertsonen ahalik eta identifikazio-datu (AM) gehien biltzeko, eta, ahal izanez gero, lagin biologikoak lortzeko (desagertuari edo haren senideei dagozkienak), DNA aztertzeko”.

				2016ko urtarrilaren 12an, Ertzaintzaren Polizia Zientifikoak RPF jaunaren amaren listu-lagin biologikoak jaso zituen, eta 2016ko otsailaren 7an, Ertzaintzaren Auzitegi Antropologiako Atalak (SAF) RPF jaunaren desagertzea erregistratu zuen PDyRH sisteman. Egiaztatu zen Guardia Zibilak 2010eko uztailaren 14an eman ziola alta kasuari sistema horretan.

				Desagertutako eta identifikatu gabeko gorpua PDyRH sisteman erregistratzeari esker, 2016ko urriaren 18an, Guardia Zibilaren Kriminalistika Zerbitzuko Identifikazio Lofoskopikoko Arloak bi datuak lotu zituen eta RPF jaunaren hilotza identifikatu zuen.

				Argudio-oinarri horrekin, ebazpen-proposamenak dio ez dagoela inolako omisiorik, inhibiziorik edo zabarkeriarik polizia-jardueran, eta, beraz, ezin dela aitortu ondare-erantzukizunik dagoenik.

				Kasuaren koordenatuak azalduta, argitu behar dugun lehenengo kontua da ea, erreklamazioak dioen bezala, gurutzatuz edo erkatuz gero SPR jaunak 2001eko otsailaren 22an egindako desagertze-salaketa eta hurrengo martxoaren 7an aurkitutako hilotzaren datuak, une horretan bertan gertatuko zen identifikazioa.

				Horri dagokionez, zerbitzuaren txostenak ─alderdi erreklamatzaileak adierazi eta txostena irakurriz gero berresten denez─ ez du informazio egokirik ematen.

				Lehenago adierazitakoaren arabera, horri buruz esaten den gauza bakarra da Ertzaintzaren Polizia Zientifikoak, 2001ean, “ez zuela gorpuaren hatz-markarik, bere datu-baseekin kontrastatzeko, zeregin hori beste polizia-kidego batzuetara bideratu zelako”. Eta honako hau gaineratzen du: “hatz-marka izanda ere, bere atxilotuen datu-basearen kontra soilik kontrastatu ahal izango zukeen, eta horrek haren nortasuna zehazteko ezintasuna ondorioztatuko zukeen, pertsona hori inoiz ez baitzen atxilotuta egon”.

				Azalpen horrek, ordea, ez dio planteatutako gaiari erantzuten. Lehenik eta behin, zehaztu behar da, zerbitzuaren txostenak berak aurrerago jasotzen duen bezala, Ertzaintzaren Identifikazio Atalak erkatu zituela … komandantziako Polizia Judizialak bidalitako argazki-positiboak atxilotuen datu-basearekin, eta emaitza negatiboa izan zela, emaitza posible bakarra, RPF jauna ez zutelako inoiz atxilotu. Hala eta guztiz ere, jarduketa horrek jarduera zuzena islatzen du, baina ez du argitzen zergatik ez zen sartu desagertzearen salaketa egindako identifikazio-lanetan.

				Bestalde, ukaezina da (hala ondorioztatzen baita espedientetik) desagertze-salaketa bat zegoela, bai eta identifikatu gabeko gorpu bat ere, espazioaren eta denboraren aldetik gertu, eta, lotu izan balira, identifikaziora eramango zuketela.

				Emaitza hori ez da hipotesi hutsa, ez da aukera galtzea: espedientean egiaztatutako inguruabarren arabera, bi datuak gurutzatuta, besterik gabe, RPF jaunaren hilotza identifikatuko zuten.

				Alde batetik, gertakarietan jaso dugun bezala, salaketak, bi kokapen posibleen artean berariaz aipatzen zuen …, eta, era berean, RPF jaunaren ezaugarri fisiko batzuk aipatzen zituen, salatutako desagertzea aurkitutako gorpuarekin lotzeko aukera emango luketenak, hasiera batean behintzat, eta, hortik aurrera, egiaztapen-lanekin jarraitzea.

				Betiere txostenari jarraiki, Guardia Zibilaren Kriminalistika Zerbitzuak 2001eko apirilean emandako identifikazio negatiboko txostenaren arrazoia izan zen ezin zela NANaren datu-basearen aztarnak besterik gabe alderatu, pertsona jakin baten aztarna behar zelako.

				Baina, salaketa erabili izan balitz, aurkitutako gorpuaren aztarna RPF jaunaren NANaren aztarnarekin erkatzea eskatuko zuten, eta 2001ean identifikatzeko aukera izango zen; izan ere, espedienteak, era berean, zera ondorioztatu zuen: gerora, 2016an egindako identifikazioa ez zela lortu 2001ean existitzen ez ziren identifikazio-teknika berriak garatzeagatik (badirudi ebazpen-proposamenak tesi horri eusten diola), baizik eta salaketaren datuak eta gorpuarenak gurutzatzeagatik (eta Ertzaintzak 2001etik zituen datu horiek, espedientean jasotako datuen arabera, betiere).

				Aurreko egiaztapen horrek ez dio inola ere balioa kentzen Ertzaintzaren jarduketari, zeinak, espedientetik ondorioztatzen den bezala, behar bezala jardun baitzuen RPF jauna aurkitzeko, baina agerian uzten du zerbitzuaren funtzionamenduan akats bat; hain zuzen ere, harremanik ez ezartzea espazioaren eta denboraren aldetik gertu zeuden bi egitateren artean. Gertakari horietako lehena RPF jaunaren desagertzearen salaketa zen, aitak 2001eko otsailaren 22an egina, eta bigarrena, martxoaren 7an, hilotz bat agertu izana … (e)n, gorpuaren ezaugarri fisikoak ikusita, aztarnak erkatzeko bidea emango lukeena.

				Horrez gain, desagertutako pertsonak direla eta Ertzaintzari aurkeztutako salaketen gaineko datuen arabera, epaitegiari erantzuten zaionean eskatutako informazioari buruz (hau da, 2001eko apirilaren 20an), hiru salaketa zeuden, aurkitutako gorpuarekin zerikusia izan zezaketenak.

				Azken batean, posible zen bi egitate horien arteko lotura, eta, beraz, lotura hori ez egiteak kaltea eragin die erreklamatzaileei, eta ez dute kalte hori jasateko betebehar juridikorik; izan ere, kaltea eragin zuen gertakaria saihestu zitekeen teknika eta mekanismo batzuk erabilita; hain zuzen ere, Ertzaintzak 2001ean zituenak gorpu bat identifikatzeko, kasu honetan egiaztatu diren inguruabarretan.

				127/2019 ABJI, par.: 42-72

				 

				B) Funtzio publikoa

				Kasu honetan, Administrazioak zenbait prozedura exekutiboren esparruan garatutako jardunarekin lotzen da erreklamazioa ─prozedura exekutibo horiek administratiboak zein jurisdikzionalak ziren─. Prozedura horien ondorioz, zenbait kopuru atxiki dira MAGN jaunak jasotako ordainsarietatik.

				Zerbitzu hori, beraz, Hezkuntza Saileko langile publikoen nominak eta ordainsariak kudeatzekoa izango litzateke. Zerbitzu horrek Administrazioaren erantzukizuna ekar lezake, baldin eta, bere jardunaren ondorioz, interesdunaren kalterako funtzionamendu txarra ikusten bada.

				Kasu honetan, hala ere, erreklamatzen den jarduketaren hein handi bateko preskripzioari buruz aurreratu dugunaz gain esan behar dugu, ebazpen-proposamenak planteatzen duen bezala, ezin zaiola inongo erantzukizunik egotzi Autonomia Erkidegoko Administrazioari; izan ere, egoera berean beste edozein enplegatzaileri dagokion bezala, hau baino ez du egin: bere lankidetza- edo laguntza-betebeharra betetzea, organo eskudunek enbargoa betearazteko emandako aginduak direla eta, baliozkotzat jo behar baitira agindu eta jarduketa horiek ─erabaki administratibo edo jurisdikzional orori dagokion bezala─, eta, erreklamaziogileak dagozkien instantzietan aurkaratu ez dituenez, irmotzat eta onartutzat jo.

				Egindako enbargoak gauzatzerakoan, Kode Zibilaren 1924. artikuluko enbargoen lehentasun-hurrenkera errespetatu da, eta kontuan hartu da, halaber, PZLren 608. artikuluan mantenu-prestazioari buruz ezarritako espezifikotasuna.

				Azkenik, erabakigarria da ebazpen-proposamenean adierazitakoa, honako honi dagokionez: “behar bezala erantzuteko interesdunak egindako eskaerari ─… (e) ko Lehen Auzialdiko … zenbakiko Epaitegiak pertsona fisikoaren hartzekodunen 554/2016 konkurtsoan emandako 36/2017 Autoan xedatutakoa betez egindako enbargoak geldiaraztea eskatu baitzuen─, Hezkuntza Sailak … (e) ko … zenbakiko Lehen Auzialdiko Epaitegiari informazioa eskatu zion jakiteko ea nola jokatu behar zuen betearazten ari ziren prozedura judizialetan, eta … (e) ko Lehen Auzialdiko … zenbakiko Epaitegiak, 2017ko martxoaren 6ko idazki baten bidez, sail honi jakinarazi zion ‘epaitegi bakoitzak utzi behar duela ondoriorik gabe enbargoa, hala badagokio’, eta interesdunari jakinarazi zitzaion prozedura judizialetan emandako aginduak betetzeari eutsiko zitzaiola, harik eta enbargo-aginduak eman dituzten organo judizialek jakinarazi arte enbargoak kendu dituztela”.

				Batzorde honek zera gaineratuko lioke aurreko guztiari, erreklamatutako kaltearen izaera argitze aldera: egindako atxikipenak erreklamatzailearen ondarera bideratu direla azkenean, haren pasiboa murriztuz bada ere. Besterik litzateke kaltea, erreklamatzaileak aldi baterako jasandako egoera ekonomiko delikatu gisa ulertuta edo identifikatuta, ezin izan duelako eduki PZLk berak duintasunez irauteko beharrezkotzat jotzen duen gutxienekoa.

				Nolanahi ere, gogoeta hori egin beharko lukete, hala badagokie, organo administratibo eta jurisdikzional exekutatzaileek, guztiak ere hezkuntza-administraziotik kanpokoak.

				76/2019 ABJI, par.: 38-44

				 

				C) Bide publikoetako mantentze-lanak

				Bide publikoetako akatsengatik

				Aurreko guztia ikusita, kasu honetan badaude nahikoa froga-elementu hau onartzeko: erorikoa hondartzara sartzeko eskaileretan gertatu zela, eta eskailera-mailetako baten falta izan zela arrazoi nagusia errekurtsogilea hango zulotik eror zedin, eta horrek gorputz-lesioak eragin zituela.

				Ikuspegi horretatik, Batzorde honen ustez, hiri-ingurune batean, hondartza batera joateko eskailera metaliko batek udal-zerbitzuen zaintza, mantentze, arreta eta zuhurtzia berezia eskatzen du, honako hauek bermatzeko: eskaileren kontserbazio-egoera ezin hobea dela, bertatik ibiltzea arriskugarri bihur dezakeen arriskurik ez dagoela, eta hiri-elementu horietan eskatzen diren irisgarritasun-baldintzei eusten zaiela.

				Kasu honetan, ez dago akats, desnibel edo irtengune txiki bat, ahalik eta arretarik txikienarekin erraz saihestu daitekeena; ezta eremu zabal eta garden bat ere, non oztopoa edo akatsa erraz identifika edo saihets daitekeen. Igarobidea da, eta dituen malda-ezaugarriengatik, mailen neurriarengatik eta baldintza meteorologikoen araberako ikuspen-aldakortasunagatik, litekeena da mailetako baten falta ez ikustea, bai jaitsieran lortutako konfiantzagatik, bai neurrizko abiaduran ikusten zaila delako ikusmen-angeluaren arabera.

				Nolanahi ere, kontuan hartuta akatsaren garrantzia handia dela, eta kontu hori ez dela ezeztatu, eta ez zegoela arriskuaz ohartarazteko seinalerik, horrek egiaztatzen du eskaileraren kontserbazio- eta mantentze-egoera kaskarrarengatik gertatu zela erorikoa, eta horrek administrazio publikoei eska dakizkiekeen batez besteko estandarrei eragiten diela, eta, horrenbestez, kausazko lotura bat dagoela udal zerbitzu publikoaren funtzionamenduaren eta emaitza kaltegarriaren artean.

				106/2019 ABJI, par.: 39-42

				 

				Horri dagokionez, espedientean ageri den bakarra bulego teknikoaren txosten bat da, zeinean laburki adierazten baita udaleko teknikari bat bertaratu zela 2019ko martxoaren 1ean, hau da, gertaera izan eta urtebete baino gehiago igaro ondoren, eta baldosa konponduta zegoela egiaztatu zuela.

				Halaber, ez dago askatutako baldosari buruz egindako txosten teknikorik; aitzitik, arkitekto teknikoak, aipatu txostenean, polizia-agenteek egindako argazkietan oinarrituta, enpirikoki ondorioztatzen du nabarmentzen den altuera 2 zentimetro ingurukoa dela.

				Jasota dago, ordea, udal-administrazioak bazuela bi baldosen egoera txarraren berri. Ez dago jasota auzotarrek abisu edo salaketa formalik egin zutenik, baina polizia-parte bat ageri da, 2018ko urtarrilaren 13koa, bulego teknikoari eta Udaltzaingoko arduradunari zuzendua. Bertan, baldosa egoera txarrean zegoela ohartarazi zuen, eta erreferentzia gisa aipatu zuen egun horretan bertan gertatutako erorikoa (jatorrizko partea euskaraz dago):

				Gaur 2018ko urtarrilak 13an, kotxe patruilan erronda egiten ari ginela, eliz aurrean emakume batek gelditzeko eskatu eta komentatu digu emakume bat erortzen ikusi duela eliza atzean. Etorri zaigun emakumea M. A. da azkoitiarra (bere telefonoa xxx). Mk erakutsi digu emakumea non erori den “tupust” eginda, eliza atzean baldosa batzuk gaizki zeudelako.

				Erori den emakumea ez da etorri inspekzioara baina komeniko litzateke baldosa horiek lehenbailen konpontzea beste ezbehar larriagorik gerta ez dadin.

				[Hoy, 13 de enero de 2018, mientras hacíamos la ronda en el coche patrulla, una mujer que estaba delante de la iglesia nos ha pedido parar y nos ha comentado que había visto caerse a una mujer en la parte trasera de la iglesia. Esa mujer era M. A., de Azkoitia (tfno. xxx). M. nos ha enseñado dónde había caído la señora, que se había tropezado, porque unas baldosas que están detrás de la iglesia estaban en mal estado.

				La mujer que se ha caído no ha venido a la inspección, pero sería aconsejable arreglar dichas baldosas cuanto antes, para no que no suceda nada más grave.]

				Bigarren polizia-parte batek ─2018ko urtarrilaren 19koa, VFSG andrearen erorikoa gertatu zen egun berean─, Udaleko zinegotzi bati zuzendua, 2017ko abenduaren 30ean egindako txosten bat errepikatu zuen:

				… kalean … janari makinak dituen parean bi baldosa egoera txarrean daudela. Jendeak estropuz egin zezakeen eta kexak egon ziren. Oraindik ez dute konpondu eta egunetik egunera egoera okerragoan dagoela iruditzen zait.

				Brigadako langileei abisatzea komenigarria izango litzateke.

				[Que en la calle …, en el lugar en el que … tiene las máquinas de comida, hay dos baldosas en mal estado. La gente se podría caer y ha habido quejas. Aún no las han arreglado y me parece que de día a día se van deteriorando.

				Sería conveniente avisar a los trabajadores de la brigada.]

				Batzorde honen ustez, ezinezkoa da, udaleko edozein mantentze-zerbitzurako, herri barruko bide guztien egoera perfektua bermatzea; hala ere, arrazoizko funtzionamendu-estandarraren barruan sartzen da sortutako kalteak lehenbailehen konpontzea, baldin eta, kasu honetan bezala, benetako arriskua badakarkie oinezkoei. Hala ikusi zuten, hain zuzen ere, udal agenteek bidali zituzten txostenetan, baina abisuek ez zuten erantzun egokirik izan.

				Ondorioz, Batzordearen ustez, VFSG andreak jasandako kalteei dagokienez, bete egiten dira Azkoitiko Udalaren erantzukizuna deklaratzeko baldintzak.

				146/2019 ABJI, par.: 33-38

				 

				Hiri-altzariak

				Erreklamatzaileek, erreklamazioaren oinarri gisa, zera alegatu dute: distantzia txikia dagoela edukiontzien eta higiezinaren fatxadaren artean, baita edukiontzien eta eraikinaren lehen solairuko begiratokiaren artean ere, eta inguru horretan edukiontzi gehiegi daudela.

				Haien ustez, edukiontziak metro batzuk beherago jarri behar ziren; “izan ere, bertan zenbait taberna daude, zehazki … plazan daudenak eta, jakina, zerbitzu hori behar dute osasungarritasun-baldintza egokiak betetzeko”, edo neurri zuzenago gisa, edukiontzien lurpeko gune bat egitea, udalerriko beste eremu batzuetan dagoen bezala.

				Edukiontzien egokitasun eza ere alegatzen dute: “Plastikozko materialez eginak (erraz hartzen du sua, jakina), ez dute irekitzeko oinik, ezta besorik ere, desgaitasunen bat duten pertsonentzat (zaborrik bota behar ez dutelako izango da). Horrek garbitasun falta nabarmena dakar, eta, gure ustez, Udaleko erosketa sailaren aurreikuspen txarra erakusten du”.

				Eta, azkenik, agerian utzi dute arriskua dagoela … kalea tabernen bidean dagoela, … tabernatik … ingururaino.

				Ebazpen-proposamena ezestekoa da, eta Batzordea bat dator horrekin, irizten baitzaio ez dagoela kausazko harremanik gertatutako istripuaren eta zerbitzu publikoaren funtzionamenduaren artean. Sutearen sorburua Administrazioaren antolamendu-esparrutik kanpoko hirugarren baten edo batzuen ekintzaren ondorioa da, eta Administrazioak ezin izan zuen ezer egin eragindako kaltea saihesteko, jarraibide honetan emandako zerbitzuaren estandarra egiaztatu ondoren, edukiontziak kontserbazio-egoera onean eta mantentze-egoera onean baitzeuden. Proposamenak amaieran dioenez, hondakinak biltzeko zerbitzuari ezin zaio eskatu hirugarrenen ekintza aurreikusteko edo zaintzeko, zerbitzu hori egiteko erabiltzen diren tresna edo bitartekoei dagokienez.

				Lehenik eta behin, azpimarratzekoa da, gai honetan, udalak egindako instrukzio-lana, bereizi egiten baitu 266/2008 Irizpenean aztertutakotik; izan ere, jasota baitago Udaltzaingoak ikerketa-eginbideak egin zituela egileak nortzuk ziren jakiteko, baina emaitzarik gabe.

				Era berean, ezaguna da ezbeharra jasan zuten bi edukiontziek hartzen zuten hondakin-mota, bai eta udalak zer neurri hartu duen edukiontzietan utzitako materialetik eratorritako edozein arrisku mota saihesteko.

				Edukiontziak ez zeuden hondakin sukoiak hartzeko diseinatuta, eta, behar bezala erabiltzeko, udal-ordenantzak erabiltzaileei debekatu die erretzen ari den materialik botatzea. Are gehiago: errautsak botatzen badira, aldez aurretik hoztu behar direla ohartarazten die.

				Gainera, Azpiegituren Unitateko buruak adierazi duenez, ez dute inolako arriskurik herritarrentzat, eta osasungarritasun-baldintzak bermatuta daude.

				Edukiontziak bat baino gehiago izateak, hondakinak bereizita jaso ahal izateko, eta plastikozkoak izateak (erreklamaziogileek salatu duten bezala, nahiz eta ez dakigun zehatz-mehatz zer materialez eginda dauden), egitura zurrunak izan behar baitute, baina manipulatzeko errazak, guztiz husteko, ez dakar inolako urratzerik.

				Itxuraz, ezerk ez ditu bereizten Euskal Autonomia Erkidegoko udalerrietan helburu bererako instalatuta dauden edukiontzi normalizatuetatik.

				Bigarrenik, kokapenari dagokionez, alde batera utzita higiezinaren jabeek, legitimitate osoz, beste leku bat aukeratuko zutela edukiontziak jartzeko, espazio publiko hori liberatu eta begi-inpaktua saihesteko, kokapen horrek ez dakar higiezinak sua hartzeko benetako arriskurik, edukiontziek ez baitute halako arriskurik sortzen.

				Logikoa dirudi pentsatzea gaikako bilketarako edukiontziak gune batean bildu behar direla, bizilagunei hondakinak uztea errazteko, eta kaleen diseinuak, trazadurak eta dimentsioak galarazten du beste modu batera edo higiezinetatik urrunago jartzea.

				Lurperatu ez izanari dagokionez, baztertu egin behar dugu hori funtzionamendu-estandarra ez betetzea denik; izan ere, askotan esan dugun bezala, ez da estandarrik ezarri behar: i) alde batera utzita zerbitzua estandar horren arabera emateak eskatuko lituzkeen baliabide ekonomikoen balorazioa (estandar hori altua bada, zerbitzua bideragaitz bihur daiteke); ii) estandar hori ezin da desiragarriaren edo guragarriaren arabera finkatu, baizik eta arrazoiaren arabera posible dena kontuan hartuta ─irizpide horrek, beraz, galarazi egiten du estandarra definitzea jasandako kaltea abiapuntutzat hartuta, ex post, kalte larria bada ere─; eta iii), itxiera-irizpide gisa edo, arrazoizkotasun-testa hartu behar da oinarritzat estandarra eraikitzeko, zerbitzuaren izaera eta kasuaren inguruabarrak aintzat hartuta.

				Jakina denez, sistema horrek esan nahi du zaborrak edukiontzietan jarraitzen duela, baina edukiontzi horiek lurpean daude estalki batek ezkutatutako putzu batean, eta soilik gordailu-postontzia geratzen da agerian; edukiontziak kalearen mailara jaso behar dira hondakinak biltzeko.

				Gaur egun, eskakizun hori ez dago udalerriek eman behar dituzten etxeko eta merkataritzako hondakin ez-arriskutsuak kudeatzeko zerbitzuaren errendimendu-mailaren barruan; izan ere, kudeaketa-aukera eta aukera ekonomiko errealak (ez utopikoak edo ezin iritsizkoak) kontuan hartuta ezarri behar da.

				Getxoren kasuan beste eremu batzuetan lurperatu izanak, auzoaren ezaugarriak, urbanizazioa eta abar kontuan hartuta, ez du esan nahi udalerri osoan nahitaez lurperatu behar direnik.

				Egia da bigarren sutearen ondorioak, Azpiegituraren Unitateko buruaren txosten horren arabera, saihestu egin zirela edukiontziak metro batzuk beherago eramanez kale berean, baina erabakigarria da argitzea ea udalari eskatu behar zitzaion neurri hori lehenago hartzea.

				Batzordearen ustez, arrisku-iturri potentzial horren berri izan ondoren bakarrik ondoriozta zitekeen kaltea saihesteko betebeharra zuela, ekintza bandaliko errepikatzeko arriskua zegoelako.

				Laburbilduz, amaitzeko, Madrilgo Auzitegi Nagusiak 2007ko otsailaren 8ko epaian (JUR 2007/205071) adierazitakoa aipa dezakegu:

				Egia esan, Salak antzeko kasuetan esan duen bezala, zabor-edukiontzi baten udal-titulartasun hutsak ez dakar zerbitzu publikoaren funtzionamendu txarra, sutearen jatorria ezezaguna denean; funtzionamendu normalarengatiko erantzukizunaz ere ezin da hitz egin, horrek ezusteko kasua egotea eskatzen baitu, eta ezin da ezusteko kasuaz hitz egin istripua ez badagokio ez hondakinen hiri-garbiketako ez bide publikoen mantentze-lanetako zerbitzu publikoari (Toki Araubidearen Oinarriak arautzen dituen apirilaren 2ko 7/85 Legearen 25.2.d eta I. artikuluak); aitzitik, sutearen jatorria ezin da aurreikusi, oraingo kasuan bezala.

				Edo Andaluziako Justizia Auzitegi Nagusiak, 2009ko azaroaren 19ko epaian (JUR 2009/47855):

				Kasu honetan, emaitza kaltegarria, hau da, ibilgailuen kalteak zabor-edukiontzi batean izandako sutearen ondorioz, ezin zaizkio zuzenean edo zeharka egotzi zerbitzu publikoaren funtzionamenduari. Ez dago frogatuta zerbitzu horrek zabarkeriaz jokatuko zuenik eta sutea horregatik sortu zenik. Halaber, ez da frogatu sutea zerbitzuaren kudeaketarekin lotutako norbaitek edo beste zerbaitek eragin zuenik. Are gutxiago Administrazioaren zuzeneko aginduengatik. Hirugarrenaren portaera-kasu baten aurrean gaude, zerbitzu publikoaren kudeaketaren eta partikularrari eragindako kaltearen arteko kausazko lotura hausten duena, eta, horregatik, baztertu egin behar dugu udalaren aurkako ondare-erantzukizuneko eskaera.

				Azaldutako guztiagatik, ez dago frogatuta zerbitzu publikoa behar beste edo behar bezala eman ez denik, eta, azaldu dugun legez, ezin da onartu Administrazioa bide publikoetan gertatutako edozein ezbeharren aseguratzaile unibertsaltzat hartzea, zuzeneko, zeharkako, berehalako edo bitarteko partaidetzarik, partaidetza esklusiborik edo konkurrenterik izan ez badu, eta ezin da ondorioztatu demandan aipatzen diren aginduak urratu direnik.

				Edo, azkenik, Aragoiko Justizia Auzitegi Nagusiak, 2005eko ekainaren 13ko epaian (JUR 2006/144138):

				Horri dagokionez, kontuan hartzen baditugu hiri honetan zaborra zenbatean behin jasotzen den, Udaltzaingoak gertakariari buruz egindako txostenaren edukia (sutea abenduan gertatu zen, 2,10 ordu inguruan) eta zaborra biltzeko zerbitzua ez dela jarduera arriskutsua, ziur gaude edukiontziko sutea ez dagoela lotuta zaborrak biltzeko zerbitzuarekin, eta suhiltzaileen udal-zerbitzuak arretaz jardun zuela. Ondorioz, ezetsi egin behar da auzi-jartzaileak … (e) ko Udalaren aurka egindako kalte-ordainaren eskaera, udalak berak ere jasan baitzituen kalteak aztertzen ari garen gertakarien ondorioz.

				17/2019 ABJI, par.: 29-50

				 

				Kale-garbiketa

				Parteak, ─gorago transkribatu dugunaren arabera─, berariaz jasotzen du estropezu hori langilea mahuka manipulatzen ari zenean gertatu zela. Era berean, erantsi dituen argazkiek hau egiaztatzeko bidea ematen dute: mahukak (i) espaloia zeharkatzen zuela, eta, beraz, une horretan espaloitik zihoazenek nahitaez gainditu behar zutela; (ii) gomazkoa eta lodiera txikikoa zela, eta, beraz, hasiera batean, ezin dela inongo arreta-faltarik ikusi ibiltzen jarraitzeko erabakian, oztopo txikia baitzen, edozein oinezkok ahalegin berezirik gabe saihesteko modukoa.

				Era berean, garrantzitsua da langilearen lekuko-deklarazioa; izan ere, ez du onartzen mahuka manipulatzen ari zenik (ulergarria da isiltasuna, bere buruari errurik ez botatzeko), baina esaten du mahuka espaloian zabalduta zegoela eta “presiopean dagoela eta dezente mugitzen dela”.

				Beraz, Udaltzaingoaren parteak eta langilearen deklarazioak berretsi egiten dute erreklamatzailearen bertsioa; izan ere, baietsi egiten dute mahuka espaloian zabalduta zegoela; hura saihesteak, hasiera batean, ez zuela arriskurik, eta, manipulazioa egon izana onartu gabe ere, egiaztatuta geratzen da mugimendu bat gertatu ahal izan zela, eta mugimendu hori bateragarria dela erreklamatzailearen bertsioarekin, hots, mahuka ustekabean mugitu zela. Ezin da oharkabean pasatzen utzi, ezta ere, erorikoaren ondoren langilea bera MQQ andrearekin batera joan zela polizia-bulegoetara, eta horrek bide ematen duela pentsatzeko biek eman zutela polizia-parteak gertatutakoa jasotzen duen bertsioa.

				Datu horien aurrean, ez dira ezagutzen garbiketa-zerbitzuaren funtzionamenduari buruzkoak, oro har, eta erorikoaren egunari buruzkoak, bereziki. Enpresaren txostenak ─gorago laburtu dugu haren edukia─ ez du gutxieneko azalpenik ematen mahukadun garbiketa-kamioien funtzionamenduari buruz, haiek maneiatzen dituzten langileek egin beharreko maniobrei buruz, mahuka nola desplazatzen den, espaloitik oinezkoak doazenean zer arreta-neurri hartzen dituzten, etab.

				Beraz, frogaren karga arautzen duten erregelen arabera (lehen laburtu ditugu), erreklamazioa funtsatzen duten egitateak egiaztatuta daudela jo daiteke, eta horiekin kausalitate-harremana dagoela, kasu honetan erantzukizuna Administrazioari egozteko aukera ematen duena.

				Hori guztia dela eta, ezerk ez du frogatzen biktimaren zuhurtziagabekeriazko jokabiderik egon denik, kausazko lotura hori hausteko moduan, ezta Administrazioak gutxieneko egiaztapenik egin duenik ere inguruabar faktiko batzuei buruz, zeinek MQQ andreak jasandako kaltea juridikoki nahitaez jasan beharreko bihurtuko luketen, udalaren garbiketa-zerbitzuaren errendimendu-estandarraren eskakizunen ondorioz.

				189/2019 ABJI, par.: 38-43

				 

				D) Hezkuntza-zerbitzua

				Gogoeta orokor horiek eginda, kasua aztertzerakoan ikusi dugu zerbitzu publikoaren ustezko funtzionamendu txarra dela erreklamazioaren oinarria; izan ere, berandu eman omen zuten baimena Cenafe Escuelas kirol-irakaskuntzen zentro pribatua irekitzeko eta jardunean jartzeko Donostian, futboleko kirol-teknikariaren eta futboleko goi-mailako kirol-teknikariaren kirol-irakaskuntzak emateko.

				Hala ere, espedientean jasotako datuek ez dute bermatzen, Batzordearen ustez, funtzionamendu txar hori.

				Transkribatutako egitateetatik ondorioztatzen da 2016ko azaroaren 4tik aurrerako ondorioekin baimendu zutela zentroa, eta inguruabar hori MAGC jaunak 2017ko urtarrilaren 10ean eskatutako eta hurrengo otsailaren 17an jakinarazitako ziurtagiriaren bidez egiaztatu zen.

				Egia da administrazio-isiltasuna legegileak taxututako erakunde bat dela, Administrazioak espresuki erantzuteko betebeharra ez betetzeak dakarren anomaliari erantzuteko, baina horrek ez du esan nahi isiltasun positiboaren bidez emandako baimen oro automatikoki bihurtzen denik ondare-erantzukizuna sortzen duen funtzionamendu txarreko kasu. Ikuspegi horretatik, isiltasunerako legezko epea igarotzeak eragindako atzerapen hutsa ezin da kalte antijuridikotzat jo.

				Hori dela eta, erreklamaziogileak berak ikusten du beste inguruabar batzuetan oinarritu behar duela kalte-ordaina jasotzeko asmoa, eta inguruabar horiekin egiaztatu nahi du, baimena lortu ondoren, ez ziotela utzi baimendutako jarduera garatzen; hala ere, baieztapen horrek, Batzordearen ustez, ez du beharrezko den euskarri faktikorik instrukzioan.

				Egin-eginean ere, espedientetik ateratzen denez, hezkuntza-administrazioak informazioa eskatu bazuen ere ikastetxearen instalazioei eta funtzionamenduari buruzko alderdi jakin batzuei buruz, eta baimenaren osteko egiaztapen-lana egin bazuen ere, ezerk ez du biderik ematen esateko egiaztapen horiek zalantzan jarriko zutenik baimena, ez baitago jasota baimena ezeztatzeko edo haren eraginkortasuna zalantzan jartzeko edo baldintzatzeko prozedura bat hastera zuzendutako jarduketarik.

				Egiaztapen-lan horiez gain, erreklamazioak gaineratu du berandutzea izan zela kodeak esleitzerakoan, ikastetxea atxikitzea eta ikuskaritza-funtzioez arduratuko zen pertsona izendatzean. Instruitutakoaren arabera, lehenengo bi jarduketak martxoaren 2an eta 27an egin ziren, hurrenez hurren, eta ikuskatzailearen esleipenari dagokionez, geroago, baina ez dago jasota.

				Hezkuntzarako Eskubideari buruzko uztailaren 3ko 8/1985 Lege Organikoaren 23. artikuluaren arabera, “Administrazio-baimenaren printzipioaren mende egongo dira araubide orokorreko nahiz araubide bereziko irakaskuntza eskaintzen duten irakaskuntza-zentro pribatuen irekiera eta jardunbidea. Baimena emango da, baldin eta irakaskuntza-zentroek betetzen badituzte lege honen 14. artikuluan xedatutakoarekin bat datozen gutxieneko betekizunak. Zentro horiek ahalmen akademiko osoak izango dituzte. Baimena ezeztatuko da, zentroek betekizun horiek ez dituztenean”.

				Gobernuak ezarri behar ditu kirol-irakaskuntzen zentroen gutxieneko baldintzak, Hezkuntzari buruzko maiatzaren 3ko 2/2006 Lege Organikoaren 63.5 artikuluak xedatzen duen bezala.

				Urriaren 24ko 1363/2007 Errege Dekretuak kirol-irakaskuntzen antolamendu orokorra ezarri zuen (abenduaren 19ko 1913/1997 Errege Dekretua indargabetuz), eta martxoaren 3ko 320/2000 Errege Dekretua aldatu zuen (Futboleko eta Areto Futboleko espezialitateetako kirol-teknikariaren eta goi-mailako kirol-teknikariaren tituluak arautzen dituena, dagozkien gutxieneko irakaskuntzak onartzen dituena eta irakaskuntza horietan sartzeko probak eta baldintzak arautzen dituena).

				Arau-esparru horretan aztertzen baditugu bai hezkuntza-administrazioak gauzatutako egiaztapen-jarduera, administrazio-isiltasunez baimena eman ondorengoa, bai erreklamazioak identifikatzen dituen gainerako jarduerak, hau ikusten dugu:

				Egiaztapenari dagokionez, ebazpen-proposamenak ondo adierazi duenez, funtzionamendu-baimenak dira ikastetxeei eman behar zaizkienak, eragiketengatiko baimenak deiturikoak ez bezala (egintza bat gauzatzeko aukera ematen dutenak, egintza gauzatzean agortzen direnak). Aztertzen ari garen kasuan, funtzionamendu-baimen bat da, kirol-irakaskuntzak emateko jarduera bat egin ahal izateko baimena, denboran zehar luzatu beharrekoa, eta, horren ondorioz, harreman juridiko egonkorra sortzen da baimena ematen duen administrazioaren eta baimendutako subjektuaren artean.

				Funtzionamendu-baimenen ezaugarri horiek direla eta, baimenak arautzen dituen arauan ezarritako funtzionamendu-betekizunak edo -baldintzak ez betetzeak ahalmena ematen dio administrazio emaileari funtzionamendurako administrazio-baimena errebokatzeko, baimen horrek berezko eta funtsezko baitu etengabe egotea arau juridikoan ezarritako funtzionamendu-baldintzak betetzearen mende.

				Era berean, funtzionamendu-baimenak berekin dakar administrazio emailea ofizioz zaintzeko eta kontrolatzeko ahalaren titularra izatea, arauz ezarritako funtzionamendu-betekizunak eta -baldintzak betetzen direla zaintzeko. Betetzen ez badira, Administrazioak neurri egokiak hartu ahal izango ditu, eta neurri horiek gaikuntza-titulu juridikoa (baimena) baliogabetu edo azkendu arte irits daitezke.

				Beste alde batetik, espedientetik ateratzen denez, ikastetxeari jakinarazi zitzaizkion egiaztatze-lanetatik sortu ziren kontuak, eta haiekin ez zen inola ere zalantzan jarri baimena, konpon zitezkeen alderdiak edo azalpen gehiago behar zutenak baitziren.

				Beraz, hezkuntza-administrazioak administrazio-isiltasunez baimena eman ondoren gauzatu zuen egiaztapen-jarduerak ezin du kalte antijuridikorik eragin, baimen horren legezko konfiguraziotik ─funtzionatzeko baimena─ eratorritako jarduketa delako.

				Ebazpen-proposamenak dioenaren ildotik, erreklamatzailea behartuta dago Hezkuntzarako Eskubidea Arautzen duen uztailaren 3ko 8/1985 Lege Organikoak ezarritako mugak jasatera.

				Era berean, erreklamatutako kaltearen sorburuan dauden gainerako administrazio-jarduketei dagokienez, baimendutako hezkuntza-jarduera arautzen duen araudia aztertuta ondorioztatzen denez, arau bakar batek ere ez du jasotzen kodeak esleitzea, erreferentziako ikastetxe bati atxikitzea edo ikuskatzaile bat esleitzea baldintza gisa kirol-irakaskuntzako ikastetxe bat irekitzeko eta jardunean jartzeko baimenak ondorioak izan ditzan eta irakaskuntza has dadin.

				Laburbilduta: planteatu den erantzukizun-erreklamazioaren bideragarritasuna aztertzearen ondorioetarako, garrantzizkoena da jarduketa horietako bakar batek ere ez dakarrela baimena etetea, eta ez dutela baldintzatzen baimenak ondoriorik izatea.

				Izan ere, berriro ere, ebazpen-proposamenak dioen bezala, kodeen esleipenean, ikastetxe publiko baterako atxikipenean edo erreferentziazko ikuskatzaile baten esleipenean berandutzea onartuta ere, horrek ez du esan nahi Administrazioaren ondare-erantzukizuna sortu denik, azken hori gertatzeko kalte antijuridikoa behar baita, eta aztertutako kasuan ez da halakorik gertatzen.

				Zerbitzuaren txostenak dioenez, “Zentroak baimenduta jarraitzen du, eta Ikastetxe eta Plangintza Zuzendaritzak ez du baimen hori baliogabetzeko prozedurarik hasi”.

				Ebazpen-proposamenak gaineratu duenez, “Erreklamazioa aurkeztu duen ikastetxeak, gaur egun, futbol espezialitateko erdi- eta goi-mailako irakaskuntzak emateko baimena du. Zentroak ez du inolako jarduerarik hasi hitzarmena amaitzearen ondoriozko egoera konpontzeko. Helbidea aldatzeko edo jarduerak bertan behera uzteko eskaera aurkezten ez den bitartean, edo, hala badagokio, ikastetxearen funtzionamendu egokia bermatzen duten baldintzak ez betetzeagatik baimena baliogabetzeko prozedura hasten ez den bitartean, Donostiako CENAFE ESCUELAS ikastetxea oraindik ere baimendutako zentroa da futbol espezialitateko erdi-mailako eta goi-mailako irakaskuntzak emateko”.

				Azaldutakotik ondorioztatu behar da ez dagoela hezkuntza-administrazioaren funtzionamendu txarrik, Cenafe Escuelas enpresari kalte antijuridikoa eragin dionik eta eskatutako ondare-erantzukizuna aitortzea funtsatu dezakeenik.

				72/2019 ABJI, par.: 49-71

				 

				E) Zaintza eta jagoletza zerbitzu publikoa

				Kasu honetan, Udaltzaingoaren esku-hartze partearen bitartez egiaztatuta geratu da benetako kalte bat gertatu zela: erreklamatzaileak lesioak jasan zituen olatu baten kolpearen ondorioz, … (e) an, kalte indibidualizatuak jasan baitzituen, diru aldetik zenbakarriak.

				Hala ere, aurrekotik ez da nahitaez ondorioztatzen ─eta ez dugu uste kasu honetan gertatzen denik─ Administrazioaren funtzionamendu txar bat, kaltearen kausa eragile gisa.

				Erreklamatzaileak honako honetan oinarritzen du bere erreklamazioa:

				… (e) an sartzean, Udaltzaingoko unitate batek esan zigun hura itxita zegoela ibilgailuentzat, baina oinez sar gintezkeela paseatzeko, ez baitzegoen itxita oinezkoentzat, eta agenteek eta seinaleek ez ziguten ohartarazi izan genezakeen arriskuaz.

				(…) istripua udal agintaritzaren ez-egitezko jarduketa baten ondorioz gertatu zen, bide publikoko gune batera pasatzen utzi zidalako, non nire osotasun pertsonalerako arrisku nabaria baitzegoen, argi geratu denez, nire aldetik zuhurtziagabekeriarik egon gabe.

				(…) Ez-egite horren eta jasandako kalteen arteko kausalitate-harremana agerikoa da; izan ere, nahikoa izango zen igarotzeko debekua, hiria bisitatzen zuen batek, arriskuaren jakitun ez zela, kalte horiek saihesteko.

				Era berean, ez dago administrazioaren ondare-erantzukizuna baztertzeko ezinbesteko kausarik, Administrazioak bazekielako benetako arrisku-egoera zegoela, egun hartan Eusko Jaurlaritzaren Segurtasun Sailak abisu horia deiturikoa aktibatu baitzuen: jarduera jakin batzuetarako arrisku meteorologikoa (ohiko fenomeno meteorologikoak, arriskutsuak izan daitezkeenak, edo kalteberatasun handiko kokapen batean, hala nola konurbazio handi batean).

				Udal Administrazioak, Donostiako Udaleko Prebentzio, Su Itzaltze eta Salbamendu Zerbitzuko Arlo Teknikoko Babes Zibileko Atalari atxikitako babes zibileko teknikariaren bitartez, eraginpeko kostaldeko eremuetan olatu handien egoerei aurre egiteko diseinatutako udal-protokoloak edo -programak azaldu ditu. Horretarako, dokumentu hau aurkeztu du: “Guía de Actuación ante Riesgo Marítimo Costero: Altura de Oleaje (Oleaje) – Protocolo – Oleaje – Protokoloa – PTR Olatuak”.

				Protokolo horrek arrisku-mailak, eragindako eremuak eta kalteak eta lesioak prebenitzeko egin beharreko jarduketak zehazten ditu. Hiru jarduketa-maila ezartzen dira: horia, laranja eta gorria. Eusko Jaurlaritzako Larrialdiei Aurre Egiteko eta Meteorologiako Zuzendaritzak abiarazitako alerten arabera aktibatzen dira (itsasoaren eta kostaldearen arriskuagatiko fenomeno kaltegarriengatiko abisua).

				Protokoloak maila horiaren aktibazioa zehazten du abisu hori bat igortzearen ondorioz (olatuen altuera esanguratsua 3,5 eta 5 metro artekoa; mareak 4,5 metro baino gutxiagokoak eta < 16 segundoko aldiak), eta … “afekzio ertaineko eremutzat” jotzen du. Hauek dira maila horiarekin lotutako neurriak:

				(i) Ibilgailuak aparkatzeko debekua.

				(II) Ibilgailuak itsasbehera baino lau ordu lehenago eta lau ordu geroago sar daitezke (aparkatu gabe), eta debekatuta dago itsasgora baino bi ordu lehenago eta bi ordu geroago sartzea.

				(III) Oinezkoak kontu handiz sar daitezke bertara.

				(IV) Seinaleztapen-gailuak instalatzea: itxitura-hesia eta ibilgailuentzako “debekatuta” norabide-seinalea, eta oinezko eta bizikletentzako “kontuz, olatuak” seinalea.

				Babes zibileko teknikariak jakinarazi zuenez, 2017ko irailaren 12an eta 13an, Larrialdiei Aurre Egiteko eta Meteorologiako Zuzendaritzak emandako abisu horia jaso ondoren, protokoloko 1. maila aktibatu zen, eta hilaren 12ko 24:00etan desaktibatu zen, eta hurrengo urrira arte ez zen aktibatu.

				Kasua aztertzeari ekinez gero, erreklamatzaileak aitortu du debekatuta zegoela … sartzea, eta udaltzaingoaren abisua jaso zutela, eta udaltzainak esan ziela oinez ibil zitezkeela, eta agenteak edo seinaleek ez zietela arriskuaz ohartarazi. Erreklamatzaileak adierazitakoaren aurka, … -ra ibilgailuak sartzea galarazteaz arduratu zen udaltzainaren txostenak, 2018ko urriaren 2koak, honako hau dio:

				(…) Motor-gidarien bikote bat, gizonezkoa eta emakumezkoa, bidea moztuta zegoen tokira hurbildu zen, eta agenteari galdetu zion ea motorrez sar zitekeen paseo berrira, argazkiak ateratzeko.

				Agenteak jakinarazi zien … itxita zegoela ibilgailuak zirkulatzeko eta aparkatzeko, olatuengatik. Horren aurrean, bikoteak galdetu zion agenteari ea oinez hurbildu zitezkeen, eta agenteak erantzun ibilgailuentzako sarbidea bakarrik moztu zutela, eta zilegi zela oinezkoak sartzea, baina arreta handiz. Motorzaleek motozikleta inguruan aparkatu zuten eta oinez jarraitu zuten.

				Adierazpen hori irmo berresten da agenteak 2019ko otsailaren 20an egindako beste txosten batean, erreklamaziogileak bere alegazio-idazkian behin eta berriz adierazi zuenean ez ziela abisatu kontuz ibili beharraz, eta honako hau dio:

				- 2017/09/12an Donostiako … (e) an gertatutakoei buruz 2018/02/10ean egindako txostenean esandakoa berresten duela.

				- Bereziki berresten duela atal hau: oinezkoen bikoteei azaldu eta ohartarazi ziela kontu handiz ibili behar zutela … zeharkatzeko; izan ere, une horretan olatuengatiko 1. mailako mozketa zegoenez, oinezkoak egoera horretan ibil zitezkeen, baina ez ibilgailuak.

				Gertakaria izan zenean egindako sorospen-esku-hartzeari dagokionez, gertakarien tokira joateko aktibatu zuten Udaltzaingoko agente batek honako hau adierazi du:

				Agenteak gizon horrengana jo zuen [istripua izan zuenaren lagunarengana], eta gertatutakoaz galdetu ondoren, gizonak adierazi zion pasealekura joan zirela olatuak ikusteko eta argazkiak ateratzeko. Emaztea barandaren ondoan zegoenean argazki bat egiteko, olatu handi batek harrapatu zuela, eta banku baten azpira bota zuela. Hasiera batean, eskuineko besoan min handia zuela zioen, eta, ustez, ez zuela lesio gehiagorik izan, moto-jantzia jantzita eramateagatik eta kaskoa jantzita edukitzeagatik.

				Erreklamaziogilea, bere aldetik, bere idazkietan ahalegindu da erakusten … (e)tik ibiltzean izan zuen portaera hiriko bisitari baten jokabide normala izan zela une oro, eta ez zuela uste gertatu zen gorabeheraren modukorik izan zitekeenik, eta paseoan ari ziren gainerako pertsonek bezala jokatu zuela:

				- “Erreklamatzailea baino pertsona gehiago zihoazela oinez …(e)tik” (erreklamazio-idazkia).

				- “… Aipatutako txostenak gertatutakoaren errealitatea islatzen ez duela egiaztatzeko, nahikoa da bidalitako eta espedienteari lotutako bideoa ikustea, non egiaztatzen den ez nengoela barandan, baizik eta galtzadaren barrutik oinez, eta ez nintzela argazkirik egiten ari, ez bainuen ez kamerarik ez sakelako telefonorik olatuak jo ninduenean” (alegazio-idazkia).

				- “… eta ez nengoen barandaren ondoan, bertara ez hurbiltzeko ohartarazi baitzidaten, bidenabar esanda, eta ez nintzen argazkiak egiten ari, egiaztatuta geratu denez” (alegazio-idazkia).

				Hala ere, baieztapen horien aurka, erreklamatzaileak aurkeztutako filmazioa ikusita, ondorio desberdinak atera daitezke:

				a) Alde batetik, argi dago editatu egin dutela, edo, gutxienez, bi denbora-segida desberdin jasotzen dituela (nahiz eta denboran ez dauden urrunduta): pertsona bat ikusten da atzeraka egiten, filmatzen zuen pertsonaren aurrean, eta horrek berak erakusten du ez zebilela normal, eta, gainera, frogatzen du bikoteak zuen asmoetako bat hori zela, hain zuzen ere: filmazio bat lortzea.

				b) Filmazioa eten egiten da eta jarrera aurreratuago batetik berrabiarazten da olatuak jada jo duenean, eta horrek ez du aukerarik ematen jazotako gertakarien sekuentzia eta iraupena behar bezala ulertzeko.

				c) Amaitzeko, hau baino ez da ikusten filmazioaren azken zatian: zain dauden pertsona gutxi batzuk … plazaren eta … ren inguruan, olatu-hormaren ertzetik oso urrun, beraz.

				Baina, gainera, ez da sinesgarria olatuen kolpeak biktima ustekabean harrapatu izana: bikotea beste muturretik (…) sartu zen …(e)ra, eta gutxi gorabehera 900 metro (Google Maps neurketa) ibili zituzten gertakarien tokiraino: denbora eta distantzia horiek aski dira itsasoaren egoeraz eta olatuen kolpeez jabetzeko.

				Aztertu dugunaren arabera, Batzorde honek uste du, alde batetik, udal zerbitzuek behar bezala bete zituztela indarrean zeuden protokoloak, arrazoizko funtzionamendu-estandarrarekin bat zetozenak, eta, bestetik, erreklamatzaileak, bere jarduketarekin, ekarpen erabakigarria egin ziola gertaerari, eta horrek hautsi egiten duela udal administrazioaren ondare-erantzukizuna gertatzeko beharrezko den kausaltasun-lotura.

				120/2019 ABJI, par.: 31-44

				 

				F) Osasun-zerbitzuak

				Instalazioen eta altzarien mantentze-lanak

				Izan ere, espedientean ez dago ezer ate automatikoen funtzionamenduaren eta erreklamatzen diren kalteen arteko kausaltasun-loturarik eza ondorioztatzeko modukorik, ebazpen-proposamenak nahi duen bezala. Bertan honako hau esaten da: “aipatu beharra dago, jurisprudentzia-doktrinari jarraiki, kaltea zerbitzu publikoaren funtzionamenduari egotzi ahal izateko, kausalitate-harremanak eskatzen duela zerbitzua ematea erreklamatzen den lesioa eragiteko gai diren akats nabarmenekin”. Jarraian adierazten denez, “Funtzionamendu txarra hautemanez gero bakarrik egotziko zaio kaltea dagokion zerbitzu publikoari; izan ere, funtzionamendu hori normala balitz, ez litzateke kausa-prozesuan sartuko, edo, beste ikuspegi batetik, partikularrak kaltea jasateko betebehar juridikoa duela esan daiteke, kaltea zerbitzu publikoaren esparruan edo haren funtzionamendua zela eta gertatu delako, baina ez zerbitzu publikoaren ondorioz”.

				Hain zuzen ere, funtzionamendu normal edo txarrik dagoen ala ez erabakitzeko, lehenik eta behin frogatu behar da administrazio-jarduera edo -zerbitzua eman dela Batzorde honek funtzionamendu-estandartzat jo duenaren arabera. Administrazioak egiaztatu behar du estandar hori, zeinak eraikin eta instalazio publikoetarako sarbideen instalazioan eta mantentze-lanetan eragiten baitu, “halako moldez non, egoera sozial zehatzari dagokion estandarraren barruan, instalazio horietatik dabiltzanek, bertara sartzen edo bertatik ateratzen direnek kalterik jasango ez duten” (11/2008 irizpena).

				109/2016 Irizpenean agertzen denez, “ate automatikoei dagokienez, honako hau eskatzen du gure egoera sozial, tekniko eta ekonomikoari egokitzen zaion estandarrak: zeharkatzen dutenek ateari eragin gabe funtzionatzea ateak, erabiltzaileen osotasuna zainduz atea erabiltzeko egoera guztietan (taldeka, ateratzerakoan zein sartzerakoan, modu gutxi gorabehera jarraituan, eta abar), erabiltzailearen egintza kontzientearen beharrik gabe atearen irekitzearen inguruabarrei dagokienez. Egia da ate automatikoei eska dakiekeen estandarrak ezin duela edozein erabilera bermatu, neurriz kanpokoa edo arriskutsua bada, batez ere; baina, hala ere, inon ez dago jasota biktimak atea behar ez bezala erabili zuenik”.

				Aipatutako 109/2016 Irizpenean aurreratu genuen bezala, “osasun-zentroek sarbide egokiak izan behar dituzte pazienteek, osasun-langileek eta, oro har, erabiltzaile guztiek baliatzeko”. Orain, gainera, kontuan hartu behar dugu sarrera-irteera horiek adineko pertsonei egokitu behar zaizkiela, zahartzearen ondorioz mugikortasun-defizita baitute askotan, eta, instalazio medikoen ohiko erabiltzaileak direnez, sarbideak diseinatzean bermatu egin behar da, baita ere, aipatutako helduen kolektiboaren segurtasuna ere.

				Orain aztertzen ari garen kasuan, Administrazioak, alde batetik, ospitaleko mantentze-lanetako ofizialaren deklarazioa baino ez du aurkeztu, gertakaria jazo eta 10 minutura bertaratu baitzen, eta honako hau “egiaztatu” du: “Radarra normaltasunez ireki eta ixten da bi norabideetan” eta “harrapaketen aurkako zelulak ondo funtzionatzen du”, eta atearen funtzionamendua ezin hobea zela ondorioztatzen da; bestalde, ate automatikoak konpondu eta mantentzeaz arduratzen den … enpresaren ordezkariak emandako ziurtagiri bat ere badago, enpresa gertaeraren hurrengo egunean agertu baitzen, ospitaleak emandako abisuari erantzunda. Bertan adierazten denez, “hondartza inguruko sarrera-ate automatikoen funtzionamendua ona da, bai eta segurtasun-neurriena ere”.

				Batzordearen ustez, deklarazio eta ziurtagiri horiek ez dute zehazki egiaztatzen “zer egitezko inguruabarrek definitzen duten zerbitzu publikoak eskainitako errendimendu-estandarra, ondare-lesioko arrisku-egoerak saihesteko eta erabiltzaileen segurtasuna ahalbidetzeko eta, arrisku-egoera horiek gertatuz gero, ondorio kaltegarriak konpontzeko hartutako neurriei dagokienez”, ez baita azaltzen zer diseinu- eta funtzionamendu-ezaugarri zituzten ate automatikoek eta orain aztertzen ari garen moduko gorabeherak saihesteko instalatutako segurtasun-mekanismoek. Ezer azaltzen ez den bezala egokiak ote diren handik dabiltzan pertsonentzat ─laguntza-zentro sanitario batez ari gara─, edo zer berrikuspen egin zaien, hondar-arriskuaren kalkulua ahaztu gabe: segurtasun-neurriak hartuta ere, kalteak gerta daitezke, eta ezin daitezkeenez erabat prebenitu, sistemak bereganatu behar ditu.

				Instrukziotik ezin da ondorioztatu, ezta ere, ebazpen-proposamenak egiten duen bezala, “istripua gertatu zela erreklamatzaileak arretarik eman ez zuelako aipatu ospitalera sartzeko atea erabiltzean”. Adierazpen horrek ez du inongo euskarririk (eta, gainera, eta beste ikuspuntu batetik, AHL andreak azaldutako egintzen bertsioa onartzea dakar, ateak ixterakoan bultzatuta erori baitzen).

				Hori dela eta, Batzordearen ustez, objektibatuta geratu da H1 Ospitaleko sarreran izandako erorikoaren errealitatea, eta eroriko hori gertatu zela atea ixteak eragindako bultzadaren ondorioz, eta errealitate hori ez dute gezurtatu ez zentroko mantentze-lanetako langileen txostenek, ez mantentze-lanez arduratzen den enpresak, ezta instrukzioak berak ere.

				Hortik ondorioztatu behar da aztertzen ari garen erreklamazioan badirela aipatu kausaltasun-lotura eta AHL andreak jasandako kalteen antijuridikotasuna, ez baitu kalte horiek jasateko betebehar juridikorik, eta, horrenbestez, onartu egin behar da lortu nahi den ondare-erantzukizuna.

				16/2019 ABJI, par.: 27-35

				 

				Baimenik ez izateagatik

				Aurrekoa esanda, Batzordearen ustez, egiaztatuta geratu da praxi txarra zegoela JFRL jaunak emandako baimen informatuari dagokionez.

				Esan dugun bezala, biopsia egin zuen zirujauak berak argi eta garbi adierazi du bizkarrezur-nerbioaren lesioa konplikazio ezohikoa dela, baina ondo ezagutzen dela maniobra kirurgiko zerbikaletan, hala nola linfadenektomian eta egindako biopsietan. Konplikazio “arraro baina posible” gisa kalifikatzen du, bibliografia espezializatuan zabal deskribatuta dagoena eta beti zirujauaren buruan dagoena, eta gehitzen du arriskua areagotu egiten dela prozesu linfoproliferatibo batek eta horren ondoriozko distortsio anatomikoak eragindako adenopatiak ugariak direnean.

				Ikuskatzaile medikoaren txostenak, adierazi dugun bezala, bi alderdi horiek berresten ditu.

				“Gogoeta orokorrak” atalean adierazten du lesioa (i) “ez dela arraroa, ez eta hutsala ere”; (ii) “...lesioaren jatorri iatrogenoa dela ohikoena lesio horietan, eta gongoil linfatikoen biopsia dela zerikusirik handiena izan ohi duen prozedura”; eta (iii) “… gongoil zerbikal baten biopsia eszisionalaren arriskuen artean, beste prozedura kirurgiko askok izan ohi dituztenekin batera, arrisku espezifiko batzuk daudela, hala nola bizkarrezurreko nerbio osagarriaren lesioa, sorbaldaren mugikortasunari eragiten diona (azken lesio horiek aldi baterakoa izan daitezke, edo iraunkorrak)”.

				Horri gehitzen dio lesio hori izateko arriskua handiagoa zela JFRL jaunaren kasuan (pazienteak “‘adenopatia ugari’ zituen lepoan, maila guztietan (2018-01-22an egindako OTAk egiaztatu zuen eskuzko miaketan detektatutakoak baino askoz gehiago zirela), eta arrazoizkoa da pentsatzea haren presentziak eragindako distortsio anatomikoak areagotu egiten zuela bizkarrezur-nerbioaren lesioa izateko arriskua, nerbio hori berez baita minbera azaleko ibilbidea duelako zati batean”), eta horrek bere harridura jasota uztera eraman du (“Harritzekoa da, beraz, H1 Ospitalean biopsia horretarako baimen informatua emateko erabiltzen duten dokumentuan ez ohartaraztea bizkarrezurreko nerbioa lesionatzeko arriskuaz”).

				Frogatuta dago JFRL jaunak jasandako kaltea egin zioten ebakuntzaren arriskuetako baten gauzatzearen ondoriozkoa izan zela (pazientearen osasun-egoerak areagotu egiten zuen arrisku horren gauzatzea), eta Batzordeak uste du emandako informazioa (espedientean dauden datuen arabera) ez zela nahikoa izan, arriskuaren izaera eta pazientearen inguruabar pertsonalak ikusita.

				Batzordeak, hala, 95/2017 Irizpenean iritsitako soluzioari jarraitzen dio. Irizpen hartan ere aztertu zen bizkarrezur-nerbioaren lesio bat eragiteagatik aurkeztutako erantzukizun-erreklamazio bat, biopsia eszisional bat egin baitzuten, zeina, orain aztertzen ari garen kasuan bezala, teknika egoki baten arabera egin baitzen, baina pazienteari lesioaren arriskuaren berri eman gabe, baimen informatua formalizatzean.

				Laburbilduz, irizpen horretan azaldu genuenez, hauek aplikatuz ateratzen da baimen informatua behar ez bezala emateari buruzko ondorioa: 41/2002 Legea, azaroaren 14koa, Pazientearen autonomia eta informazio eta dokumentazio klinikoaren arloko eskubide eta betebeharrak arautzen dituena, eta jurisprudentzia-doktrina bateratua (bereziki, 4., 8. eta 10.1 artikuluak).

				Zehazki, 10.1 artikuluak eskatzen du medikuak, pazienteari idatzizko baimena eskatu baino lehen, oinarrizko informazioa eman diezaiola hauei buruz: “a) ebakuntzak ziurtasunez eragiten dituen ondorio garrantzizkoak; b) pazientearen inguruabar pertsonal edo profesionalekin zerikusia duten arriskuak; c) baldintza arruntetan gerta daitezkeen arriskuak, esperientzia eta zientziaren egoera kontuan hartuta, edota ebakuntza-motarekin zuzeneko zerikusia dutenak; eta d) kontraindikazioak”.

				Espedientean egiaztatutakoaren arabera, kasu honetan, c) apartatuak aipatzen zuen arrisku probableetako bat bizkarrezur-nerbioaren lesioa zen, zeinak, gainera, lotura zuzena baitzuen b) apartatuak aipatzen duen pazientearen inguruabar pertsonalekin.

				95/2017 Irizpenean arrazoitu zenez, Batzordeak uste du (242/2016, 134 eta 119/2014, 4 eta 216/2010 Irizpenak, besteak beste), etengabeko jurisprudentzian oinarrituta, baimen informaturik ezak lex artis ad hoc delakoa ez betetzea dakarrela, eta osasun-zerbitzuaren funtzionamendu txarra erakusten duela.

				Egin-eginean ere, espedientean jasotako txosten medikoetatik ateratzen denez, ebakuntzaren arrisku espezifikoetako bat gertatu da, intzidentzia-maila handia zuena pazientearen egoera ikusita, eta pazienteari ez zioten horren berri eman, eta horrek esan nahi du borondatearen autonomia eta lex artisa urratu direla. Sinatutako baimen-dokumentua, beraz, ez da eraginkorra, ez baitu biopsiak ekar zitzakeen arrisku probableei buruzko informaziorik jasotzen.

				Komeni da hemen gogoratzea jurisprudentziak (besteak beste, Auzitegi Gorenaren 2010eko martxoaren 25eko eta ekainaren 29ko epaiak) normaltasunez defendatzen duela baimen informatua osorik ez ematea ez ezik, deskuidu partzialak ere lex artis delakoaren urraketa direla. Izan ere, azaroaren 14ko 41/2002 Legeak zehazten duen informatzeko betebeharrak barne hartzen du ebakuntza kirurgikoak dakartzan arriskuak eta horren ondorioak aldez aurretik ezagutzea.

				Eremu horretan aplikatu beharreko arrisku-nozioari dagokionez, jurisprudentziak berak bereizten du “gauza bat dela arrisku jakin baten ziurgabetasuna edo probabilitaterik eza, eta beste bat, oso bestelakoa, haren probabilitate-tasa txikia edo baxua izatea, gauzatu izanari buruzko erreferentzia bakanak egon arren”.

				Aldez aurretik eman beharreko baimenak eta informazioak arrazoizkotasun-estandarren araberakoak izan behar dute beti, eta kontzeptu horrek hemen aztertzen ari garen arriskuaren moduko bati buruzko informazioa bilduko luke (arraroa, baina posible, eta literatura zientifikoak eta ebakuntza egiten dutenek ongi ezagutzen dutena, zeinaren probabilitateari, gainera, adenopatia-kopuruak eragiten baitio), eta kanpoan utziko luke ekintza medikotik urrun dauden hipotesiei buruzko informazioa, hala nola kaltea ezohiko arrisku ezin aurreikusizko baten edo ezinbesteko kasuaren ondorio denean, zeinetan jurisprudentziak hautsitzat jotzen baitu emandako asistentzia medikoaren eta emaitza negatiboaren arteko kausazko lotura (besteak beste, Auzitegi Gorenaren abenduaren 4ko epaia).

				5/2019 ABJI, par.: 73-87

				 

				Era berean, Batzordearen ustez, behar bezala azaldu dute, bai aipatutako ataleko buruak, adingabeari arreta eman zionak, bai ikuskatzaile medikoak, ez dagoela ebidentzia zientifikorik EDCk duen aldebiko hipoakusia iraunkorraren eta aipatutako sendagaia hartu izanaren arteko harremanari buruz. Inguruabar horrek, osasun-arloko ondare-erantzukizunaren esparruan, agerian uzten du ez dela betetzen, ezta ere, alegatutako kaltearen (kasu honetan, aipatutako hipoakusiaren) eta egintza medikoaren (sendagaiaren preskripzioa) artean egon behar duen kausazko harremana.

				Aurrekoa esanda (kasuaren analisia amaitzeko aukera emango luke), hemen egingo dugu kera: ikuskatzaileak zer balorazio egiten duen adingabeari agindutako tratamenduari (eta haren iraupenari) buruz; izan ere, onartutzat jotzen du, eta pazientearen gaixotasunerako egokitzat, baina, era berean, terminologia teknikoaren arabera, “off-label” tratamendu edo preskripziotzat. Termino horrek “sendagaiak salbuespenez eta baimendutako fitxa teknikoan jasota ez dauden baldintzetan erabiltzeari” egiten dio erreferentzia (kasu honetan, tratamenduaren iraupenari dagokionez), eta arau berezi batzuen mende dago.

				Horrelako tratamenduetarako arau-esparrua hemen jasotzen da: 1015/2009 Errege Dekretua, ekainaren 19koa, Sendagaiak egoera berezietan erabiltzeari buruzkoa, Sendagaien eta osasun produktuen bermeei eta erabilera zentzuzkoari buruzko uztailaren 26ko 29/2006 Legearen 24. artikulua garatzeko emana (hau izango litzateke egungo erreferentzia: Sendagaien eta osasun produktuen bermeei eta erabilera zentzuzkoari buruzko Legearen testu bateginaren 24. artikulua, uztailaren 24ko 1/2015 Legegintzako Errege Dekretuz onetsia).

				1015/2009 Errege Dekretuaren azalpen-zatiak 29/2006 Legearen 24.3 artikuluaren jatorria azaltzen du (gaur egun, 1/2015 Legegintzako Errege Dekretuaren zenbaki bereko manura eraman daiteke):

				Uztailaren 26ko 29/2006 Legearen 24. artikuluaren 3. apartatuak adierazten du, halaber, Osasun eta Kontsumoko ministroak ezarriko dituela zer baldintzatan agindu behar diren baimendutako sendagaiak baimendutakoez bestelako baldintzetan erabiltzen direnean, eta hori, nolanahi ere, salbuespenezkoa izango dela.

				Eta hau da xedapen horren arrazoia: kasu batzuetan, jada baimenduta dagoen sendagai baten erabilera terapeutiko jakin bat bermatzen duten datu klinikoak ez daudela jasota sendagaiaren fitxa teknikoan. Hori bereziki garrantzitsua izan daiteke arlo terapeutiko batzuetan, zeinetan ikerketa-jarduera oso handia den eta ezagutza zientifikoaren bilakaeraren erritmoa aurretik joan dakiekeen aldaketa horiek sendagaiaren fitxa teknikoan sartzeko beharrezkoak diren izapideei. Praktika klinikoan ezarritako erabilera-baldintzak ere badaude, sendagaiaren baimenean jaso gabeak, askotan merkataritza-interesik ez dagoelako Sendagaien eta Osasun Produktuen Espainiako Agentziaren baimena lortzeko behar diren azterketak egiteko.

				Sendagaien salbuespenezko erabilera horiek, baimendutakoez bestelako baldintzetan gertatzen direnak, praktika klinikoaren eremuan sartzen dira, eta, beraz, agindua ematen duen mediku erantzukizunaren eremuan, eta ez da kasu bakoitzeko baimenik behar izango. Hala ere, zenbait egoeratan komeni da Sendagaien eta Osasun Produktuen Espainiako Agentziak gomendio bat ematea, eraginkortasunaren eta segurtasunaren alorrean eskura dagoen ebidentzian oinarrituta.

				Errege-dekretu horren 2.2 artikuluak dioenez, “Sendagaiak baimendutakoez bestelako baldintzetan erabiltzea: baimendutako fitxa teknikoan jasotakoez bestelako baldintzetan erabiltzea sendagaiak”.

				Errege Dekretuaren 13.2 artikuluaren bigarren paragrafoaren arabera, baimendutako sendagaiak fitxa teknikoan ezarritakoez bestelako baldintzetan erabiltzeak, besteak beste, baldintza hau bete behar du: “Pazienteari balizko onuren eta arriskuen berri ematea, eta haren baimena eskuratzea, azaroaren 14ko 41/2002 Legearen arabera”.

				Errege Dekretuak 41/2002 Legera igortzen duenez, baiezta daiteke kasu honetan nahikoa izango litzatekeela ahozko informazioa, baina historia klinikoan jasota uzteko eskakizunarekin, lege horren 4.1 artikuluak eskatzen duen bezala. Adingabea artatzeaz arduratu zenak honako hau jaso zuen geroago (prozeduran emandako txostenean): “Gurasoei jakinarazten zaie inhalatutako kortikoidearen eta ahotik hartzeko kortikoidearen dosi altuak ez emateko, tratamendua hasten zela dosi baxuetan inhalatutako kortikoideekin eta azitromizinarekin, gomendatuta dagoelako, geroago aipatuko den bezala, kontrol zaileko asmarako, bronkitis kronikorako eta errepikatzen diren ORL infekzioetarako”.

				Gainera, adierazi den bezala, prozedura honetan ez da egiaztatu erreklamatzen den kaltearen (adingabeak duen gorreria) eta emandako tratamenduaren arteko lotura; era berean, ez dago ebidentziarik tratamendu mota horrek abstraktuan eragin dezakeenik deskribatutakoa bezalako kaltea, baldin eta sendagaia erabiltzen bada fitxa teknikoan ezarritako denbora baino luzeago (adingabearen aitak eta amak bazuten fitxa teknikoaren berri).

				Beraz, hemen ez da identifikatzen auzitan jarritako jarduketa medikoari datxezkion arriskuak bere gain hartzeko eskubidearen lesioa, baimen informatuaren eskakizunaren oinarrian dagoena.

				Gogoratzekoa da, nolanahi ere, gure irizpenetan adierazi dugunez (besteak beste, 242/2016, 134 eta 119/2014, 4 eta 216/2010), jurisprudentzia-irizpide finkatu baten arabera (Auzitegi Gorenaren 2015eko maiatzaren 26ko epaia ─RJ 2015\3132─ eta 2012ko urriaren 2ko epaia ─RJ 2012\9270─), 41/2002 Legeak aipatzen duen informazio-faltak ondare-erantzukizuna aitortzea ekar dezan, egiaztatuta geratu behar da jarduketa medikoari lotutako kaltea gertatu dela.

				Hala ere, doktrina zientifiko zabal bati jarraituz egindako txostenek diotenez (ez dira ezeztatu), aztertzen ari garen kasuan ez da betetzen aipatutako baldintza, adingabearen hipoakusia erreklamatzaileak zalantzan jarritako tratamendu medikoarekin zerikusirik ez duten faktoreei zor zaielako.

				44/2019 ABJI, par.: 62-72

				 

				Azkenik, alegazio honetaz arduratuko gara: infiltrazioak aplikatu aurretik, ARRP jaunak ez zuen informaziorik jaso azkenean gauzatu ziren konplikazioei buruz. Erreklamatzaileak bereziki azpimarratu du gai hori ─hasierako erreklamazio-idazkian jada aurreratua zuena─ entzunaldiaren izapideko alegazio-idazkian (H1 Ospitaleko zegokion zerbitzuak informatutakoa eta Ikuskaritza Medikoak egindako balorazioa ikusita), honako hau azpimarratu baitu: “Prozedura inbaditzailea da, eta, 41/2002 Legearen arabera, baimen idatzia behar du, pazienteak arriskuei buruzko informazioa jaso ondoren”.

				Gai horri dagokionez, bi gai hartu behar dira kontuan: I) pazienteak jasotako glukokortikoidedun infiltrazio intraartikularretako tratamendua inbaditzailea ote den eta, horregatik, Pazientearen autonomia eta informazio eta dokumentazio klinikoaren arloko eskubide eta betebeharrak arautzen dituen azaroaren 14ko 41/2002 Legearen 8.2 artikuluan aurreikusitakoari lotuta dagoen; eta II) ea H1 Ospitaleko Traumatologia Zerbitzuak dioenaren arabera ARRP jaunari eman zioten informazioa nahikoa ote den xedapen horrek aurreikusitakoa betetzeko.

				Aipatutako 41/2002 Legearen 8.2 artikuluak (1. paragrafoan honako hau ezarri ondoren: “Paziente baten osasunaren arloko jarduketa orok behar du eragindako pertsonaren borondatezko baimen askea, 4. artikuluan aurreikusitako informazioa jaso eta kasuaren berezko aukerak baloratu ondoren”) honako hau xedatzen du: “Adostasuna edo baimena ahozkoa izango da, oro har. Hala ere, idatziz aurkeztu behar da ebakuntza kirurgikoetan, prozedura diagnostiko eta terapeutiko inbaditzaileetan, eta, oro har, pazientearen osasunari arrisku edo ondorio negatibo nabarmenak ekar diezazkioketen prozedurak erabiltzeko”.

				Gai hori aztertzean, honako hau hartu dugu abiapuntutzat: erreklamatzailearen alegazioen aurrean, ez H1 Ospitaleko Traumatologia Zerbitzuak (zerikusia baitu ARRP jaunari emandako asistentziarekin) ez Ikuskaritza Medikoak ez dute zalantzan jarri pazientearen baimena behar duen jarduketa medikoa delakoa.

				Batzordearen ustez, erreparatuz gero zer garrantzia duten glukokortikoideekin egindako infiltrazioen konplikazioek eta ondorio kaltegarriek (Ikuskaritza Medikoaren txostenean eta, jarraian ikusiko dugun bezala, H1 Ospitalean inplikatutako zerbitzuaren txostenean deskribatzen dira), hala nola giltzaduretako infekzioa (sarri gertatzen ez bada ere, konplikaziorik larriena da), injekzioaren ondorengo artritisa, haustura tendinosoak, artropatia kortikoideoa, besteak beste, zail da infiltrazio horiek prozedura terapeutiko inbaditzaileen kategoriatik ateratzea; horrenbestez, baimena idatziz jasota uztea eskatuko lukete, 41/2002 Legearen 8.2 artikuluaren arabera.

				Aurreko balorazioa indartzera dator infiltrazioetarako beste formulario hauen existentzia: bitarteko telematikoen bidez edo idatzizko argitalpenetan argitaratzen direnak, hala nola, besteak beste, Kirurgia Ortopediko eta Traumatologiako Espainiako Elkartearena, Andaluziako Juntako Osasun Sailarena, Valentziako Erkidegoko Osasun Kontseilaritzaren lehen mailako arretako infiltrazioen eskuliburua, edo Espainiako Erreumatologia Elkartearena.

				Era berean, aipatzekoa da jurisdikzio zibilean jurisprudentzia txikiagoa dagoela kontratuz kanpoko erruaren arloan, eta horrek aitortzen duela baimen informatua eskatu behar dela jarduketa horietarako. Ildo horretatik, jurisprudentzia horren adierazgarri da 195/2014 epaia, ekainaren 13koa, Coruñako Probintzia Auzitegiko 3. sekzioarena (JUR 2014\217342), honako hau deklaratu baitu laugarren oinarri juridikoan:

				2.- Apelatutako epaiak inoiz ere ez du egin errekurtsogileak defendatzen duen baieztapena; eta erantzukizun medikoa baiesteko arrazoia ez da “baimen informatua” idatziz jaso ez izana. Ebazpenak argi eta garbi jotzen du egiaztatutzat, Salak ere iritzi bera duela, … andreari jakinarazi ziotela kortikoideekin infiltrazioa egingo ziotela, baina ez ziotela ohartarazi ondorio kaltegarriak ager zitezkeela. Informazioa ez da soilik erabili beharreko teknikari buruzkoa, hauei buruzko informazioa ere sartu behar da eta: izan daitezkeen albo-ondorioak, konplikazio gutxi-asko ohikoak ─ez hain ohikoak, ondorio larriak dituztenean─, kontrako erreakzioak, etab.

				3.- Epaiak ez du frogaren karga alderantzikatzen; aitzitik, baimen informatuari buruzko jurisprudentzia-doktrinaren laburpen bat azaltzen du, eta frogatzeko erraztasunaren irizpidea nabarmentzen du. Egindako frogaren analisian honako hau jasotzen da: (a) Baimen informatua ez zen idatziz jaso (hori ere ez da eztabaidatzen); (b) pazientearen historia klinikoan ere ez zen jaso medikuak … andreari berezko arriskuen berri eman zionik (hori ere ez da zalantzan jartzen); (c) medikuak jakinarazi zuen infiltrazio bat egingo zuela kortikoideekin, baina ez zuen ohartarazi izan zitezkeen nahi gabeko ondorioei buruz.

				Aztertzen ari garen kasuan, H1 Ospitaleko aipatu zerbitzuak azalpen hau eman du erreklamatzaileak eman zien informazioari buruz egindako alegazioa dela eta (44. folioa):

				Infiltrazioak behar diren asepsia-bitarteko guztiekin egiten dira, material esterilekin (orratza eta xiringak, gazak eta eskularruak), pazienteari adierazi ondoren albo-ondorioak izan ditzakeela, ohikoak ez badira ere (larruazalaren eta larruazalpeko zelula-ehunaren atrofia, giltzadura-narriadura, osteonekrosia, hidroxiapatita-metaketagatiko kaltzifikazioak, infekzioa, artritis septikoa, eta beste batzuk), eta pazienteak ulertu eta onartu egiten ditu, lehenengo infiltrazioan bezala.

				Ikuskatzaile medikoak, bere txostenaren ondorioen atalean, jarduketa medikoaren arriskua dela egiaztatu ondoren, traumatologoak adierazitakoa ekarri du: “Literatura medikoan, giltzaduretako infekzioa da konplikazio larriena, gutxi gorabehera 1/10.000 infiltraziotan gertatzen dena, eta H1 Ospitaleko Traumatologoak ziurtatzen du ahoz eman duela arriskuaren berri”.

				Gogoratu behar da ezen, finkatutako jurisprudentzia-doktrinaren arabera, lege-erregulazioa honela interpretatu behar dela: ez da guztiz baztertzen baimenaren balioa idatziz egin ez den informazioan. Hala ere, kasu jakin batzuetarako baimen informatua dokumentu-forma horretara egokitzeko eskatzen denez ─egokiagoa baita haren existentzia eta edukia jasota uzteko─, informazioa ematen duenari dagokio baimen hori eman dela frogatzea.

				Kasu honetan, Batzordeak uste du (antzeko kasuetan ohi duenez ─96/2018 Irizpenean, adibidez─, eta auzitegiek adierazitakoarekin bat etorriz) jarduketa medikoa egin duen fakultatiboaren deklarazio hutsa (beste frogarik gabe, adibidez historia klinikoan jasotzea), a posteriori egina, aipatu betebeharra bete izanari buruzkoa, ez dela nahikoa betebehar hori betetzat jotzeko.

				Azaldutakoa kontuan hartuta, Batzordearen ustez, osasun-administrazioak ez du frogatu behar bezala bete denik pazienteari egindako infiltrazioari lotutako giltzadura-infekzioaren arriskuaren berri emateko betebeharra. Baimen informatuaren agiririk ez dute bete, eta ez dago jasota pazientearen bilakaera medikoan idatzitako oharretan, eta ez da bestela ere egiaztatu arrisku horren berri eman denik.

				66/2019 ABJI, par.: 73-84

				 

				Azkenik, baimen informaturik ez izatearen gaitzespenari dagokionez, RMS andreak honako hau alegatu du: “agertutako alderdiari ohartarazi ere ez zitzaion egin horrelako tekniken erabilerak ekar zitzakeen arriskuez. Ez zitzaion arriskuei buruzko azalpen-dokumenturik eman sinatzeko, eta ez zuen horri buruzko azalpenik jaso. Era berean, ez zioten sinatzeko baimenik eman, inondik ere, tratamendua arestian deskribatutako teknikaren bidez egiteko”.

				Horri dagokionez, prozeduraren ardura zuen fakultatiboak adierazi du RMS andreari, kontsultan, tratamenduari buruzko informazio zehatza eta errepikatua eman zitzaiola, aldez aurretik.

				Zehazki, honako hau dio: “arian-arian sartzeko tratamendu analgesiko inbaditzailearen hasierako planteamendua egiten da, kontsultan azalpen zabal eta jarraitua emanda horietako bakoitzari buruz, non eredu eskeletiko eta guzti iruzkintzen diren teknika bakoitzaren ezaugarriak, bai eta bakoitzaren onurak eta arriskuak ere”.

				Zehaztu duenez, “Azalpen hori indartu egiten da pazienteak eboluzio-aldaketak planteatzen dituen egunean, aldaketa horiek gertatu badira, eta horrek, batzuetan, hasiera batean planteatutako prozeduraren murrizketa baldintzatzen du. Eta berriz ere azaltzen da nola egingo den tratamendua, egun horretan operazio-gelan lanean ari zirenak lekuko. Horrela jokatu ohi dut, baina teknika berria zenez egun horretan lan egin zuten osasun-langileentzat, zehatz-mehatz azaldu nuen, pazientearen aurrean, egingo genuen prozeduraren garapena”.

				Ildo beretik gogoratu duenez, “pazienteak kirurgiako itxaron-zerrendan sartzeko dokumentua sinatu du, eta bertan jasotzen da, orokorrean, prozesuari buruzko informazioa eman zaiola, baita tratamendu alternatibo, arrisku, konplikazio, emaitza eta sekuelei buruz ere. Konplikazioak eta sekuelak ez dira ohikoak”.

				(…)

				Egia da espedientean ez dagoela jasota, aipatu prozedura aplika diezaioten, pazienteak sinatutako baimen informatuaren dokumentuaren formulariorik; hala ere, fakultatiboak ekarritako txosten espezifikotik eta historia klinikotik ondoriozta daiteke RMS andreari aldez aurretik eman ziotela prozedura horren gaineko informazioa.

				Izan ere, itxaron-zerrenda kirurgikoan sartzeko dokumentuaz gain, pazienteak sinatu baitzuen, MRS andrearen historia klinikoan 2011ko azarotik dago jasota tratamendu-teknika bereziak erabiltzeko balorazioa ─irrati-frekuentzia, kasu─, eta azken oharra 2014ko otsailaren 13ko interbentzio-txostenarena da, zeinak esplizituki jasotzen baitu aurreko informazio-egintza bat dagoela fakultatiboak prozedura bat aplikatzea proposatzen eta pazienteak onartzen duenean (“S1-4 errain-sustraien irrati-frekuentzia pultsatua proposatzen zaio, optimizazio terapeutikorako, eta pazienteak onartu egiten du”).

				Argi dago MRS andrea, bilakaera luzeko kokzigodinia izateagatik, aspalditik ari zela tratamendu eta jarraipen medikoa jasotzen, etenik gabe; eta irrati-frekuentzia pultsatua proposatu ziotela, eraginkortasunik izan ez zuten zenbait tratamendu aplikatu ondoren. Pazienteak onartu egin zuen proposamena, eta, era berean, kirurgiako itxaron-zerrendan sartzeko dokumentua sinatu zuen, interbentzioa egin ziezaioten.

				Era berean, kontuan hartu behar dira hizpide dugun prozeduraren ezaugarriak, literatura zientifikoak prozedura perkutaneo oso gutxi inbaditzailetzat sailkatzen baitu, eta ezaugarriok ez dira pazientearen osasunari arrisku edo eragin negatibo nabarmena eta aurreikusgarria ekar diezaioketen prozedurenak bezalakoak. 41/2002 Legeak idatzizko baimena aurreikusten baitu azken horietarako.

				Auzitegi Gorenak prozeduraren irismena bera baloratu du, ahozko informazioaren nahikotasuna zehazteko. Hala adierazi du 2011ko apirilaren 7ko epaian (RJ 2011/3057): “Erreklamazioan ez dago jasota baimen informatu sinaturik, baina prozedura oso konplexua ez denez (biopsia-erauzketa), ez litzateke sartuko 41/2002 Legearen arabera idatziz egin behar den kasuetan: (…). Hau da, idatziz ez egotea, kasu honetan, ez da funtsezkoa prozedura mediko honen bilakaerarako. Bere borondatez joan zen ginekologiako kontsultara, erauzi ziezaioten, enbarazu egiten ziolako”.

				Batzordearen ustez, eskuragarri dagoen informazioan oinarrituta, ondorioztatu daiteke MRS andreak bazuela aurretiazko informazio nahikoa bere autodeterminazio-eskubidea erabili ahal izateko irrati-frekuentziaren prozeduraren aplikazioa zela eta.

				Beraz, aurretiko informazio nahikoa eman ondoren pazientearen autodeterminazio-eskubidea bermatuta dagoenez, baimen informatuaren formulariorik eza forma-akats ez-baliogabetzailetzat jotzen da zerbitzuaren prestazioan.

				Ildo beretik jo du Auzitegi Gorenak. Denen erakusgarri, 2012ko ekainaren 18ko epaia (4538/2012 AGE): “Dokumentu idatzirik ez egoteak ez du eragozten informazio nahikoa egon zela ondorioztatzea, ahoz, eta hori jarduketetan dauden txostenetan adierazitakotik ondorioztatzen da (…)”.

				Azkenik, kasuaren salbuespenezko izaerari buruzko gogoeta egin behar da, “azaldu gabeko edo azaldu ezinezko edo tipikoa ez den kasutzat” hartzen baita, eta “zerbitzuaren lan-bizitza osoan” gertatzen den lehena da.

				Bada, horrelako kasuen aurrean, jurisprudentziak argi eta garbi dio osasun-administrazioak informazioa emateko duen betebeharrak ez dituela barnean hartzen gerta daitezkeen arrisku ezohikoak edo aurreikusi ezin direnak. Auzitegi Gorenaren 2012ko urriaren 9ko Epaiak (6645/2012 AGE) bere jurisprudentzia-doktrina gogorarazten du, informatzeko betebeharraren irismena zedarritzen duena:

				Informatzeko betebeharra ezin da generikotzat edo probabilitate hipotetikoko terminoetan ulertu, eta ez du babesten gehiegizko eta neurriz kanpoko informazioa eskatzea medikuntza-zientziaren sendatze- edo prebentzio-helburuekin, nola baita ezohiko arriskuei buruzkoa, literatura medikoaren arabera aurreikusteko modukoak ez direnei buruzkoa, edo gizabanakoaren ezaugarri espezifikoetan oinarritzen direnei buruzkoa, aldez aurretik garrantzizkotzat edo balorazio mediko bat egiteko modukotzat agertu ez badira.

				Era berean, askotan esan izan dugu informazioa ezin dela mugagabea edo gehiegizkoa izan, kontrako ondorioa izan dezakeelako, beldurtzeko edo inhibitzekoa, eta modu ulergarrian, argian eta asistentziaren erabiltzaileari egokituta eskaini behar dela. Beraz, eskubide hori baliatu behar da kontuan hartuta zehazki transmititu behar diren datuak eta informazioaren beraren xedea, teknikaren egoeraren arabera dauden arriskuak eta alternatibak ezagutzeari dagokionez. Horren adibidea da gripearen aurkako txertoarena, zeinak ez baitu barne hartzen errekurritutako epaian aztertu denaren antzeko arrisku guztiz gertagaitzaren aukera; izan ere, epai horren arabera, arrisku hori hain urrutikoa zen, non ez zuen hari buruzko informaziorik emateko aukerarik uzten, ebidentzia jakin eta erkagarrietan oinarrituta.

				Aurreko guztia dela eta, Batzordearen ustea da RMS andreari prozedura horri buruzko informazioa eman zitzaiola prozedura hura aplikatu baino lehen, eta ez dela gaitzestekoa balizko emaitza ezezagun eta ohiz kanpoko bati buruzko ohartarazpenik egin ez izana.

				99/2019 ABJI, par.: 80-97

				 

				Praxia

				Testuinguru horretan, beraz, osasun-administrazioaren jarduketa aztertu behar dugu, eta aurreratu jarduketa horri ez diogula akatsik edo mentsik ikusten, planteatutako erreklamazioa oinarritzeko moduan.

				Zerbitzu horiek adingabearen arrisku- edo babesgabetasun-egoera egon zitekeela egiaztatzera eta horren arabera jardutera mugatu ziren, kontuan hartuta hala adingabearen afekzioaren izaera posiblea nola transmisio-modu posibleak edo ohikoenak. Bi inguruabar horiek ezagutzeko, argigarriak dira Ikuskaritza Medikoaren txostenean jasotako gogoeta medikoak. Txosten horren arabera:

				Kondilomak (garatxo genitalak edo kondiloma puntazorrotzak ere esaten zaie) giza papilomaren birusaren infekzioak (GPB) eragindako lesio onberak dira. Gaur egun, sexu-transmisiozko infekzio ohikoenetako bat da. Lesio horiek eragiten dituzten GPB motei “arrisku onkogeniko txikia” esaten zaie, hau da, ez daude minbiziarekin lotuta. Hala ere, kondilomak dituzten paziente batzuek, heren baterainokoek, koinfekzioa dute, “arrisku onkogeniko handiko” beste GPB mota batzuek eragina. Kondilomen % 95 eragiten duten GPBak birusak 6 eta 11 motako GPBak dira. Kondilomak agertzeko modua oso aldakorra da. Sarritan, tamaina desberdineko garatxo edo lesio goratuak ikusten dira (milimetro gutxi batzuetatik zentimetro batzuetara) gainazal zimurtsuarekin, eta azalorea edo oilar-gandorra gogorarazten duen forma hartzen dute. Lesioen kopurua ere oso aldakorra da: elementu gutxi izan daitezke (bakanak dira lesio bakarrak) edo lesio ugari. Lesio horiek bulbari eragiten diote normalean (ezpain handiak, txikiak, klitoria, irekigunea), baina uzki edo uzki inguruan ere ikus daitezke, bai eta baginan eta umetokiaren lepoan ere. Gutxiagotan, kondilomek beste muki-eremu batzuei eragin diezaiekete, hala nola ahoari edo orofaringeari.

				Lesio asko daude genitaletan, kondilomen antzera ager daitezkeenak. Horregatik, bulban edozein lesio izanez gero, osasun-profesional egokiari galdetu behar zaio.

				GPBak eragindako infekzioa larruazalarekiko edo mukosekiko kontaktu zuzenaren bidez transmititzen da. GPBaren infekzio guztiek ez dute ageriko lesiorik (infekzio subklinikoa). Hau da, birusak infektatutako pertsona batzuek ez dute lesiorik, baina GPBaren transmisore potentzialak dira. Kondilomak ez dira agertzen VPI-1arekin kontaktua izan eta berehala. Oro har, latentzia-aldia egoten da infekzioa hartzen denetik lesioak garatzen diren arte: 3-8 aste. Transmisio-bide nagusia baginako edo uzkiko koitoa da. Hain ohikoak ez diren beste bide batzuk kontaktu digital-genitala eta aho-genitala dira. Ez dago inolako ebidentziarik kondilomak objektu sexualen bidez edo bainugelako arropa partekatzeagatik transmititzen direnik egiaztatzeko.

				Kondilomak lesio asintomatikoak izan ohi dira. Hala ere, kopuruaren, tamainaren eta kokapenaren arabera, sintoma arinak eragin ditzakete, hala nola azkura, erredura, narritadura- edo hantura-sentsazioa eta, gutxiagotan, mina edo odoljarioa sexu-harremanetan. Nahiko maiz, gaixotasun horrek pazienteengan eta haien bikotekideengan duen eragin handiena inplikazio sexualetan eta haren izaeratik eratorritako alderdi psikologikoetan datza (antsietatea, lotsa, transmisioarekiko kezka, etab.).

				Kondilomen diagnostikoa miaketa fisikoaren bidez egin ohi da. Medikuak oso gutxitan egin behar izaten du biopsia, baieztatzeko (soilik tratamenduei erantzuten ez bazaie edo bestelako lesioen edo gaixotasunaren susmoa badago). Kanpo-genitaletan kondilomak dituzten paziente guztietan, uzkiaren eta genitalen ebaluazio osoa egin behar da (bagina, umetoki-lepoa, perineoa eta uzkiaren ingurua). Helburua da alde batera uztea eremu genitaleko kondilomak beste kokapen batzuetan egotea, bai eta arrisku handiko beste birus batzuen koinfekzioari lotutako lesio premalignoak ere.

				Horrela, abiapuntutzat harturik inpresio diagnostiko bat, zeinetan bat etorri baitziren Osakidetzako medikuak ez ezik, dagokion organo jurisdikzionalean laguntza ematen zuen auzitegiko medikua ere, kasu horietarako aurreikusitako protokoloa abiarazi zen.

				Hortik aurrera, erreklamaziogilearen sufrimendua uler daiteke, baina haren erreklamazioak, lehenago esan dugunez, ezin du aurrera egin.

				Erreklamatzaileak kalte orokor eta agerikoa egozten dio jarduketa mediko horri, eta, bere ustez, justifikaziorik gabea zen, eta erruduntasuna frogatzea beste helbururik ez zuen.

				Pertzepzio hori, hala ere, ez da onargarria ondare-erantzukizuna eskatzeak behar duen hurbilketatik; izan ere, hasierako hurbilketan aurreratu dugun bezala, kalte eraginkor eta ebaluagarri bat egoteaz gain, kalte hori antijuridikoa izatea eskatzen du.

				Testuinguru horretan, erreklamatzaileak gertaerak bizitzeko izan duen era ez zaie nagusitu behar adingabearen osasun-premiei, eta osasun-laguntza premia horiei erantzutera bideratu izan da une oro. Gainera, sendagileek eginbide judizialetatik kanpo garatutako jarduketek adingabearen amaren baimena izan dute une oro. Era berean, kausa artxibatu ondoren, uko egin zaio arreta horri.

				Egia da gertatu den guztia oso egoera gogorra dela, bai erreklamaziogilearentzat, bai haren familiarentzat, baina lehenengoaren aldarrikapenean nahastu egiten dira jarduketa medikoa bera eta jurisdikzio-organo eskudunak aldez aurretik egindako eginbideak, eta ezin da argi eta garbi adierazi zein den adingabeak jasotako osasun-asistentziari egotzitako kaltea.

				Eta, kasu honetan interes kontrajarriak zeudenez ─aitarenak, ikertua baitzen, eta adingabearenak, abusu-egoera baten biktima izan zitekeelako─, osasun-zerbitzuek une oro jardun zuten adingabearen interesaren nagusitasun-printzipioa kontuan hartuta.

				Adingabea maiatzaren 23an pediatriako kirurgia-zerbitzura joan zenean ebakuntzaren kontrolerako, anatomia patologikoaren emaitzaren berri eman zioten amari. Emaitza horretan ez zuten ikusi GPBarekiko loturarik. Hala ere, probaren emaitzan ohartarazi zenez, “klinikak garrantzia ematen badio eta lotura hori baztertu behar bada, azterketa PCR bidez egitea gomendatzen da, eta ehun freskoa mikrobiologiako laborategira bidaltzea”. Hori dela eta, proba gehiago egiten jarraitu zuten (iragazki batetik frotisa hartu eta mikrobiologiara bidali zuten).

				Emaitzak ez zuen giza papilomabirusik detektatu prozesatutako laginean, baina, era berean, ohartarazi zuten ezen, azterketaren sentsibilitatea handia izanda ere, ez dela % 100ekoa, “beraz, birus horren infekzio-susmoak irauten badu, komenigarria izan daiteke lagin fresko bat PCR bidez aztertzea (gatz-disoluzioan igorritako biopsia)”.

				Erreklamatzaileak azpimarratu duenez, medikuetako bat behin eta berriz saiatu da haren erruduntasuna erakusten, beste froga batzuk proposatu baititu, baina Batzorde honek ez du ikusten medikuei salatzen zaien tema, baizik eta adingabekoaren intereserako jarduketa bat, haren gaixotasunaren izaera ziurtasun osoz berretsi edo baztertzekoa.

				Adingabea epaitegian deklaratzearen egokitasuna, aurreratu dugun bezala, ez da erreklamazio honetan aztertzen den jarduketaren barruan sartzen, eta gero amarekin telefonoz harremanetan jarri zirenean ebakuntza osteko beste kontrol bat zehazteko kontsultan, amak jakinarazi zuen bere kabuz erabaki zuela hurrengo kontroletara ez joatea, eta prozesu asistentziala amaitutzat jotzea.

				Horregatik guztiagatik, mediku ikuskatzailearen ondorioa geureganatu besterik ezin dugu egin, eta baieztatu behar dugu inplikatuta dauden medikuek arduraz eta profesionaltasunez zaindu zutela adingabea, bai ospitalean, bai anbulatorioan.

				Era berean, aplikatu zen protokoloari bidezko eta ondo aplikatu iritzi zaio, eta une oro adingabearen interesa nagusitu zen.

				Ondoriozta daiteke, beraz, erreklamatzaileak jasandako kaltea egiazkotzat jota ere, kaltea ez litzatekeela antijuridikoa izango, osasun-administrazioak une oro jardun baitu adingabearen interesaren alde.

				Osakidetzaren ebazpen-proposamenaren arabera, kasu honetan ez dira betetzen Administrazioaren erantzukizuna egoteko eskatzen diren baldintzak. Ondorio hori ateratzeko, ulertzen da ez dagoela benetako kalte eraginkorrik, JIAO jaunak dioen bezala, baizik eta “ebakuntzaren ondorengo konplikazio bat jasan zuela, jada konponduta dagoena, eta ez dagoela haren sekuelarik”. Eta proposamenak erakusten duenez, ikuskatzaile medikoak “ondorioztatu du Lex Artisa ez dela urratu”.

				Aurrekoari dagokionez, ñabardura bat egin behar da, planteatutako kasuaren azterketaren ardatza den gai bati buruz.

				Hain zuzen ere, ikuskatzaile medikoak jarduketa mediko hauetan zentratu du bere analisia: H1 Ospitaleko traumatologia zerbitzuak egindako ebakuntza kirurgikoaren ondoren pazienteari egindako zundaketaren ondorioz sortutako konplikazio urologiko bat konpontzeko egindakoetan. Eta egia da espedienteak adierazten duena dela, prozesu luze baten ondoren, azkenean H2 Ospitaleko Urologia Zerbitzuak konplikazio urologiko hori etetea eta konpontzea lortu zuela, sekuelarik gabe.

				Horiek horrela, ikuskatzaile medikoak, erreklamatzailearen perituak bezala, zera ondorioztatu du, lehenago adierazi dugunaren ildotik: Osakidetzak emandako arreta egokia izan dela konplikazio hori konpontzeko.

				Baina, gure ustez, ez da baloratu, erreklamazioaren hariari jarraituz, galdatutako ondare-erantzukizunari lotutako kalte antijuridikoa eragin duen osasun-jarduera, hots, maskuriko zunda gaizki jartzea, hortik etorri baitira ondorengo konplikazioak.

				Gure ustez, maskuriko zunda sartzean izandako jardun oker baten ondoriozko lesioak ezin dira aurkeztu ezkerreko aldakan protesia jartzeko ebakuntza kirurgikoaren konplikazio gisa. Operazio hori pazientea zegoen ospitale-eremuan gertatu zen, kirurgia hori zela eta, baina nahikoa garrantzi du H1 Ospitalean egin zioten ebakuntzatik bereiz aztertzeko.

				Horri dagokionez, hau ikus daiteke: pazienteari arreta eman zion pertsonal sanitarioak pazientearen bilakaera medikoan egindako oharretan jasota dagoela zunda gaizki jarri ziotela. Horren berri ematen dute, halaber, espedientean dauden txosten medikoek, bereziki H2 Ospitaleko Urologia Zerbitzuarenak, 2016ko azaroaren 30ekoak, gertakarien kontaketan aipatu baitugu (95. folioan dokumentatua): “Urologia kontsultetan artatzen ari dira pazientea, uretra-estenosia dela eta. Zundaketa traumatikoa egin zioten aldakako kirurgian 2016ko urtarrilean, bi bide faltsu larrirekin, eta maskuriko taillaketa egin behar izan zioten, ezin izan zelako zundaketarik egin”. Akats hori bera aipatzen da Urologia Zerbitzuaren 2018ko otsailaren 21eko, maiatzaren 23ko eta azaroaren 21eko oharpenetan (367. eta 368. folioak).

				2016ko azaroaren 30eko txosten horretan jasota geratu ziren, halaber, 2016ko apirilean egindako zistoskopiaren emaitza eta zundaketa-bideen eta tratamendua eman behar izan zioten uretrako estenosiaren arteko kausazko erlazioa: “2 bide faltsu larri uretra bulbarrean eta beste bat esfinterraren azpian. 14Ch zundarekin egon zen hilabetez, bide faltsuen orbaintzea hobetzeko. Ondoren, orbaintze-prozesuan zehar, beste zistoskopia batzuetan ikusten da nola bide bulbar faltsuak uretraren estenosi luzatua sortu duen”.

				Are gehiago, ikuskatzaile medikoak berak onartzen ditu akats hori eta uretrako kaltearekin duen lotura, eta kausazko lotura onartzen du “zundaketako akatsaren eta ondorengo uretrako estenosiaren artean, arazoa konpontzeko ebakuntza bat egin behar izan baita”.

				Gauza bera adierazten du ESIko (erakunde sanitario integratua) medikuntza intentsiboko KKUko (kudeaketa klinikoko unitatea) buruaren txostenak (prozeduran ageri den bakarra): “Medikuntza intentsiboko zerbitzuan, zundaketa desegokiaren arazoa objektibatu besterik ezin genuen egin, ezin izan baikenuen ohiko moduan konpondu, eta, beraz, Urologiako Zerbitzuarekin interkontsulta bat egin genuen, eta zerbitzu horrek zistostomia suprapubikoa egitea erabaki zuen”.

				Eskura ditugun datuekin eta lehen zundaketa egin zuen H1 Ospitaleko zerbitzuaren beste azalpenik ezean, esan daiteke, bat etorriz ikuskatzaile medikoarekin eta JIAO jaunari arreta egin zioten H2 Ospitaleko medikuntza intentsiboko eta urologiako zerbitzuek egindako balorazioarekin, konexio edo kausa-lotura dagoela pazienteak mokorreko protesi bat jartzeko ebakuntza baten testuinguruan jasandako konplikazio urologikoaren eta gaizki egindako zundaketaren artean.

				Horregatik, jarduketa hori (zundaketa okerra, bide faltsuak sortu eta uretrako estenosia eragin zuena), gure ustez, osasun-zerbitzuaren funtzionamendu txartzat hartu behar da, zeinak JIAO jaunari kalte batzuk eragin baitizkio, kausaren bidez osasun-jarduera desegokiari lotuak, pazienteak jasan behar ez zituenak.

				Azken batean, uste dugu osasun-administrazioak ondare-erantzukizuna duela, eta, horren ondorioz, kalte-ordaina jasotzeko eskubidea dagoela, soilik behar ez bezala egindako zundaketaren ondoriozko kalte antijuridikoei dagokienez.

				Aukera galtzea

				Aurreko guztiagatik, eta kontuan hartuta ezin izan zirela aztertu jaiotza-inguruko heriotzaren balizko kausak, familiak uko egin baitzion nekropsia egiteari, eta ez dela aurkeztu kontrakoa erakusten duen frogarik, Batzordeak uste du egiaztatutzat jo daitekeela IZG andreari emandako osasun-laguntza lex artis delakoarekin bat datorrela, eta ezin izan dela egiaztatu kausalitate-harremanik dagoenik pazienteak jasotako asistentzia medikoaren eta haren semea jaio ondoren hil izanaren artean.

				Hala ere, osasun-langileen jarduera lex artis delakoaren araberakotzat har badaiteke ere, arrazoizko zalantzak sortzen dira, osasun-administrazioaren jarduketa zuzena eta egokia izan ote zen, eskura dauden osasun-bitartekoak eta -baliabideak modu eraginkor eta ordenatuan erabiltzeko betebeharrari dagokionez, jarduera protokolizatu baten arabera, adibidez.

				Horri dagokionez, aztertu beharreko lehenengo gaia H2 Ospitalearen jarduketari buruzkoa da.

				Historia klinikoaren oharrekin bat etorriz, IZG andrea H2 Ospitalera bideratu zuten haurdunaldiaren 38. astean. Han, jaio aurreko kontsultan ikusi zuten, eta plan bat ezarri zioten. Plan horren arabera, 41. astean beste hitzordu bat izango zuen H2 Ospitalean bertan, kontuan hartuta joan baino lehen deitu behar zuela erditzear bazegoen (“joan aurretik deituko du”). H1 Ospitaleko Obstetrizia Atalaren txostenaren arabera, “Haren aurreko erditzea 2015ean izan zen H2 Ospitalean, eta bigarren erditzea ospitale berean izateko asmoarekin, ospitale horretara joan zen jaio aurreko bisita batera, 38. astean, non iritzi baitzioten haurdunaldi horretan ez zegoela a priori arrisku-faktorerik”.

				Espedientetik ondorioztatzen denez, IZG andrearen amak, ezarritako jarraibideak betez, H2 ospitalera deitu zuen ospitalera joango zirela jakinarazteko, alaba erditzear zegoelako, eta han erantzun zioten ezin ziotela arretarik egin, lekurik ez zegoelako.

				Espedientean ez dago jasota dei horri buruzko erregistrorik, ezta H2 Ospitaleak larrialdi-egoera horren aurrean emandako erantzunari buruzkorik ere, eta ez dago jasota ospitaleak gertaera horren inguruan egindako txostenik ere.

				Hala ere, intzidentearen analisiari buruz egindako txostenetik ateratzen denez ─intzidente klinikoak ikertzeko eta aztertzeko protokoloaren bidez egin zuten, hots, Londresko protokoloa erabilita─, Pazientearen Segurtasuneko erreferenteak eta Asistentzien Arduradunak prestatu baitzuten, honako hau jasotzen da: “Amak honako hau adierazi du: ‘H2 Ospitalera joan nahi du, eta ez dute gaur hartzen, ez dago lekurik’”, eta, gainera, “Ez da informazio horretan sakontzen eta ez da profesionalen artean transmititzen”.

				Gai horri dagokionez, bi gogoeta egin dira.

				Lehenengoa da H2 Ospitaleak uko egiten diola paziente bat hartzeari, logistika-arazo bat dela medio, eta pazienteari ez zaiola alternatiba bideragarri eta eraginkorrik eskaintzen.

				Deigarria da IZG andreari jarraibidetzat eman ziotela aldez aurretik deitzea beharrezko operatiboaren eskuragarritasuna egiaztatzeko, eta, espazio-mugak kontuan hartuta, H2 Ospitaleko jaio aurreko kontsultan ezartzen zaion planean sartu ez izana jarduteko modu alternatibo bat, erditze-gela okupatuta eta erabilgarri ez dagoen kasuetarako.

				Ikuskaritza Medikoaren txostenak eta ebazpen-proposamenak berak ere aipatzen dute gai hori: “Espedientean aipatzen denez, erdiurren zegoenak medikuari galdetu zion, dilatazioan, zergatik ez zeramaten H2 Ospitalera. Gure ustez, erantzuna begien bistakoa da, ospitaleak jakinarazi baitzuen ezin zutela erditzea artatu, baina ez dago argi zergatik ospitale horrek ezin zuen erditze bat baino gehiago artatu. Uste dugu ohikoa izango zela ospitale horretan; izan ere, erdiurren zegoenari maiatzeko kontsultan eman zizkioten jarraibideen arabera, ospitalekoei abisatu behar zien erdiminez zegoenean, ospitalera joan aurretik”.

				Bigarren gogoeta da IZG andreari arreta eman zioten profesionalek ez zituztela beharrezko kudeaketak egin H2 Ospitalearen aurrean, familiak emandako informazioa eta egon zitezkeen alternatibak kontrastatzeko, kontuan hartuta IZG andrea ospitale horretako pazientea zela, eta, gainera, aurreikusita zegoela egun horietan erdituko zela ospitale hartan.

				Aztertu beharreko beste gai bat da larrialdietako medikuak hartutako erabakia, hots, erditzea … (e) ko EAGn gerta zedila.

				Erabaki hori hartzeko irizpide kritikoa, beste inguruabar guztien artean, jaiotzarako kalkulatutako denbora da, Malinasen testa aplikatuta. Horren arabera, egozpenerako denbora ordubete baino gutxiagokoa bada, in situ erditzea gomendatzen da, eta ordubete baino gehiagokoa bada, ospitalera eramatea gomendatzen da. Kasu honetan, Malinasen testaren emaitza ordubetekoa izan zen; beraz, aukera berberak zeuden ospitalera eramateko edo in situ erditzeko. Eta larrialdietako medikuak, kontuan hartuta pazientearen egoera emozionala, haurdunaldi normala zela eta H1 ospitalea ordu bateko distantzian zegoela, anbulantzian erditzeko arriskua zegoenez, aukerarik onena iritzi zion erditzea osasun-zentroko EAGn izateari, baldintza hobeak zituelako.

				Kontrako frogarik ez dagoenez, larrialdietako medikuaren jarduera lex artis delakoarekin bat datorrela ikusi da; hala ere, 20:31n, jaiotzarako aurreikusitako orduan, prozesua moteldu izana, eta IZGk uzkurdura erregularrak izaten eta dilatatzen jarraitu izana ─“luze joko du honek”, larrialdietako medikuaren esanetan─ kontuan har zitekeen pazientea berehala ospitalera eramatea baloratzeko, eta, horrela, ospitalez kanpoko egoeraren prekaritatea saihestu.

				(…)

				Aurrekoa ikusita, nolanahi ere, Batzordeak uste du balioa eman behar zaiola Osakidetzak gertakaria zehatz-mehatz aztertzeko izan duen berehalakotasunari, neurri egokiak hartu izanari, etorkizunean antzeko egoerak errepika ez daitezen, eta ofizioz hasi izanari bere jardunaren ondoriozko ondare-erantzukizuneko prozedura.

				Hala ere, Batzordeak aitortu behar du, era berean, Osakidetzak IZG andreari emandako arreta logistikoa ez zela egokia izan, ez pazientea behar bezala artatzeko, ospitalean ingresatu nahi zuen eta, ez ospitalez kanpoko arretan tratamendu egokia emateko eskura zeuden bitartekoak eta baliabideak antolatzeko. Pazientea ezin izan zuten ospitaleratu une hartan, ez zegoelako jarduketa koordinaturik edo jarduera-protokolorik horrelako kasuetarako. Protokolo horretan, inola ere ezin zen aurreikusi erditze baten ospitalez kanpoko arreta behar izatea, erditzearen erreferentziazko ospitaleak uko egin ziolako, baliabiderik ez zuelako ─hori gertatu baitzen─, are gehiago, Euskal Osasun Sistemaren asistentzia-sare sanitarioan eskuragarri dauden baliabideak ikusita, eta, bereziki, Osakidetzan.

				Beraz, osasun-administrazioaren funtzionamendu txarreko kasu bat da, bere pazienteen beharrei behar bezala erantzuteko dituen baliabideen kudeaketa eraginkorraren barruan, eta bereziki, larrialdi-egoeran dagoenean.

				Ondorioz, Batzordeak uste du osasun-administrazioak kalte antijuridikoa eragin diola IZG andreari, eta hark ez duela kalte hori jasateko betebehar juridikorik, eta kalte hori zenbatetsi egin beharko litzatekeela, eta kalte-ordaina eman beharko litzatekeela, ondare-erantzukizunaren prozedura honen instrukzioaren eta ebazpenaren esparruan.

				G) Gizarte-zerbitzuak

				Ezer baino lehen, Batzordeak zehaztu behar du ez dagoela daturik zalantzan jartzeko (ebazpen-proposameneko kontuan hartuzkoetan iradokitzen den bezala) AUF jaunaren heriotza eskaileretan izandako erorikoaren ondoriozko traumatismoarengatik gertatu zela. Gertakarien kontaketari buruzko atalean aipatu dugun autopsia-txostenak behin betiko ebatzi du gai hori, honako hau ondorioztatu baitu: “Heriotzaren funtsezko kausa da eroriko sinplearen ondoriozko bigarren mailako politraumatismoa”.

				Espedienteak honako hau aztertzera garamatza: kausazko harremanik ote dagoen heriotzaren eta egoitzak ematen duen zerbitzu publikoaren funtzionamenduaren artean, eta horrek nahitaez garamatza hildakoaren osotasun fisikoa babesteko ezinbesteko neurriak hartu ziren ala ez ebaztera.

				Ebazpen-proposamenak baztertu egiten du kausazko lotura hori, honako hauek kontuan hartuta: AUF jaunak ibiltzean arretarik jarri ez izanaren ondorioz etorri zen gertakaria; AUF jauna eskaileretara sartzeko erabili zuen ateak bete egiten ditu Eraikuntzaren Kode Teknikoa onartzen duen martxoaren 17ko 314/2006 Errege Dekretuak ezarritako baldintzak, egoitzako ebakuazio-ateei buruzko protokoloari jarraiki, laneko arriskuen prebentzioko aholkulari teknikoak eman baitu; zigor-arloan emandako largespen-autoak deklaratu duena aintzat hartuta; eta AUF jaunari ez zitzaion jagoletza- edo zaintza-neurri berezirik ezarri, eta erizaintzako laguntzaileei ez zaie zaintza horrekin zerikusia duen lana esleitu jarduerari buruzko protokoloan.

				Erreklamatzaileak, aldiz, hau alegatu du: AUF jauna erori zen ebakuazio-eskaileretara sartzeko atea irekita zegoen, eta ez zuen segurtasun-neurri osagarririk, egoiliarrek zeharkatu ez zezaten (solairuan sartzeko atea ez bezala, irekiera elektronikokoa baita, eta, beraz, pertsona horiek ezin dute atera beren gela-eremutik eta erabilera komuneko gunetik, ez eta egoitzako eskaileretara eta igogailuetara sartu ere).

				Ebakuazio-atera iristea galarazteko segurtasun-neurri gehigarririk ez izateaz gain, erreklamaziogileak dio AUF jauna adinekoa zela eta narriadura kognitiboa zuela, bai eta mugitzeko zailtasunak ere (horregatik gurpil-aulkian mugitzen zen), eta erorikoak izan zituen lehenago ere. Hala ere, ez zuen jagoletza- edo zaintza-neurri berezirik ingresatuta zegoen solairuko arriskua murrizteko, ixteko sistema segururik gabeko ate bat egon arren. Aurrekotik, alderdi horrek ondorioztatzen du kausalitate-harremana dagoela egoitzaren funtzionamenduaren eta AUF jaunaren heriotzaren artean.

				Kontsulta ebazteko, Batzordearen ustez, arreta eman behar zaie kasuaren inguruabar garrantzitsu batzuei: AUF jaunaren egoera, haren egoera fisiko eta mentala; ebakuazio-ateak sortutako arriskua; eta eska zitezkeen segurtasun-neurriak, kontuan hartuta AUF jaunaren inguruabar pertsonalak eta ebakuazio-atearen eta eskailerarako sarbidearen ezaugarri fisikoak.

				AUF jaunaren egoera fisikoari dagokionez, mendekotzat jotzen duen foru-aginduaz gain (III. gradua-mendetasun handia), espedientean jasotako dokumentazioak (bereziki … ko Larrialdi Zerbitzuko txosten medikoak, pazientearen aurrekariak islatzen baitituzte) adierazten du garuneko infartua izan zuela 2011n, eta narriadura kognitiboa izan zuela 2008tik, bai eta jokabide-alterazioak ere. Tratamendu mediko eta farmakologiko batzuk jasotzen ari zen, nolabaiteko garrantzia zuten gaitzengatik, hala nola diabetes mellitusa, fibrilazio aurikularraren ondoriozko arritmia osoa (ACFA), antikoagulatzaileekin tratatua, bihotz-gutxiegitasun kronikoa (BGK), aldakako haustura, beste patologia garrantzitsu batzuen artean (191. eta 194. folioak).

				Prozesu penalean deklaratu zuten ikuskatzaileak eta erizaintzako laguntzaileek (deklarazio horiek grabatu diren epaitegiko DVDetan jasota dagoen bezala, alderdi erreklamatzaileak aurkeztu baititu DVD horiek, organo judizialetik jaso ondoren) berretsi egin zuten UAF jaunak narriadura kognitiboa zuela. Bat datoz esatean narriadura kognitiboa nahiko aurreratua zuela eta ez zegoela inolako zaintza edo kontrol bereziko neurririk ezarrita. Deklaratu dutenez, etengabe zegoen asaldatuta, aztoratuta, mugitzen eta agresibitatea erakusten zuen egoitzako langileekin eta beste erabiltzaile batzuekin.

				Gainbegiraleak adierazi duenez, narriadura kognitiboa zuenez, “zaila egiten zitzaion arauak betetzea”, berehala ahazten zitzaiolako adierazten zitzaiona. Azaldu duenez, 1. solairutik 3. solairura bitarte libreki ibiltzen dira, eta 4. solairuan soilik daude zaintza bereziko araubidearen mende egoiliarrak; baina AUF jaunak ez zituen laugarren solairuan egoteko irizpideak betetzen, nahiz eta berariaz aipatu arazo psikiatrikoak edo “narriadura kognitibo larria” dituzten egoiliarrentzat erreserbatuta dagoela.

				Gainbegiraleak adierazi du, era berean, lankideen esanetan jakin zuela jaunak ebakuazio-atea ireki zuela eta eskaileretatik behera erori zela; hala ere, jarraian adierazi du atea beti irekita dagoela (beharbada, giltzapean ez dagoelako edo ixteko beste mekanismo bati lotuta ez dagoelako). Epaitegian baieztatu zuenez, ez zen segurtasun-neurri osagarririk hartu istripuaren ondoren, eta langileei ez zaie jarraibide berririk eman; beraz, epaileak horri buruz egindako galderei erantzunez, adierazi zuen litekeena dela horrelako istripu bat berriro gertatzea.

				Erizaintzako laguntzaileek beste datu batzuk ere eman dituzte: UAF jaunaren jarrera, gurpil-aulkiarekin izandako harrapaketa-istiluak, mahai-mugimenduak, alterazio-egoerak, bai eta inoiz egoitzatik ateratzen saiatu zela ere.

				Azken batean, aztertzen ari garen lehenengo gaiari dagokionez, uste dugu badirela nahikoa froga honako hauek egiaztatzeko: AUF jaunaren narriadura kognitiboa eta asaldura- eta agresibitate-jokabidea, eta egoitzak, hala ere, ez zuela inolako kontrol- edo zaintza-neurri berezirik hartu.

				Beraz, ez da bete 41/1998 Dekretuaren 4. artikuluan aurreikusitakoa; izan ere, adinekoentzako egoitza-zerbitzuen jarduna arautuko duen printzipio orokorra egoiliar bakoitzaren beharretara egokitutako “arreta pertsonalizatua” da (7. paragrafoa). Printzipio hori bera eta 41/1998 Dekretura jotzea beren-beregi jasotzen da egoitzaren barne-araubideari eta funtzionamenduari buruzko Erregelamenduaren 25. artikuluan.

				Era berean, aipatzekoa da, arestian aipatu dugun egoitzako gizarte-zerbitzua emateko araudiarekin batera, Euskal Autonomia Erkidegoko gizarte-zerbitzuen erabiltzaileen eta profesionalen eskubide eta betebeharren gutuna eta iradokizun eta kexen araubidea onartzen dituen apirilaren 6ko 64/2004 Dekretuaren 10. artikulua, arreta-plan indibidualari (API) buruzkoa. Bertan ezartzen da plan horrek bat etorri behar duela ebaluazioan detektatutako premiekin, eta, besteak beste, honako hau eskatzen du: “Zehatz-mehatz deskribatzea arretan esku hartuko duten pertsonak, zerbitzuak eta prestazioak, baita horietako bakoitzari dagokion eginkizuna eta esku hartu behar duten unea ere” [2. paragrafoko c) apartatua]. Plan hori berrikusi ahal izango da, baldin eta kasuaren ardura duen erreferentziazko profesionalak egokitzat jotzen badu, erabiltzaileari arreta egokia ematen zaiola bermatzeko (4. paragrafoa).

				(…)

				Aplikatzeko xedapen horiek gorabehera, AUFren kasuan, datu bakar batek ere ez du adierazten modu horretan jokatu dutenik (ez dago jasota arreta-plan bat ezarri denik haren inguruabar pertsonalak kontuan hartuta, ezta, halakorik ezean, egoitzarekin baldintza horiek aurreikusten dituen kontratu bat sinatu duenik ere), eta ez da aztertu edo hedatu haren egoerari eta premia pertsonalei egokitutako arreta indibidualizaturik.

				Batzordearen ustez, AUF jaunaren egoera ikusita (kognitiboa zein mugikortasunekoa), ezin da erantzukizunetik salbuesteko arrazoi gisa onartu, ebazpen-proposamenean egiten den bezala, AUF jaunaren arretarik eza jotzea istripuaren kausatzat; izan ere, narriadura kognitiboa du, eta horren ondorioz ezinezko zaio aginduak gogoratzea, berehala ematen badizkiote ere: hala jasotzen baitute ospitalean aintzat hartutako aurrekari medikoek eta egoitzako langileen eta ikuskatzailearen deklarazioek.

				Bigarrenik, AUF jaunak zeharkatu zuen ateari dagokionez, goitik behera erori zen eskaileretara ematen baitzuen, hasiera-hasieratik ohartarazi behar da halako nahasmendu bat dagoela espedienteak ematen dituen datuetan, bereziki atearen egoerari dagokionez (“irekita” edo itxita baina irekitzeko eragozpenik gabe) eta irekitzeko moduari dagokionez (kasu honetan, ez dakigu gauza bera adierazteko beste modu bat baino ez den edo ez, atearekiko kokapena zein den).

				(…)

				Laburbilduz, Batzordearen ustez, lehenik eta behin, ezin da zehatz-mehatz esan atearen egoerak ebakuazio-protokoloa betetzen zuenik; izan ere, ez da egiaztatu AUF jauna atera zen ateak helburu hori zuenik, eta protokoloak ez du eskatzen ateak irekita egotea, baizik eta “barrutik erraz erabiltzeko modukoak” izatea (ebakuazioa errazteko, ulertzen da, kasua iritsiz gero).

				Eta, bigarrenik, atea ebakuazio-protokoloaren araberakoa zela onartzen bada ere, eraikinean bizi diren pertsonen segurtasuna kontuan hartuta bereziki, ikusita haien inguruabar pertsonalak eta toki horietatik igarotzeko askatasuna dutela, ate horrek gailu edo diseinu bat eduki beharko luke, lortu nahi den helburua (hala badagokio, ebakuazioarena) eragotzi gabe, pertsonek egoera normaletan atea irekitzea saihestu edo zaildu ahal izateko.

				Ikusita arkitektoak nola deskribatzen duen aipatu eskaileratik (behin atea zeharkatuta) iristen den espazio fisikoa (eskailera-burua) eta horren dimentsioak, atea ireki ondoren dagoen egoerarekin interakzioan, ezin da alde batera utzi ezinezkoa dela azkar erreakzionatzea eskailerarekiko elkargunea saihesteko, are gutxiago pertsona gurpil-aulkian badabil eta gaitasun kognitiboak urrituta baditu.

				Azken batean, ulertzen dugu AUF jauna eskaileretara sartzeko erabili zuen ateak ez duela betetzen egoitza-zentro batean eska daitekeen segurtasun-estandarra; izan ere, egiazta dezakegun bezala, askatasunez ibil daitezke narriadura kognitibo nabarmenak dituzten pertsonak, gurpil-aulkian, eta zaintzaileek ez dute egiten haiekiko etengabeko jarraipenik, eta beren jarduera-protokoloan ez zaie esleitu zaintza-betebehar espresurik, agerian geratu denez.

				Egoitzako langileei egoiliarren etengabeko zaintza eskatzerik ez dagoela esateak ez du bateragarri ematen aurreikusteko modukoak diren zenbait arrisku saihesteko aseguru-neurririk ez hartzearekin.

				(…)

				Bada, kontuan hartzen badugu narriadura kognitibo larria jasaten duen pertsona bat gurpil-aulkian ibiltzea arriskutsua dela haren osotasun fisikorako, neurri egokiak hartu behar dira hura babesteko, besteak beste, eskailera-burura sartzea eragozteko eta, horrela, eskaileretatik ez erortzeko.

				Ildo horretatik, bat gatoz Bartzelonako Probintzia Auzitegiaren 2013ko uztailaren 24ko Epaiaren arrazoibidearekin (JUR 2013/355131), pertsona bat (osasun-egoera oso larrian zegoena, AUF jaunak izandakoen antzeko aurrekariak edo afekzioak zituena) zahar-egoitza bateko eskaileretatik gurpil-aulkian erori izana epaitu baitzuen:

				Haren egoera gorabehera, gurpil-aulkian ibiltzeko nolabaiteko autonomia izateak eta, are gehiago, onuragarria izateak ez du esan nahi zaintza-neurriak hartu beharko ez liratekeenik, arrisku, desnibel edo eskaileretako leku batera ez iristeko, erortzeko arriskua baitzegoen, eta arrisku hori gauzatu baitzen. Gauza bat da leku seguruetatik mugitu ahal izatea, hala nola korridoreetatik, geletatik, kontrola galtzeko moduko arrisku-elementuetarako sarbiderik gabe, eta beste bat halako elementuak dituen edozein lekutatik askatasunez joaten uztea. Kontua ez da langileek etengabe zaindu behar ote zuten barneratua, ez baitzen hala, baizik eta une oro leku seguruetatik ibil zedila saiatu, adibidez, zulo, eskailera edo bestelako elementu arriskutsuren batera iristeko aukerarik gabe, kontrola galtzeko eta horren ondoriozko ezbeharra jasateko. Ez da ahaztu behar mugikortasun, ikusmen, arreta eta orientazioko muga larriak zituela, eta egoera horretan ia ezinezkoa dela oztoporen bat prebenitzea eta edozein zailtasun gainditzea. Azken batean, eskailerak irekitzen ziren eremu batera sartzeko aukera ematea oinarrizko neurri arduratsu eta ezinbestekoen omisioa zen, eta uste dugu kontua oso argi dagoela eta ez duela iruzkin edo arrazoibide gehiagorik behar.

				Edo Auzitegi Goreneko Arlo Zibileko Salak dioenez 2006ko otsailaren 23ko epaian (RJ 2006/833):

				Zentroan dauden pertsonen zaintza- eta laguntza-betebeharrak, pertsona bakoitzaren inguruabarrak kontuan hartuta bete behar baita, hildakoa kontrolatzeko betebeharra ezartzen zuen, establezimenduko zein lekutan zegoen une oro jakiteko, egoera psikikoaren araberako zaintza egokia izateko. Kontua ez zen pertsona bat etengabe barneratuaren ondoan egotea, baizik eta une bakoitzean non zegoen jakitea; horregatik, bere gelatik beheko solairuko gela komunera eraman zuten, eta bertan, demandatuak berak onartzen duenez, zentroko langileak zeuden bertan zeuden barneratuak zaintzen. Hain zuzen ere, han, arduragabekeriagatik edo, hobeto esanda, zentroko langileen zabarkeriagatik, barneratuak ihes egin zion kontrolari, egonlekutik irten zen eta, establezimenduan barrena, goiko solairura iritsi zen, bere logelaz bestelako eremu batera, eta egoitzako langileak ez ziren haren ibilbideaz jabetu. Beraz, egoitzako langileek zabarkeriaz jokatu zuten barneratua jagon eta zaintzeko betebeharrari dagokionez, Alzheimer-en gaixotasunak jota baitzegoen, berriz diogu. Arretaz jokatu behar hori bete izan balitz pertsonaren eta lekuaren inguruabarrak kontuan hartuta (Kode Zibilaren 1104. artikulua [LEG 1889, 27]), gertakari tamalgarria saihestuko zuten.

				Pertsona batek adimen-ahalmenak argi eta garbi hondatuta dituenean, arduraldi bereziari lotuta egon behar du, eta hura zaintzeko eska daitekeen arreta areagotu behar da. Arreta horretan defizita dagoela egiaztatzen den kasuetan, administrazioarekiko auzien jurisdikzioak uste du zaharren egoitzaren administrazio titularrak izan behar duela egoiliarrak jasandako kalteen erantzule. Ildo horretakoak dira, adibidez, Andaluziako Auzitegi Nagusiaren 2001eko irailaren 24ko Epaia (JUR 2001/327498) edo Madrilgo Justizia Auzitegi Nagusiaren 2008ko irailaren 4ko Epaia (JUR 2008/389145) eta 2011ko martxoaren 31ko Epaia (JUR 2011/216019).

				Aztertzen ari garen zerbitzuaren esparruan, aldez aurretik ikusteko modukoa zen gertakaria, eta egiaztatu gabe dagoenez berariazko prebentzio- eta arreta-neurririk hartu izana, honako hau ondoriozta daiteke: zerbitzuaren funtzionamendu txarraren ondorioz gertatu zela heriotza, eta ondorio kaltegarria objektiboki egotzi dakiokeela tartean dagoen zerbitzu publikoaren funtzionamenduari.

				124/2019 ABJI, par.: 39-78

				 

				H) Dirulaguntzak

				Kasu honetan, tokiko enplegua sustatzeko programa baten esparruan emandako dirulaguntza baten zenbatekoa murrizteagatik erreklamatzen du udalak. Murrizketa hori Lanbide erakunde autonomoari egotz dakiokeen jarduera baten ondorioz gertatu dela uste du; izan ere, deialdian eskatutako baldintza guztiak bete zituen, eta iraupen luzeko langabetzat hartzeko baldintzak betetzen ez zituzten kontratatutako 4 pertsonei dagokienez, pertsona horiek programarako onargarritzat aurreaukeratu zituzten Lanbideren enplegu-bulegoan bertan, aipatutako laguntza-programaren esparruan, oraingoan ere.

				Erakunde publikoaren jarrera ondare-erantzukizuna aitortzearen aldekoa da, enplegu-zerbitzuen funtzionamendu txarra onartzen baitu. Inplikatutako zerbitzuaren txostenak hitzez hitz dioenez, “Eskaintzak kudeatu zituen bulegoko enplegu eta prestakuntzako teknikariak zailtasunak izan zituen programan jasotako kolektiboetako hautagai nahikoak aurkitzeko, eta oker ulertu zuen egoera horretan beste pertsona batzuk bidal zitezkeela, eskainitako okupazioa betetzen zutenak, nahiz eta kolektiboetako kide ez izan”.

				Udalak jarraitu duen kalte-ordainaren bidea Lanbidek berak iradoki du dirulaguntzaren zenbatekoa aldatzeko ebazpenean. Ebazpen horren laugarren oinarrian (azkena) paragrafo bat sartu zuten, eta honela zioen: “Hori guztia, hargatik eragotzi gabe interesdunak, bere interesen defentsan egoki baderitzo, ondare-erantzukizuneko prozedura eskatzeko aukera”.

				Batzordeak, hala ere, bidezkotzat jo du argibideren bat ematea erreklamazioa planteatzen den dirulaguntza-esparruari buruz.

				Lehenik eta behin, argi eta garbi zehaztu behar da zer alde dagoen dirulaguntzak emateko ebazpenen baliogabetasunaren eta emandako dirulaguntza baten itzulketa osoaren edo partzialaren artean, dirulaguntza justifikatu gabe dagoela. Bereizketa hori, gaur egun, hemen dago positibizatuta: Dirulaguntzei buruzko azaroaren 17ko 38/2003 Lege Orokorraren (DLO) 36. eta 37. artikuluetan.

				DLOren 36. artikuluak hauek aurreikusi ditu: dirulaguntza emateko ebazpenaren baliogabetasun-kasuak, dirulaguntza emateko administrazio-erabakiaren deuseztasun- edo deuseztagarritasun-kasuren bat egoteagatik, zeina ofizioz berrikusiz edo kaltegarritzat deklaratuz gauzatu behar baita. Bestalde, 37. artikuluak itzulketa-arrazoiak arautzen ditu, zeinean, aurrekoetan ez bezala, hasieran baliozkotzat jotako eta zuzenbidearekin bat datorren dirulaguntza emateko bete ziren baldintz edo helburuez ari den.

				Laburbilduz, DLOren 37. artikuluan aurreikusitako salbuespenezko itzulketa-kasuak dirulaguntzaren xedeari kalte egiten dioten a posteriori ez-betetze larriei buruzkoak badira ere, 36. artikuluan aurreikusitako kasuek dirulaguntza ematearekin lotutako deuseztasun- edo deuseztagarritasun-akatsei egiten diete erreferentzia, eta horiek, a posteriori aurkituta, dirulaguntza emateko egintza galarazi behar zuen arau-hausteren bat uzten dute agerian, eta horrek aldez aurreko deuseztatzea edo aldez aurretik erabateko deuseztasuna deklaratzea eskatzen du. Salbuespen bakarra 37. artikuluko a) apartatuan aurreikusitako itzulketa-arrazoia da, ─dirulaguntza lortzea horretarako eskatutako baldintzak faltsutuz edo itzultzea eragotziko zuketenak ezkutatuz─, dirulaguntza emateko erabakiaren baliozkotasunari buruzkoa baita, baina errakuntza edo akatsa eskatzailearen jokabideak eragina da.

				Hala ere, ez da erraza aztertzen ari garen kasua arestian aipatutako kasuren batean sartzea.

				Alde batetik, emateko egintzak ez du inolako akatsik, kontuan hartu diren datuek ez baitute barne hartzen udal-programetarako kontratatutako pertsonen aldez aurreko hautaketa eta identifikazioa. Ikuspegi horretatik, beraz, ezin da planteatu ematearen berrikustea, horrek ez duelako deuseztasun- edo deuseztagarritasun-kasurik.

				Kontratatutako pertsonak eta haien historia identifikatu ondoren soilik adierazten da ez direla bete deialdian eskatutako baldintzak, eta, beraz, ikuspuntu horretatik, badirudi itzulketaren figura izango litzatekeela, a priori, dirulaguntzaren zenbatekoa egokitzeko legez aurreikusitako formula.

				Dirulaguntza osatzen duen harreman juridikoan ─doktrinaren eta jurisprudentziaren gehiengoak dohaintza modaltzat jotzen baitu─, xedea eta baldintzak betetzea modu saihetsezin eta objektiboan planteatzen da, eta, beraz, berdin dio onuradunak horiek betetzeko duen asmoa. Betetzea da benetan garrantzitsuena, eta, xedea gauzatu ez denez, onuraduna ezin da inongo arrazoiz baliatu jaso duena finkatzeko, ezta motibo hori ezinbesteko arrazoian oinarritzen denean ere (Auzitegi Gorenaren 2012ko martxoaren 22ko epaia; RJ 2012\4933).

				Kasu honetan, ordea, dirulaguntza eman duen erakunde publikoa bera da dirulaguntzaren behin betiko sortzapenerako ezarritako baldintzak ez betetzearen erantzulea. Hau da, ez-betetzea ezin zaio onuradunari egotzi, ez eta dirulaguntzen harremanetik kanpoko beste arrazoi bati ere, ezinbesteko kasua barne, baizik eta erakunde autonomoaren beraren jardun okerrari.

				Testuinguru horretan, Lanbidek dirulaguntza araztea erabaki du, deialdian ezarritako baldintzak betetzen ez zituzten kontratazioak baztertuz eta laguntzaren azken zenbatekoa murrizketaren bitartez egokituz; aldi berean, ondare-erantzukizunaren erakundeak eskaintzen duen kalte-ordainaren bidea eskaini du.

				Hala ere, Batzorde hau ez dago ados egindako aukerarekin.

				Dirulaguntza-figura publikoa da, eta, beraz, araubide juridikoaren mende dago, eta xedaezina, bai administrazio emailearentzat, bai pertsona edo erakunde onuradunarentzat. Hala ere, gogoeta horrek ez du eragozten, era berean, harremanaren aldebiko izaera onartzea; izan ere, onuradunak, dagokion araudia betetzeaz gain, konpromiso jakin batzuk hartzen ditu, edo har ditzake, laguntza ematen duen erakundeari dagokionez, eta laguntza behin betiko onartzea konpromiso horiek betetzearen mende egon daiteke. Onuradunaren ikuspegitik, erakunde emaileak ere zenbait betebehar zehatz har ditzake bere gain aldebiko harreman horren esparruan.

				Kasu honetan, Lanbidek dirulaguntzaren baldintzen ez-betetze partziala egozten dio Basauriko Udalari, nahiz eta, egiaz, ez-betetze horren erantzule bakarra erakunde autonomoa bera izan zen.

				Beharrezkoa da, gainera, kasu honetan azpimarratzea Lanbide ez dela soilik dirulaguntza eman duen erakundea, baizik eta, enpleguaren arloan dituen eskumenak kontuan hartuta, erakunde horri dagokiola udalak kontratatutako pertsonek deialdian eskatutako baldintzak betetzen dituztela egiaztatzea. Hori horrela dago jasota deialdiaren oinarrietan bertan; izan ere, udalak alegatu bezala, hau ezarri du deialdiak: “Nolanahi ere, Lanbidek edo erakunde autonomo horren erakunde laguntzaileek kudeatu beharko dituzte enplegu-eskaintzak, jarduera hori egiteko”.

				Beraz, udalari ez zegokion egiaztatzea kontratatutako pertsonek deialdiaren baldintzak betetzen zituztela, zegokion enplegu-bulegoak bidali baitzituen, ustez, baldintza horiek betetzen zituzten pertsonak. Udalaren ustezko ez-betetzea, beraz, ez zen besterik gabekoa izan, ezin ulertuzkoa edo halabeharrezkoa, baizik eta Lanbideren enplegu-bulegoak aldez aurretik egindako ez-betetzearen edo akatsaren ondorio; hori dela eta, Batzorde honek ez du ikusten itzulketa justifika zezakeen udalaren ez-betetzerik.

				Ez dirudi okerra denik esatea, beraz, itzulketa-espedientean berrikusi zena ez zela udalaren jarduketa baizik eta enplegu-erakunde publikoarena berarena (zehazki, kontratuetarako hautagaiak aurrez hautatzea), nahiz eta berrazterketa hori egin APELek aurreikusitako bermerik gabe: Administrazioak bere egintzak ofizioz berrikustearen bermeez ari gara.

				Egoera horren aurrean, udalak dirulaguntzaren zenbatekoa aldatzeko ebazpenaren aurka egin zezakeen, baina ez zuen egin, eta ebazpena irmo eta onartu bihurtu zen.

				Baldintza arruntetan, azken inguruabar horrek erantzukizun-eskariari ezezkoa ematea justifikatuko luke; izan ere, Batzorde honek zenbaitetan ohartarazi duenez, Estatu Kontseiluaren doktrinari jarraiki ohartarazi ere (3.833/98, 1.043/99 eta 2.784/99 irizpenak, besteak beste), ondare-erantzukizuna ezin da erabili ebazpen horien legezkotasuna aztertzeko bide alternatibo gisa ere, dagozkion errekurtsoak erabili gabe (ABJIak: 76/2001, 3/2002 eta 144/2002, besteak beste).

				Hala ere, kasu honetan, itzulketa-espedienteari amaiera eman zion ebazpenak berak orientatu zuen udala orain aztertzen ari garen bidera, dirulaguntzaren zenbatekoa murriztu ondoren aipatu diren arrazoiengatik; izan ere, udalari adierazi zion ondare-erantzukizunaren bidea eskatu ahal izatea galarazi gabe zela aurreko guztia.

				Baieztapen horrek, izapidetutako espedientearekin eta haren emaitzarekin batera, ulertarazten du udalak uko egin izana ebazpen bat aurkaratzeari, ebazpen horretan bidegabeko kaltea jaso arren.

				Tokiko enplegua sustatzeko programan kontratatu ahal izateko hautagaiak bidaltzean egindako akatsa, beraz, Administrazioaren funtzionamendu txartzat jo daiteke, baina udalak ohiko aurkaratze-bideak izan zituen itzultzeko ebazpenaren aurrean. Horregatik, ondare-erantzukizunaren ondorioetarako, are erabakigarriagoa da azken jarduketa, udala ondare-erantzukizunera bideratzen baitu, itzulketa-espedientea ebazten duen egintzaren aurka irekitako aurkaratze-bidearen kaltetan, eta ebazpen hori egintza irmo eta onartu bihurtuta, udalaren pasibotasunaren edo egintza aurkaratzeari uko egitearen ondorioz.

				Horregatik, udalak eskatu bezala, bidezko konfiantzaren printzipioan oinarrituko litzateke ondare-erantzukizuna.

				Labur esanda, gaur egun SPAJLren 3.1.e) artikuluan jasotzen den bidezko konfiantzaren printzipioa printzipio orokorra da, segurtasun juridikoaren, fede onaren, arbitrariotasunaren debekuaren eta beste printzipio batzuen printzipioei lotua, eta printzipio horiekin konbinatu ohi da, eta ez du eskatzen aldez aurretik eskubide subjektibo perfektuak izatea, beste babes-bide batzuk baitituzte. Administrazioak egoera juridiko bat sortu duenean eta interesdunak, egoera horren iraunkortasunaz fidaturik, fede onez jokatu duenean gertatzen da; hau da, Administrazioaren jokabideak itxura bat sortzen duenean eta, hartan konfiantza izanda eta fede onez jardunez, herritar batek itxura horretara egokitzen duenean bere jokabidea. Kasu horretan, Administrazioaren esku dago konfiantza horri iruzur ez egitea eta berak sortutako itxuraren ondorioen arabera jokatzea.

				Hori aplikatzeko, ez da nahikoa partikularrean edozein motatako konbentzimendu psikologiko subjektiboa; aitzitik, “konfiantza” hori Administrazioak sortutako kanpoko zeinu edo gertaeretan oinarritzen da, eta zantzu edo gertakari aski erabakigarriak dira, interesduna administrazio-jardun jakin baten “legezkotasun-itxuraz” fidatzera eramateraino, haren borondatea lerratuz egintza jakin batzuk gauzatzera eta baliabide pertsonal edo ekonomikoetan inbertitzera, zeinak, azken buruan, ez baitatoz bat Administrazioak gerora eta benetan ematen dituen egintzen zinezko ondorioekin, are gehiago “legezkotasun-itxura” horrek, interesdunari nahastea eragin zionak, juridikoki jasan behar ez zituen kalte-galerak eragin zizkionean interesdunari (Auzitegi Gorenaren 1990eko ekainaren 8ko epaia, RJ 1990/5180).

				Kasu honetan, inguruabar horiek guztiak gertatzen dira, udalak une oro jardun baitu Lanbide erakunde autonomoak xedatu duenaren arabera, eta, horrenbestez: I) dirulaguntza eskatu zuen, dirulaguntzaren xedeko plana edo planak behar bezala aurkeztuta; II) erakunde autonomoak berak aurrez hautatutako eta eskainitako pertsonak kontratatu zituen programa horietarako; III) dirulaguntza murriztea eta ondare-erantzukizunaren bidez konpentsatzea onartu zuen, kontuan hartuta erakunde berak adierazitakoa, zeharka bada ere.

				176/2019 ABJI, par.: 29-56

				 

				I) Hirigintza

				Gaiaren funtsari heldu aurretik, komeni da gogoratzea hirigintza-legeriak kalte-ordainen zenbait kasu aurreikusten dituela urriaren 30eko 7/2015 Legegintzako Errege Dekretuak onartutako Lurzoruaren eta Hiri Birgaitzearen Legearen testu bateginaren (LHBLTB) 48. artikuluan, Administrazioaren ondare-erantzukizuna oinarri komuntzat hartuta.

				Horien artean, honako hau sartzen da d) letran: “Obrak eta jarduerak gaitzen dituzten administrazio-tituluak deuseztatzea, bai eta haiek ematea justifikaziorik gabe luzatzea eta bidegabeki ukatzea ere. Inoiz ez da kalte-ordainik izango kaltedunari egotz dakiokeen dolo, erru edo axolagabekeria larririk bada”.

				Aurreikuspen hori ez da berria; izan ere, ekainaren 26ko 1/1992 Legegintzako Errege Dekretuak onartutako Lurzoruaren Legearen testu bateginaren 240. artikuluan, Lurzoruari buruzko apirilaren 13ko 6/1998 Legearen 44.2 artikuluan eta Lurzoruari buruzko maiatzaren 28ko 8/2007 Legearen 30.d) artikuluan agertzen zen, eta, hortik, Lurzoruari buruzko Legearen testu bateginaren 35. artikulura igaro zen, ekainaren 20ko 2/2008 Legegintzako Errege Dekretuz onartu baitzen.

				Jurisprudentziak ulertu duenez, horrek kalte-ordainen kasuak nolabait objektibatzea badakar ere, zerrenda itxi eta tasatua ez delako, uko egin dio erreparaziorako eskubidearen automatikotasunari, arauak berak dakarren exceptio doli hori baztertu ondoren, ondare-erantzukizuneko institutuaren betekizun orokorrek indarrean jarraitzen dutelako.

				Orain ez da gehitzen “erantzukizun hori arautzen duten arauetan ezarritako kasuetan eta ezarritako baldintzak betez”, 1992ko eta 1998ko legeetan gertatzen zen bezala, eta horrek ez du esan nahi alde batera utzi direnik.

				Kasu honetan, udalaren behar ez bezalako ezezkoan oinarritu du bere eskaria erreklamatzaileak; egin-eginean ere, … kaleko 8. eta 10. merkataritza-lokalei eranskin gisa atxikitako 37. eta 38. garajeak banatzeko eskariari ezezkoa eman zion udalak, “legez kanpo”, erreklamatzailearen ustez, eta, horren ondorioz, “doan laga behar izan zizkion Eusko Jaurlaritzari, zegokion ondare-galerarekin”.

				Batzordearen ustez, erreklamazioa ezetsi egin behar da, eta bi oharpen egin behar dira.

				Lehenik eta behin, honi egozten zaio kaltea: Administrazioak hirigintza-eremuan dituen eskuduntzak egikarituz gauzatutako jarduketa juridiko bati.

				Ez da jarduketa material bat, baizik eta bereizketa-lizentzia emateari uko egitea, dagokion egiaztapena egin eta lizentzia ematea eragozten duten arrazoiak azaldu ondoren.

				Erreklamaziogileek ez dute zalantzan jarri bereizketa Lurzoruari eta hirigintzari buruzko ekainaren 30eko 2/2006 Legearen 207.1.a) artikuluko hirigintza-lizentzia lortzearen mende zegoela (“partzelatzeak, bereizteak edo edozein motatako lurzoruetan finkak nahiz onibarrak zatitzeko beste edozein ekintza, baldin eta birpartzelatzeko proiektu batean sartuta ez badaude”), eta horregatik eskatu zuten, eta lizentzia hori ez zaie eman, eta ezezko horrek justifikatzen du erreklamazioa, hain zuzen ere.

				Bada, kaltea eragin duen arrazoia jarduketa juridiko bat denean, ─eskatutako lizentzia bidegabe ukatzea─, argi dago ondare-erantzukizuna aitortzeko aurrekari zehatza dela jarduketa ordenamendu juridikoaren aurkakoa deklaratzea.

				Erreklamaziogileek, ikusi dugunez, legez kanpokotzat jo dute ukapena, baina ez dago jasota, haren aurka, erreklamatzen duten kaltea eragin dien jarduketa juridikoa bada, dagozkion errekurtsoak jarri dituztenik administrazio-bidean edo administrazioarekiko auzibidean.

				Batzordeak askotan esan izan duenez, ondare-erantzukizuneko espediente bat ez da administrazio-jardueraren legezkotasuna zalantzan jartzeko bidea.

				Are gehiago, administrazio-jardunaren legez kanpokotasun hutsak ere (SPAJLren 32.1 artikuluaren arabera) ez dakar berez kalte-ordaina jasotzeko eskubiderik. Ez dago automatismorik bidegabeko ukatzearen eta Administrazioaren erantzukizunaren artean; aitzitik, kaltea jasaten duenak kaltea jasateko betebehar juridikorik duen ala ez hartzen da kontuan.

				Betebehar juridiko bat egoteak edo ez egoteak jurisprudentzia-doktrina aberats eta ñabartu bat ekarri du, bereziki hirigintzaren arloan, baina ez dugu aipatuko, gai honetan aplikatzeko premisarik ez dagoelako, ez baitago administrazio-erabakia bidegabea dela dioen adierazpenik.

				Kalterik badago, erreklamaziogileek jasan egin behar dute, hori legitimatzen duten justifikazio-arrazoiak daudelako; izan ere, ezerk ez du biderik ematen esateko udal-administrazioak, lizentzia ukatzean, ez zuela bete indarrean dagoen hirigintza-araudia.

				Bigarrenik, aurkeztu diguten kaltea erreklamaziogileei bakarrik egotzi dakieke, baldin eta, baieztatu duten bezala, salerosketa onartu bazuten garajeen doako lagapena beren gain hartuta.

				Negozio juridiko horretan, udal-administrazioak ez zuen zeregin garrantzitsurik izan. Erosleek egin zuten proposamena, eta saltzaileek onartu. Udal-administrazioari zegokion finkei ezarritako hirigintza-baldintzak zaintzea, baina ez zuen inola ere kontratua behartzeko edo eragozteko ahalmenik, sinatzen zuten alderdien borondatearen mende baitzegoen. Bereizketak tarte handiagoa emango zien kontratatzaileei salerosketaren edukia ezartzeko, baina udal-administrazioak ez zituen ez salerosketa bera ez salerosketaren baldintzak ezarri.

				Egia esan, hirigintza-baldintzak onartuta, ez baitzizkieten aurre egin, erreklamaziogileek erabat aske onartu zuten salerosketa, inongo salbuespenik ere egin gabe, garajeak bereizteko asmoa aintzat har zitekeen kasurako.

				Gogoratu behar da, era berean, eroslearen ikuspuntutik ─Eusko Jaurlaritza─, ez dagoela jasota garajeak doan eskuratu zituenik, ez baitzituen onartu azaroaren 6ko 2/2007 Legegintzako Dekretuaren bidez onartutako Euskadiko Ondareari buruzko Legearen testu bateginaren 38. artikuluaren aurreikuspenen arabera.

				Egia esan, ezerk ez du pentsarazten udalaren funtzionamendu txarraren ondorioz, banantze-lizentzia ukatzean, erreklamatzaileak behartuta zeudenik lokalen salmenta-prezioa onartzera eta garajeen salmenta-prezioa galtzera, euren uziaren oinarritzat horri eusten badiote ere; aitzitik, uste izatekoa da, operazioari eutsiz gero, beren itxaropen ekonomikoak betetzen zituela iritzi ziotela.

				Laburbilduz, antijuridikotasunaren betekizunari dagokionez, orain erreklamatzen dutenek ez zioten aurre egin bereizketaren ukapenari, eta, beraz, nekez argudiatu dezakete ez dutela haren ondorioak jasateko betebehar juridikorik.

				Kausalitate-harremanari dagokionez, erreklamaziogileek berek onartu dute kontratua, eta ez dago jasota, ezta ere, bi garajeak dohainik eskualdatu zirenik, ezta Eusko Jaurlaritzak ordaindutako prezioa, salerosketa-eskriturak dioen bezala, lau lokalak eta erantsitako bi garajeak erosteagatik ordaindu ez zenik ere.

				Prezio horrek garajeen balioa barne hartzen ez bazuen eta erreklamaziogileak ez bazeuden prest garajeen salmentatik eratorritako errentagarritasun ekonomikoa galtzeko, uko egin behar izan zioten salerosketari.

				119/2019 ABJI, par.: 29-52

				 

				Kaltea lotuta dagoenez enpresa erreklamatzailea titular den lursailaren kalifikazioaren aldaketarekin, erreklamazioak ezin du aurrera egin, lesio hori oraindik ez delako gauzatu, ez baita eraginkorra, eta ondare-erantzukizunaren institutuak eraginkortasun hori eskatzen du kalte-ordainerako eskubidea aitortzeko; izan ere, Bilboko HAPOaren berrikuspenaren aurrerapenak eta hasierako onarpenak ez dute Bilboko HAPOa aldatzeko legezko indar aktiborik.

				Alde batetik, Lurzoruari eta Hirigintzari buruzko ekainaren 30eko 2/2006 Legeak (EAELHL), 88.a) artikuluan, dagokion hirigintza-plangintzako tresnaren onarpenari lotzen dio hau: “lursailak, instalazioak, etxeak eta eraikinak beren sailkapen, kategoria eta kalifikazioari dagokien helbururako erabiliko dira, eta sailkapen, kategoria eta kalifikazio horien ondorioz dagokien hirigintza-araubidea aplikatuko zaie”.

				(…)

				Azkenik, EAELHLren 89.6 artikuluak dioenez, “Hirigintza-planen antolamendu-zehaztapenak indarrean egongo dira harik eta planon berrikuspena edo aldaketa indarrean jarri arte”.

				Bestalde, plan orokorraren aurrerapena eta hasierako onarpena izapide-egintzak dira, eta EAELHLren 90. artikuluan ezarritakoari jarraituz bete behar dira.

				Testua ez da behin betikoa; izan ere, EAELHLren 90.5 artikuluaren arabera, udalak hasierako onespena emango dio plan orokorrari, eta ondoren jendaurrean jarriko du, udalerriari dagokion lurralde historikoko aldizkari ofizialean eta lurraldean hedadura gehien duen egunkarian edo egunkarietan argitaratuz. Plana hilabetez egongo da jendaurrean, azken argitalpenetik kontatzen hasita. Sektoreko eskumenak dituzten herri-administrazioei ere emango zaie hasierako onespenaren berri, ezagutu dezaten eta txostena egin dezaten.

				Udalak, EAELHLren 90.6 artikuluak dioenez, jendaurreko erakustaldiaren emaitzak ikusita, behin-behinekoz onartuko du plan orokorra, bidezko iritzitako egokitzapenak eginda. Dena den, egokitzapen horiek hasieran aurreikusitako egiturazko antolamenduaren funtsa aldatzen badute, udalak hasierako onespena eman beharko dio berriz planari eta jendaurreko erakustaldia irekiko du berriz, behin-behinekoz onartu aurretik.

				Are gehiago, EAELHLren 91.2 artikuluaren arabera, udalak plan orokorra behin-behinekoz onartu ondoren, Euskal Autonomia Erkidegoko Lurralde Antolamendurako Batzordeari igorriko dio. Batzordeak txostena egingo du, eta txostenak dioena loteslea izango da plan orokorra lurralde-antolamenduko tresnei egokitzeari dagokionez eta, aplikagarri den araudiaren arabera eta onartutako udalez gaineko proiektuen arabera, Estatuko, Autonomia Erkidegoko edo lurraldeko administrazioaren eskumeneko diren alderdi sektorial guztiei egokitzeari dagokionez, barne hartuta ingurumen-inpaktuaren baterako ebaluazio-txostena.

				Beraz, aurrerapenaren eta hasierako onarpenaren eraginkortasuna plan orokorra behin betiko onartzearen mende dagoenez, une honetan ez dira ezagutzen etorkizuneko hirigintza-zehaztapenen edukia eta irismena.

				Hasierako onespenaren egintza prozeduraren izapide-egintza bat da. Egia da jarrera hartzea dakarrela, hasierakoa bada ere, hirigintza-errealitate jakin bati eta haren araudiari dagokionez, edo, gauza bera dena, kasuan kasuko plan edo proiektuan proiektatutako errealitate horren lehen balorazioa da. Hala ere, behin betiko onartzen direnean baino ez dituzte ondorioak izango haren zehaztapenek.

				Esandakoa aski litzateke erreklamazioa baztertzeko, baina Batzordeak uste du honako gogoeta hauek ere egin behar dituela, aurreikusitako edukia duen plana onartzen bada edo.

				Komeni da gogoratzea hirigintza-legeriak kalte-ordainen zenbait kasu aurreikusten dituela urriaren 30eko 7/2015 Legegintzako Errege Dekretuak onartutako Lurzoruaren eta Hiri Birgaitzearen Legearen testu bateginaren (LHBLTB) 48. artikuluan, Administrazioaren ondare-erantzukizuna oinarri komuntzat hartuta.

				(…)

				Une honetan, nahikoa da jurisprudentziak doktrina guztiz finkatu batean adierazi duena gogoratzea, eta Auzitegi Gorenaren 2016ko ekainaren 28ko epaia (RJ 2016/4353) gogoraraztea:

				Hala, 2014ko maiatzaren 23ko epaian (RJ 2014, 3000) 3085/2012 kasazio-errekurtsoan adierazi dugunez, “Ondare-erantzukizuna, kasu honi dagokionez, ondare-lesio bat dagoenean sortzen da. Lesio hori ‘ondasunetara eta eskubideetara’ hedatzen da (30/1992 Legearen 139.1 artikulua), eta horren barruan sartzen dira ondarean sartu diren hirigintza-aprobetxamenduak, alde batera utzita, jakina, igurikimen hutsak [...] [eta] lurzorua urbanizagarri gisa sailkatze hutsak ez du esan nahi hirigintza-antolamenduak eduki horri gehitzen dizkion aprobetxamenduak ondare bihurtzea automatikoa denik. Gure jurisprudentziaren arabera, beharrezkoa da [...] ondare bihurtu izana. Ondare bihurtze hori gauzatzeko aukera ematen duen garapen-plangintzako tresna egokiaren bidez eratzen da; izan ere, gauzatuta dagoen aprobetxamenduagatiko kalte-ordaina baino ez da bidezkoa, hau da, plana gauzatzeko azken fasera iritsi denean eta urbanizazio-prozesuan parte hartu denean, 2008ko Lurzoruaren Legearen testu bateginaren 9. artikuluan aurreikusitako hirigintza-betebeharrak eta -kargak beteta. Horregatik deklaratu dugu 2010eko abenduaren 15eko epaian (RJ 2011, 292) (1336/2009 kasazio-errekurtsoa) ‘lurzoruaren jabetza-eskubidearen eduki ekonomikoa hasierako balioari dagokiona dela, hau da, lursail urbanizaezin batena, bere izaerari dagokion nekazaritza-, abeltzaintza- edo baso-aprobetxamendua baino ez duena’. Hori dela eta, hirigintza-ahalmen edo -eduki artifizialak, izaera horri ez datxezkionak, hirigintza-antolamendu zehatzaren ondorio baitira, antolamendu-arau edo -plan batean aurreikusitako sailkapenetik eta kalifikaziotik eratorritako gehigarri edo eranskin gisa, ez doaz itxaropen huts izatetik harago, eta bakarrik eskuratzen dira, finkatzen eta jabearen ondarean sartzen, jabeak urbanizazio-prozesuan parte hartuz, hirigintza-ahalmen edo -edukien kontrapartida diren hirigintza-betebeharrak arian-arian betez. Orduan sortzen da kalte-ordaina jasotzeko eskubidea, bai eta betebehar hori betetzeko sortutako gastuena ere, alferrikakoak bihurtu badira”.

				(…)

				Behin alde batera utzita Administrazioak erantzukizuna izatea azaldutako arrazoiarengatik, hau aztertu behar dugu: ea erantzukizuna onartu behar den alegatu duten bigarren oinarritik abiatuta, “zerbitzu publikoen funtzionamenduagatiko kalte-ordaina” epigrafean biltzen dena.

				Horri gehitu dakioke, LHBLTBren 35. artikuluko zerrendak kalte-ordainen kasuak nolabait objektibatzea badakar ere, ez dela zerrenda itxi eta zurrun bat. Administrazioak, hirigintza-eremuan dituen eskudantziak baliatuz jarduten duenean, beste kalte-ordainen kasu batzuk ere gerta daitezke, ondare-erantzukizunaren institutuaren betekizun orokorrak oraindik ere indarrean daudelako.

				Bigarren ikuspegi horretatik, enpresak dioenez, “Gertakari lesiboa denboran zehar egindako jarduketa baten ondorio da, eta... sektorean bi aparkaleku eraikitzearekin hasi zen, lehena 2007an eta bigarrena 2009an, eta bi kasuetan korporazio horrek alde batera utzi zuen bere hirigintza-araudia aplikatzea, eta horrek sektorearen garapena eragotzi zuen benetan”.

				Aurreko jarduketa osatzeko, Osoko Bilkurak HAPO berriaren aurrerapenaren irizpideak eta helburuak onartu zituen eta hasierako onespena eman zion HAPO berriaren berrikuspenari. Horien arabera, … sektoreko lursailak urbanizaezin gisa birsailkatzen dira, eta eraikitako aparkalekuetako lurzorua, berriz, hiri-lurzoru gisa.

				Lehenik eta behin, ez dago sobera adieraztea ez direla zalantzan jartzen HAPO berriaren irizpideak eta helburuak (Bilboko Hiri Plangintzaren Bulegoko arduradun juridikoak bere txostenean azaldu ditu), ezta udalak, plangintza-ahalmenak baliatuz, sektorean sartutako lurretarako aurreikusitako sailkapena eta erabilera ere, haien ezaugarri fisikoak eta dauden lekua kontuan hartuta.

				Kaltea honetan zehazten da: “6.434,58 m2 lurzoru urbanizagarri izatetik azalera bereko beste lurzoru urbanizaezin izatera igarotzea”.

				Beraz, kaltea da titularra den lursailaren balio-galera, eskuratze-kostuan zifratzen duen galera, lurzoru urbanizagarri programatu gabe gisa sailkatuta zegoenean, eta lurzoru urbanizaezin gisa kalifikatzean izango duen balioa.

				Amaierarako utziko dugu balio-galera hori benetan gertatu ote den aztertzea, eta orain Administrazioaren funtzionamendu txarraren ondorio ote den aztertuko dugu, balio-galerarik izan bada.

				Erreklamazioa aurkeztu duen enpresaren arabera, hirigintza-eraldaketa ez da gauzatu Administrazioari egotz dakizkiokeen arrazoiengatik.

				Jakina denez, indarrean dagoen Bilboko HAPOak hartzen duen lurzoru urbanizagarri programatuaren eta ez-programatuaren sailkapenak lurzoru klasikoen bi kategoria hartzen ditu.

				Auzitegi Gorenaren 2018ko martxoaren 16ko epaiak dioenez (RJ 2018/1373):

				Lurzoru urbanizagarriaren sailkapenaren barruan, programatutako edo programatu gabeko bereizketa tipikoa ezarrita zegoen 1975eko maiatzeko Lurzoruaren Lege zaharrean, 64. artikuluan jasotzen baitzuen. Lurzoru urbanizagarriaren bi kategorien arteko bereizketa ez zen formala soilik; izan ere, lurzoru urbanizagarria zen planifikatzaileak beharrezkotzat jotzen zuena hirigintza-eraldaketarako, hiriak etorkizunean izango zituen beharrizanengatik, eta premia hori kontuan hartu behar zuen plangintzak. Baina etorkizuneko aurreikuspenei dagokienez, bereizketa horrek esan nahi zuen programatutako lurzorua zela plana onartzeko unean premia handiena zuena; horregatik, planak berak ezarri behar zituen hura garatzeko baldintzak, aipatutako 64. artikuluaren bigarren paragrafoko lehenengo arauaren arabera, lurzoru hori Plan horren beraren programaren arabera urbanizatu behar zen.

				Programatu gabeko lurzoru urbanizatuak denbora-proiekzio zabalagoa zuen, lurzoru-erreserba bat eratu nahi zen, hiri-hedapenaren balizko garapenetan hura eraldatzea behartzen bazen edo, halako moldez non, gertakizun horrengatik, Planak une jakin batean lurzoru urbanizagarri programatura igarotzeko ahalmena baino ez zuen ezartzen, eta, horrekin batera, hirigintza-eraldaketarako aukera. Aldaketa hori ahalbidetzen zuen tresna hirigintzako jarduketa programak ziren, lehen aipatutako manuaren bigarren arauan ezartzen zen bezala, hirigintzako jarduketa programak onartuz urbanizatu daitekeena dela ezarri baitzuen.

				(…)

				Ezin izan zuten 921 banaketa arlorako sektorizatze-plana izapidetu, proposamenak legearekiko kontraesan nabarmena, nabaria eta funtsezkoa zuelako.

				Are gehiago, EAEJANren 2012ko otsailaren 10eko 97/2012 Epaia eman zenetik, erreklamatzaileak beste sektorizatze-plan bat egiteko baimena eskatu ahal izan zuen, baina ez zuen ildo horretako jarduerarik egin. Pentsa daiteke Bilboko HAPOa berrikusteko proposamen berriak dakartzan aurrerapena 2016an iragartzen denean bakarrik daudela arrazoi batzuk, enpresak sektorizatze-plan berri bat idazteko gastuari ez ekitea justifikatzen dutenak. Izan ere, proposamen berri horien barruan zegoen lurzorua deskalifikatzea, ez urbanizagarri bihurtzea.

				Beraz, ez du ezer egin, egin ahal izan badu ere, sektorearen hirigintza-eraldaketa juridikoki gauzatu ahal izateko.

				(…)

				Auzotarren premia bati erantzun, eta egoiliarrei zerbitzua emateko tokiko hornidura-sistema bat eraikitzeko lurzorua lortzeko udalak aukeratu duen formula juridikoa baloratzera sartu gabe, aski da aipatzea ezen, Batzordeak askotan esan duen bezala, ondare-erantzukizuneko espediente bat ez dela bide bat administrazio-jardunaren legezkotasuna zalantzan jartzeko.

				Aipatu behar da, gainera, administrazio-jardunaren legez kanpokotasun hutsak ere, SPAJLren 32.1 artikuluaren arabera, ez dakarrela berez kalte-ordaina jasotzeko eskubiderik. Ez dago automatismorik Administrazioaren legez kanpoko jardunaren eta erantzukizunaren artean; aitzitik, kaltea jasaten duenak kaltea jasateko betebehar juridikorik duen ala ez hartzen da kontuan.

				166/2019 ABJI, par.: 41-81

				8. kapitulua. OFIZIOZKO BERRIKUSPENA

				I. Deuseztasun arrazoien azterketa

				A) Erabateko deuseztasuna, Konstituzioak babesten dituen eskubide eta askatasunak urratzen dituzten egintzena

				Deuseztasun-eskaeraren oinarria da berrikuspen-prozedura honen xede diren egintzen aurka beste izangai batzuek jarritako sei gora jotzeko errekurtsoen baiespena, Langileak Kudeatzeko zuzendariaren 2018ko urtarrilaren 15eko Ebazpenaren bidez.

				Eskatzaileak dioenez, Auzitegi Gorenaren 2014ko uztailaren 7ko Epaia (Rec 2531/2013) aipatuta, Administrazioak berdintasunezko tratua eman behar zien egoera berean zeuden izangai guztiei, EKren 23.2 artikuluak eskatzen duen bezala, irizpide desberdina aplikatu gabe hautaketa-prozesuaren emaitza errekurritu zutenei ─aurreko interpretazioa zuzendu baitzuten haientzat, ziurtagiri akademiko pertsonalaren alegazio- eta ekarpen-falta konpontzea eragozten baitzuen─, eta bere garaian hautaketa-prozesuaren emaitzak errekurritu ez zituztenei.

				Ebazpen-proposamena ez dago ados tratamendu desberdina gertatu zelakoarekin; izan ere, “oposiziogile batzuek, eskatzailearen egoera berean, gora jotzeko errekurtsoak aurkeztu zituzten hautatuen behin betiko ebazpenaren aurka, eta baietsi egin zizkieten errekurtsoak”.

				Ebatzi behar dugu, beraz, onargarria ote den hautatuen behin betiko ebazpena errekurritu zutenen eta errekurritu ez zutenen arteko tratu-desberdintasuna, eta merezimendua barematzeko hasieran hartutako kalifikazio-irizpidea, izangai batzuen kasuan zuzendu arren, mantendu egin behar ote den otzandu eta onartu zutenentzat, edo, aitzitik, Administrazioa behartuta ote dagoen hura berrikustera azken horien kasuan ere, eta, hala egin ezean, haiek ofiziozko berrikuspenera jo dezaketen.

				Bada, urtarrilaren 13ko 10/1998 KAEren doktrinari jaramon eginez ebatzi behar da gaia:

				Oposiziogile batzuek gaindituen zerrenda argitaratu zuen ebazpena errekurritu zuten, eta Administrazioak ariketako puntuazioak berrikusteko agindu zuen, aipatutako zirkularrean aurreikusitakoaren arabera, baina berrikuspena aurkaratzaileei bakarrik aplikatu zien. Ariketei bi balorazio-irizpide desberdin aplikatzean, izangaien arteko tratu-desberdintasuna eragin zuten, EKren 23.2 artikuluaren kontrakoa, eta babes-eskatzaileak berehala erantzun zuen haren aurka.

				Salak arrazoi du ondorioztatzen duenean errekurtsogilearen amore ematea bera izan zela bere posizio juridiko desberdina eragin zuena. Aldiz, ezin bat etorri EKren 23.2 artikuluaren urraketarik gertatu ez delakoarekin. Lehiakidea kalifikazio oker baten ondorioz baztertu bazuten, eta kalifikazio hori hirugarrenen errekurtsoaren ondorioz zuzendu bazuten, Administrazioa objektiboki behartuta dago guztiei tratu berdina ematera, errekurtsoa EKren 23.2 artikuluaren arabera ebaztera. Hori egin ezean, beste akats autonomo bat gertatzen da, erreparaziorako eskubidea sortzen duena.

				Izan ere, gauza bat da amore ematea legezkotasunaren balizko urraketa baten aurrean, horrek ordenamenduaren arabera dakartzan ondorioekin; besterik da, ordea, gero beste lesio bat gertatzea, eta horrek Konstituzioak aitorturiko eskubideak urratzea. Babesa eskatu duenak amore eman zion, bai, baloraziorako irizpide okerrari, baina ez, ordea, geroko eta bestelako akats bati, hots, akats hori beste lehiakide batzuekiko ebaztearen ondorioz sortu zenari; horrenbestez, akats horri konponbiderik ez emateko, ezin da argudiatu babesa eskatu duenak amore eman ziola aurreko beste hutsegite edo akats bati, garrantzi txikiagokoa izaki, gainera. Horretarako, ordenamendu juridiko osoa, hemen hautaketa prozedura eta administrazioarekiko auzien jurisdikzioa, EKren 24.1 artikuluaren arabera interpretatu behar da, herritar orok epaile eta auzitegien babesa eskatu ahal izan dezan, ordenamenduak aitortzen dizkion eskubide eta interes legitimoen defentsan, eta, bereziki, oinarrizko eskubideen defentsan.

				Doktrina horren ondoren etorri ziren Konstituzio Auzitegiaren 23/1998, 24/1998, 25/1998, 26/1998, 27/1998 eta 28/1998 epaiak, urtarrilaren 27koak.

				Kasu honetan, legezkotasun-kontu eztabaidagarria izan zitekeen nola aplikatu behar ziren oinarriak espediente akademikoaren merezimenduari dagokion puntuazioa aitortzeko, eta, are gehiago, oker ere egon zitekeen, haien termino anbiguoak ikusita, erreklamazioaren bidez behar bezala egiaztatzea eragoztea, hasieran erabaki zen bezala, baina interpretazio hori, zuzena izan ala ez, izangai guztiei aplikatu zitzaienez, ez zen inolako diskriminazio-tratamendurik izan.

				Besterik gertatu zen gora jotzeko errekurtsoak baietsi zirenean; izan ere, Hezkuntzako sailburuaren 2017ko abenduaren 14ko eta 29ko aginduek tratamendu desberdina eman zieten sei izangairi, bi balorazio-irizpide desberdin aplikatuz, berdintasun-printzipioa hautsiz.

				Bidegabe diskriminatutako izangaien eskubidea behar bezala konpontzeko bideari dagokionez, Auzitegi Gorenaren jurisprudentziak honako hau adierazi du: oinarrizko eskubidearen urraketak zuzenean eragindako interesdunek eskatutako ofiziozko berrikuspenaren bidea juridikoki bideragarria zela ulertzeaz gain, Administrazioak berak aktibatu behar zituela bere ahalmenak, ofizioz (ildo horretatik, 2010eko urtarrilaren 27ko AGE, RJ 2010/3175):

				Argi dago ezen, azaroaren 26ko 30/1992 Legearen 102. artikuluak erabat deusezak diren egintzak edozein unetan berrikusteko aukera ezartzen duenean, ahal bat ez ezik, agindu bat ere badakarrela; izan ere, Administrazioa ordenamendu juridikoaren mende dago, gure Konstituzioaren 9.1 eta 103.1 artikuluetan ezartzen den bezala. Bestela esanda, Administrazioak egintza baten deuseztasuna deklara badezake erabat deuseza delako, hala egin behar du, Administrazioa ez delako libre ahal hori egikaritzeko ala ez, eta horren froga da deuseztasun horren deklaraziorik eza auzitegietan errekurritu daitekeela, eta auzitegiek egintza edo ez-egite horren legezkotasuna kontrola dezaketela. Ondorioz, errekurtsoaren izendapenaren egokitasuna gorabehera, errekurtsogileek Administrazioari administrazio-egintza bat deuseztatzeko eskatzen diotenean ─egintza hori erabat deuseza izaki, onartutakoen behin betiko zerrendan sartu ez dituelako, bidegabe─ , eta kasu honetan ez dagoenez egintza berrikustea eragozten duen beste inguruabarrik, argi dago Administrazioak berrikusi egin behar zuela.

				Epai hori epai multzo baten barruan dago (denen erakusgarri, Auzitegi Gorenaren 2007ko otsailaren 22ko epaia, RJ 2007/915), eta epai horiek baietsi egin zituzten jarritako errekurtsoak, gauza epaiturik ez bazegoen behintzat, Administrazioak uko egin bazion ere hautaketa-prozedura baten jarduketak berrikusteari. Eta hautaketa-prozedura hori zen Konstituzio Auzitegiak, goian aipaturiko epaietan, auzigaitzat hartu zuen bera, zeinean diskriminazioa ikusi baitzuen, izangaiak baztertuak izan zirelako kalifikazio oker baten ondorioz, kalifikazio oker hori hirugarrenen errekurtso baten bidez zuzendu bazuten ere, eta Administrazioak ─horretara behartuta dago objektiboki─ guztiei tratu bera eman ez bazien ere errekurtsoa ebazterakoan, EKren 23.2 artikuluak hala agindu arren.

				Azken batean, onartu egin behar da AAG jaunak adierazitako erabateko deuseztasunaren arrazoia.

				B) Erabateko deuseztasuna, legez ezarritako prozedura erabat alde batera utziz edo kide anitzeko organoek erabakiak hartzeko funtsezko arauak guztiz bazterturik emandako egintzena

				Zehaztapen hori eginda, aurkeztutako deuseztasun-akzioa aztertzean ikusten da, lehenik eta behin, haren argudioetako asko hau frogatzera bideratuta daudela: urtarrilaren 11ko 11/2016 Dekretuak urratu egiten dituela egintza propioen doktrina eta kontratuen interpretazioan aplikatu Kode Zibilaren xedapenak.

				Argudio horren irakurketatik ondorioztatzen denez, ordenamendu juridikoaren arau-hausteak egon daitezkeela planteatzen du, baina arau-hauste horietako bat ere ezin da bideratu APELen 47.1 artikuluko kasuetako batera.

				Erabateko deuseztasunaren legezko konfigurazioaren arabera, Batzordeak, akzioaren salbuespenezko bide horretan, legez ezarritako deuseztasun-kausen balizko existentzia baino ezin du aztertu; beraz, ezin ditu aztertu kontratuak interpretatzeko arauen eta egintza propioen doktrinaren urratzeak.

				Uztailaren 29ko 11/2016 Dekretuaren deuseztasuna deuseztasun-kausa bakarrean oinarritzen da: APELen 47 1.e) artikuluan jasotakoa ─lehen, hitzez hitz, 30/1992 Legearen 62.1.e) artikuluan─, eta Batzordeak egina du xedapen horren exegesia, 71/2005, 83/2005, 26/2011 eta 139/2011 Irizpenetan, beste askoren artean.

				Diotenez, berrikuspenaren xedeko dekretuak “legez ezarritako prozedura erabat alde batera utzita” eman dira. Gabezia nabarmen hori, laburbilduz, honela zehazten da: “administratuaren defentsa-gabezia, prozedura erabat alde batera utzi dutelako... izan ere, ez dago irizpidea aldatzea edo egiten ari zenaz bestelako interpretazio bat egitea justifikatzen duen prozedurarik … puntu honetan, gogoratu behar da kontu-hartzailetzaren txostena 11/2016 Dekretua baino askoz geroagokoa dela …”; edo aurrerago, “… interesduna ez denari jakinarazten zaio, jaso gabeko helbide batean; jakinarazi ere, 11/2016 Dekretua, zeinak ez baitu inongo prozedurarik udalaren hitzarmen bat aldatzeko, garaian garaiko alkatearen eskuzabaltasuna ez bada; izan ere, ez da inoiz egin sinatutako akordio edo hitzarmena berrikusteko prozedurarik, eta, halakorik izan bada, ez zaie entzunaldirik eman interesdunei”.

				Planteamendu horrek zenbait zehaztapen egitea dakar, irizpena zentratzeko.

				Deuseztasuna ezarri nahi zaion egintzak desjabetze-hitzarmena gauzatzeko kopuru bat (10.061,62 €) ordaintzeko agindua ematen du. Beraz, egintza horrek ez du hitzarmena aldatzeko indarrik ─baina badirudi interesdunak uste hori duela─. Aski izan bedi azpimarratzea, deuseza dela deklaratuz gero ere, ezerk ez lukeela eragotziko geroko egintza bat ematea hurrengo ekitaldirako alokairua finkatzeko, 200 m2-ko erreferentziarekin.

				Horrela, bada, aukeratutako bidearen eta bilatzen den helburuaren arteko disfuntzioa ikusten da: aktibatutako berrikuspen-prozedurarekin, esamolde baten interpretazioaren gaineko eztabaida ebatzi nahi da. Horra esamoldea: “… alokairu gisa, 3,61 euro pabiloiaren metro koadroko (Florida kaleko aipatutako orubean eraikia) eta hilabete bakoitzeko. Zenbateko hori, KPIaren bilakaeraren arabera eguneratu daiteke”, hitzarmenaren bigarren estipulazioan agertzen baita.

				Hala ere, 2015eko ekitaldirako alokairua ordaintzen duen egintzaren deuseztasun-deklarazio hipotetiko bat izanda ere ─jarraitu behar zen prozedura ez betetzeagatik, hori alegatu baitute─ ez litzateke biderik izango udalari modu loteslean ezartzeko interesdunak zuzentzat jotzen duen interpretazioa.

				Horrenbestez, lehenengo gogoeta garrantzitsua sortu da: berrikuspenaren xede den egintzak ez duenez hitzarmenean aldaketarik egin, bertan behera gelditzen da egintza hori hitzarmena aldatzeko behar den prozedura jarraitu gabe eman delako salaketa.

				Horrekin batera, garrantzitsua da azpimarratzea ezen, APELen 47.1 artikuluaren kausara jo izana alde batera utzita, juzgu juridikoa, deuseztasun-akzioa planteatzeko erabili diren termino errealek xede dutena, arau-hauste juridiko arruntaren eremukoa dela, eta ez dela iristen deuseztasun-azterketaren berezko eremu mugatu eta zorrotzera.

				Jurisprudentziak ohartarazi duenez, deuseztasun-akzioak ez dira bidezkoak baldin eta, tasatutako deuseztasun-kausak aipatu ondoren, haien edukiarekin zerikusirik ez duen argudio-garapena planteatzen badute, dagozkien administrazio-errekurtsoen bidez aurkeztu behar ziren deuseztagarritasun-kausei dagokiena (kasu honetan, saiatu ziren hori egiten, baina epez kanpo).

				Aztertzen ari garen kasuan, berrikuspen-bidera jo dute, ohiko bidea itxi ondoren, eta, adierazi dugun moduan ─APELen 47.1.e) artikuluaren urraketa─, ikusten da ezen, deuseztasun-akzioa hitzarmenaren interpretazioari buruzko eztabaida juridikoaz zamaturik, ez dela argi eta garbi identifikatzen zein den alde batera utzitako prozedura, edo, bestela esanda, zer prozedura erabili behar zen 2015erako alokairua ordaintzea erabakitzen duen egintza emateko.

				Doktrina finkatu batek dioenez [1958ko Administrazio Prozeduraren Legearen 47.1.c) artikulu zaharraren harira egina jada], erabateko deuseztasuna oinarritzeko moduko prozedura-irregulartasunak agerikoa, erabatekoa eta funtsezkoa izan behar du ordenamendutik kanporatu nahi den egintza eman aurreko prozeduran.

				Zehazki, aztertzen ari garen deuseztasun-kasuari dagokionez, Batzorde honek ─30/1992 Legearen 62.1.e) artikulu zaharrari buruz─ zera defendatu du (besteak beste, 104/2006 eta 86/2010 Irizpenak): “Deuseztasun-kausa horrek aurreikusitako prozedura erabat baztertuta eman den egintza bat eskatzen du ─hau da, ezarritako lege-prozedura guztiz ez aplikatzea, eta ez da nahikoa izapide-arloko omisioak edo arau-hausteak ikustea─, edota omisio edo irregularitate larri bat, aplikatzeko prozeduraren funtsezko izapide bati edo batzuei eragingo diena. Edonola ere, erabateko prozedurarik eza materialki ulertu behar da: administrazio-iter horretan ezin dira faltan izan dagokion egintza emateko beharrezko lotura formalak, horiek ezean, sortutako izapidetze-ments edo -akatsek konponbiderik gabeko ondorioak dakarkiotelako azken administrazio-egintzaren baliozkotasunari”.

				Bada, printzipioz eta oro har, Batzordeak ez du ikusten urtarrilaren 15eko 11/2016 Dekretua emateko gutxieneko eta beharrezko lotura formalik ez dagoenik.

				Egia esan, falta identifikatu zaion izapide bakarra interesdunari aldez aurretik entzunaldia ematea da, eta izapide hori betetzea nahitaezkotzat jotzen da, udalak alokairua kalkulatzeko ordura arte jarraitutako irizpidea aldatzea ekarri baitzuen. Aldez aurreko entzunaldiaren gabezia horrek ─interesdunaren arabera─ defentsa-gabezia eragin dio.

				Gaia horrela planteatuta, bi ikuspegirekin egin behar zaio aurre azterketari.

				Lehenik eta behin, aurre egin behar zaio irizpidea aldatzearen ondoriozko prozedurazko arau-hauste ustezko bati. Hori posible da Administrazioarentzat, baldin eta egintzak barnean hartzen baditu aldaketa azaltzen duten arrazoiak, eta horrek egintzaren arrazoitze-baldintzetara garamatza.

				APELen 35.1 artikuluak ezartzen du arrazoitu egin behar direla, egitateak eta zuzenbideko oinarriak labur aipatuta, besteak beste, aurreko jarduketetan erabilitako irizpidearekin bat ez datozen egintzak.

				Egintza arrazoitzeko akats bat, printzipioz, deuseztagarritasunari dagokio, eta deuseztasun-akatsaren izaera har dezake soilik baldin eta arrazoitzea ez aipatzea APELen 47.1 e) artikuluko arau-hausteen esparrura bideratu badaiteke, eta kasu honetan ez da halakorik, argi eta garbi.

				Jurisprudentziaren interpretazioaren arabera, egintzak arrazoitu beharrak esan nahi du administrazio-erabakia hartzeko arrazoiak adierazi behar direla, hartzaileari aukera emanez edukia ulertzeko eta aurkaratzeko.

				11/2016 Dekretuak, urtarrilaren 15ekoak, arrazoi laburra baina nahikoa ematen du; izan ere, egitateek jasotzen duten bezala, berariazko aipamena egiten dio interpretazio-desadostasunari, eta interesdunak behar bezala ezagutzen ditu desadostasun horren nondik norakoak.

				Bigarren ikuspegitik, egintza eman baino lehen interesdunari aldez aurretik entzunaldirik ez emateagatik planteatu baita deuseztasuna, garrantzizkoa da gogoratzea, adierazi dugun bezala, deuseztasun-azterketa beti lotzen zaiela kasuaren inguruabarrei, kasuaren ustezko prozedura-hutsuneei buruzkoa denean, are erabakigarriagoak baitira kasua eta haren ingurumariak.

				Zehazki, entzunaldiaren izapidea ez egiteari dagokionez, lehenik eta behin esan behar da ez dela argi eta garbi eskatzen kasu honetan. Baina, interesdunaren tesia kontuan hartuta ere, hots, entzunaldia behar zela, doktrina errepikatua da hori ez egiteak ez duela deuseztasunik sortzen, “beti eta besterik gabe”.

				Egin-eginean ere, hala jurisprudentziak (besteak beste, Auzitegi Gorenaren 1991ko urriaren 17ko edo 2004ko urtarrilaren 27ko epaiak) nola doktrinak honako hauek haztatzea eskatzen dute, kasu bakoitzean: alde interesdunari egindako omisio horrek eragindako ondorioak, benetan eragin duen defentsa-falta, eta, batez ere, noraino aldatuko zen jatorrizko administrazio-egintza, egin gabeko izapidea bete izan balitz.

				Aztertzen ari garen kasuan, ez da ikusten urtarrilaren 29ko 11/2016 Dekretuaren tramitazioan FJMR jaunari defentsa-gabezia gertatu zaionik, defentsa-gabeziak esanahi materiala behar baitu, ondorio baliogabetzaileak izango baditu; izan ere, ez da ikusten defentsa-eskubidearen funtsezko gabetze edo murrizketarik, bere ustez duen eskubidea alegatzeko eta egiaztatzeko aukera galarazi edo zaildu dionik.

				Aitzitik, espedienteak ondo jasota uzten ditu hainbat idazki, zeinetan FJMR jaunak udalari eskatzen baitio hitzarmenaren bigarren estipulazioa aplika dezala, hark zuzentzat jotzen duen interpretazioaren arabera, eta udalak defendatzen zuenaren aurka eginez.

				Horrela, adibidez, udalaren jarrera udal idazkariaren txosten batetik zetorrela onartu zuen interesdunak berak 2008ko alokairua ordaintzeko agindu zuen 2/2009 Dekretua aurkaratu zuenean. Era berean, 2016ko martxoaren 30eko idazkian, udalak zor zituen zenbatekoak ordaintzeko eskatzean, udalarekin izandako harremanak kontatzean, adierazi du alkateak honako hau argudiatu duela: “Udaleko idazkariak eragozpen bat aurkeztu du ordainketa horretarako, eta horren arabera, idazkariak berak interpretatzen du kalte-ordaina ezarri beharko litzaiokeen azalera 200 m2-koa dela”.

				34/2019 ABJI, par.: 57-85

				 

				C) Erabateko deuseztasuna, ordenamendu juridikoaren aurkako egintza adierazi nahiz presuntziozkoena, baldin eta egintza horiek ahalmen edo eskubideak eskuratzeko bide ematen badiete horretarako funtsezko betekizunak ez dituztenei

				Berrikuspena sustatzen duen sailak azaldu duenez, kudeaketaren ardura zuen zuzendaritzak, inbertsioa justifikatzeko dokumentazioa jaso ondoren, ikusi zuen espedienteak ez zuela betetzen Euskal Autonomia Erkidegoko landa-eremuak sustatzera eta garatzera bideratutako 2017ko ekitaldiko laguntzen deialdiaren oinarrietan aurreikusitakoa. Zehazki, Eskoriatzako udalerriko Lete Auzoa eremua ez dago berariaz jasota aginduaren II. eranskinean G4, G5 eta G6 landatartasun-maila duen eremu gisa, eta, beraz, argiztatzeko laguntza-eskaerak ez du betetzen deialdia onartzen duen aginduaren lehenengo ebatziaren 3. apartatuan xedatutakoa.

				(…)

				Kasu honetan, berrikuspena sustatu duen sailak aipatzen duen funtsezko baldintza honako honetan identifikatuko litzateke: inbertsioa gauzatu behar den Eskoriatzako udalerriko zona ─Lete Auzoa─ ez da sartu G4, G5 eta G6 landatartasun-maila duten eremuak zehazten dituen aginduaren II. eranskinean.

				Termino zehatz horietan adierazi ez bada ere, badirudi espedientetik ondoriozta daitekeela ezen, sailaren ustez, eremu hori II. eranskinean bilduta ez dagoenez eta zerrenda itxi baten aurrean gaudenez, laguntza ematea erabaki zaion eremua eranskin horretan sartzea funtsezko baldintza dela laguntza emateko egintzarako.

				Batzorde honek, hala ere, ez du uste arau-hauste hori funtsezkoa denik, hau hartu behar baita kontuan:

				a) Onuradunaren ikuspegitik, II. eranskin horretan bertan landagunetzat kalifikatutako eremuak dituen udalerri baten aurrean gaude.

				b) Udalak defendatzen du Lete auzoa II. eranskinaren barruan sartzea Bolivar auzoko zati gisa ─Bolivar auzoa eranskin horretan sartuta dago─, bai hurbil dagoelako, bai inguru osoa landa-eremua delako. Udalerriko Arau Subsidiarioen planoa ere erantsi du, eta bertan egiazta daiteke Lete auzoa nekazaritza-ingurune babestu gisa kalifikatutako landa-eremu baten barruan dagoela.

				c) Deialdiaren lehenengo oinarriak onartzen du, halaber, landa-eremuetatik kanpoko eremuetan inbertsio jakin batzuk egiteko aukera, baldin eta landa-eremuetako biztanleei zerbitzuak ematen badizkiete; beraz, eremu jakin bat eranskinean sartzea ere ez da funtsezko elementu gaindiezin bat dirulaguntza emateko.

				Beraz, gai horrek, baketsua ez izateaz gain, ez dio eragiten eskubidea eskuratzeko funtsezko betekizun bati, baizik eta, kasurik okerrenean, deialdiaren alderdi zehatz bat arautzen duten arauen hausteari, hau da, laguntzaren ondorioetarako landa-eremu gisa kalifikatuta egon behar duen eremu geografikoaren mugaketa zehatzari.

				Ondorioz, egintzak ordenamendu juridikoa urratzen duela onartu arren, aipatu ingurua ez dagoelako deialdiaren II. eranskineko zerrendan, ofiziozko berrikuspena ez da egintza arazteko bide egokia; aitzitik, kaltegarritzat jo behar da egintza lehenik, eta administrazioarekiko auzien jurisdikziora jo behar da gero, APELen 107. artikuluak xedatu duenarekin bat etorrita.

				31/2019 ABJI, par.: 33-45

				 

				Kasu honetan, berrikuspenaren xede den egintza sektore espezifiko baten barruan dago, SPKLn araututako sektore publikoko kontratazioaren sektorean, hain zuzen ere, eta sektore horren barruan, administrazio-kontratuen eremu zehatzagoan.

				Esparru horretan, kontratu baten adjudikaziodun izateko eskubidea eskuratzeko funtsezko baldintzak SPKLk berak (65. artikulua eta hurrengoak) sektore publikoarekin kontratatzeko gaitasunari buruz ezartzen duenera bideratu behar dira funtsean. Gure ondorioetarako, komeni da gogoratzea 65. eta 66. artikuluetan ezarritakoa.

				Hauxe dio SPKLren 65 artikuluak:

				1.- Espainiako edo atzerriko pertsona natural edo juridikoek izango dute sektore publikoarekin kontratatzeko gaitasuna, baina bakar-bakarrik baldin eta jarduteko gaitasun osoa badute, kontratatzeko debekuren bat jaso ez badute eta ekonomia- eta finantza-kaudimena eta kaudimen tekniko eta profesionala egiaztatu badute edo, lege honek hala eskatzen duenean, sailkatuta badaude.

				Aplikatzekoa den araudia horrela zehaztu duelako kontratistari zenbait baldintza eskatzen zaizkionean –bere antolamenduari, etekinen zertarakoari, finantzaketa-sistemari edo bestelakoei buruz– kasuko adjudikazio-prozeduran parte hartu ahal izateko, lizitatzaileak egiaztatu egin beharko du betetzen dituela, lehiatu ahal izateko.

				2.- Kontratistek, halaber, kontratuaren objektua diren prestazioak gauzatzeko beharrezkoa den enpresa- edo lanbide-gaikuntza izan beharko dute, hala badagokio.

				66. artikuluak berariazko arau bat sartzen du pertsona juridikoentzat, honako hau adierazten baitu:

				Pertsona juridikoei ez zaie kontraturik adjudikatuko, baldin eta estatutuen edo sorrerako araudiaren arabera berezko dituzten helburuak, xedea edo jarduera-eremua kontratuaren prestazioekin bat ez badatoz.

				Egintzaren irregulartasunak transkripzio-akats material batetik datoz, lortutako balorazioa oker idazten baita azken puntuazioaren koadroan. Baina, era berean, akats juridikoa ere badago, administrazio-klausula partikularren agiria (AKPA) urratzen baita esleipen-irizpideetako baterako baimendutako gehieneko puntuazioan, zeinaren balorazioa ez baitzen formula aritmetiko bat aplikatuta lortzen.

				“Zerbitzua emateaz arduratzen diren langileak prestatzeko estrategiak eta zerbitzua ematen jarraitzeko pizgarriak” izeneko irizpidea kontratuaren AKPAren IV.B) apartatuan dago aurreikusita, eta irizpide horretan 16 puntuko gehieneko balorazioa aurreikusten da. Hala ere, eskaintzak baloratzeko sortutako batzordeak irizpide horretan 13,76ko puntuazioa eman zion Servace enpresari, eta akats baten ondorioz, azken taulan 16,76 puntuko puntuazioa jaso zen; azken puntuazio hori kontuan hartu zen eta erabakigarria izan zen adjudikazioan.

				Argi dago, beraz, transkripzio-akats hutsetik haratago doan arau-hauste baten aurrean gaudela; izan ere, akatsa alde batera utzita ere, akats horren emaitza ez dator bat AKPAn ezarritako arau espezifiko batekin, zeinaren aplikazio zuzenak, puntuazioko gehieneko mugari dagokionez, esleipenaren emaitza aldatuko bailuke.

				Hala ere, esleipena enpresa bati egin zitzaion, eta enpresa horren eskaintza onartu zen, legean eta lizitazioan bertan eskatutako gaitasun-baldintzak betetzen zituelako. Ez dago jasota, ezta ere, SPKLren 71. artikuluan aurreikusitako kontratatzeko debekuren baten mende dagoenik.

				Hori horrela izanik, eskaintzak baloratzean ikusitako irregulartasunak, agerikoa izanda ere, ez du biderik ematen ondorioztatzeko Servace enpresak ez zuenik kontratuaren esleipendun izateko funtsezko elementuren bat.

				Udal-erakundearen planteamendua onartzeak kausa zabaltzea ekarriko luke, era argi eta garbi desegokian. Adjudikazioaren eta, beraz, kontratuaren baliozkotasuna zalantzan jar zitekeen edozein lizitatzailek APELen 47.1 artikuluaren f) apartatuko kasua aipatuz, exekuzioaren edozein unetan eta eskaintzen balorazioan edozein desadostasunengatik, legeak ere babestu nahi duen eta babestu behar duen segurtasun juridikoaren aurka.

				Arau-haustea argia izanda ere, ezin zaio berrikuspenari eutsi; izan ere, argitasun hori agerikoa zen hasiera-hasieratik, eta lizitatzaileetako batek ere ez zion aurka egin bide arrunten bitartez, eta, beraz, egintza irmo eta adostu bihurtu zen haientzat.

				Beraz, ezin da egintzaren berrikuspen oinarritu APELen 47.1 artikuluaren f) apartatuaren deuseztasun-kausan; izan ere, arau-hausteak eragina du balorazio- eta hautaketa-prozesua behar bezala betetzean, baina ez Serantes enpresak adjudikaziodun izateko eta kontratua egiteko duen gaitasunean.

				Ondorioz, nahiz eta berretsi egintzak argi urratzen zituela lizitazioaren arauak, ofiziozko berrikuspena ez da egintza arazteko bide egokia; hala badagokio, kaltegarritzat jo behar da egintza lehenik, eta administrazioarekiko auzien jurisdikziora jo behar da gero, APELen 107. artikuluak xedatu duenarekin bat etorrita.

				100/2019 ABJI, par.: 45-57

				 

				Ikuspegi horretatik, interesdunak alegatu du egintzak ezin diola ahalmen edo eskubide hori eman “ez duelako pertsona fisikoaren izaera, diru-sarreren baldintzak betetzen ez dituelako eta etxebizitza-premiarik ez duelako, eta, beraz, ezin duelako babes ofizialeko etxebizitza bat eskuratu halako batera iristeko behar diren baldintzak urratuta (39/2008 Dekretua, martxoaren 4koa, babes publikoko etxebizitzen araubide juridikoari eta etxebizitzaren eta lurzoruaren inguruko finantza-neurriei buruzkoa)”.

				Ezer baino lehen, zehaztapen bat egin behar da: etxebizitza ez da eskuratzen berrikusteko eskatzen duen egintzaren bidez, baizik eta lehengo jabearekin formalizatutako salerosketaren bidez, behin etxebizitza deskalifikatuta.

				Zalantzan egongo litzateke etxebizitza eraikita dagoen lurzoruaren jabetza eskura dezakeen, horrekin babes ofizialeko etxebizitzaren kalifikazio iraunkorra lortzen bada.

				Bada, Batzordearen ustez, ez da arau-hausterik gertatu salmenta etxebizitza libre gisa erosi zuen merkataritza-erakunde baten alde egin delako, autonomia-erkidegoak lurzoruaren jabetzari eusten ziola.

				Egintzak arau hau aplikatu besterik ez du egin: Agindua, 2015eko urtarrilaren 28koa, Enplegu eta Gizarte Politiketako sailburuarena, Euskal Autonomia Erkidegoko Administrazio Orokorraren lurzorua erosteko baldintzak ezartzeko dena, lurzoru horretan azalera-eskubideko zenbait higiezin eraikita baitaude.

				Aldez aurretik, Gobernu Kontseiluak 2015eko urtarrilaren 27an erabaki zuen kostu bidezko besterentzea baimentzea, zuzeneko esleipenaren bidez, aldi baterako kalifikazioaren epea igarotzeagatik babes ofiziala galdu duten azalera-eskubideko etxebizitzen titularrei.

				Horretarako, lurzorua nortzuk eros dezaketen ezartzen du aginduak; besteak beste, azalera-eskubidean eraikitako etxebizitzen erregistro-titularrek, baldin eta babes ofiziala galdu badute aldi baterako kalifikazioaren epea igaro delako, eta, aldi berean, etxebizitza horien kalifikazio iraunkorra eskatzen badute (lehenengo d puntua).

				Baldintza hori (beren-beregi eskatzea etxebizitza horien kalifikazio iraunkorra babes ofizialeko etxebizitza gisa) berriro ezartzen du aginduak, bai aldi baterako kalifikazioa duten babes ofizialeko etxebizitzen titularrek lurzorua erosteko egindako eskaerari dagokionez, bai “aldi baterako kalifikazioaren epea igarotzeagatik babes ofiziala galdu duten etxebizitzen” titularrei dagokienez (laugarren puntua).

				Neurri horrekin, etxebizitza babes ofizialeko etxebizitzen parkearen zati bihurtzen da berriz ere, interes publikoa eta interes pribatua bateratuz.

				Interes publikoa, etxebizitza horiekin herritar guztien etxebizitza duin eta egokiaren beharrak asetzen direlako, bereziki egoera txarrenean dauden kolektiboenak. Kalifikazio iraunkorrak erregimen berezi bati eustea bermatzen du.

				Interes pribatua; izan ere, azalera-eskubidea eskubide erreala denez, titularrari besteren lurzoruaren gainean edo azpian eraikitzeko aukera ematen diona, eraikitakoaren aldi baterako jabetza lortuz, lurzorua salduta hau saihestuko litzateke: azalera-eskubidea amaitzean (75 urte betetzean), Euskal Autonomia Erkidegoko Administrazio Orokorrak eraikitakoaren jabetza bereganatzea, inolako kalte-ordainik ordaindu gabe.

				Kontuan izan behar da, gainera, etxebizitza horiek babes ofizialeko etxebizitza gisa kalifikatzeko baldintzak betetzen zituztela, baina aldi baterako kalifikazioa zutenez, iraungita zegoela.

				Agindu horren hartzaileak aldi baterako kalifikazioaren epea igarotzeagatik babes ofiziala galdu duten azalera-eskubideko etxebizitzen titularrak diren neurrian, etxebizitza horien titular ez ziren pertsona fisiko edo juridikoak baino ezin ziren agindu horretatik kanpo utzi.

				Begien bistakoa da, era berean, kalifikazioa iraungita zegoenez, titularrek ez zutela zertan izan babes ofizialeko etxebizitza bat eskuratzeko baldintzak betetzen zituzten pertsona fisikoak, eta, horregatik, erosteko aukera pertsona horiei bakarrik eman nahi izan balitzaie, espresuki xedatuko zuten hala.

				Besterik da, ordea, kalifikazio hori eginda, ondorioak izatea etxebizitzaren erabileran eta xedean, baina ez horren gaineko ondare-xedapeneko egintzarik ezin gauzatzeraino, enpresak alegatu duen bezala.

				Ildo horretatik, dauden aukerak azaltzen ditu ebazpen-proposamenak:

				etxebizitza saltzea, salmenta-prozesu espezifiko baten bidez, eta prozesu horretan argi eta garbi zehaztuta daude erosleak bete beharreko baldintzak eta aplika daitezkeen gehieneko salmenta-prezioaren mugak. Era berean, alokatu ahal izango du, … ko Etxebizitzako lurralde-ordezkariak horretarako berariazko baimena eman ondoren, errentariak etxebizitza mota hori eskuratzeko eskatzen diren baldintzak betetzen dituela egiaztatu ondoren. Azkenik, edozein unetan aukera dezake, martxoaren 4ko 39/2008 Dekretuaren 27. artikuluaren arabera, etxebizitza salmentan eskaintzea etxebizitzaren arloan eskumena duen sailari, Euskal Autonomia Erkidegoak edo haren mendeko Administrazio Instituzionaleko beste edozein erakundek eskura dezan.

				Berriz ere azpimarratu behar da ez dela etxebizitza eskuratzeko inongo baldintzaren ez-betetzerik gertatu, etxebizitza librea zelako, azalera-eskubidearen titulartasun mugatuak baldintzatuta, betiere.

				Era berean, espedientean dagoen dokumentazioak modu kategorikoan gezurtatzen ditu lurzorua erosteko eskaeraren ondorioak ezagutzen ez zirelakoa. Hala ageri dira eskaeran (2015/03/11), hura baiesten duen ebazpenean (2015/09/30), salerosketa-eskrituran (2015/11/24) eta jabetza-erregistroko oharpenean (2016/1/13). Ez dakigu zergatik ez dituen onartzen ia hiru urte geroago.

				Laburbilduz, Batzordeak uste du, egintzak interesdunari eskubide edo ahalmen bat aitortzen diola onartu arren, hots, etxebizitzaren jabetza osoa (babes ofizialeko kalifikazioagatik etxebizitzaren gainean dagoen karga edo muga bat desegiteko asmoa duen arren), enpresari ez zaiola falta etxebizitza eskuratzeko funtsezko baldintzetatik bat ere.

				145/2019 ABJI, par.: 50-68

				 

				Adierazi dugu, baita ere, gaur egun APELen 47.1 artikuluaren f) letran jasotzen den kasua honako hauetan aplikatu behar dela: eskubide bat eman edo aitortzen denean, eta, era berean, ordenamendu juridikoaren haustea izateaz gain, hauste horrek zuzeneko zerikusia duenean betekizun baten gabeziarekin, betekizun hori, eman edo aitortutako eskubidearentzako erabakigarri ez ezik, eskubidea eskuratu edo erabiltzeko funtsezkoa denean, halako moldez non, betekizun hori gabe, eskubiderik edo ahalik ez litzatekeen izango.

				Legegileak mugatu nahi izan du erabateko deuseztasunaren arrazoi hori, kasu hauetara mugatu ere: administrazio-egintza baten ilegaltasunaz haratago, bidegabeko egintza baten bitartez aitortua edo emana eskuratzeko ezinbesteko betekizunaren ments larri eta nabarmenetara.

				Funtsezko betekizun hori, lehenik eta behin, legearen arabera definitu behar da, eta gainera, benetan eragin behar dio bai administrazio-egintzaren funtsezko egiturari, bai hautsi den lege-xedapenari ere (15/2006 irizpena). Ondorio horietarako, gogoratu behar da Estatu Kontseiluak hainbat irizpenetan (2.454/94, 5.577/97 eta 5.796/97, besteak beste) “beharrezko betekizunak” eta “funtsezko betekizunak” bereizten dituela, ahalmen edo eskubide bat eskuratzeko beharrezkoak diren baldintza guztiek “funtsezko” kalifikazioa merezi ez dutelako ideia sartzeko.

				Azkenik, komeni da gogoraraztea, gai honi ekitean, funtsezkoena dela ─eta, aldi berean, konplexuena─ elementuaren edo betekizunaren izaera identifikatzea, eta arau-sektore bakoitzaren berezko eta berariazko esparruan baino ezin dela egin hori: funtzio publikoa, kontratazioa, hirigintza, eta abar (40/2011 Irizpena).

				D) Oraingo kasua

				Argitu beharreko gaia da zehaztea ea aipatutako teoria gure kasuari aplikagarri zaion ala ez.

				Hasteko, erretiro aurreratuaren primaren arau-esparrua gogorarazi behar dugu. Honako hau dio ELBAAren 11. artikuluak:

				1.- Polizia-zerbitzua ematen eskainitako urteen aitorpentzat, Ertzaintzako langile funtzionarioek, erretiratutakoan, erretiratu aurreko azken bi urteetan antzinatasunagatik kobratu duten kopuruaren pareko zenbatekoa kobratu ahal izango dute, baldin eta, Gizarte Segurantzako Lege Orokorraren Testu Bateratuko berrogeita zazpigarren xedapen gehigarrian ezarritakoaren arabera, 60 urterekin erretiratzen badira, edo 59rekin, frogatzen badute 35 urte edo gehiago aritu direla eta kotizatu dutela Ertzaintzan edo haren barruan gelditu ziren taldeetan, Akordio honen aplikazio-eremuaren barruan aurkitzen diren neurrian betiere. Aipatu prima jasotzeko eskubidea izateko, beharrezkoa izango da, gainera, langile funtzionarioek idatziz jakinaraztea, Giza Baliabideen Zuzendaritzari, gutxienez hiru hil lehenago erretiratu behar dutela, egiazko erretirorako aurreikusita zeukaten data baino.

				2.- Erretiratzeko egunean amortizatu gabeko nomina-aurrerapenari dagokion kopurua egonez gero, lehenengo paragrafoa aplikatzetik jaso beharreko kantitatearen aipatu zenbatekoa ofizioz kenduko zaio.

				3.- Prima hori kobratzea ez da bateragarria izango Akordioaren 8. artikuluan aurreikusitako kalte-ordainak jasotzearekin. Edonola ere, ezingo da prima hori eskuratu, erretiratzeko egunean ezintasun-espediente batean sartuta egonez gero.

				4.- Artikulu honetan araututako prima jasotzea bateraezina da aldez aurreko erretiroa erabiltzeagatik jasotako beste edozein kopururekin.

				Aztertzen ari garen erretiro-prima Ertzaintzako langileen eremuan sartu zen Ertzaintzako langileen lan-baldintzak arautzen zituen Dekretua aldatzen duen urtarrilaren 26ko 28/2010 Dekretuaren bidez. Haren asmoa izan zen beharrezko egokitzapenak egitea, Gizarte Segurantzaren Lege Orokorraren testu bateginaren aldaketaren ondorioz Ertzaintzako kideentzat erretiro-adina murrizteari dagokionez; eta borondatezko aurreko erretiro-prima ordeztea. Prima horren zenbatekoak ohiko erretiro-adinaren arabera kalkulatuta zeuden, eta kuantifikazioaren xedea zen pentsioaren murrizketa konpentsatzea; izan ere, adina aurreratzea zela-eta, neurri horri heltzea erabakiko zuten langileei aplikatuko zitzaien, gai horri buruz garai hartan aplikatu behar zen legeriaren ondorioz.

				Bestalde, ELBAA onartu zuen 4/2012 Dekretuaren xedapen gehigarriak honako hau dio:

				Euskal Autonomia Erkidegoaren 2012rako Aurrekontu Orokorrak onartzen dituen abenduaren 23ko 6/2011 Legearen 19. artikuluaren 11. idatz-zatian ezarritakoaren arabera, bertan behera geratuko da dekretu honen 11. artikuluan araututako erretiroko primak 2012an aplikatzean.

				Etendura hori geroago errepikatu dute Euskal Autonomia Erkidegoko aurrekontuei buruzko legeek. Hori dela eta, urte hauetan guztietan, gaur egunera arte, aipatutako etenaldiak iraun du, eta ezin izan da erretiro-prima hori jaso.

				Aldaketa horrek eztabaida sortu zuen neurriaren konpentsazio- edo pizgarri-izaerari buruz, eta neurri horrek nolabaiteko sari-izaera zuela defendatzera ere iritsi zen, terrorismoaren inpaktuak iraun zuen urteetan izandako dedikazioagatik; hori guztia, borondatezko erretiroa eskatzen zuten polizia-funtzionarioei ez ziezaien aplikatu indarraldiaren etetea, aurrekontuen legearen bidez.

				Are gehiago, instantziako auzitegiak erretiro-prima hori aitortu zuen errekurtso jakin batzuetan, argudio hau oinarri hartuta: Ertzaintzako kideen ohiko erretiroa 60 urterekin gertatzen da (eta ez 65 urterekin); beraz, prestazio horrek ez du erretiro aurreratuagatiko primaren berezko konpentsazio-izaera, horrek baitakar izaera hori duten prestazio ekonomikoak etetea, Euskal Autonomia Erkidegoko 2012rako Aurrekontu Orokorrei buruzko azaroaren 19ko 6/2011 Legearen eta etete hori berretsi duten ondorengoen indarrez gertatu baitzen.

				Aurrekoa gorabehera, Euskal Autonomia Erkidegoko Justizia Auzitegi Nagusiaren (EAEJAN) Administrazioarekiko Auzien Salak, kasazio-atal berezian, zenbait epaitan (denen erakusgarri, 339/2018 epaia, azaroaren 14koa; JUR 2019\62057 eta 524/2018 epaia, azaroaren 20koa; JUR 2019\62058 epaia) argi utzi du haren izaera juridikoa:

				Hori dela eta, Dekretu honen bidez, idazketa berria ematen zaio Ertzaintzako langileen 2005., 2006. eta 2007. urteetarako lan-baldintzak arautzen dituen Akordioaren 11. artikuluari. Akordio hori abenduaren 27ko 438/2005 Dekretuaren bidez onartu zen, arau-errealitate berriaren ondorioz. Bertan, erretiro aurreratuagatiko prima bat jasotzen da. Horren helburua ez da inolako murrizketa ekonomikorik konpentsatzea, baizik eta Ertzaintzako langileen erretiro aurreratua sustatzea, horrek kolektibo osoari eragiten dizkion antolamendu-hobekuntzengatik.

				Ondorioz, 11. artikuluak 2005ean arautzen zuen prima desagertu egin zen 2010erako Estatuko Aurrekontu Orokorren Legeak eragindako aldaketa garrantzitsuaren ondorioz, eta manu hura egokitu eta birformulatu egin zen egoera berri horri aurre egiteko, erretiro-pentsioen izaera konpentsatzailea ezabatuz eta erretiro aurreratua sustatzeko zentzu berria hartuz, Administrazio errekurtsogileak defendatzen duen bezala.

				EAEJANk, zenbait gogoeta egin ondoren erretiro aurreratuaren primaren izaera pizgarriari eta ondoz ondoko aurrekontu-legeek gauzatutako etetearen ondorioei buruz, honako hau adierazi zuen:

				Laburbilduta, eta egin diren gogoeten ondorio gisa, auzitegi honek interpretazio hau finkatuko dio Euskal Autonomia Erkidegoko 2016rako Aurrekontu Orokorren abenduaren 23ko 9/2015 Legearen 19.13 artikuluari: artikulu horretan aurreikusitako eraginkortasun-etendura aplikagarri zaio “59 edo 60 urterekin erretiratzeagatiko primari”, urtarrilaren 17ko 4/2012 Dekretuz onetsitako Ertzaintzaren lan-baldintzak arautzen dituen akordioaren 11. artikuluan jasotzen baita. Interpretazio horrekin bat etorriz, bidezko da jarritako kasazio-errekurtsoa baiestea, eta beste epai bat ematea, jarritako errekurtsoa ezesteko, eta errekurtso hartan aurka egin zitzaien Eusko Jaurlaritzako Segurtasun Sailaren ebazpenak berresteko.

				Gauzak horrela, eztabaidatu beharreko gaia honako hau da: ea deskribatutako egoera juridikoak erabateko deuseztasuna ahalbidetzeko beharrezko baldintzak betetzen dituen ala, aitzitik, kasu deuseztagarri baten aurrean gauden eta, beraz, beste prozedura baten xede izan beharko lukeen.

				Azpimarratu dugunez, hasiera batean nolabaiteko eztabaida juridikoa piztu zen erretiro aurreratuaren primen izaerari buruz, eta, are gehiago, instantzia-epaitegiak, hasiera batean, konpentsazio izaera zuelako tesiari heldu zion, eta, beraz, iritzi zion prima ez zela sartzen aurrekontu-legearen etete-neurrian. Hala ere, inguruabar berberei buruzko ondoz ondoko kasazio-epaien ondoren, arlo horretako xedapenen interpretazioari eta norainokoari buruzko doktrina zalantzarik gabekoa da: neurri sustatzailea da, eta haren indarraldia legez etetearen mende dago.

				Lehen adierazi dugunez, APELen 47.1.f) artikuluan aurreikusitako deuseztasuna aintzat hartzeko, ordenamendu juridikoaren hauste bat egoteaz gain, ustezko egintzak aitortu edo eman zuena eskuratzeko ezinbesteko baldintza bat ez izatearekin lotu behar da hauste hori.

				Ordenamendu juridikoa hausteari dagokionez, lehen aipatutako erabakien ondoren, agerikoa eta nabarmena da ustezko egintzak argi eta garbi urratzen duela ordenamendu juridikoa. Zinezko indarrik ez duen arau baten aplikazioaren aurrean gaude, aurrekontuen legeak eten egin baitio indarraldia.

				Eraginkortasuna de facto eteteak nolabaiteko aldi baterako indargabetzea eragin du; beraz, interesdunak arauaren aplikazioa erreklamatu zuenean, araua ez zen aplikagarria. Ildo horretatik, argi dago nekez eskura daitekeela existitzen ez dena, eta, beraz, ezin direla horretarako beharrezko diren baldintzak bete.

				Beraz, borondatezko erretiroagatiko primaren etete hori interesdunak eskatu zuen egunean aplikatzekoa bazen, ez dago zalantzarik arauak une hartan ez zuela indar juridikorik eta, beraz, jakina, interesdun horrek ere ezin zuela inolako baldintzarik bete existitzen ez zen eskubide bat eskuratzeko. Alegia, ezinezkoa da eskubide bat lortzeko funtsezko baldintzak betetzea, errealitate juridikoak eskubide horri eusteko araudirik jasotzen ez duenean. Eta hori nahikoa da egintzaren irmotasuna geldiarazteko eta, ondorioz, egintza berrikusteko.

				Ildo horretatik, bere garaian jurisdikzio-bidean juridikoki ebaluatutako arrazoi batzuei buruzko edozein interpretaziok segurtasun juridikorik eza sortuko luke; izan ere, jada amaituta zegoen eztabaida bat ireki zen, borondatezko erretiroagatiko primaren izaera juridikoa eta, legez etenda baitzegoen, hura aitortzeko ezintasuna ezarri zituena. Erabaki horiek behin betiko ebatzita utzi zuten gaia, eta, beraz, ez litzateke egokia izango kasu honetan planteatutakoa ez den beste prozedura batera jotzea egintza berrikusteko.

				Nahitaez atera behar den ondorioa da ofizioz berrikusi behar dela, APELen 47.1.f) artikuluan aurreikusitako kasua gertatzen delako.

				Azkenik, egoki da gogoratzea ez direla aplikatu behar APELen 110. artikuluaren mugak, hots, berrikusteko ahalmenaz baliatzerik ez dagoela “akzioen preskripzioa, epeen amaiera edota bestelako gorabeherak direla eta, berrikusketa hori ekitatearen, fede onaren, herritarren eskubideen edo legeen aurkakoa bada”.

				Kasu honetan, Administrazioak berehala jardun du egintza araztu nahian, eta horrela saihestu du interesduna bidegabe aberastea, ez dagokion eskubide bat ematen dion presuntziozko ebazpen baten ondorioz.

				175/2019 ABJI, par.: 35-57

				 

				D) Erabateko deuseztasuna, lege-mailako xedapen batean berariaz ezartzen den beste edozeinena

				Azken arrazoi horri dagokionez, alde batera utzi behar da, hasieratik bertatik, urratze hori gertatu izana; izan ere, haren aplikagarritasunean oinarrituta, interesdunak erregelamendu batean xedatutakoa erabiltzen du, eta ez lege-mailako arau batean xedatutakoa: 39/2008 Dekretua, martxoaren 4koa, babes publikoko etxebizitzen araubide juridikoari eta etxebizitzaren eta lurzoruaren inguruko finantza-neurriei buruzkoa.

				Era berean, ez da adierazten zer manu zehatzetan tipifikatzen den arau-hauste hori deuseztasun-maila horrekin, eta hori, bestalde, debekatuta izango luke Gobernuak, lege-erreserba bat dagoelako erabateko deuseztasunerako kausa berriak zehazteko.

				Etxebizitzaren ekainaren 18ko 3/2015 Legearen 26.2 artikuluan ezartzen dena da lehenengo edo ondorengo eskualdatzeetan etxebizitza babestuak xedatzeko edo alokatzeko edozein egintzatan, “deusezak izango direla, erabat”, kasu bakoitzean aplikatu beharreko arauetan baimendurik dauden gehieneko kopuruak baino prezio, errenta edo kanon handiagorik ezartzen duten klausulak eta estipulazioak.

				Jakina, hori ez da egintza berrikusteko eskaeraren oinarria.

				145/2019 ABJI, par.: 42-45

				 

				II. Ofiziozko berrikuspenaren mugak

				Ezesteko ebazpen-proposamenak ez du ezer aipatzen APELen 110. artikuluaren mugen aplikagarritasunari buruz, baina uste izatekoa da horren arrazoia dela ez ikustea ofiziozko berrikuspena bideragarri egiten duen erabateko deuseztasun-kausarik.

				Hasiera batean, igarotako denboraren ikuspegitik, urtebete ere ez da igaro Hezkuntzako sailburuaren 2017ko abenduaren 14ko eta 29ko Aginduak eta Langileak Kudeatzeko zuzendariaren 2018ko urtarrilaren 15eko Ebazpena –2017ko uztailaren 21eko eta 2017ko abuztuaren 3ko Ebazpenak aldatzen dituenak– eman zirenetik, AAG jaunak 2018ko uztailaren 20an egin baitzuen berrikusteko eskaera.

				Gatazkan egon daitezkeen interesei dagokienez, begien bistakoa da kaltea argia dela berrikuspenaren eskatzailearentzat, izan ere, lortu nahi zuen funtzionario-izaeraz gabetua izan da, eta ez da arrazoirik ikusten fede txarrez jardun duela pentsatzeko.

				Bestalde, berrikuspenak eragin diezaiokeen izangaiak ez dio aurka egiten, baina hala ere, ez da ausartegia imajinatzea, Administrazioak ematen dion informazioarengatik egiten duela hori.

				Izangai horri bidalitako mezu elektronikoan, lehen hezkuntzako espezialitateko hautatuen zerrendako azken postuan baitago (txanda irekia), saileko hornidura-arduradunak honako hau adierazi zion:

				Onartuz gero AAGren asmoa, merezimenduen baremoan duen puntuazioa gehitzea alegia, Langileak Kudeatzeko zuzendariaren ebazpen bat emango da, eta erreklamatzailea Lehen Hezkuntzako espezialitateko izangai hautatuen zerrendan sartuko da, oraingo zerrendan dagoen izangairik baztertu gabe.

				Adierazitako moduan jokatuko litzateke, Hezkuntza Sailak aurreko epai-exekuzioetan izan duen jokabideari jarraikiz, eta Auzitegi Gorenak antzeko kasuetan hartutako hainbat erabakirekin bat etorriz (Auzitegi Gorenaren epaiak: 2011ko otsailaren 21ekoa, RJ 2011/1252; 2010eko urriaren 11koa, RJ 2011/978; 2009ko irailaren 16koa, RJ 2009/7228; 2009ko uztailaren 1ekoa, RJ 2009/6879), errekurtsogileen eskubidea aitortzen baitute, hots, bis zenbakiarekin sartzea dagokien tokian, hautatutako izangaien zerrendan. Horrela, eskatzaileen nahiak betetzen dira, hirugarrenen eskubideei kalterik egin gabe.

				Batzordearen ustez, Auzitegi Gorenak bide arrunteko errekurtso bat baiesteko aplikatzen duen irtenbide hori ez da beti ezarri behar ofiziozko berrikuspenaren bidetik eramandako ezohiko ekintza baten aurrean gaudenean.

				Hartara, beti geratuko lirateke babestuta beste interesdun batzuen eskubideak, baina APELen 110. artikuluak dio haztatu egin behar direla horiek, legegileak ezarritako muga garrantzirik gabea bihurtu gabe.

				Legeak onartzen du berrikuspena ez egitea, betiere ofiziozko berrikuspenaren salbuespenezko testuinguruan, nahiz eta egiaztatu arau-hauste juridiko larri bat gertatu dela egintzan, uste denean lehentasunezkoa dela fede oneko hirugarrenek egindako eskubide-eskuratzeak babestea, egintzaren legezkotasun-itxuraz fidatu zirelako.

				Oro har, aztertzen ari garen kasua bezalakoen aurrean, ez da jo behar hautatutako izangaien eskubideek ─izangai horiek Administrazioaren egintza irmoen eraginen jarraitutasunaz fidatzen baitira─ erabat eragozten dutela egintza horiek berrikustea, ez eta beste hau ere: enplegu publikoa bezalako ondasun urri bat esleitzeko xedea duen norgehiagoka-prozesu batean lortutako azken emaitzatik sortzen diren eskubideak mugei buruzko konklusio-analisitik kanpo gelditu behar direla, egintzaren berrikuspena juridikoki bideragarri bihurtzeko edozein kasutan.

				Kasuaren inguruabar zehatzak aztertu beharko dira, hurrengo zerrenda zehatza izan gabe, hau da, eskubidearen finkatze-maila (iraganeko denbora), eraginpekoek prozesuaren erregulartasunari buruzko arrazoizko zalantzen berri izatea (haien konfiantza legitimoa arinduko luke horrek), plaza gehiago jartzeak interes publikoari eragiten diona (lanpostu hutsik badago) edo beste izangai batzuei dakarkiena (etorkizunean haien itxaropenak murriztuko dira).

				Aztertzen ari garen kasuan, ez da arrazoirik ageri ez nabari, AAG jaunari eskubide hau aitortzea eragozteko moduan: Lehen Hezkuntzako espezialitatean, maisu-maistren kidegoko karrerako funtzionario izatea, bis zenbakiarekin, kalifikazio osoa dela eta dagokion tokian. Badirudi hori gertatu dela, ildo beretik, gora jotzeko errekurtsoak onartu zaizkien hiru pertsonen kasuan, hautatuen behin betiko zerrendan sartu baitzituzten, eta ez dago jasota zerrenda horretatik beste izangai batzuk atera zituztenik, eskubide okerragoa izateagatik desplazatuta.

				Batzordearen ustez, beraz, erabateko deuseztasunaren arrazoia ikusita, APELen 110. artikulua ez da oztopo gaindiezin bat egintza berrikusteko.

				78/2019 ABJI, par.: 82-93

				 

				Kasu honetan, ordea, SPKLk kontratazio-prozeduran sartu dituen ezaugarri eta berezitasun apartekoetan sakondu behar da.

				Prozedura hori konplexua denez, zenbait fase eta jarduketa bereiz daitezke, eta, haien artean, duen garrantziagatik eta hirugarrenengan izan ditzakeen ondorioengatik, bereziki nabarmendu behar dira kontratazio-organoaren bi esku-hartze.

				Hirugarrenen aurreko lehen jarduketa garrantzitsua kontratazio-organoak kontratazio-espedientea onartzea izango litzateke (SPKL, 117. artikulua), eta adjudikazioa-prozedura irekitzea xedatuko litzateke, kontratuaren objektua, adjudikazioa eta betearazpena definitzen eta arautzen dituzten baldintzekin batera (administrazio-klausula partikularren agiriak eta baldintza teknikoen agiriak). Fase honetan sartzen da, halaber, Administrazioaren aurrekontuetan konprometitutako gastuaren onarpena.

				Bigarrena kontratuaren adjudikazioari berari legokioke (SPKLren 151. artikulua), aldez aurretik lizitazioan ezarritako adjudikazio-irizpideen arabera.

				Bi jarduketa horiek garrantzitsuak izanik, oso desberdina da kontratazio-organoak haietako bakoitzean jarduteko duen tartea. Kontratazio-espedientearen onarpena eta, beraz, lizitazioaren hasiera erabaki diskrezionala da, eta adjudikazioa, aldiz, bereziki lizitazioa prozedura ireki edo murriztuaren bidez garatzen den kasuetan, erabaki arautua da, eta, bertan, diskrezionalitate teknikoari aitortzen zitzaion marjina, aldez aurretik definitutako organo tekniko batera eraman da, kontratazio-mahaira, izaera egonkorrekoa edo lizitazio bakoitzerako espezifikoa.

				SPKLren 326.2.d) artikuluak kontratazio-mahai honi esleitzen dio “kontratua eskaintza onena aurkeztu duen lizitatzaileari adjudikatzearen aldeko proposamena egitea kontratazio-organoari, 145. artikuluan xedatutakoaren arabera, lizitazioa gidatzen duten administrazio-klausula partikularren agiriari jarraituz”.

				Beraz, kontratazio-organoak onartu ondoren kontratua adjudikatzeko irizpideak, eta kontratazio-mahaiak eskaintzak baloratu eta gero, kontratuaren adjudikazioa erabaki arautua da. Horri esker, batzuetan, auzitegiek berek ezar dezakete zein enpresak izan behar duen adjudikaziodun. Hala onartzen da, adibidez, Auzitegi Gorenaren 2016ko martxoaren 16ko epaian (RJ 2016\1537), honako hau dioenean: “Kontratua (…)ri zuzenean esleitzeari buruzko erabakiak ez ditu inbaditzen Administrazioaren ahalmen diskrezionalak, eta ez doa administrazioarekiko auzi-errekurtsoa ebazteko zegokiona baino haratago; izan ere, (…)ren eskaintza ekonomikoa lizitaziotik baztertu behar ez zela ondorioztatu ondoren, eta ez zirenez eztabaidatu emakidari eta alderdi teknikoei zegozkien puntuazioak (horiek, beraz, mantendu egin behar ziren), eta hobekuntza ekonomikoaren puntuazioa formula matematikoen araberakoa zenez, ez zegoen erabaki diskrezionalik, jarduera arautua baizik...”.

				Kasu honetan, esan dugun bezala, berrikuspenak adjudikazioari baino ez dio eragiten; izan ere, 2018ko ekainaren 1eko osoko bilkurak behar bezala onartu zituen kontratazio-espedientea, kontratuaren agiriak eta zegokion gastua. Alkatetzak hartutako erabakiari dagokionez, honako hau adierazi behar da:

				a) Kontratuaren AKPAk organo tekniko espezializatu baten esku-hartzea aurreikusten du, eta haren osaera definitzen du. Organo horri dagokio eskaintzak baliozkoak eta onargarriak direla berrestea, bai eta ebaluazio teknikoa eta ekonomikoa ere, aldez aurretik ezarritako adjudikazio-irizpideak aplikatuz eta kontratazio-organoari adjudikazio-proposamen arrazoitu bat aurkeztuz.

				b) Kasu honetan, alkatetzak egindako esleipenak zuzen erantzuten dio kontratazio-mahaiak egindako proposamenari; proposamen arrazoitu eta baloratua, Udalbatzak aldez aurretik onartutako adjudikazio-irizpideak aplikatuz.

				c) Adjudikazioaren berrikuspena sustatzeko arrazoien artean ez da zalantzan jartzen lizitazioaren baliozkotasuna edo adjudikaziodunen hautaketa, zeinek, esan dugun bezala, bat baitatoz korporazioaren osoko bilkurak aldez aurretik izendatutako organo teknikoak proposatutakoekin.

				Baldintza horietan, lizitazioan edo kontratistaren hautaketan irregulartasunik ikusten ez denez, kontratazio-organoak ez du baloratzeko tarterik, eta, kontratazio-mahaiak egindako proposamenean ageriko akatsik ez badago, bi aukera baino ez ditu: i) kontratua ez adjudikatzea, SPKLren 152. artikuluan xedatutakoaren arabera; edo ii) kontratazio-mahaiak egindako proposamenaren arabera adjudikatzea.

				Lehenengo aukerari dagokionez, legeak eskatzen du erabakia kontratua formalizatu aurretik hartzea, eta “espedientean behar bezala justifikatutako interes publikoko arrazoiengatik”, baina, kasu honetan kontratuak formalizatu direla alde batera utzita ere, udal-idazkariaren txostenak, kontratazio-prozeduran hautemandako irregulartasunak aztertzen baititu, ez du aipatzen kontratazio-mahaiaren proposamenak akatsen bat izango zuela edo funtsik ez zuela ondorioztatu edo susmatzeko moduko arrazoirik zegoenik, aipatzen ez den bezala interes publikoko arrazoiren bat zegoela, kontratazio-organoak ez adjudikatzea justifikatzeko moduan. Beraz, ondorioztatu behar dugu, espedientean agerian jarri ez diren beste arrazoi batzuk egon ezean, alkatetzak egindako adjudikazioa zela kontratazio-organoak kasu honetan har zezakeen erabaki bakarra.

				Bestalde, ezin dira ahaztu SPKLren 42. artikuluak kontratua edo adjudikazioa prestatzeko egintzen deuseztasuna deklaratzen den kasurako ezartzen dituen erabateko ondorioak: nolanahi ere, kontratuaren deuseztasuna ekarriko du berekin, eta likidazio-fasean sartuko da.

				Beraz, adjudikazioaren deuseztasuna udalak planteatutakoaren arabera onartuz gero, kontratua ere deuseztatu beharko litzateke, eta alderdiek elkarri itzuli beharko liokete kontratuaren ondorioz jasotako gauzak, eta, hori ezinezkoa balitz, haien balioa itzuli; gainera, alderdi errudunak fede onez jokatu duen aurkakoari kalte-ordaina eman beharko lioke jasandako kalte-galerengatik.

				Enpresa esleipendunen isiltasunak ez du aukerarik ematen gertakariak aurreratzeko, baina, era berean, ezin da baztertu gero kalte-ordainik eskatzea. Kasu horretan, kontratuaren deuseztasuna udalaren beraren barne-jarduketa irregular bati lotuta egongo litzatekeenez, eta, kontratuetan ageri diren egikaritzearen hasiera-daten arabera (2018ko irailaren 5a kasu batean, eta urriaren 1a beste 2 kasuetan), kontratuak betearazpen-fasean egon behar direnez, haien kuantifikaziorako arrazoizko erreferentzia bat izan liteke SPKLk 313. artikuluan dioena Administrazioaren alde bakarreko atzera egiteari buruz.

				Testuinguru horretan, adjudikazioari eragiten dion beste irregulartasunik ikusten ez denez, eta egintza hori, arrazoitu dugun bezala, araututako erabaki bat denez, Batzordeak ezin du positiboki baloratu udalak planteatutako ofiziozko berrikuspena; izan ere, ez da kontratazio horrekin lortu nahi den interes publikoa hobekien babesten duen aukera, ezta enpresa esleipendunena ere, ezin baitzaio erantzukizunik egotzi eskumenak banatzeko arauak haustean.

				Hori dela eta, berriz heldu behar diogu Osoko Bilkuraren eta alkatetzaren arteko eskumen-harremanei buruzko doktrinari, eta gogoratu behar dugu doktrina horretan onartzen dela lehenak bigarrenaren jarduketa berresteko aukera.

				Batzorde honen ustez, osoko bilkuraren berrespena da aukerarik arrazoizkoena; izan ere, kontuan hartuta kontratazio-organoari adjudikazioan dagokion erabaki-tartea hutsa dela, ez luke ekarriko eskumenari uko egitea, eta egun egikaritzen ari diren kontratuak deuseztatzea eta likidatzea saihestuko luke.

				Ondorio berbera atera behar da APELen 110. artikuluaren ikuspuntutik, hots, berrikusteko ahalmenaz baliatzerik ez dagoela “akzioen preskripzioa, epeen amaiera edota bestelako gorabeherak direla eta, berrikusketa hori ekitatearen, fede onaren, herritarren eskubideen edo legeen aurkakoa bada”.

				Batzordeak adierazi du erabateko deuseztasunak ekitaterako eremu bereziki emankorra eskaintzen duela, ekitate hori kasu zehatzaren justizia gisa ulertuta: ihes-balbula bat legea zurrunegia denean, eta haren aplikazio mekanikoa eta itsua arrazoizkoa dirudien horrekin bat ez datorrenean. Bestalde, fede onaren printzipioa sartzeak jokabide subjektiboa kontuan hartzera behartzen du; bereziki, konfiantza legitimoaren babesaren printzipioa sartzen da.

				Ebazpen-proposamenak ez du inguruabar horietako bakar bat ere kontuan hartzen, eta bere proposamenaren oinarria da 47. artikuluaren 1.b) apartatuan egun aurreikusita dagoen deuseztasun-kasua zorrotz aplikatzea, toki-antolakuntzan beharrezkoak diren bi organoen arteko harremanen esparruan.

				Hala ere, kontuan hartu behar da osoko bilkura, arestian aipatutako arrazoiengatik, ezin dela kontratazio-mahaiak egindako proposamenetik aldendu, eta hori, Batzorde honen ustez, funtsezko elementua da berrikuspena baloratzeko orduan, irmotasuna hartu duen egoera juridikoa aldatuko litzateke-eta, enpresa adjudikaziodunei iruzur egiteko aztarnarik ikusten ez bazaie ere.

				Egintzen deuseztasunak erabateko ondorioak ekarriko lizkieke organo eskudunak ezarritako irizpideen arabera esleitutako kontratuei, eta argudio indartsua dira APELen 110. artikuluko ofiziozko berrikuspenaren mugei begiratzeko, eta SPKLren 42.3 artikuluak zerbitzu publikoaren nahasmendua saihesteko bermeak aurreikusten baditu ere, ezin da baztertu esleipen-egintzen eta, beraz, sinatutako kontratuen deuseztapenak ondorio negatiboa ekartzea kontrataturiko zerbitzuen benetako prestazioari, beste lizitazio baten mende jarri beharko lirateke eta.

				Azkenik, beste batzuetan ohartarazi dugun bezala, legeak administrazio publikoei bere egintzak berrikusteko ematen dien ahalmena xede publikoak lortzeko da, administrazio-jardunaren legezkotasuna berrezartzearen bitartez (EKren 103. artikulua), eta berrikuspenean ez denez interes publikorik ikusten, salbuespenezko ahal hori egikaritzea saihestu behar da, baldin eta bakarrik erabili nahi bada legezkotasuna nagusitu dadin, eragindako guztientzako ondorio praktikorik gabe, edo, are okerrago, ondorio negatiboekin.

				93/2019 ABJI, par.: 47-68

				9. kapitulua. KONTRATUAK, HERRI-ADMINISTRAZIOARENAK

				I. Kontratua amaitzea

				A) Kontratua suntsiarazteko arrazoiak

				Epeak betetzen berandutzea

				Atzerapen hori, hala ere, ez da exekuzio materialari buruzkoa, exekuzio horren aurreko egintzei buruzkoa baizik; zehazki, zuinketa egiaztatzeari eta lan-programa aurkezteari buruzkoa, nahiz eta txosten teknikoetan segurtasun- eta osasun-planak, hondakinen kudeaketari eta ingurumen-kalitateari buruzkoak ere aipatzen diren.

				(…)

				Jarraitu baino lehen, komeni da gogoratzea Batzorde honek 165/2018 Irizpenean zuinketa egiaztatzeari buruz duela gutxi adierazitakoa. Irizpen horretan adierazi genuenez:

				Kontratua perfekzionatu ondoren egiaztatzen da zuinketa, eta horrek esan nahi du obra baterako aurreikusitako euskarri fisikoak, une horretara arte proiektuan baino ez dagoenak, bi aldeek nahi dituzten interesetarako balio duela, hau da, obraren errealitate geometrikoa eta obra normaltasunez egiteko behar diren lurrak erabilgarri daudela egiaztatzea; horregatik eskatzen da obrez arduratzen den Administrazioaren zerbitzuko ordezkari baten eta kontratistaren presentzia. Une horretan, eta obrak egingo diren lekuan bertan, kontratistak egoki iritzitako eragozpenak jarri ahal izango ditu, proiektuaren akatsak barne, eta, hala egin ezean, ezin izango dio kontratua betetzeari utzi proiektuak ezarritako baldintzetan eta Administrazioak ezarritako preskripzio teknikoen arabera, non eta beste arazorik sortzen ez den gerora.

				Zuinketa egiaztatzea funtsezko izapidea da hala kontratistarentzat nola administrazio kontratatzailearentzat. Lehenengoari dagokionez, bere kontratu-erantzukizuna, obra gauzatzeko moduan eta denboran, egiaztapen-akta egin ondoren hasten delako. Bigarrenari dagokionez, egiaztapen-akta eginda eta kontratistaren eragozpenik gabe, kontratua gauzatzeko epea aurreikus daitekeelako.

				Hala ere, nahiz eta izapide horretan Administrazioak eta kontratistak parte hartu, bi alderdiei ezin zaie protagonismo bera eman, proiektuaren alderdi teknikoei eta bideragarritasuna egiaztatzeari dagokienez behintzat; izan ere, Auzitegi Gorenaren 2003ko urriaren 3ko epaiak (RJ 2003\7797) zehaztu duenez, Administrazioaren esku baitago oraindik ere. Beraz, ezin ukatuzkoa da Administrazioak izapide hori betetzeko duen ekimena.

				Bada, aztertzen ari garen kasura itzuliz, udalak uste du dagozkion kudeaketak egin dituela zuinketa egiaztatzeko betebeharra batera bete dadila eskatzeko. Horretarako, aipatu du udal arkitekto teknikoa, zinegotzi eskuduna eta obra-zuzendaritza eta segurtasun eta osasuneko koordinatzailea askotan saiatu direla, arrakastarik gabe, enpresarekin telefonoz komunikatzen, obrak egiten hasteko behar diren aurretiazko kontuak zehazteko, eta posta elektroniko bidez ere komunikatu direla zuzenean, enpresari obrak hasteko behar den aldez aurreko dokumentazioa eskatuz.

				Hala ere, Batzordea ez dator bat udalarekin telefono bidezko komunikazio-saiakeren balioari eta balizko ondorioei dagokienez. Administrazio elektronikoaren aurrerapenei esker, hainbat bide erabil daitezke administrazio-egintzak jakinarazteko, horiek behin betikoak izan edo, kasu honetan bezala, izapide-egintzak izan. Dena den, APELren 40. artikulutik 46. artikulura bitartean xedatutakoaren arabera, bitarteko horiek baliozkoak izan daitezen, ezinbestekoa da ebazpenaren edo egintzaren testu osoa jaso dela egiaztatu ahal izatea; telefono bidezko komunikazioak ez du ezaugarri hori, batez ere, Administrazioak berak aitortzen duenean, gainera, komunikazio-saiakerek ez zutela arrakastarik izan. Era berean, esan daiteke komunikazio-modu hori ez zutela arestian onartu Auzitegi Gorenak (1990eko ekainaren 11ko epaia; RJ 1990\5386) eta Euskal Autonomia Erkidegoko Auzitegi Nagusiak (1230/2000 epaia, abenduaren 19koa). Administrazio-prozeduran teknologia berriak sartu aurreko adierazpenak badira ere, haien arrazoiek bere horretan diraute; izan ere, arazoa sortzen da ezinezkoa delako egintzaren komunikazio egokia egiaztatzea telefonoz.

				Aztergai dugun espedientean, edukia jakinarazteko egin den ahalegin bakarra 2019ko urtarrilaren 17an posta elektroniko bidez bidalitakoa da, baina kasu honetan ere ezin da hartu zuinketa egiaztatzeko Administrazioaren jarduketatzat; izan ere, interesdunak jaso izana egiaztatu ezin izateaz gain, haren edukia dokumentazio jakin bat eskatzera mugatzen da (segurtasun- eta osasun-planak, lan-planak, hondakinen kudeaketa eta ingurumen-kalitatekoak), baina egun eta ordu bat finkatu gabe eta kontratistari zuinketa egiaztatzeko eta akta egiteko deitu gabe, inguruabarrek hala eskatu arren.

				Testuinguru horretan, aipatutako 165/2018 Irizpenean adierazi genuen bezala, “Epea igarotzea ezin da kontratistaren ez-betetzetzat jo, baldin eta udalak horretarako deialdia formalki egin ez badio; izan ere, aurreratu dugunez, Administrazioak deitu behar du enpresa izapidea gauzatzeko, eta dagokion aktan jaso behar du hori”.

				Kontratistari egozten zaion fede txarrari dagokionez, Batzorde honek adierazi du fede onak, kontratu-harremanari aplikatuta, gainerako kontratugileekiko portaera leiala ezartzen diola jarduleari, are bere kontratu-eskubideak egikaritzeko askatasunaren aurretik ere, eta horri jaramon ez egitea kontratuaren ez-betetze larritzat jo behar dela (43/2013 Irizpena).

				Batzordearen ustez, hala ere, enpresaren jarrerak zalantzak sortzen ditu kontratua bertan aurreikusitako epeetan gauzatzen hasteko benetako borondateari buruz, baina zantzu batzuk baino ez dira, eta Administrazioak deialdi formalik egin ez duenez, ezin dute, berez eta besterik gabe, udalak kontratua alde bakarretik suntsiaraztea ekarri.

				Legeak Administrazioari kontratua alde bakarretik suntsiarazteko ematen dion prerrogatiba, zalantzarik gabe, ahalmenik astunenetako bat gerta dakioke kontratistari; beraz, hura gauzatzeko, udalak zorroztasunez eta ziurtasunez egiaztatu behar du badela kontratua suntsiarazteko kausaren bat, legean edo kontratuan aurreikusia, balizko fede txarraren aztarnez harago. Balorazio hori desberdina izango zen kontratistari zuinketa egiaztatzeko deialdia behar bezala jakinarazi izan balitzaio; kasu horretan, kontuan hartu beharko litzateke haren jarrera iheskorra, ez-betetzea erruduntzat jotzeko.

				Deialdi formal hori alde batera utzita, udalak uste du enpresari zuinketa egiaztatu aurretik eskatutako dokumentazioa aurkeztu ez izanak hura betetzeko atzerapenaren erantzule bakarra bihurtzen duela, eta Batzordeak ezin du iritzi horrekin bat etorri, jarraian ikusiko ditugun arrazoiengatik.

				Lehenik eta behin, ohartarazi behar dugu ondorio hori ezin zaiola egotzi lan-programaren aurkezpenaren atzerapenari; izan ere, kontratuan horri buruzko aurreikuspenik ez dagoenez, Erregelamenduaren 144. artikuluan ezarritakora jo behar dugu: “Obraren zuzendariak erabaki dezake ziurtagiriak ez bideratzea, harik eta kontratistak lan-programa behar bezala aurkeztu arte, hori nahitaezkoa denean, berandutze-interesetarako eskubiderik gabe, hala badagokio, ziurtapenen ordainketa atzeratzeagatik”.

				Erregelamenduak, beraz, berariaz ezartzen du kontratistak lan-programa aurkezteko orduan izandako atzerapenaren ondorioa, baina ondorio hori ez da zuinketa egiaztatzeko ezintasuna, ezta kontratuaren suntsiarazpen erruduna ere, Administrazioak har ditzakeen erabaki astunenak baitira, aurreratu dugunez.

				Azkenik, ebazpen-proposamenak gaia berariaz aipatzen ez badu ere, udaleko arkitekto teknikoaren txostenak beste dokumentu batzuk aipatzen ditu (segurtasun- eta osasun-planak, hondakinen kudeaketa eta obraren ingurumen-kalitatea), kontratistak aurkeztu behar zituenak zuinketa egiaztatu aurretik. Udal arkitekto teknikoaren arabera, udalak honako urrats hauek egin ditu obra-kontratuetan:

				- Obra-zuzendaritza eta segurtasunaren eta osasunaren koordinazioa esleitzea.

				- Obraren esleipena.

				- Kontratua formalizatzea.

				- Enpresa kontratista obra-zuzendariarekin harremanetan jarri segurtasun- eta osasun-azterlana edo, hala badagokio, oinarrizko azterlana eskuratzeko.

				- Enpresa kontratistak segurtasun- eta osasun-plana idatzi, eta segurtasun- eta osasun-koordinatzailearen txostenaren mende jarri.

				- Segurtasun eta osasuneko koordinatzailearen aldeko txostena jaso dio segurtasun- eta osasun-plana udalari aurkeztu, onar dezan.

				- Kontratistak lantokia ireki.

				- Zuinketa egiaztatzeko akta sinatzeko eguna eta ordua finkatu.

				Batzordeak, hala ere, planteamendu horri legearen eta logikaren ikuspegitik zuzena iritzi arren, ez du uste zorrotz betetzeak lortu nahi den eragina duenik zuinketaren egiaztapenean eta kontratuaren suntsiarazpenean. Horren erakusgarri da urriaren 24ko 1627/1997 Errege Dekretuak berak, obretako gutxieneko segurtasun- eta osasun-xedapenak ezartzen baititu, bereizi eta aldendu egiten dituela laneko segurtasun- eta osasun-arauak ez betetzeak epean dituen ondorioak, sektore publikoko kontratuei buruzko araudiaren ondoriozkoetatik. Zehazki, 14. artikuluak obra geldiarazteko aukera ematen dio segurtasun eta osasun arloko koordinatzaileari edo zuzendaritza fakultatiboan sartutako beste edozein pertsonari, baldin eta arlo horretan aurreikusitako neurriak ez betetzearen ondorioz langileen osasunerako eta osotasunerako arrisku larria eta berehalakoa duten zirkunstantziak ikusten badira. Artikulu horren 3) apartatuan gaineratu dutenez, artikulu horretan xedatutakoa ulertu behar da “deusetan galarazi gabe Administrazio publikoen kontratuei buruzko araudia, epeak betetzeari eta obrak eteteari buruzkoa”.

				Horregatik, dokumentu horietakoren bat ez izateak kontratuaren gauzatze materiala ere eragotz dezakeenez, ez da arraroa kontratuaren klausulek aurreikustea zuinketa egiaztatzearekin hasiko dela egikaritze-epea zenbatzen, hargatik eragotzi gabe egikaritze materiala ezin gauzatzea segurtasun- eta osasun-plana onartu arte, adibidez. Kasu horretan, berandutze-karga kontratistari egokituko litzaioke, eta dokumentu hori berandu aurkezteak obrak hastea eragotziko lioke; kontratua betetzeko epea, berriz, aktibatuta egongo litzateke, kontratua betetzean edo ez betetzean ekar litzakeen ondorioekin: balizko zigorrak edo, are, kontratua suntsiaraztea.

				Udalak, hain zuzen ere, 165/2018 Irizpena aipatzen du, Batzorde honek ebazpenaren aurkako iritzia eman zuen kasu horren eta orain aztertzen ari garen kasuaren artean dauden aldeak nabarmentzeko, baina ezin izan denez egiaztatu kontratistari behar bezala deitu zaionik zuinketa egiaztatzeko, egoera antzekoa da, eta, beraz, Batzorde honen irizpidea berbera izan behar da. Kontuan hartu behar da enpresak aurkeztu ez dituen dokumentuek, udalak aipatzen dituenak, ez dutela eragozten zuinketa egiaztatzeari dagokionez legeak esleitzen dion betebeharra betetzea, eta, beraz, egikaritzeko epea zenbatzen hastea.

				Laburbilduz, kontsulta-organo honi igorritako espedienteak erakusten dituen baldintzetan, ez da ikusten kontratistari bakarrik egotz dakiokeen justifikaziorik gabeko atzerapenik zuinketa egiaztatzean, ezta kontratuaren funtsezko beste elementuren bat ez betetzerik ere, SPKLren 211. artikuluan eta administrazio-klausula berezien agirian aurreikusitako baldintzetan; beraz, Batzorde honek ezin du aldeko irizpenik eman udalak proposatutako kontratu-suntsiarazpenari buruz.

				40/2019 ABJI, par.: 23-42

				 

				Alkatetzaren urtarrilaren 22ko 5/2019 Dekretuaren arabera, Udalaren proposamena da Elantxobeko talaiako begiratokiaren urbanizazioa birgaitzeko 2018ko martxoaren 15ean sinatutako kontratua suntsiaraztea, hitzartutako epea ez betetzeagatik. Administrazio-klausula partikularren agiriaren bigarren klausulan aurreikusitakoa aplikatuz, kontratua gauzatzeko epea zortzi hilabetekoa da, zuinketa-akta sinatzen denetik zenbatzen hasita ─zehazki, 2019ko urtarrilaren 15ean amaitzen da─, eta kontratuaren funtsezko elementua da, dirulaguntza bat lortzearekin lotuta baitago.

				Beraz, gure azterketa alegaturiko suntsiarazpen-arrazoira mugatzen da, hau da, Udalak eta kontratistak Elantxobeko talaiako begiratokiaren urbanizazioa birgaitzeko obrak egiteko 2018ko martxoaren 15ean sinatutako kontratuan ezarritako exekuzio-epea ez betetzera. Kontratuak 190.163,60 € jotzen zuen, BEZa barne, eta Udalak “76/2018 espediente” gisa aipatzen du dokumentazioan.

				(…)

				Aztertzen ari garen kasuari buruzko aurretiazko ohar hori eginda, gogoeta orokor batzuk egin behar dira orain, Administrazioak obra-kontratu bat suntsiarazteko ahala egikaritzeari buruz, kontratistak ez duelako exekuzio-epea bete.

				Aurreko irizpen batzuetan gogoratu dugunez ─40/2019 Irizpenean oraintsuago─, legeak Administrazioari kontratua alde bakarretik suntsiarazteko ematen dion prerrogatiba, zalantzarik gabe, ahalmenik astunenetako bat gerta dakioke kontratistari; beraz, hura gauzatzeko, Administrazioak zorroztasunez eta ziurtasunez egiaztatu behar du badela kontratua suntsiarazteko kausaren bat, legean edo kontratuan aurreikusia.

				Eta kontratua suntsiarazteko arrazoiaren zorroztasunarekin eta ziurtasunarekin batera, Administrazioak kontratu bat suntsiarazteko duen prerrogatiba bi funtsezko betekizunekin haztatu behar da: alde batetik, kontratua ez betetzea kontratistari egotz dakiokeen jokabide arduragabearen edo errudunaren ondorioz gertatu dela egiaztatzea, eta, bestetik, gertakarien eta ondorioen arteko proportzionaltasuna, kasu zehatz bakoitzeko inguruabarrak, interes publikoari eragiten diotenak, baloratuz.

				Errua funtsezkoa da proposatu duten arrazoiarengatiko kontratu-suntsiarazpena bidezko den ala ez erabakitzeko, eta errurik baden ala ez erabakitzeko, kontratistaren portaera erkatu behar da zuhurtzia edo diligentzia arruntaren ereduarekin, eta horretarako, aldi berean, funtsezkoak dira kasuaren inguruabarrak (165/2018 Irizpena).

				Kontratuen alorrean, era berean, Zuzenbideko printzipio bat da, jurisprudentziak behin eta berriz errepikatua, hitzartutako betebeharren ez betetze errudunarengatiko kontratu-suntsiarazpena gertatuko bada, beren-beregiko egintza edo omisio argi bat behar dela, betebehar horiek konplitu nahi ez direla erakusten duena.

				Aitzitik, kontratua gauzatzeko atzerapena enpresa kontratistari egotzi ezin zaizkion arrazoiengatik gertatu bada, bere kontrol- edo aurreikuspen-esparrutik kanpo dagoelako, bi ondorio gertatuko dira (Auzitegi Gorenaren 2002ko ekainaren 14ko epaia, RJ 2002\8053): (i) kontratu-epea luzatzeko betebeharra, kontratistak hala eskatuz gero, ─SPKLTBren 213.2 artikulua─; eta (ii) bermea inkautatzea bidegabea izatea: “Kontratistaren erruz kontratua suntsiarazten den kasuetan bakarrik inkautatu ahal izango da fidantza, eta, orduan, aldez aurretik finkatutako kalte-ordaintzat joko da”.

				Epea ez betetzeagatik kontratuak suntsiarazteko proposamenetan egitateen eta haien ondorioen arteko proportzionaltasuna argi eta garbi azaltzen da Auzitegi Gorenaren jurisprudentzian, ─besteak beste, 2001eko abenduaren 14ko epaian (RJ 2002\1434) eta 2002ko ekainaren 14ko epaian (RJ 2002\8053)─, honako hau aipatzen duenean: “Kontratistak bere betebeharrak behar bezala bete gabe kontratu-epea amaitu dela egiaztatze hutsak ez dakar, berez eta ezinbestean, kontratua suntsiaraztea; izan ere, kasuaren inguruabarrei dagokienez, aztertu egin beharko da ea ez-betetzeak hainbesteko garrantzia duen kontratistak hautatzeko prozedura suntsiaraztea eta berriro irekitzea justifikatzeko”.

				Haztapen horren esparruan, jurisprudentziak balioa ematen dio aldeen arteko lankidetzari, kontratua suntsiarazteko egoera baten aurrean, eta baliteke hori ez izatea, ezinbestean, babestu beharreko interes publikoaren onerako. Auzitegi Gorenak ere berretsi du hori 2006ko abenduaren 19ko epaian (RJ 2002/8053).

				Are gehiago, 1987ko martxoaren 26ko epaiak (RJ 1987, 3944) dioenez, bada arrazoi aski zigorrak edo kontratu-suntsiarazpenak “guztiz justifikatuta daudenean baino ez erabiltzeko; izan ere, zuhurtziaz jokatuz, muturreko kasuetan ez bada, ez da komeni administrazioaren kontratu-harremanetan nagusi izan behar duten adostasuna eta lankidetza haustea, kontuan hartuta, betiere, obra egiteko hitzartu den epearen eta kontratistak eskatu luzapenaren edo luzapenen arteko proportzionalitatea”; izan ere, epai berak gaineratu duenez, “kontratua suntsiarazi eta beste kontratista bat aukeratzen hastea da guztiontzat okerrena”.

				(…)

				(…) kontratua suntsiaraztea onartzeko, proiektuak akats horiek izan behar zituen, eta, akats horien ondorioz, ez zuen baliorik izango; are gehiago, aldaketa, zuzenketa edo hobekuntza garestiagoa izango zen kontratu-prozedura berriz hastea baino.

				52/2019 ABJI, par.: 43-52

				 

				Hasteko, arreta egingo diogu espedienteak inon aipatzen ez duen gai bati: kontratuaren hirugarren klausulan jasotako exekuzio-epea amaitzea: 2018ko iraila (“Kontratua gauzatzeko epea zortzi hilabetekoa da, zuinketa-akta sinatzen denetik aurrera, eta obraren amaiera lotuta dagoenez 2018ko irailaren 30ean amaitzen den dirulaguntza bat lortzearekin, 2018ko irailean amaitzearen mende dago”).

				Horri dagokionez, gauzatzeko epea zenbatzeko moduari dagokionez, kontratuaren klausula horrek administrazio-klausula zehatzen agirira jotzen du (“aipatutako epe guztiak administrazio-klausula zehatzen agirian aurreikusitako moduan zenbatuko dira”).

				Plegu edo agiriaren bigarren klausularen arabera, obrak egiteko guztizko epea zortzi hilabetekoa da, zuinketa egiaztatzeko akta sinatzen denetik aurrera; beraz, 2018ko maiatzaren 15ean sinatu zenez, kontratu-harremana 2019ko urtarrilaren 15aren ingurukoa da.

				Ikusita, hain zuzen ere, 2019ko urtarrilaren 15ean obra amaitu gabe zegoela, errepara diezaiogun, lehenik eta behin, kontratistaren erruaren baldintzari, beharrezkoa baita udalak kontratua suntsiarazteko duen prerrogatiba baliatu ahal izateko.

				Horretarako, aurreratu dugun bezala, kontratistaren jokabide arduratsuari begiratu beharko zaio, kasu honetako inguruabarrak kontuan hartuta.

				Egitateen deskribapenean jasotako alderdien xehetasunak errepikatu gabe, inguruabar batzuk aipatuko ditugu, zeinak, gure ustez, espedientean egiaztatutzat jo baitaitezke eta agerian uzten baitute kontratua gauzatzeko epea ez betetzea ez dela kontratistari egotz dakizkiokeen arrazoiengatik bakarrik gertatu.

				Inguruabar horietako lehena kontratu-harremanaren hasieran gertatzen diren atzerapenei lotuta dago. Zehazki, honela: (i) kontratua otsailaren 15ean esleitu zen eta ia hilabete geroago formalizatu zen, 2018ko martxoaren 12an; eta (ii) zuinketa egiaztatzeko akta ez zen sinatu hogei egun naturaleko epean, kontratua formalizatu eta hurrengo egunetik zenbatzen hasita, kontratuaren laugarren klausulan ezarritakoaren arabera; aitzitik, 2018ko maiatzaren 15ean sinatu zen, hau da, 63 egun naturaleko epean.

				Bigarren inguruabarra, kontratatutako proiektu teknikoa gauzatzeko erabakigarria, gero birgaitze-obren kokalekua egoera txarrean zegoela konturatzea da. Egia da zuinketa egiaztatzeko aktan ez dela jasotzen lursailaren egoera ezegonkorra, baina espedientean jasota dago horren berri uztailean izan zela, obrak hasi zirenean, eta zuzendaritza fakultatiboak abuztuan eman ziola udalari egoera ezegonkor horren berri, arrisku larria baitzekarren eta segurtasun-neurriak hartzea eskatzen baitzuen. Batez ere proiektu teknikoa lurraren kalitatearekin lotutako ezusteko arrazoien ondorioz behar diren segurtasun-jarduketetara egokitzeko, zuzendaritza fakultatiboak proiektu teknikoaren aldaketa aurkeztu zuen. Gainera, premiazko lanak egin izanaren berri ere eman da, proiektuan jasota ez daudenak eta zuzendaritza fakultatiboaren agindu zuzenaren pean eginak, hur-hurreko aurri-arriskua dela-eta.

				Hirugarren inguruabarra, aurrekoaren ondoriozkoa, honako hau da: de facto bi proiektu tekniko egotea, jatorrian kontratuaren objektuan onartua, eta udalak onartu ez zuen baina gauzatutako jarduerak baldintzatu zituen aldaketa.

				Zuzendaritza fakultatiboaren txostenetatik eta proiektuaren jarraipen-bileretatik ondorioztatzen denez, ia hilero egin baitziren udalaren, zuzendaritza fakultatiboaren eta kontratistaren artean, aldatutako proiektuaren onarpena formalizatu ez arren, udalak bazekien proiektua aldatu zela eta aldaketa ekarri zuten arrazoiak ezagutzen zituen, eta jatorrizko proiektu teknikoan aurreikusi gabeko jarduketa berriak ordaintzea onartu zuen, bai eta zuzendaritza fakultatiboak proposatutako prezio kontrajarrietako batzuk onetsi ere.

				Udalak azpimarratzen du beharrezkoa dela: (i) egiaztatutako gastuak egindako jarduerekin bat datozela kontrolatzea; (ii) obra 2019ko urtarrilaren 15a baino lehen amaitzea; (iii) obrak udal-aurrekontu erabilgarrira eta jatorrizko proiektura egokitzea.

				Hala ere, Udalak ziurtagiriak onartzearen ondorioz, egindako jarduerei oniritzia eman zaiela ikusten da.

				Alderdiek sinatutako kontratua, jatorrizko proiektu teknikoa barne, bete behar dutela gogorarazteaz gain, udalak ez du argudiorik aurkeztu gauzatutako lanen beharra ezeztatzeko edo zalantzan jartzeko.

				Laugarren inguruabarra kontratu-estipulazio honi buruzkoa da: Administrazioaren zuzendaritzapean, ikuskaritzapean eta kontrolpean gauzatuko da kontratua. Horri dagokionez, bi gogoeta egin dira.

				Alde batetik, egiaztatuta geratu da jarraipeneko eta obra-bisitako bilerak egin direla maiz. Espedientean dauden idazkietatik ondorioztatzen da, halaber, gorabeherak jakinarazten zirela eta horiek konpontzeko prestasuna eta interesa zegoela.

				Eta, beste alde batetik, egiaztatuta geratu da, era berean, ulermen- edo komunikazio-arazoa zegoela, batez ere udalaren eta udalak berak izendatu eta kontratatutako zuzendaritza fakultatiboaren artean, eta horrek, ezinbestean, kontratistaren jarduketa baldintzatzen zuela. Aipatu behar da udalak, zuzendaritza fakultatiboak eta kontratistak inguruabar hori aipatzen dutela.

				Horren froga dira, halaber, udalak kontratistari egindako errekerimenduak, zenbait kanpo-oharren bidez bai eta kontratistak obren garapenari eta nola jokatu behar den jakiteko jarraibideen eskaerari buruz idatziz egindako komunikazioak ere.

				Bosgarren eta azken inguruabarra obraren exekuzioa gelditzeari buruzkoa da. Horri dagokionez, espedientean dagoen informaziotik ezin da ondorioztatu obra ia geldirik ote zegoen irailaren erdialdetik, udalak dioen bezala, edo, alderantziz, obra ez ote zen inoiz gelditu, baizik eta poliki-poliki egiten ote zuen aurrera, lursailean antzemandako akatsen ondorioz, kontratistak dioen bezala.

				Horiek guztiak horrela, Batzordeak uste du ezin dela egiaztatutzat jo kontratua gauzatzeko epea ez betetzea kontratistari egotz dakizkiokeen arrazoien ondorio denik.

				Hori esanda, adierazi behar da, gainera, zalantzan jar daitekeela kontratuaren suntsiarazpenaren eta egikaritze-epea ez betetzearen arteko proportzionaltasuna, kontuan hartzen bada kontratuaren esleipenaren guztizko zenbatekotik hurbil dauden gastuak egiaztatu direla (166.997,82 €, esleipen-zifra 190.163,60 € izanik, BEZa barne), eta udalak beharrezkotzat jotzen duela obra 2019ko maiatzaren 31 baino lehen amaitzea.

				Azkenik, Batzorde honek azken ohar bat helarazi nahi du, irizpen honen azterketa-eremu materialetik harago doan gai bati buruz; egin-eginean ere, gertakarien kontakizunetik ateratzen da, eta kontratazioaren alorrean funtsezkoa izateagatik nabarmentzen.

				Obra-kontratu guztietan proiektu teknikoak duen garrantziaz ari gara, zehazki, proiektu horrek definitu behar duelako zehatz-mehatz kontratuaren objektua (SPKLTBren 121. artikulua), eta, beraz, kontratuaren gauzatzea.

				Kontuan hartuta kontratuaren garapeneko zirkunstantziek ─nagusiki segurtasun-arazoekin zerikusia dutenak─ aldatutako proiektu bat idaztea ekarri dutela ─kontratazio-organoak onartu ez badu ere, espedientetik ondorioztatzen da kontratuaren esparruan egindako lanak baldintzatu dituela─, gogoratu behar da ezen, jatorrizko proiektu teknikoa aldatu behar bada obrak egiteko, nahitaez ekin beharko zaiola kontratu-aldaketari, kontratuaren objektuan gertatu den aldaketari egokitzeko, SPKLTBren 234. artikuluan obra-kontratuen aldaketarako ezarri denaren arabera.

				52/2019 ABJI, par.: 54-76

				 

				Lehenago azaldutako guztia kontuan hartuta, Batzorde honen ustez, ezin da ondorioztatu kontratuaren prestazioan alegatutako atzerapena merkataritza-sozietateari soilik egotzi behar zaionik.

				Alde batetik, udalak, bere jokaerarekin, zenbait jarduketa egin ditu, kontratua ez betetzeagatiko suntsiarazpen-kausa izatera iritsi gabe, eta kontuan hartu beharko dira suntsiarazpenaren ondorioak baloratzerakoan. Hala, adierazi dugu, lehenik eta behin, ez zuela guztiz arduratsu jokatu; izan ere, bere hirigintza-araudi propioa betetzen ez zuten agiri edo plegu batzuk argitaratu zituen, gehieneko azalera eraikigarriari dagokionez; hala ere, plegu horietan oinarrituta, kontratua esleitu zen, eta haren aurreproiektuak, era berean, pleguek zekarten baino azalera handiagoa jasotzen zuen, kontu hori ere ohartarazi ez bazen ere.

				Udalaren geroko jarduketek, hirigintza-araudiaren aldaketarekin, pleguei estaldura eman nahi diete, baina, txosten teknikoen arabera, kontratuaren zati den aurreproiektua, alderdien arteko legea izaten jarraitzen duena, ez dator bat araudi horrekin. Hala ere, dio, pleguen arabera, aldaketak eskatzeko ahalmena du, proiektua bat etor dadin araudiarekin. Hala ere, espedientea osatzen duten txostenetatik ateratzen denez, proiektua hirigintza-araudira egokitzeko sartu beharko liratekeen aldaketak hain garrantzitsuak dira, ezen kontratua aldatu beharko bailitzateke; izan ere, hasieran aurreikusitako eraikigarritasuna aldatzeaz gain, merkataritza-sozietateak hasieran planteatutako finantza-aurreikuspenak ere aldatu beharko lirateke, eta, beraz, zuhurtziaz jokatu behar da aukera horrekin.

				Bestalde, enpresaren jarduera ere ezin da erregulartzat jo. Begien bistakoa da hasieran pleguetan eta kontratuan jasotako betebeharrak bete zituela, obra-lizentzia lortzeko beharrezko dokumentazioa aurkeztuz, bai eta berme-abalaren eraketa, aseguruaren harpidetza eta, ondoren, lehen urteko kanonaren ordainketa ere.

				Hala ere, ezin dugu alde batera utzi aurkeztutako eraikinaren exekuzio-proiektuak are azalera handiagoa zuela hasieran lizitaziorako aurkeztu eta kontratuaren xede bihurtu zena baino.

				Gauzak horrela, proiektuaren hasierako ez onarpenaren ondoren, nahiz eta kontratua betetzeko eta obrak egikaritzeko asmoa adierazi, ez da ikusten lankidetzarako jarrerarik enpresaren aldetik, edo, hala badagokio, bere proposamena HBPRra egokitzeko ezintasunaren edo horrek ekarriko lukeen hasierako finantza-oreka aldatzearen oinarri arrazoitua.

				Laburbilduta, azaldutako guztiagatik, uste dugu bidezko dela kontratua suntsiaraztea enpresa kontratistak kontratua epearen barruan gauzatzeko betebeharra ez betetzeagatik, SPKLTBren 212.6 artikuluan ezarritakoaren babesean, lege beraren 269. k) artikuluarekin lotuta (“kontratistak epe partzialak ez betetzea, administrazio-klausula partikularren agirian hala aurreikusi bada”). Ez-betetze hori erruduntzat jo behar da, kontratistari ikusi baitzaio ez zuela borondaterik kontratua hitzartutakoaren arabera betetzeko.

				Hala ere, lehen aipatu dugun bezala, udalaren jarrera ez da behar beste arretatsua izan proiektuaren esleipenean, ez baitu zalantzan jarri haren hirigintza-bideragarritasuna, eta, ondoren, baldintzatu egin baitu kontratuaren exekuzioaren bilakaera; horrenbestez, kontratistaren errua egon arren, Administrazioaren errua ere badela ulertu behar da. Beraz, ez da bidezkoa bermea konfiskatzea, eta enpresari itzuli beharko zaio, ordaindutako kanonaren zenbatekoarekin batera; izan ere, ez da bidezkoa hura ordaintzea, kontratuaren exekuzioan ez baitira betetzen hura eskatzeko behar diren inguruabarrak.

				144/2019 ABJI, par.: 105-112

				 

				Kontratuko gainerako funtsezko betebeharrak ez betetzea

				Gaiaren funtsari ekinda, kontsulta egin duen Administrazioak SPKLren 211.f) artikuluan oinarritzen du kontratuaren suntsiarazpena, hau da, “kontratuaren betebehar nagusia ez betetzea”.

				Kasu honetan, udalak adierazi du enpresari eskatu diola instalatuko dituen jokoen eta elementu bioosasungarrien zerrenda, behar diren ziurtagiriekin eta homologazioekin, eta jokoak ez datozela bat baldintza-agirian adierazitako kopuruarekin eta ezaugarriekin, eta, are garrantzitsuagoa dena, ez dela nahitaezko homologazioen ziurtagiririk aurkeztu.

				Batzordearen ustez, aplikatu beharreko legeria eta administrazio-klausula zehatzen agiria kontuan hartuta, kontratuaren objektua bera ez da betetzen, kontratuaren objektua preskripzio tekniko jakin batzuk bete behar dituzten joko jakin batzuei buruzkoa baita.

				Ezer baino lehen, komeni da UNE EN 1177 arauetan ezarritako zehaztapen teknikoak betetzearen garrantzia azpimarratzea: “Jolas-eremuetako gainazalen estaldura inpaktua xurgatzen dituena. Segurtasun-betekizunak eta entsegu-metodoak”, EN 1176 “Jolas-eremuen ekipamendua”, eta UNE 172001 IN arauak “Jolas-eremuen seinaleztapena”.

				Haurren segurtasuna jokoan dago; beraz, eskakizunek maximoak izan behar dute, eta udalerriek joko-ekipamendu ziurtatuak eta homologatuak eskuratu behar dituzte; gainera, instalazioa eta muntaketa egokiak direla bermatu behar da.

				Herriaren Defendatzaileak (Madril, 2015eko iraila) “Haurren jolas-eremuen segurtasuna eta irisgarritasuna” AZTERLANA egin zuen, eta bertan aztertu gaiaren inguruko indarreko arautegia ─arau-hutsune handia dagoela dio, Galizian eta Andaluzian salbu, segurtasun eta irisgarritasuneko gutxieneko baldintza batzuk baitituzte ezarriak─. Bada, azterlan horren gomendioetako bat da, gutxienez, “UNE-EN arauak sartzea baldintza teknikoen agirietan, bai ekipamendu-hornidura berrietarako, bai ekipamendu horiek instalatu eta mantentzeko ere, eta eremu osorako ziurtagiria eskatzea, instalazioa behar bezala egin dela bermatzeko”. (https://www.defensordelpueblo.es/wp-content/uploads/2015/09/Areas_juego_infantil1.pdf).

				Beharrezkoa da jolas-ekipamenduak Europako segurtasun-estandar guztiak betez fabrikatzea, eta, gainera, instalazio egokia eskatu behar da; bestela, onartezinak diren arriskuak hartu behar dira, ondorio txarrak izan ditzaketenak.

				Ez litzateke gai formal, txiki edo zirkunstantzial bat izango, baizik eta hitzartutako baldintzen arau-hauste larri bat, kontratuaren xedearen guztiz kontrakoa baita ─jolas seguruen hornidura da-eta haren helburua─ hornitutako produktuek eta haien instalazioak UNE-EN zehaztapenak ez betetzea.

				Horiek horrela, egiaztatu diren eta irizpen honetan azaldu diren gertakariak ikusita, Batzorde honek uste du Administrazioaren erantzuna egokia eta proportzionatua izan dela, kontratua behar bezala betetzeko behar ziren prebentziozko administrazio-neurriak hartu baititu.

				Enpresak eta kontratua gauzatzeko udal-arduradunak aurkeztutako alegazioetatik ondorioztatzen da adjudikaziodunari jokoei buruzko dokumentazioa erreklamatu zitzaiola 2018ko urriaren 26an, eta dokumentazio hori 2018ko urriaren 29an aurkeztu ondoren, ohartarazi zitzaiola ez zela nahikoa. 2018ko urriaren 30ean, bilera bat egin zen aurkeztutako dokumentazioaren eta baldintza teknikoen agirian eskatzen zenaren artean zeuden desadostasunak ebazteko. 2018ko urriaren 31n errekerimendu formal bat egin zitzaien, ohartaraziz ezen, jaramonik egin ezean, “Udalak kontratua suntsiaraziko duela”.

				Udaleko Kontratazio Sailak jakinarazpen bat bidali zion Oziona enpresari 2018ko azaroaren 14an, eskatutako dokumentazioa aurkez zezan, jakinarazpena jaso eta 3 eguneko epean. 2018ko azaroaren 28an, Ozionak eskatu zuen onarpena eman ziezaiotela bere proposamenari, jolasak erosteari ekin ahal izateko. 2018ko azaroaren 29an, udal-arduradunak erantzun zuen aurkeztutako dokumentazioa ez zegoela ongi. 2018ko abenduaren 4an, Ozionak, wetransfer esteka baten bidez, jolasen fitxa teknikoak eman zituen, eta adierazi zuen horietako batzuk ezin zirela ekarri erosi arte, merkataritza-etxeak ez zituelako ematen ordura arte. 2018ko abenduaren 10ean, udal-arduradunak aurreko mezuari erantzun zion, eta berriz adierazi zituen aurkeztutako dokumentazioan zeuden hutsuneak.

				Behin kontratua gauzatzeko epea amaituta eta enpresak uko egin zuela ikusita (jarrera hori tematitzat eta kontrakotzat jo daiteke), orduan idatzi zuen udal zerbitzuetako arduradunak 2018ko abenduaren 13ko txostena kontratua ez betetzeari buruz. Txosten horrek eragin zuen 2018ko abenduaren 15eko 3559/2018 Alkatetzaren Dekretua, kontratua suntsiarazteari ekitekoa.

				Enpresak bere alegazioetan adierazi zuenez, ez dago instalazio-zerbitzuen ENAC produktu-ziurtagiririk, eta eskainitako jolasek UNE EN 1176 araua betetzen zutela egiaztatu zuten, TÜV-en homologazioen bidez, zeinak, AENOR eta ENAC bezala, arau horren babesean ziurtatzen baitu.

				Lehenik eta behin esan behar da ezen baldintza-agiriak, jolasentzako produktu-akreditazioaz gain, instalazio-lanak egiteko akreditazioa ere eskatzen duela, hitzez hitz, bai eta formulatzen den testuingurua kontuan hartuta ere. Dena den, akreditazio edo egiaztapen horretarako, Batzorde honen jakintza-esparrutik kanpoko gai tekniko bati buruz iritzia emateko behar den zuhurtziaz esanda, honako arau hau aplikatu beharko litzateke: UNE-EU 1176-7 “Jolas-eremuen eta azaleren ekipamendua. 7. zatia: Instalatzeko, ikuskatzeko, mantentze-lanetarako eta erabiltzeko gida”.

				ENACek dioen bezala, zenbait erakunde akreditatu daude instalazio-zerbitzua ziurtatzeko, hau da, betetze hori dagokion auditoretza-prozesuaren bidez ebaluatzeko eta deklaratzeko baimena dutenak. Prozesu horretan, aditu teknikoek esku hartzen dute, UNE-EU 1176 arauak nazioartean ezarri eta onartutako irizpideen arabera.

				Enpresak berak ondorioztatzen du hori izan behar dela kontratua esleitu zaion enpresa instalatzaileak egiaztatu behar duen ziurtagiria. Hala ere, ez du dagokion ziurtagiria aurkeztu.

				Nolanahi ere, ziurtagiri horren nahitaezkotasunari buruzko zalantzak daudenez, baldintza-agiriak beste arau bat aipatzen baitu (ENACek homologatutako CP-13-117 produktu-ziurtagiria), argi dago ez dagoela zalantzarik jolasetarako ziurtagiria eska daitekeela UNE-EN 1176 araudiaren eta TÜV EN 1176 homologazioen arabera.

				Enpresak, parkeetan instalatu beharreko jolasei dagozkien ziurtagiri horiek aurkeztu beharraren aurrean, bi estrategia jarraitu ditu bere jardunean. Alde batetik, Ermuko udalerriko parkeetan instalatu behar dituen jolasez bestelakoen ziurtagiriak eta homologazioak aurkeztu ditu, eta, bestetik, adierazi du ezinezko zitzaiola ekartzea edo aurkeztea, enpresa saltzaileek ez dizkiotelako ziurtagiri horiek eman jolasak erosi arte.

				Ezin dira onartu kontratistak ez-betetzea zuritzeko emandako arrazoiak. Lehenengoa baztertu egin behar da; izan ere, jolas batzuk egiaztatzeak ez du esan nahi ziurtatuta ez dauden beste jolas batzuk UNE-EN 1176 arauarekin bat datozenik.

				Udal-administrazioak, gainera, homologazioa eskatu du, baina ez ziurtapen-erakunde jakin batek emandakoa, eta Europar Batasunaren esparruan aitortutako edozein laborategi edo erakunde izan daiteke, hala nola TÜV (alemana), AFNOR (frantsesa), AENOR (espainiarra), etab.

				Bigarrenak ere ezin du aurrera egin, alde batera utzita arrazoiaren sinesgarritasun handiagoa edo txikiagoa ─ekoizleek edo banatzaileek ez dituztela ziurtagiriak emango benetan erosi arte─. Argi dago, ordea, jolasek zehaztapen tekniko jakin batzuk bete behar badituzte, erosi baino lehen ziurtatu behar dela hori, eta ziurtasun hori ematen duen enpresa batera jo behar dela erostera.

				Enpresa bakar bat badago eta enpresa horrek ezezkoa ematen badu, ez da nahikoa alegazio soil bat egitea, inguruabar eragozle hori frogatu beharko zukeen eta. Nolanahi ere, eta azken baliabide gisa, SPKLren 128.2 artikuluko aukera geratuko zitzaion, beste bitarteko batzuen bidez egiaztatu ahal izateko jolasek bete egiten dituztela eskatutako baldintza teknikoak.

				Gogoratu behar da, halaber, Kode Zibilaren 4.3 artikuluaren arabera, kontratuek ez dutela behartzen hitzartutakoa soilik betetzera, baizik eta fede onetik eta kontratuaren izaeratik eratortzen den guztia betetzera. Auzitegi Gorenak, besteak beste, urtarrilaren 19ko 19/2005 epaian (RJ 2005, 518) honako hau dio horri buruz:

				[...] fede onak, zuzenbidearen printzipio orokor gisa, kontratu oro moldatu behar du, eta giza portaera objektiboki bidezkoa, legezkoa, zintzoa eta logikoa eskatzen du, askatasunez onartutako itun ororen ondorioak onartzea dakarrena, hitzarmenak betetzeko duen bokazioa edo deia zapuztu gabe, halako moldez non kontratatzen edo kontratatzea eskaintzen duena behartuta geratzen baita, hitzez hitz adierazitakoaz gain, haren deribazio naturaletara; fede onaz ari garela, ez gara fede on subjektiboaz ari (sinesmena, egoera psikologikoa), baizik eta objektiboaz (jokabide zintzoa, bidezkoa), Kode Zibilaren 7. artikuluan aipatzen dena, zeinak arau gisa ezartzen baitu izen hori daraman zuzenbide-printzipio orokorra, eta horrek gizarte-eraginkortasun antolatzailea duen agindu juridikoa dakar berekin; eta izaera objektibo hori bideratuta dago portaera egoki batzuetara, kontratuari behar bezalako eraginkortasuna ematearren proposatutako helburuak lortze aldera (Epaiak: 1991ko abenduaren 3koa [RJ 1991, 8906] eta 1993ko urriaren 9koa [RJ 1993, 8174], 1994ko ekainaren 8ko Epaian aipatuak [RJ 1994, 4905]), (1995eko urriaren 26ko Epaia [RJ 1995, 8349]). Antzekoak dira epai hauek: 2000ko uztailaren 25ekoa, 2000ko ekainaren 30ekoa, 1998ko martxoaren 12koa, 1994ko martxoaren 22koa (RJ 1994, 2564), 1993ko urriaren 9koa (RJ 1993, 8174) eta 1991ko abenduaren 23koa (RJ 1991, 9476).

				Kasu honetan, udalaren jarduna erabat koherentea izan da, eta zuhurtziaz aktibatu ditu bere kontratu-prerrogatibak, gainbegiratze-lan egokia eginez eta jokoei eta horien ezaugarriei buruzko argibideak emanez. Aitzitik, enpresa prozesua luzatzera mugatu da, eta beste jolas batzuen ziurtagiri ugari aurkeztu ditu. Horrek udal-teknikariak nahas zitzakeen, nahiz eta enpresaren esku egon jolasek UNE-EN araua betetzen zutela egiaztatzeko beharrezkoak diren elementuak ekartzea.

				Ebazpen-prozeduran ere ez du lortu horniduraren zehaztapen teknikoak betetzea, berandu izanda ere, eta behin eta berriz azpimarratu du kontratazioa arautu zuten preskripzio teknikoen agirian eskatutako ezaugarriak eta eskakizunak betetzen ez zituzten ondasun batzuk entregatu behar zituelakoa.

				Udal-administrazioak horniduraren xede diren produktuen gaineko kontrola aurreratu izanak, entregatu eta hartzeko unean kontrolatu ordez, ez dio enpresari kalterik egin, baizik eta mesede, ez baititu erosi entregatzeko garaian ezezkoa eman beharko zitzaien jolas batzuk, eta, horrenbestez, ez du ordainduko ez zitzaion gasturik egin. 

				Azken batean, alegazio horietako bat ere ez da iristen kontratua suntsiarazteko espedientea hasteko erabakian azaldutako egitateak indargabetzeraino; izan ere, Batzordeak ez du zalantzarik Administrazioak zorrotz jokatu behar duela jolasen hornidura eta horien instalazioa arautu behar duten zehaztapen teknikoekin, arriskuan baitago adingabeen osotasunaren babesa, modu intentsiboan erabiltzen baitituzte haur-parkeak.

				Beraz, ezin da zalantzan jarri bidalitako dokumentazioaren edukitik ondorioztatzen dela kontratuaren ez betetze bat dagoela, kontratuaren funtsezko betebeharra ez betetzetzat hartu behar dena, funtsezko betebehar hori baita joko edo jolasez hornitzea, haurren segurtasuna modu larrian eta nabarmenean arriskuan jarri gabe.

				Hornidura-kontratuen kasuan kontratua ez betetzeari dagokionez, oso adierazgarria da Auzitegi Gorenaren lehen salaren jurisprudentzia, eskuratzearen xedeko produktuari buruzkoa; adibidez, 2018ko urriaren 3ko epaia (RJ 2018/4238):

				“Aliud pro alio” doktrina hornidurako merkataritza-kontratuei aplikatzen zaie [22/2009 epaia, urtarrilaren 23koa (RJ 2009, 1270) eta 35/2010 epaia, otsailaren 17koa (RJ 2010, 1284)] baldin eta hornitutako produktuaren akatsa nahikoa larria bada kontratuaren ez betetzetzat hartu ahal izateko, kasu horretan ez baitago ezkutuko akatsik entregatutako gauzan, baizik eta kontratuan hitzartutako betebeharrak ez betetzea.

				Bereizketa hori zehazteko, “hipotesi bikoitza hartu behar da abiapuntutzat; izan ere, uziaren nondik norakoa definitu beharko litzateke: alde batetik, itundutakoaz bestelako gauza bat ematea, eta, bestetik, objektuaren gaitasun-ezagatik edo eroslearen gogobetetzerik ezagatik izandako ez-betetzea. Lehenengo kasua gertatzen da entregatutako gauzak itundutakoaz oso bestelako elementuak dituenean; bigarren kasurako, beharrezkoa da entregatutako objektua guztiz baliogabea izatea xede duen erabilerarako edo, eroslea objektiboki gogobete gabe geratzea; erabateko ezgaitasun horrek alferreko bihurtu behar du egindako entrega, kontratuaren objektua zapuzteraino edo eroslearen asetasunik eza objektiboraino, zeina ezin baita elementu isolatu bat izan, eta ezin baita haren nahiaren mende utzi: erositako gauzaren izaerari berari eta erabilera normalari buruzkoa izan behar du, hura aprobetxatzea guztiz ezinezkoa bihurtzeraino” (1045/1993 epaia, azaroaren 5ekoa (RJ 1993, 8615); 911/2005 epaia, azaroaren 15ekoa (RJ 2005, 7629); 1149/2006 epaia, azaroaren 6koa (RJ 2006,6720)).

				Gure ustez, arrazoiz ondoriozta daiteke Administrazioak ezinezko zuela hau lortzea kontratuarekin, behin eta berriz akatsak zuzentzeko eskatuta eta kontratua gauzatzeko epea amaituta: ordenamendu juridikoaren aginduz zaindu behar dituen interes orokorrak asebeteko zituen prestazio bat.

				Beraz, Batzorde honek uste du kontratua suntsiarazteko kausa bat dagoela kontratuaren betebehar nagusia ez betetzeagatik, eta aukera hori bat dator kasu honetan dagoen interes publikoa hobeto babestearekin, eta, ondorioz, aldeko irizpena eman behar zaio ebazpen-proposamenari.

				54/2019 ABJI, par.: 32-62

